
RAT IDEOLOGIJA 


U skupštini Lige naroda 25, rujna 1936. izjavio je između 
ostaloga Senjor Alvarez del Veyo, ministar vanjskih poslova špa- 
njolske republike, da je doba nacionalnih ratova prošlo, a da se 
je Evropa vratila u doba ratova ideja, kao što su bili vjerski ra- 
tovi šesnaestog i sedamnaestog vijeka: »Rat budućnosti, iako se 
može spolja vidjeti neka borba između dviju država, bit će uisti- 
nu borba, sudar, opreka u drami povijesti između dviju ideologija, 
dvaju mišljenja, dvaju gledanja na svijet. Vremena nacional- 
nih ratova sve više nestaje. Baš kao što su u Evropi šesnaestog 
vijeka ljudi pristali na razne strane i borili se za dva vjerska 
ideala, za katoličku i protestantsku vjeru, tako se može reći, da 
će današnje ljude razdvojiti dva politička ideala — demokracija 
i zulum.« Te su riječi odjeknule širom svega svijeta, i odonda 
se je pojavilo, a i održalo mišljenje, da će »ideologijske protiv- 
nosti« biti uzrok »rata ideologija«, koji će se zametnuti između 
evropskih zemalja demokratskih i diktatorskih. No ta teza špa- 
njolskog ministra i na njoj osnovano mišljenje ne će obastati na 
potanjem ispitu. Zacijelo nema prilike, da bi danas mogao iz- 
među njih nastati rat zbog ikojih vjerskih ideala. A ideologije, 
o kojima se radi: demokratska, komunistička, fašistička i nacio- 
nalno-socijalistička, sada doduše više nisu vjerske prirode, ali 
je teško vjerovati, da bi njihova protivnost, koliko su samo drža- 
votvorne, koliko tek stvaraju poseban oblik države i vladavine, 
mogla Evropu uvući u ratove ne samo za obranu nego i za napa- 
danje. Da bismo to na čistac izveli, treba da nešto dublje zađemo. 


Malo koja riječ je tako često mijenjala svoje značenje kao 
baš »ideologija«. Ta riječ dolazi iz Francuske, a prvobitno je na 


3 * 


kraju osamnaestog vijeka značila znanost ideja, filozofiju duha, 
naročito onu, koja naše znanje dobiva iz osjećaja. Na početku 
devetnaestog pograbio je Napoleon tu riječ, dao joj protivan 
smisao i upotrijebio ju za nadimak apstraktne političke teorije, 
što se »ni u jednu ruku ne osniva na svojoj realnoj koristi, nego 
može tek da presvoji dječaka usijane glave i ćanuta zaneše- 
njaka.« A onda će ju u dvadesetom preuzeti Marksisti i od njih 
državnici i politički pisci, pa dati joj smisao, da je »ideologija« 
što i ideje same, koje obuhvataju ne samo političko područje nego 
i čitav socijalni život. »Ideologija« više nije nadimak i dobila 
je kud i kamo prošireniji smisao. Ona je danas skup suvislih ideja 
o svrhama države i društva, i načina, kako će ih postići. 

Bilo je ideologija i njihovih međusobnih borba i prije dva- 
desetog vijeka. Kako za današnju Evropu kažu, da se je podijelila 
u dva tabora, tako su ju u šesnaestom i sedamnaestom uistinu 
razdvojile dvije protivničke ideologije, katolička i protestantska. 
Danas se je Evropi nametnuo problem Španjolske, pa pitamo, da 
li druge države imadu pravo u ime demokracije, komunizma ili 
fašizma umiješati se u španjolske poslove. Isto su tako pitali 
1579., kad su se u Francuskoj Hugenoti borili za svoju vjersku 
slobodu, da li »susjedni narodi imadu pravo pomoći podanicima 
drugih vladara, koji im čine zulum zbog prave vjere«. Hitler je 
danas proglasio prirodno i nepomirljivo neprijateljstvo između 
komunista i nekomunista, a Cromwell 1658. prirodno i promi- 
slom Božjim nastalo neprijateljstvo između španjolskih katolika 
i onih, koji su ustali za prave probitke Boga. Danas je Rusija, 
što je tada bila Španjolska. A u moderno doba poslije bečkog 
kongresa došao je sukob ideologija legitimizma i liberalizma, da 
li su podanici dužni primati svoje vladare iz ruku Božjih, ili 
imadu pravo, da ih sami biraju i postavljaju, a taj je sukob raz- 
dvajao Evropu od 1815. do 1848. Španjolska tada nije bila pred- 
vodnica u borbi, nego bojište, a i tada se je rasprela raspra, 
smiju li se tuđe vlasti umiješati u njezine poslove. 

Danas ima prilike k borbi ideologija i k ratu ideja puno 
više nego prije, jer ih državna i socijalna politika iznose kud i 
kamo više. Treba tek da pogledamo po bijelom svijetu naokolo. 

Na jednoj strani je u Kini Sun Yat-Sen proglasio svoja tri na- 
čela nacionalizma, demokracije i socijalne pravde. Na drugoj 
opet Roosevelt novi zakonik kolektivne svijesti, što žrtvuje lične 
probitke za dobro zajednice. A između njih biju boj različite 
škole socijalne teorije. Navalile su političke i socijalne ideje na 
jata, da im se nitko ne može izmaći ni ukloniti. Da letimice ogle- 
damo najglavnije i podijelimo ih boljeg pregleda radi na staro 
i novo evanđelje, na one, koje su već u jednom ili drugom obliku 
osvojile svijet, i one, koje tek iz zemalja, gdje su se rodile i raz- 
vile, rade, da ga osvoje. 

Među prve prije svega ide nacionalizam, pravo svakog na- 
roda na suverenitet, pravo, da bude nezavisan i vlada sam nad 
sobom. On je »idće maitresse«, ideja vladarica novije evropske 
i američke povijesti, »narod-država« je nama politička jedinica 
državna i međunarodna, a sam nacionalizam vjera modernog 
svijeta. Još je Voltaire bio simbol kozmopolitizma, a Lessing 
smio reći, da »ne može pojmiti ljubavi domovine i da mu se čini, 
te je, ako je uopće išto, neki herojski osjećaj, pa je zadovoljan 
i prezadovoljan, što ga nema«. Nacionalizam nije stvorila fran- 
cuska revolucija, kako se u nas obično trabunja, jer je suverenost 
naroda, što ju je ona proglasila, bila ideja politička, nego se je 
rodio upravo na ustuk njojzi, kad se je izvrgla u osvajalačko 
carstvo Napoleonovo. Onda će ga Mazzini obasjati svetačkim 
sjajem, jer mu nacija nije samo sveukupnost Talijana, povezanih 
zajedničkom prošlošću i vladanih istim zakonima, nego je u sva- 
kom narodu neka mistična duša, naročito stvorena od Boga, te 
narod sam vrijedi, da ga obožavaju i služe mu, jer je očitovanje 
božanstva. Po načelu podjele rada svaki narod ima neku po- 
sebnu sposobnost, koje sve skupa čine blago ljudskog roda, En- 
glezi imperijalizam, Germani filozofiju, Francuzi praktičnost, a 
Talijani ovo dvoje zajedno, pa je sam Bog postavio geografske 
granice, tokom velikih rijeka, smjerom visokih planina i drugim 
geografskim prilikama, da odijeli narode. 

Njegov njemački suvremenik J. G. Fichte (»Die Reden an 
die deutsche Nation«) zagudjet će naprotiv pravu Hitlersku 
pjesmu o prvenstvu Germana, jer su oni »pioniri i izgledi osta- 

lom čovječanstvu; imati karakter i biti German bez sumnje znači 
isto. — A novi odgoj treba da bude u bitnosti to, da do istrage 
uništi slobodnu volju na tlu, koje je uzeo obrađivati, pa napro- 
tiv stvara strogu prinudu u odlukama volje, jer je protivno ne- 
moguće. Na takovu volju može se čovjek odsada osloniti 
pouzdano i izvjesno«. Zatim će ga opet Renan zadahnuti dušom, 
ne mističnom kao Mazzini, nego spiritualnom i historijskom. »Les 
tombeaux de ses ancčtres, les temples de ses aieux«, grobovi nje- 
govih djedova, hramovi njegovih predaka čine narod. »Zaje- 
dničko koljeno, zajednička vjera, domovina, vlada — te stvari 
nedostaju bez zajedničke baštine. Narod je neka duša, neko spi- 
ritualno načelo. Dvije stvari, koje su upravo jedno, čine tu dušu, 
to spiritualno načelo. Jedna je prošlost, a druga sadašnjost. Je- 
dna je zajedničko imanje bogata nasljedstva uspomena, a druga 
sadašnji pristanak, želja živjeti zajedno, volja održati neokr- 
njenu baštinu«. Tako će nacionalizam u dvadesetom vijeku biti 
osnova Versailleskoga ugovora, ali će doskora izići, kako kaže 
Bertrand Russell » Which IWay to Peace«, (Kojim putem do mira, 
113), da je postao poluga, anarhije i imperijalizma i jedna od 
najgrđih prepona mira u modernom svijetu; da se je teorija: 
»svaki narod ima svoju slobodu« izvrgla u praksu: »moj narod 
ima pravo na slobodu, ali oni, koje hoće prignjaviti, svinje su i 
stoka, pa opći probitak kulture brani, da budu slobodni«. A H. 
G. Wellsu je u ovo doba, kad je sav svijet tako očito neka eko- 
nomska jedinica, teško vjerovati, da je narod-država, kako fa- 
šisti hoće, konačan i trajan stupanj ljudskog razvitka. »Bitna 
ideja nacionalizma devetnaestog vijeka bila je opravdano pravo 
svakog naroda, da upravlja svojim poslovima na svome teritoriju 
bez obzira na druge narode. Ali pogreška u toj ideji je to, da se 
poslovi i probitci svake moderne zajednice protežu do najdaljih 
strana zemlje«. 

A svaki narod-država više ili manje svijesno nastoji, da bi 
u svijetu što više proširio svoju vlast i svoj ekonomski, kapitali- 
stički sustav, na kome je osnovan. Tako nastaje moderni impe- 
rijalizam, koji pokreće i želja vlasti i ekonomska dobit. On je u 
sebi udružio oba ta elementa, i romantički i ekonomski. Dok su 

na priliku Aleksandar Veliki, Džingis Khan, Napoleon, osvajali 
svoje carstvo podsticani nekim romantičnim snom, ličnom i dina- 
stičkom željom vlasti, Rimljani i Briti u Indiji bili su prinuđeni 
silom prilika, da se dadu na imperijalistčku politiku. Sličnim na- 
činom dobivali su vlast i silu u svoje ruke, širili ju sve dalje, 
snosili mjesne običaje, mirili narode, ostavili im njihovu vjeru 
i jezik, davali im građanska prava, da je »Pax Britannica« nalik 
na staru »Pax Romana«. Briti su prvi dokučili, da samo trgo-. 
vačko iskorišćivanje ne opravdava imperijalizam, pa da bijeli 
čovjek nosi teret dužnosti, iako se lijepo naplaćuje, što ga nosi. 
Pretekli su Rimljane načelom svoje imperijalističke vlasti, da 
trgovačko iskorišćivanje i politička uprava ne smiju da budu u 
istim rukama. To su načela moderne, sadašnje britske koloni- 
jalne politike, ali još u osamnaestom vijeku bile su naseobine po 
starom merkantilističkom sustavu puki privjesci matere zemlje. 
Nisu imale svoga života, bilo im je dobavljati materi zemlji siro-- 
vine, šećer, nekovano zlato i srebro, mirodije, za koje su od nje 
u zamjenu dobivale rukotvorine. Taj stari britski kolonijalni su- 
stav prestao je pobunom i otpadom američkih naseobina, pa je 
mjesto merkantilizma došlo načelo slobodne trgovine, koje je 
odonda sve više preotimalo mah. Bilo je doduše u prošlom i ovom 


. stoljeću pokušaja imperijske preferencije, da bi stvorili od matere 


zemlje i Dominiona jedno trgovačko i carinsko područje, unutar 
kojega bi slobodno trgovali i bili carinama zaštićeni od uvoza 
tuđe robe, ali svi ti pokušaji nisu uspjeli, jer je unatoč toj pre- 
ferenciji na priliku Kanada više trgovala sa Sjedinjenim drža- 
vama američkim nego s Velikom Britanijom, a ova s Argentinom 
i Danskom više nego s ikojim svojim Dominionom. Poučena ame- 
ričkim ratom Velika Britanija više nije kušala da okrnji neza- 
visnost država, koje se sada zovu Dominioni, jer je Westminster- 
skim statutom 1931. uglavila, da su oni sasvim autonomne drža- 
ve i slobodno udružene kao članice britske zajednice naroda. 
Moderni imperijalizam drugih evropskih naroda počinje se 
1884., kad je počela tučnjava za Afriku, pored koje je prodira- 
nje u Aziju sve dalje išlo, pa evropske narode napala imperi- 
jalistička pomama, da su objema rukama grabili plijen. U Africi 

su naišli na neznatan otpor, jer su u tim zemljama nastavala za- 
ostala plemena, koja se nisu mogla odbraniti od oružja »civiliza- 
cije«. Kako je taj pokret evropskog imperijalizma zauzeo mah, 
vidi se najbolje po tom, da su 1492. bijeli narodi imali u svojoj 
vlasti devet postotaka površine zemaljske, a 1935. osamdeset i 
pet. Jedan od glavnih razloga tomu bez sumnje su osvajalačke 
pobude nacionalizma. Narod-država misli, da ima neko prosvjet- 
no poslanje, a njegovi sinovi drže, da pripadaju k nekoj višoj 
rasi, koja je pozvana, da štiti divljake nesposobne za život i vlada 
nad njima. Drugi je isto tako jak razlog tomu ekonomska potre- 
ba, kad se industrija tako razvije, da su domaća tržišta zasićena, 
pa treba izvesti suvišak proizvoda i financijskog kapitala, onoga, 
što se investira. Ali kod toga treba ne samo naći nova tržišta, 
nego i dobiti u svoje ruke vlast nad sirovinama, potrebnim za 
industrijsku proizvodnju. Onda treba novih naselja za suvišak 
žiteljstva, koje se je u Evropi umnožilo s neviđenom brzinom, i 
konačno strategijskih uporišta na zgodnim mjestima za obranu 
naseobina. Što se tiče ekonomske strane imperijalizma, svakako 
će zemlja, koja ima naseobina, lakše dobaviti sirovine potrebne 
industriji, ali ni jedan industrijski narod, makar imao carstvo 
prostrano, koliko mu drago, nema svih sirovina, što ih treba. Od 
dvadeset i pet sirovina, za koje kažu, da su bitne za modernu 
industriju, ima britsko carstvo osamnaest, a Njemačka i Italija 
po četiri. A pšenice i ugljena nema ni jedna kolonija. Ni tržišta 
za industrijske proizvode nema u naseobinama baš na pretek. 
Velika Britanija imala je na priliku 1934. dvadeset i četiri po- 
stotka britskih kolonijalnih tržišta, a Japan sedam i po. Od svega 
britskog izvoza išlo je samo trideset postotaka u naseobine. Pa opet 
je ekonomski imperijalizam danas golem međunarodni problem. 
U svakom kraju zemaljske kugle biju industrijski narodi ljute 
bojeve za tržišta. Više nema zemalja, koje bi se mogle iskoristiti, 
a svijet se sada dijeli u zasićene i nezasićene vlasti. Velika Bri- 
tanija, Francuska i Sjedinjene države američke su na jednoj 
strani, a Japan, Italija i Njemačka na drugoj. Ove potonje traže 
tržišta i naseobine, pa ako ih ne mogu dobiti milom, uzet će ih 
silom. 


Dok je nacionalizma, ima i internacionalizma, međunarod- 
nosti, a dok je prvomu »sacro egoismo«, sveta sebičnost, jezgra i 
srž, nema ni riješenja mira, jer ni pojedinci, a nekmo li viša 
osjetljiva bića, zvana nacije, ne će, da im tko krnji nezavisnost. 
Stari narodi nisu znali nacionalizma, pa zato je u njih bilo malo 
međunarodnih veza. Stari Grci kanda nigda nisu pomislili, da 
svoje gradove-države udruže u višu državnu zajednicu, a s toga 
su se i uništili u međusobnom razdoru. Iza toga su nekoliko sto- 
ljeća uklanjale problem mira »Pax Romana« i »Pax Christiana«, 
ali ni njih nisu rasklimale i uništile nezavisne države, nego bune 
i raskol. Njihov ideal bio je kozmopolitski, a nije bio međuna- 
rodni. Na nestanak razrožnih i suprotnih zahtjeva nacionalnih 
država bio je takav ideal moguć. U moderno doba očito nije 
ničemu. Ima ih i danas, koji se igraju s idejom svjetske države i 
barem evropske državne zajednice, a neki komunisti imadu i 
kozmopolitskih ciljeva. Ali osnivači Lige naroda utvrdili su, da 
se neka suverena nad-država u modernim prilikama ne može 
osnovati, jer međunarodno mišljenje nije još za to zrelo. Pa tako 
je ona ostala tek neka sprava za mirno izravnavanje razmirica, 
»neki svagda vidljivi djelatni organ kulturne zajednice«. 

Haljinu bez šavova, koja se je zvala »Republica Christi- 
ana«, razdrle su kavge papa i careva. U isti čas stale su se po- 
maljati nacionalne države, a s njihovom pojavom nestalo je svake 
nade jedinstva po staroj osnovi. Despoti renesanse nastojali su, 
kako je i prirodno, da zaštite i objačaju države, kojima su vladali. 
Brzo su se našli politički teoretici, da im kažu, te to nije samo 
prirodno, nego je to i njihovo pravo. Teorija legitimizma, božan- 
skog prava kraljeva, dala je i vjersku potvrdu njihovu gospod- 
stvu. Poslije suverenih vladara pojavili su se suvereni narodi, 
načelo ostalo je isto. Države su u međunarodnim stvarima neza- 
visne od svih stega; jer su apsolutne, vrhovne, a njihova suvere- 
nost ne smije se ograničavati. Onda su Hegel i Treitschke, filo- 


* zofi Bismarckovi, dotjerali mak na konac. Prvi je postavio nauku, 


da je u državi oživotvoren najviši moralni i racionalni ideal; što 
ona kaže, to je samo po sebi pravo. Zato međunarodno pravo i 
znoral ne mogu i ne smiju da postoje, jer bi stegnuli vrhovnost 

države. Slobodne suverene države, učio je opet Treitschke, ne 
mogu imati obveza jedna spram drugoj, jer su ugovori tek dra- 
govoljni pristanci, koji mogu prestati, kad to jedna ili druga 
strana hoće. »Bitnost je države prvo sila; drugo sila; treće sila«. 
Pa i Cavour, jedan od najvaljanijih osnivača nacionalne Italije, 
ne može a da ne prizna: »Kakovi lopovi bismo bili, da smo za 
sebe uradili, što radimo za svoju domovinu«. Takova rastava 
između javnog i privatnog morala, taj nacionalizam, koji sve 
podvrgava narodnoj ideji, uskoruje rat ne samo za obranu nego 
i za napadaje, pa sve dalje odmiče čovječanstvo od onoga ideala 
internacionalizma, što ga je Wilson 1918. u svojoj predsjedničkoj 
poruci objavio: »Što tražimo, vlada je prava, osnovana na pri- 
stanku vladanih i podržavana organiziranim mišljenjem čovje- 
čanstva«. N 

A on je rekao i onu znamenitu riječ o svjetskom ratu, koji 
se bije, da se svijet spasi za slobodu, za liberalnu demokraciju. 
Jer ona je dosada najsavršeniji oblik državne vladavine. Njezin 
je zadatak, da nađe ravnotežu između poretka i slobode, između 
dobra zajednice i dobra pojedinca, a njezino je načelo, da je 
svrha države stvoriti prilike, u kojima će svaki njezin građanin 
dobro živjeti. Zato je liberalizam u bitnosti individualističan i 
racionalan, osnovan je na ideji, da je čovjek razumno živinče 1 
da mu je to bolje, što je slobodniji. On je, kako kaže Barker, na- 
čelo slobodne djelatnosti ljudskog duha — da slobodni duhovi u 
području socijalnog, političkog i pojedinačnog života slobodno 
idu do svojih slobodno određenih ciljeva. Zato daje pojedincu 
temeljna slobodnjačka prava, čovječja i građanska, slobodu mi- 
šljenja, savjesti, govora, vjeroispovijedanja, štampe, pravo na 
imovinu, vršiti javne službe i svojim glasovanjem sudjelovati kođ 
određivanja državnih organa. On uči, da je narod suveren, da 
sva vlast u državi dolazi od njega i vrši se u njegovo ime. Ali baš 
u pitanju, kako da narod izjavi tu svoju suverenu volju, odvaja 
se od njega drugo načelo, koje ga hoće suziti — konzervativizam. 

Svi priznaju, da je narod suveren, ali se razilaze u tome, što 
se ima razumijevati pod »narodom«? Hoće li svi imati jednako 
pravo glasa? Dabome — kaže Rousseau. Ne će — kaže John 

Locke — samo imućni. Veliki engleski politički mislilac Edmund 
Burke, osnivač modernog konzervativizma, slaže se s Lockeom. 
»Narod je prirodni imalac vlasti, ali imanje i vršenje vlasti nije 
isto«. Na toj je osnovi Burke razvio svoju teoriju predstavništva. 
Boljak čitavog društva ište, da pametni ljudi vladaju ludima. 
Vladu valja povjeretiti ljudima, koje su izabrali imatnici, jer je 
u onih, koji su materijalno povezani s boljkom zemlje, veća svi- 
jest odgovornosti, nego u onih, koji to nisu. Tako izabrani pred- 
stavnici bit će valjaniji, jer su se više izvježbali u umjeći vla- 
danja od demagoga, koji bi inače prigrabili vlast. Od takvih 
predstavnika nadati se je i velikom patriotizmu i razumijevanju 
narodnih potreba. A oni valja da sebe drže za povjerenike boljka 
čitavog naroda, a nipošto za zagovornike pojedinačnih i staleških 
probitaka. Birati ih imadu viši i srednji stalež, »prirodni pred- 
stavnici ljudskog roda«, kako ih je pedeset godina poslije na- 
zvao Macaulay. Današnja Engleska, dašto, daleko je odmakla 
od te nauke Burkeove i uvela opće pravo glasa. Po izbornom 
zakonu od 1928. ima u njoj trinaest milijuna i pć muških i punih 
petnaest milijuna ženskih izbornika. Rousseau je pobijedio 
Burkea. 

A ono veliko liberalno načelo slobodne djelatnosti ljudskog 
duha u organiziranom društvu izgradila je demokracija. Ona je 
više nego vlada većine, nego njezin zakon, da je volja većine i 
volja naroda. Ona daje svakomu pojedincu, kao takvom i jer je 
takav, glas i utjecaj u određivanju prilika zajedničkog života. 
Daje svakomu dijela u pametnom i razboritom načinu zaje- 
dničkog raspravljanja. Ona se ne da ni zamisliti bez raspravljanja. 
između različitih mišljenja i različitih političkih stranaka. Ali to 
raspravljanje nije boj, što se bije s ličnom strašću, da bi se izvo- 
jevala lična pobjeda. Nego je suradnja, da bi se postigao što 
općenitiji pristanak i sklad. Zato ona poštuje prava manjine i 
svagda radije pribjegava k razlozima i k pameti nego k sili. U 
mater-zemlji demokracije, u Engleskoj ima pored »vlade Nj. 
Veličanstva« i »vjerna oporba Nj. Veličanstva« (to je njezin 
službeni naziv); a sadašnji njezin vođa major C. R. Attlee dobiva 
plaću od dvije hiljade funta na godinu, je je kritika oporbe u 

demokraciji baš:tako opravdana i državi potrebna kao i djelat- 
nost vlade. 


Ali demokracija je ne samo načelo slobodne djelatnosti 
ljudskog duha, nego i sustav ustanova, organa, koji djeluju u 
političkoj zajednici, da ga oživotvore. Da bi svakomu dala dijela 
u raspravljanju, ima četiri bitna organa, kojima čitava zajednica 
i svi njezini članovi mogu slobodno odrediti prilike svoga zajed- 
ničkog života. Ti su organi politička stranka, izbornici, parla- 
menat i kabinet. Da bi te ustanove urodile pravom demokraci- 
jom, treba da među se drže točnu i oštru ravnotežu i da svaka 
uvijek vodi ozbiljnu brigu, te je ne bi poremetila. Jer demokra- 
cija je najosjetljiviji, a zato i najlabaviji oblik državne vlada- 
vine, koji se najlakše izvrgne u autokraciju ili u anarhiju. Par- 
lamenat valja da raspravljanje, što je već počelo u izbornika ili 
još prije u stranaka, koje postavljaju svoje programe i kandidate 
pred izbornike, dovede do višeg stepena, gdje već počimlje utje- 
cati na odluku kabineta. Valja da se obzire na izbornike i kreće 
se unutar njihovih potreba i želja, ali i na kabinet, na koji će 
utjecati svojim raspravljanjem, no kod toga mu pustiti slobodnu 
odluku pod njegovom odgovornošću. Ali problem sadašnjeg vre- 
mena nije položaj parlamenta, nego stranke u tom demokratskom 
sustavu. Mogu i ona tri druga organa da iskoče iz određenog 
demokratskog reda raspravljanja. Izbornici mogu da preskoče 
stranku, pa da izravno raspravljaju s parlamentom i kabinetom 
putem referenduma i narodne inicijative. Parlamenat može po- 
kušati, da podjarmi kabinet sustavom svojih odbora, što se unose 


u stvari, za koje je ministar odgovoran, kako je na priliku sada 


u Francuskoj. Kabinet može da se sasvim preda većini, pa da 
raspravljanje parlamenta nema gotovo nikakova utjecaja na 
njegovu odluku, kako je na priliku sada u Engleskoj. Ali danas 
je najveća poteškoća stranka, koja je sustavom integralnog pro- 
porcionog izbornog reda ojačala na račun izbornika i parlamenta, 
pa se između njih utisnula i prekinula njihovu vezu. A još veća, 
kad iznese pobjedu i nad parlamentom i nad izbornicima, pa 
vlada »totalitarno« po svom stranačkom vođi, koji gospodi svo- 

jim drugovima u stranci, pa i kabinet sam od organa rasprav- 
ljanja prometne u trublju svojih odluka. 

Ako je raspravljanje dinamika demokracije, a ono je jedna- 
kost njezina statika. Ideja jednakosti nikla je iz nauke sv. Pavla, 
da su svi ljudi pred Bogom jednaki. Tomu pogledu ima prva 
crkva uvelike zahvaliti, što je predobila niže narodne slojeve 
rimskog carstva. Čovještvo je znatno naprijed pokročilo, kad je 
Svijet vidio, da je sam Sin Božji bio sin drvodjelje, a njegovi 
učenici i siromašni ribari i bogati pravnici kao Pavao. Crkva je 
svagda učila, da je svaka pojedinačna duša jednako sveta, ali 
socijalne prilike srednjega vijeka nisu dale, da to uistinu i bude. 
U feudalnom društvenom poretku svakomu je bio u životu odre- 
đen onaj položaj, u kome se je rodio, pa ga nije nikako mogao 
promijeniti. S renesansom stala se je lomiti ta strogost feudalnih 
klasnih razlika, ali je trebalo stoljeća, dok je dozrio demokratski 
poredak društva. Istom kad je Rousseau stao propovijedati je- 
dnakost svih ljudi, ukorijenila se je ta ideja u Francuskoj. Kako 
Alexis de Tocqueville hoće, pravi razlog francuskoj revoluciji bila 
je težnja jednakosti, a ne slobode, mržnja na povlastice, a ne 
želja narodne vlade (dakle jednako kao u poratnom srednjo- 
evropskom seljačkom pokretu). Pa opet u deklaraciji prava čo- 
vjeka i građanina nema jednakosti, jer pokretači revolucije nisu 
bili komunisti, nego dućandžije i seljaci, kojima je bilo stalo do 
njihove svojine; pola seljaci kapitalisti, mali zemljoradnici, pola 
malograđani, »petits bourgois«, koji i danas vladaju Francuskom. 
Njima je dostajalo načelo »La carričre ouverte aux talents«, ta- 
lenti je otvoren put. Ukinućem povlastica postignuta je jedna- 
kost. Pa tako demokracija devetnaestog vijeka poznaje samo 


čovječju pravnu jednakost i odatle izvodi jednaka politička 


prava za sve. Ona je samo politička, parlamentarna, jer je bur- 
žoazija izvojštila političku slobodu u prvom redu za sebe. 

No demokracija dvadesetog vijeka traži k tomu i potpunu 
ekonomsku slobodu, jednakost ne samo prava, nego i svojine. 
Socijalizam, socijalna politika ekonomske jednakosti misli, da ju 
ne samo valja, nego da se ona i može oživotvoriti, a na osnovi 
današnje demokratske, političke slobode i pravne jednakosti. Fa- 

šizam naprotiv zabacuje i tu slobodu i tu jednakost, pa vlast nad 
socijalnim životom predaje probitcima države, a komunizam je 
autokracija proletarijata. Zato su fašizam i komunizam protiv- 
nici demokracije, a nije i socijalizam. On je upravo socijalna 
politika, koja hoće na osnovi današnje demokracije ukloniti ne- 
pravde i nedostatke njezina pravnog i socijalnog poretka, a ne 
iznosi nove socijalne dogme kao komunizam. Hoće da sredstva 
produkcije, zemlja i ugljen, kapital, banke, budu zajednička svo- 
jina i da ih upravljaju na korist cjeline, a ne pojedinaca. Kod 
toga pušta potpunu slobodu pojedincu, što se tiče njegovih poje- 
dinačnih prava, ili, kako se to danas kaže, dopušta i privatno 
vlasništvo i privatnu inicijativu. Ukratko više hoće da popuni 
sadašnji liberalno-demokratski poredak, nego da ga ruši. Raz- 
likuje se od komunizma time, što vjeruje, da se potrebne reforme 
mogu učiniti unutar sadašnje parlamentarne demokracije, pa 


zato ne treba pribjeći k revoluciji. Svagda se je protivio imperi- ' 


jalizmu i osvajalačkom nacionalizmu, iako je svjetski rat poka- 
zao, da njegovi pristaše ponajvećim dijelom nisu izgubili nacio- 
nalnog osjećaja. Komu se ovaj sud vidi preblag, neka poredi 
englesku Labour-party, radničku stranku, i francuske radikale 
- socijaliste s ruskim komunistima. Zato smo socijalizam i pri- 
brojili k starom evanđelju. 

Ali ako ćemo danas da govorimo o ratu ideja, o borbi ideo- 
logija, valja još da posegnemo za novim evanđeljem, koje pro- 
povijeda tri nove: ruski komunizam, talijanski fašizam i nje- 
mački nacionalni socijalizam, ili pokraćeno nacizam. Da im 
ukratko istaknemo glavne crte. Kao drugdje i u Rusiji je nape- 
tost između kapitala i rada dovela do diktature. Priprostim ali 
mekanim ruskim društvom malih seoskih općina dugo su vladali 
birokracija s jakom tuđinskom primjesom i domaća vlastela. Taj 
je društveni poredak potresao rusko-japanski rat 1905., a ko- 
načno ga uništio svjetski rat 1917. Ostao je samo jedan dru- 
štveni sloj, koji je mogao uzeti uzde u svoje ruke, industrijsko 
radništvo po gradovima i tvornicama, koje su se u Rusiji umno- 
žile u drugoj polovini devetnaestog vijeka. Nije bilo drugog 
društvenog sloja dosta znatnog ni snažnog, ni srednjeg staleža u 

gradu, ni na selu, ni u svijetu obrta i trgovine, pa tako je ta 
manjina, okretna i energična, s određenim ciljevima i vodstvom, 
nametnula državi ideale industrijskog rada, komunizam, i tomu 
priprostom i mekom društvu svoju vlast. Kao i u Njemačkoj i 
Italiji obuhvatila je čitavu državu jednom strankom, osnovala 
gospodstvo stranke nad državom, a cigle jedne stranke s izvjes- 
nim i ograničenim brojem članova, makar ih ima i na milijune, 
kojima ona daje posebne položaje, časti i povlastice. U državi, 
gdje nema klasa, može da bude samo jedna stranka, komuni- 
stička, »predvodnica trudbenika u njihovoj borbi, da objačaju i 
osnuju socijalistički sustav« (Lenjin). U Rusiji je ta jedna stran- 
ka po zakonu odijeljena od države, iako njezini članovi uistinu 
gospodare državom, a nije ni spomenuta u novom »demokrat- 
skom« ustavu. »Diktatura proletarijata«, kaže Staljin, »u bitnosti 
je diktatura stranke kao snage, koja uistinu vodi proletarijat«. 
Toj je stranci proletarijat svetinja, jer je od njega i nastala. Na- 
protiv država je oruđe klasnog zuluma, pa je konačno valja 
uništiti. A komunizam je vjerovanje, koje vjeruje, da klasni pro- 
bitak preteže nacionalne predrasude. Dužnost je proletarijata da 
svagdje podstiče razdor i ne da raditi kapitalističkom stroju. U 
svim zemljama imade jedan isti probitak, jednu istu borbu u 
vidu; on je po svojoj prirodi bez nacionalnih predrasuda, nje- 
govo gledanje na svijet, njegov pokret u bitnosti je čovječanski, 
kozmopolitski, i ne zna nacionalnih granica. 

Od komunizma se je opet odvojio sindikalizam, što ga je 
zamislio George Sorel, koji je sam za sebe rekao, da je »con- 
dottiere« po izgledu renesanse, vojskovođa plaćenika. I on se diže 
na imperijalizam, militarizam 1 kapitalizam. A i na sadašnju 
državu, ili se barem od nje odvraća. Hoće državu proizvođača, 
gdje industrije vladaju same nad sobom. Radnici svake indu- 
strijske struke uzimaju za sebe suverenitet nad njom i sami ju 
upravljaju i iskorišćuju. Njihov društveni poredak bit će fede- 
racija slobodnih cehova, sastavljenih od gospodara i radnika 
kao u srednjem vijeku. Tako su na priliku španjolski sindikalisti 
htjeli vladu federativno povezanih velikih korporacija radnika 
i seljaka. 

Od sindikalizma uzeo je talijanski fašizam neke oblike. On 
je vjera u transcendentnost apstraktne nacije, zamišljene kao neki 
organizam, koji ima biće, svrhe i sredstva, da ih postigne, a više 
od svojih članova. Iz te vjere izlazi totalitarno shvaćanje držav- 
ne vlade kao gospodarice života građana u cijelosti, a na osnovi 
toga, što je ona čuvarica te apstraktne nacije. Iz nje izlazi opet 
korporativno shvaćanje ekonomskog rada po skupinama gospo- 
dara (poslodavaca) i radnika, koji zajedno rade pod zaštitom 
vlade na korist narodnog boljka. Tu teoriju ili, ako hoćemo, filo- 
zofiju fašističke stranke, koja zadiše talijansku štampu i književ- 
nost, a uče ju u sveučilištima, valja još potanje razložiti. Država 
fašista nije neki stroj vladanja, izdavanja zakona i upravljanja, 
nego nešto, što prožima i u sebi obuhvata svaku djelatnost u so- 
cijalnom životu. Država je nacija, »narod-država«, a istovjetna 
je s društvom i ima svoj posebni život. Fašistu je sve u državi i 
ništa ljudsko ni duhovno ne postoji niti ima kakovu vrijednost 
izvan nje. Ona je totalitarna, ona je sinteza i jedinstvo svih vri- 
jednosti, pa tumači, razvija i daje snagu svakom pogledu života 
narodnog. Kao što je Rusiji svetinja proletarijat, a Njemačkoj 
arijska rasa, tako je Italiji »nacija«, neki organizam, neko više 
lice iznad svih svojih građana, prava »anima del' anima«. Kako 
Mussolini kaže u svojoj knjizi »La Dottrina del Fascismo«, faši- 
zam je najčistiji oblik demokracije u tom smislu, da se narod 
uzima, kao što i treba, ne kvantitativno (po količini), nego kvali- 
tativno (po kakvoći), pa prema tome da se uzima, te se kvalitet 
naroda uistinu očituje u smislu htijenja nekolicine, pa i jedno- 
ga. Zato je fašistička vladavina aristokratska s diktaturom na 
čelu, a kao emanacija, očitovanje najčistije demokracije! To se 
apstraktno konstruiranje hoće da natječe s aramejskom vješti- 
nom u tome poslu. 

Po demokratskom shvaćanju političke su stranke socijalne 
sile, koje pripremaju i uobličuju neke nauke, pa ih prenose u 
svoje programe. Nauke bez stranaka su slabokrvne, a stranke bez 
nauke, bez programa trgovačke tevabije, da dobiju masna mjesta 
u državi i ugrabe šićara. Fašizam je »jedna stranka-država«, 
ujedinjenje države u jednoj stranci, gospodstvo jedne stranke 

nad državom kao u Rusiji i Njemačkoj. Neka nova pojava u povi- 
jesti, diči se Mussolini, stranka, koja totalitarno vlada naro- 
dom. A toj totalitarnoj stranci pridao je sustav, koji se sada zove 
korporativizam. Sam negda pristaša i član sindikata radničkog, 
uzima stari sindikalizam, pripitomljava ga kao domaću životi- 
nju i upreže ga pod novim imenom u kola »jedna stranka-drža- 
ve«. Tako je rasprtio stare izbornike, stari parlamenat i staru, 
parlamentu odgovornu vladu i na njihovo mjesto postavio totali- 
tarno-korporativnu državu. Totalitarna po tome, jer je vlada 
jedne stranke, što je organizirana svojim pravilnikom (statutom) 
i djeluje po svome stranačkom vođi, a taj je opet, koliko je uopće 
odgovoran, odgovoran stranci, kojoj je gospodar i suvereno njo- 
me vlada. Korporativna po tome, jer je raspršila građanstvo 
s njegovim općim građanskim probitcima, vjerskim, odgojnim, 
ekonomskim, vanjskopolitičkim itd. u nekoliko korporacija, eko- 
nomskih skupina, koje se bave samo svojim ekonomskim probit- 
cima. No ta »corporazione« nije autonomno, samoupravno tijelo, 
nije, kako bismo mi rekli, juristično lice, nego je »organ državne 
uprave«, gdje konačno odlučuje vlada i njezina birokracija. 
Tako su na mjesto političkih stranaka s njihovim političkim nače- 
lima došle ekonomske skupine sa čisto svojim posebnim ekonom- 
skim interesima, a time su i sadašnjoj komori zastupnika odbro- 
jeni dani, jer korporativni sustav, za koji se hoće jedna politička 
stranka i totalitarna država, ne treba parlamenta u demokrat- 
skom smislu. 

Ovdje valja spomenuti i socijalnu i ekonomsku ideologiju 
rimske crkve, što ju je sadašnji papa proglasio 1931. enciklikom 
»Quadragesimo anno« (četrdesete obljetnice jedne glasovite enci- 
klike pape Leona XIII. — »Rerum novarum« o radništvu). Ona 
je osnovana na privatnom vlasništvu i privatnoj inicijativi, eko- 
nomskoj pojedinačnoj slobodi, koliko ju dopušta stara kršćanska 
nauka o »pravednom postupanju« i »commune bonum«, opće 
dobro, a koliko ju ne steže moderni korporativni sustav, kako ga 
enciklika određuje. Pravi socijalni poredak, ordo, traži za svoje 
ekonomske jedinice ne pojedince, koji se takmiče, ni klase, koje 
među se ratuju, nego »ordines«, staleške redove, da u svakom 

gospodari i čeljad surađuju, te čine jedno tijelo ili kolegij 
(konporaciju), a svi opet surađuju jedan s drugim na opće dobro 
cijelog društva. Kolegij ili korporacija, u kojoj su gospodari i 
čeljad od svakog »ordo« udruženi, treba da bude slobodno osno- 
vana, a udruge gospodara i radnika valja da su dobrovoljne 
udruge, slobodno osnovane i sa slobodno sastavljenim i izdanim 
pravilnicima, koji najbolje odgovaraju njihovim svrhama. Onda 
papa izrijekom ne spominje suvremene talijanske korporativne 
države, ali kudi te nedobrovoljne i prinudne udruge ili sindi- 
kate, po kojima talijanske korporacije ne mogu a da ne budu 
osnovane. Te su korporacije organi države (vera ac propria 
Status instrumenta). Udruženjem mire doduše djelatnosti razli- 
čitih klasa i svršavaju nauku i praksu klasne borbe, ali je opas- 
nost, da država, mjesto da pomogne udrugama, zamijeni njihovu 
slobodnu djelatnost svojom vlašću. Opasnost je, da ih poplavi 
birokracija i da služe političkim, a ne svo jim svrhama. U bivšoj 
Austriji su pokušali, da po načelima ove enciklike osnuju korpo- 
rativni sustav. Nije doduše u praksi do kraja prokušan, ali bi 
čovjek mogao posumnjati, da li bi udruge poslodavaca i radnika, 
osnovane po tim načelima slobode (»integrum est hominibus 
quam maluerint fonmam eligere«; »libertas consociationes insti- 
tuendi«), mogle djelovati, jer su radničke skupine same očito 
preslabe pored kapitalističkih, s kojima su udružene. ' 
Konačno nam je još ogledati njemački nacizam, koji je kao 
i talijanski fašizam izgrađen na sličnoj, a opet različitoj filozo- 
fiji. Jezgra njegove vjere nije apstraktna nacija, nego fizična 
rasa, a fizična rasa arijskog tipa, zamišljena kao najveće blago 
čiste kulture i pravog napretka. Iz te vjere izlazi osobito isticanje 
fizičnog nasljedstva i važnost plemena i podrijetla. Njegov cilj 
je »vrli novi svijet«, kako je ono kliknula Shakespeareova Miran- 
da, kad je ugledala nove ljude, svijet izgrađen na zdravom po- 
tomstvu najboljeg arijskog plemena. A posljedak mu je sustav 
totalitaran, jer takav novi svijet može nastati samo pod naučnim 
vodstvom i prinudnom  jednoličnošću. Stoga ne samo jedan 
»Reich«, nego i jedna rasa i jedna vjera. To je totalitarno shya- 
ćanje samo nastavak nauke Hegela i Marksa, koji su na državu 

i klasu prenijeli svojstva, što ih je romantički pokret oko Rajne 
nekada davao »Volku«. »Volk« je narod, koji ima ličnost; on je 
neki duh, neko lice iznad duha i lica njegovih sinova; on pjeva 
svoje »Volkslieder«, govori svoj »Volksprache«, stvara svoj 
»Volksrecht« i izgrađuje svoj »Volksstaat«. Iz kulta takova 
apstraktnog, zapravo metafizičkog naroda dolazi onaj njemački 
zakon 1934. o prinudnoj sterilizaciji, jalovljenju lica, od kojih 
se može naslijediti trajna mahnitost, prirođena padavičavost, 
nasljedna sljepoća i gluhoća, prirođena fizična nagrđenost, pa 
onaj nečuveni njemački doktrinarizam, opor, krut, nepruživ, koji 
ne zna cjenkanja ni pogađanja. A osobito kad mu i prilike po- 
mažu. Poratni njemački srednji stalež, uništen bezvrijednom 
valutom i gubitkom imovine, prevaren u nadama, da će u svome 
zvanju dobiti mjesta, koja su svakolika bila određena za ljude 
sasvim drukčije klase, za proletarijat i Židove, listom je nagrnuo 
u narodno-socijalnu stranku, koja mu je obećavala pomoć i dalji 
zdravi život. Ta je stranka postala opće pribježište u jadu i ne- 
volji, žarište svega života. Stranačka vjera razvila se u opći 
»Weltanschauung«, gledanje na svijet, jer će stranka namaknuti 
svojim pristašama čitavu napravu života, uzajamnu dobrotvor- 
nost, odgoj, sport, vojničku vježbu i sve, što čovjek može zami- 
sliti. Kad stranka postane tako totalna, na kraju ima mjesta samo 
za jednu. A kad jedna totalna stranka dobije svu vlast, država 
postane »totalitarna«, bude podanica i igračka jedne stranke. 


: Kad uočimo sve te ideje, ideologije sadašnjeg svijeta, raza- 
biremo prije svega, da rat, borba između njih ne će i ne može 
nastati na osnovi vjerskoj, kao ono u šesnaestom i sedamnaestom 
vijeku, iako ni u Rusiji, ni u Njemačkoj ni u Italiji, pa ni u či- 
tavoj Evropi nisu sva vjerska pitanja raščišćena. Ali više nisu 
jaka, da ju razdvoje. Zatim nam biva jasno i to, da danas, kad 
je svjetski rat uklonio tri cara, ruskoga, njemačkoga i austrij- 
skog, »nosioce ličnog suvereniteta«, nema prilike, te će nastati 
borba između legitimizma sa svojim božanskim pravom vladara 
na prijestolje i liberalizma, koji daje suverenost narodu, iako 
svejednako postoji opreka između diktature, suverenog vodstva: 

naroda, i demokracije, prava naroda, da slobodnim raspravlja- 
njem odredi načine svoga javnog života. Ali naročito udarit će 
nam u oči druge dvije goleme razlike između sadašnjega doba 
i pređašnjih vremena. Taj rat ideja, borba ideologija mogla bi 
danas nastati uglavnom na osnovi socijalnoj i ekonomskoj, zbog 
različitog socijalnog i.ekonomskog poretka državnog, osobito 
između poretka privatnog vlasništva i privatne inicijative i po- 
retka komunističkog. A drugo, današnja borba bi se vodila po 
drugim mjerilima i u kud i kamo većem opsegu. U pređašnje 
vrijeme bila je nekolicina od pobornika, koja bi izašla na me- 
zevo ravno, ali žiteljstvo u cijelosti, neobrazovano i neuko, nije 
ulazilo u borbu. Danas, kad se je prosvjeta, a još više agitacija 
i propaganda tako raširila, ušlo bi u boj čitavo probuđeno i sa- 
mosvijesno žiteljstvo. To bi zacijelo dalo borbi druge načine i 
ciljeve. 

Da prisnujemo na pređašnju misao. Danas bismo mogli za- 
misliti borbu između fašizma (nacizma) i komunizma, borbu 
uglavnom na ekonomskoj osnovi, između poretka privatnog vla- 
sništva i privatne inicijative i poretka komunističkog. Ali ni to 
ne bi bila prava ekonomska borba, jer u Rusiji ima početaka pri- 
vatnog vlasništva i ekonomske slobode, a fašizam i nacizam nisu 
osnovani samo na ustanovi privatnog vlasništva i ekonomske slo- 
bode, nego i na naciji i rasi. Osim toga i Njemačka i Italija 
uvode autarkiju, državu zatvorenog gospodarstva, a Italija i kor- 


porativizam, koji je u bitnosti sindikalizam, što sve nije daleko 


od ruskog“ komunizma. Ekonomska opreka nije dosta jaka, a 
k tomu nije ni.jedina. To ne bi bila čista ekonomska borba, jer 
je ruski komunizam neznabožački, zapravo bezvjerski, fašizam 
transcendentan, koji vjeruje u promisao Božji, uistinu katolički, 
a nacizam se u načelu drži 24. točke svoga stranačkog programa, 
da »predstavlja stajalište pozitivnog kršćanstva, mada se ne 
veže ni jednom posebnom vjeroispoviješću« — iako se ne može 
reći, da u Italiji i Njemačkoj ima potpune slobode savjesti i 
vjeroispovijesti. Borba bi se dakle vodila u vidu trojstva: vla- 
sništva, nacije (rase) i vjere, koje bi joj gotovo sasvim oduzelo 
pokretnu snagu i potrebu zaštite ekonomskih probitaka. Još bismo 

mogli zamisliti borbu ideologije rimske crkve, kako je iznesena 
u enciklici »Quadragesimo anno«, i ruskog neznaboštva, pa sa- 
dašnjega španjolskog protivklerikalizma, ali Austrije više nema, 
Španjolska ima drugih, i te kako prečih briga, a rimska crkva 
mogla bi zapodjeti borbu samo duhovnim oružjem. 

Puno znamenitija bi bila ona druga borba, borba država sa 
više stranaka, demokracija, i država sa ciglom jednom strankom, 
diktatura, borba između liberalno-demokratskog dualizma, drža- 
ve i pojedinca, države i društva, i trojedinstva države, stranke i 
nacije (rase). Ali u istinu opreka tih ideologija ne tiče se toliko 
svrha države, koliko vladavine, načina vladanja ne toliko 
ciljeva, koje valja postići, koliko samog postupka, jer ta opreka 
nije prirode vanjske, međunarodne, nego unutarnje, državno- 
pravne. To bi zapravo bila borba triju filozofija, triju pogleda 
na svijet, na kojima su te vladavine izgrađene, pa nisu još poka- 
zale, koliko mogu i kod kuće obastati, a nekmoli, koliko su jake 
osvojiti i drugi svijet. ' 

Pa je li moguće, da bi te borbe ideologija mogle dovesti do 
fizičnog rata? Onu između fašizma (nacizma) i komunizma 
ukrštava, razvodnjuje i slabi ono trojstvo vlasništva, nacije 
(rase) i vjere, pa ju upućuje na ono, što je William Blake zvao 
»mental fight«, duhovno oružje. Dok Mussolini u svom nedav- 
nom govoru od 23. ožujka 1936. nagovješćuje »nacionalizaciju, 
podržavljenje sve glavne industrije za svrhe narodne obrane«, 
dok njemačka vlada upravlja čitavom vanjskom trgovinom, od- 
lučno utječe na ulaganje kapitala i razvitak industrijskih podu- 
zeća, pa sama određuje cijene svim proizvodima, i Italija i Nje- 
mačka tako se je od sustava privatnog vlasništva i privatne ini- 
cijative približila komunizmu, da nema gotovo nikakovih načel- 
nih razloga hvatati se svijetlog oružja protiv njega. Tu su dakle 
idejne protivnosti preslabe. A baš tako nema prilike, da bi do- 
vela do fizičnog rata opreka između ideologije, što se osniva na 
snazi pojedinačne misli i uzajamnog raspravljanja, i one, što se 
upire u časovite provale čuvstava, strasti gomile i u kolektivnu 
omamu krda. Pače bi se moglo reći,.da sve više nestaje prilike 
oružana sudara zbog tih ideologija. Ruski komunizam sve više 

ostavlja staru kozmopolitsku vjeru i teče pravcem nacionalizma. 
Sovjetska vlada sada traži, da zauzme mjesto na strani liberalno- 
demokratskih država i s njima brani statiku ideologije u među- 
narodnim poslovima. Fašizam je danas prosto oblik talijanske 
države i vladavine, »robe, koja nije prikladna za izvoz«, kako 
je rekao Mussolini, iako ga raduje, kad se drugi po njemu po- 
vode. Isto je tako nacizam oblik države i vladavine, što ga je 
njemački narod za sebe odabrao, iako je u revoluciji i propa- 
gandi zadobio neku vjersku gorljivost i njegove pristaše puno 
govore o nacističkoj filozofiji i novoj vjeri. Ni Talijani ni Ni- 
jemci ne misle drugu Evropu, gdje još ima puno demokratskih 
država, usrećiti svojim političkim sustavima s pukih ideologij- 
skih razloga. 


Time se ne kaže, da nema rata drugih ideja i boja drugih 
nauka, koji bi lakše mogao istrčati iz polja duhovnog oružja i 
natrčati na pravi fizični rat. To može prije svega uskoriti nacio- 
nalizam sa svojim imperijalističkim prohtjevima. Jezgra je i fa- 
šizma i nacizma ideja porasta, promjene, novog postajanja, pro- 
širenja, konačni »Impero« i »Reich«. Opasnost od fašizma u 
području svjetske politike jasna je. Duh zavojevačkog nacizma 
zacijelo može poremetiti međunarodni sklad. Fašizam ne vje- 
ruje, kaže Mussolini, ni u mogućnost ni u korist vječnog mira; 
samo rat dovodi do najveće napetosti ljudske energije i udara 
biljeg plemenitosti na narod, koji ima srca, da še u njem ogleda. 
U vječnom ratovanju, kaže Hitler, čovječanstvo je postalo ve- 
liko; u vječnom miru bilo bi čovječanstvo uništeno. Odatle poli- 
tika izgraditi treće rimsko carstvo na Mediteranu, odatle neka- 
dašnja glasovita riječ Hitlerova o svrhama njemačke politike 
(»Mein Kampf«, 742): »Mi ustavljamo germansku struju prema 
Jugu i Zapadu Evrope, pa obraćamo oči k Istoku. Gotovi smo 
s našom predratnom politikom kolonija i trgovina i prelazimo 
kopnenoj politici budućnosti. Usud nam kanda želi, da nam kaže 
smjer«. Odonda je digao branu i pustio struju k jugu, pripojio 
Austriju i počeo rušiti posljednje ostatke Versailleskoga ugovora, 
teritorijalnu podjelu srednje Evrope. 

Navlastito bi mogla Evropu uvaliti u opći rat borba između: 
statičke ideologije država zadovoljnih, zasićenih, Velike Brita- 
nije, Francuske, Sjedinjenih država američkih, i dinamičke ide- 
ologije država nezadovoljnih, nezasićenih,. Njemačke, Italije, 
Japana. Da li se ta glad nezadovoljnih država uzima za neku 
činjenicu demografijsku, činjenicu zemlje prenaseljene, nestatka 


hrane za ljude i prevelike oskudice sirovina za industriju, ili za 


neku činjenicu duhovne vrsti, činjenicu neke žive želje veće vlasti. 
i moćnijeg položaja u poretku svjetskom, položaja primjereni-: 
jega slavnoj povijesti, predajama, dubokim osjećajima rase i 
narodnosti — bila ta činjenica koje mu drago vrsti, ta glad po- 
stoji, rađa svoju ideologiju, koja budi narodnu dušu, da iziđe iz 
nevolje i oživotvori vjekovne narodne sanje. 

Ali već je James Bryce proučavajući povijest opazio, da su 
demokracije u svemu znale odrediti prave ciljeve, za kojima su 
išle, ali nisu umjele odabrati prikladnih sredstava, da bi postigle 
te svrhe; naprotiv da su autokracije uopće imale loše ciljeve, ali 
da su bile realističnije i praktičnije u metodama, koje su upo- 
trijebile, da ih postignu. To je mišljenje Bryceovo u naše doba 
potvrdio i Mussolini i Hitler. Prvi je osvojio Abesiniju — Ve- 
likoj Britaniji i od nje podignutim sankcijama od neko četrde- 
setak država usprkos, drugi Reichu pripojio Austriju uza sve pri- 
jetnje općega oružanog otpora, a oba bez jednoga evropskog 
hitca. A onda ni najvatreniji nacionalizam, ni najpohlepniji 
imperijalizam, ni najljući njihovi protivnici ne mogu olako 
pustiti s vida iskustvo stečeno svjetskim ratom. Taj je rat stojao, 
kako napominje Aldous Huxley (»An Encyclopaedia of Paci- 
fism«, 32), četiri stotine hiljada milijuna dolara ili osamnaest 
hiljada milijuna engleskih funta. Po brojevima, koje je dr. Nikola 
Murray Butler iznio u svome izvještaju zakladi Carnegievoj, tom 
svotom bi se mogla dati svakoj obitelji u Americi, Kanadi, 
Australiji, Velikoj Britaniji i Irskoj, Francuskoj, Belgiji, Nje- 
mačkoj i Rusiji kuća od pet stotina funta, pokućtvo, vrijedno 
dvije stotine, i zemlja, vrijedna stotinu funta. Svaki grad od dva- 
deset hiljada stanovnika i preko toga u svima spomenutim ze- 
mljama mogao bi se iz te svote nadariti knjižnicom u vrijednosti 

od milijun funta i svako sveučilište u vrijednosti od dva mili- 
juna. A poslije toga bi bilo moguće kupiti čitavu Francusku i 
Belgiju, to će reći svu zemlju, kuće, tvornice, željeznice, crkve, 
ceste, luke itd. u tim zemljama. Sveukupna vrijednost Francuske 
bila je 1914. po službenoj statistici šezdeset i dvije hiljade mili- 
juna dolara; sveukupna vrijednost Belgije dvanaest hiljada mi- 
lijuna dolara. To će reći, te bi novcem, što se je potrošio, da Ver- 
sailleski ugovor nametnu Njemačkoj, čovjek mogao kupiti sa 
svime, što imadu pet zemalja velikih kao Francuska i pet drugih 
velikih kao Belgija. Da bi nametnuli taj isti Versailleski ugovor, 
bilo je ubijeno ravno trinaest milijuna ljudskih bića, a od pri- 
lika ratnih bila je smrt još mnogih milijuna. A posljedak? — — 

Evropom viju vjetrovi ideologija, što se na boj dižu. Možda 
su prethodnici rata, možda će prije nego svoju jadinu izjadaju, 
stati, a možda će ih zdrava pamet, razbor i čovještvo stišati, kao 
onaj Sofoklov strašni vjetar, što se je prolomio i ušutkao mrmor 
uzburkanog Okeana. 

LJUBOMIR MARAKOVIĆ, ZAGREB 


DŽIVO FRANIN GUNDULIĆ 


O TRISTOTOJ GODIŠNJICI NJEGOVE SMRTI 


Nakon Dayreova magistralnog predavanja »O dubrovačkoj 
književnosti«') još smo manje sigurni, kad treba da se poslužimo 
podacima iz života kojega od naših starijih pjesnika. Pa ipak: 
kako da primjereno i pravedno ocijenimo njihov rad, ako nema- 
mo često ni najelementarnijih podataka o njihovu životu i lično- 
sti? Novije vrijeme osudilo je doduše dovoljno jednostranu suho- 
parno-biografijsku metodu književne povijesti, neprestano utvrđi- 
vanje godina rođenja i smrti, pa isto to za ženu i djecu; datume 
postanja djela i njihova objavljivanja; službe i javne čine iz 
Života pjesnikova i sl. Književna povijest postaje zaista prazna i 
dosadna, ako nam pored tih datuma, makar kako nedvoumno 
utvrđenih, ne umije iznijeti ništa osim na to nadovezanih analiza 
sadržaja i ocjenjivanja djela po starim i već zastjerlim — pravi- 
lima i šablonama »klasičnih« poetika. A tako je zaista obično kod 
nas i bilo. Nije taj materijal sam po sebi nipošto beskoristan; ali 
je on u stvari kostur, u koji bi imalo da se unese krv i srž živoga 
čovjeka, zagonetka njegove sudbine i tajna njegova bića. A tu, 
u onom, što bi bilo najvažnije, ostajemo gotovo potpuno u mra- 
ku, upućeni u najboljem slučaju tek na neke aluzije samih pje- 
snika ili njihovih suvremenika. No to mogu biti i uobičajene fraze 
i retorske hiperbole, a nerijetko već i legendarne interpretacije. 

Suočujući Gundulićeva »Osmana« s Tassovim »Oslobođenim 
Jerusalimom«, suvremeni pisac estetske ocjene djela“) ističe na pr. 
kao dokaz prednosti Tassove jaču osjećajnost, osnovanu na do- 
Življenosti, jer je osjećaj u Tassovu djelu u vezi s pjesnikovom 
tragičnom sudbinom. Ne dirajući zasad u činjenicu, da su oba 
djela po svom karakteru toliko različna, te se (unatoč tomu što 


1) Jean Dayre, O dubrovačkoj knijževnosti, Hrvatsko Kolo XVI. 1935. 
2) Albert Haler, Gundulićev Osman s estetskoga gledišta, Beograd 
1929. ' sE 

je Tasso bio Gunduliću uzorom) i ne mogu pravo između sebe 
uspoređivati, treba ovdje u prvom redu podsjetiti na to, da se u 
Tassovu korist njegovo djelo može osvijetliti onim, što znamo o 
pjesnikovoj ličnoj sudbini — a kako je, naprotiv, kod Gundu- 
lića? ' 

Sve, što je dosad izneseno kao biografijski materijal o Gun- 
duliću, znači samo vanjske činjenice i datume. Ipak, kako se u 
ovoj prilici radi o uspomeni na samu pjesnikovu smrt — pred 
pune tri stotine godina — a ne na datum postanja ili objavlji- 
vanja kojega njegova djela, neka nam bude slobodno podsjetiti 
na to, da je smrt u književnoj povijesti (i u povijesti uopće) da- 
tum, koji nam pruža mogućnost, da bacimo unatrag pogled na 
rad i djela čovjeka, jer je to završna granica njegova rada, po- 
slije koje nema više nikakve stvaralačke manifestacije pjesnikova 
duha. Ali se ne smije zaboraviti ni to, da je smrt granica samog 
života: a ta granica nije uvijek u skladu sa završavanjem život- 
nog djela, već često ima karakter izrazito tragičan, katastrofalan, 
eliptičan. To se, čini mi se, smije — bar u neku ruku — tvrditi 
o Gundulićevoj smrti. Ako pogledamo razmjere života drugih 
njegovih užih zemljaka, koji su poznati kao pjesnici ili ljudi 
umnoga rada, vidjet ćemo, da je Šiško Menčetić doživio 70 go- 
dina, Marulić 74, Hanibal Lucić 68, Hektorović 85, Vetranović 
94, Ranjina 71, Bunić-Vučićević 64, Đorđić 62, Bošković 77, 
Rajmond Kunić 75, Zamanja 85, Đuro Ferić 81 (računajući po 
podacima, kako su već tradicionalno utvrđeni“), te su možda ka- 
snije nešto i popravljeni, ali to ovdje nema posebne važnosti. 
Gundulić je umro sa pedeset godina; mlađi je od njega u času 
smrti bio samo Džore Držić (40 god.), dok je, (nakon Rešetarove 
revizije podataka o Marinu Držiću“), čak i taj nemirni pustolov 
doživio blizu šezdeset godina (rođen oko g. 1508., a umro 1567.). 
Palmotić i Zlatarić, s pedesetijednom godinom, samo su nešto 
nadživjeli Gundulića. Ukupno s Gundulićem od sedamnaest na- 
vedenih — kako bi se danas reklo »intelektualaca« — samo su 
četvorica umrla u njegovoj dobi ili ispod nje. Svi su ostali daleko 


2) Po B. Vodniku, Povijest hrvatske književnosti, I., Zagreb 1913. 
4) Stari Pisci Hrvatski, Knj. II., 2. izd. Zagreb 1937. 

nadmašili njegovu granicu. Ako se uzme u obzir, da su u našim 
primorskim krajevima ljudi i danas redovno dugovječniji nego 
u kopnenim (radi mora, sunca, zdravije hrane i blaže zime), to 
možemo svakako zaključiti, da je Gundulić umro prerano, ranije 
nego drugi ljudi njegova kraja, staleža i položaja, i da, kao uvi- 
jek, takva rana smrt mora imati svoje naročite uzroke. Među 
biografijskim podacima o njemu imamo činjenicu, da se oženio 
tek s četrdeset godina. Iz toga bi se možda — gledajući dana- 
šnjim očima — moglo naslućivati, da mu je mladost, kako se ono 
kaže, bila »burna«, te da je odgodio stupanje u brak do krajne 
granice, samo da bude »slobodniji«. No tome se protivi činjenica, 
da je poznati predgovor »Pjesnima pokornim Kralja Davida«, u 
kojemu govori o preokretu u svom shvatanju života, napisao već 
1620., dakle s tridesetidvije godine. Izričito se služim izrazom 
»preokret u svom shvatanju života« umjesto da govorim o pre- 
okretu u samom životu: takav postupak nalaže nam onaj oprez, 
koji ima biti mjerodavan uvijek, kad se radi o stvarima, koje se 
ne mogu utvrditi u potpunom svom opsegu. Gundulić naime, u 
spomenutom svom predgovoru, i ne govori upravo o svom životu, 
nego o svojim djelima. On svoja prijašnja djela naziva »poro- 
dom od tmine«, a ta »tmina« ne znači nužno nikakav lični posr- 
taj, nikakav izrazito griješni život, nego princip, način gledanja, 
iz kojega su djela potekla: ono, što je u renesansi bilo svjetsko, 
lakoumno, hedonističko, pogansko. Izlazi to i iz opreke, kojom 
Gundulić naviješta preokret pozivajući se na to, da je on »krst- 
janin spjevalac, koji pravoga Boga pozna« — dakle i opet go- 
voreći o intelektualnoj spoznaji, a ne o promjeni samog vlastitog 
života. Pa tako i ovdje »tmina« faktično znači intelektualnu za- 
bludu, a ne sam grijeh, koji je praktična posljedica takve 
»tmine«. 

Jasno je, da ovakve spoznaje za kršćanina nisu nikada bez 
veze sa samim životom. Ali priča o »razmetnom sinu« tiče se sva- 
koga grijeha i svakoga kajanja, a ne samo onako krupnih za- 
bluda ni onako potpunog razvrata, kako je prikazan u priči, da 
primjer bude očitiji. Stoga se ne može iz toga zaključivati, da bi 
Gundulićeva mladost bila na poseban način razvratna, poganska 

i razbludna: vidi se to i iz toga, što one drame, koje naziva »po- 
rodom od tmine«, nisu nipošto neke lascivne i opscene tvorevine, 
kakvih ima naročito u dubrovačkoj satiri i komediji, nego su ne- 
kršćanske ili poganske samo u tom smislu, što je u njima erotski 
momenat prikazan kao isključivo i jedino zanimanje u životu. 
Opravdano je to tim, što su takve drame redovno mitologijske 
ili alegorijske, dakle prenesene u neki idealni, nerealni svijet 
drugih mogućnosti. Ali po kršćanskom shvatanju, ako se uzme 
stvar ozbiljno, a ne samo kao puka dvorska ili pirna zabava (kako 
je to redovno i bilo u doba renesanse), u tom i jest ona »tmina«, 
što pjesnik i druge i sama sebe zavarava već i samom pomišlju, 
da je moguć takav svijet, u kojemu postoje antikna božanstva i 
u kojemu se ne misli na suverenitet Božji i na konačnu svrhu 
ljudskog života. Dakako da je takvo shvatanje u principu (ne go- 
voreći o pojedinim djelima) suviše rigorističko: jer antikna bo- 
žanstva samo su simboli, a ako je igra faktično namijenjena 
proslavi nečije svadbe, onda je prirodno, da se ističe ljubav kao 
tako jak elemenat u životu, da je — u danom slučaju — domi- 
nantan. Štaviše, to se — dakako kao umjetničke manifestacije, 
kao »igra« — može i s kršćanskog stajališta dobro opravdati tim, 
što svetost, nerazrješivost i presudno značenje kršćanskog braka 
za čitav život postaju iluzorni bez velike, prave i istinite ljubavi. 
Poezija je oduvijek imala pravo, da takve osjećaje uveća i — u 
svom smislu — pretjera. 

U našim dosadašnjim književnim povijesnim prikazima re- 
dovno se Gundulićev »preokret« i pripisivao u glavnom, snaž- 
nom utjecaju isusovaca na suvremeni duhovni život Dubrovnika. 
"To je rješenje vrlo jednostavno, ali baš zato ne smije ono biti 
neki univerzalni ključ za tumačenje svih duhovnih pojava tadaš- 
njeg vremena. Najjača tekovina Družbe Isusove odmah u nje- 
zinu zametku — jer se ovdje radi zaista još o prvim njezinim 
decenijima — bile su »Duhovne vježbe« sv. Ignacija: naročita 
metoda, da se što življe i što potresnije predoči vjerniku smrt, 
sud, pakao te sredstva niskosti, koja fatalnu prekretnicu u sudbini 
čovječjoj čine izvorom vječnoga života. Dakako da otuda potječe 
patetična potresenost u razmatranju života: duboka ozbiljnost u 

shvatanju njegovih pojava, kakvu zaista susrećemo u Gundulića 
iza »Pjesni pokornika Kralja Davida« i u prekrasnom lirskom 
uvodu »Osmana«. No ne smijemo smetnuti s uma, da je šesnaesto 
stoljeće kulturom tako bogato, upravo raskošno, te se nikako ne 
može svesti na samo jednu, ma kako privlačljivo jednostavnu 
formulu. Jednostrano prikazivanje povijesti po protestantskim i 
racionalističkim vrelima nesravnjivo je umanjilo vidni kut, kad 
se uveo kao službeni naziv »protivureformacija« za sve ono, što 
faktično, prema spoznaji najnovije, objektivne povijesti, znači 
katoličku obnovu u najpozitivnijem i najplodnijem smislu riječi. 
Smisao za neiscrpno značenje umjetnosti, koji je vjekovna ozna- 
ka katolicizma, i ovdje je došao do triumfalna izražaja, jer ga 
definicija vjerskih istina i pomisao na prekogrobni život nisu 
ujarmile, nego su mu dale čvrsto tlo za nove uspone i vidovitost 
gledanja, koja pojave ovoga života pokazuje u preobraženu, veli- 
čanstvenu i uzvišenu svijetlu. Da je karakter ove epohe bio tako 
nemilo »protivureformatorski«, kako se naziva, ne bi Gundulić 
u svojoj »Dubravci« našao toliko svijetla i vedrine, da uzveliča 
slobodu i slavu svoga zemaljskog zavičaja, niti bi u konačnoj 
sceni djela »redovnik« »u Lerovu crkvu uljezo« — a ta svakako 
nije kršćanska crkva, kako i Gundulić kaže dodavajući kao neko 
opravdanje, da »svetilište on najprije po običaji davnjoj čini.« 
Iz toga se također vidi, da pjesnik, odričući se »poroda od tmi- 
ne«, zaista nije mislio ni mitologiju kao fikciju ni njezine simbole 
— jer je to za kršćanina i tako samo slika, — nego ono površno 
i lakoumno shvatanje ljubavi, užitka i životnog veselja. Štaviše, 
Gundulić, premda mu je uzorom Tasso, ne slijedi ovoga u invo- 
kaciji »Osmana«, što je vrlo karakteristično. Dok naime Tasso u 
»Oslobođenom Jerusolimu« izričito zaziva Bl. Djevicu: 

Pomozi mi, vilo, koj čelo ne kiti No vijenac zlatni od zvijezda vječitih 
Struk sa Helikona trošnoga lovora Na nebu u kolu blaženijeh zbora... 
— dotle Gundulić pjeva Muzama: 


O djevice čiste i blage, 

ke vrh gore slavne i svete 
slatkom vlasti pjesni drage 
Svijem pjevocima naričete. 
Ah, što vidjeh sinje more 


Gdi smućeno vri na čase, 
Ter počinut vik ne more, 
Ako ne htjeh vidjet na se, 
Jaoh, da tako sred pučine 
Svijeta ovoga nije krepčine? 


5) Prev. Brdjanski, Hrvatska Prosvjeta XIII., 1926. 

Može se dakako kazati, da je to namjerno odstupanje, da se ne 
bi osjetio Tassov utjecaj. Ali mi vidimo po ostalim analogijama, 
da Gundulić nipošto nije krio (kao što ni Dante nije tajio Vir- 
gilija kao svoga »vođa«), a u drugu ruku, da je toliko razlike u 
samom predmetu obaju djela i njihovu shvatanju, te ova detalj- 
na crta zaista ne bi značila ništa naročito. Naprotiv, ona je ka- 
rakteristična za Gundulića: i nakon preokreta, u kojemu se odriče 
»porod od tmine« i svijesno priznaje »kršćaninom spjevaocem«, 
on u riznici svoje poezije vjerno čuva i »Hoja, Lera, Dolerija« 
kao »davni običaj«, i »djevice čiste i blage« stare Helade svjedo- 
čeći, da je njegov pojam ljepote u vedroj i harmoničnoj sintezi 
vjekovnih naslaga kulture duha na sunčanom Mediteranu, ople- 
menjenih i duboko prožetih životvornom i spasonosnom snagom 
kršćanstva. 

Proces dakle, koji se odigrao u Gunduliću u godinama, koje 
na žalost nisu za njega više bile ni »nel mezzo del commin di sua 
vita« — jer je taj život bio i suviše kratak — nije bio nikakvo 


»obraćenje« nego pročišćenje, preobraženje, uspon. Nije to bio 


onakav obračun sa svijetom kao kod Marulića, koji se povukao 
u samostan, pa i njega čak napustio u težnji za apsolutno savrše- 
nim životom. Marulić je bio teolog, mislilac i učitelj askeze, a 
Gundulić pjesnik, i genijalan pjesnik. On je ostao čovjek, obuzet 
smislom za ljepotu i svijestan, da je ta ljepota, ma kako prola- 
zna bila objava savršene i apsolutne ljepote, koja ima biti cilj 
ljudskih želja. Ta spoznaja daje najsretnijim momentima nje- 
gove poezije onu divnu, dirljivu crtu nostalgije za životom, koja 
mora da duboko potrese ljudsko srce: 


Da vrh zemlje u istu mjeru 
K Bogu imam moje u vike 
Pute obratit sve kolike 


Što li gledah brza krila. 
Gdje put neba ptice steru, 
Ako miso nije mislila, 
(Suze, Skrušenje 24., 25.) 


Koliko god je ovdje misao pjesnikova usredotočena na 
razmatranju »skrušenja«, ne osjećamo u počecima ovih strofa, 
koji imaju prekrasnu lakoću i snagu istinskog poleta, kako 
pjesnika osvaja spomen na ljepotu prizora, što ga je bez sum- 

nje toliko puta gledao s obale svoga rodnog grada, kako »sinje 
more smućeno vri na čase« ili »brza krila gdje put neba ptice 
steru«? 

Vraćajući se svome zadatku: da — sasvim hipotetički da- 
kako, ali ipak tražeći ljudsku uvjerljivost i stvarnu vjerojat- 
nost — osvijetlimo život pjesnikov u vezi s njegovim stvara- 
njem, treba konstatirati, da naša namjera nije bila, da pošto 
poto »operemo« Gundulića od drugčijeg tumačenja, nego da 
stanemo na put šablonskom prikazivanju i, koliko je više mo- 
guće, iskoristimo ono nešto oskudnih podataka, što ih imamo o 
njegovu životu. A u tom smislu htjeli smo uglaviti, da se pre- 
okret Gundulićev ne mora tumačiti kao obraćenje nakon ta- 
kvih ekscesa u mladosti, koji bi bili pridonijeli tome, da bolesti 
i tjelesno propadanje skrive njegovu preranu smrt. Čini nam 
se možda mnogo značajnija činjenica, da se Gundulić oženio 
tek pošto se njegova sestra Marija udala za Frana Lukarevića. 
Nije li u tom neki putokaz za odgađanje pjesnikove ženidbe: 
a to bi značilo, da materijalne prilike porodice nisu bile tako 
sjajne, te je brat morao najprije voditi računa o tom, da se 
sestra opremi i opskrbi. Iz toga bi slijedilo, da mu život nije 
naročito glatko tekao, a to dakako nerijetko nosi u sebi uzroke 
ranije iscrpljenosti i smrti. 

Nije zgorega ni konfrontirati godinu Pjesni pokornih (1620.) 
s godinom, kada je Gundulić, prema historijskim podacima, bio 
poslanikom dubrovačkim kod bosanskoga paše. Ta godina, 
1621., faktično je godina bitke kod Chocima i taj direktni do- 
dir s »otomanskim« svijetom u to presudno doba mogao je 
Gunduliću donijeti ne samo pobude, nego i bar nešto autopsije 
o životu velikog carstva, koje se primicalo smirenju.. Tako je i 
Preradović jednom bio u nekoj više ili manje diplomatskoj mi- 
siji kod vezira u Travniku. Ali premda se kod toga radi 0 
dvojici naših najvećih pjesnika i o presudnoj ulozi, koju je u 
njihovoj poeziji imao Istok, mi nemamo na žalost nikakovih 
potanjih podataka o tim važnim momentima. Svakako se mora 
kazati, da je to njihova prednost na pr. pred Mažuranićem, koji 
lično nije nikada ni nogom stupio na »tursko« tlo. A svakome, 

ako je duže boravio na toj razmeđi Istoka i Zapada, jasno je 
to već kod samog čitanja njihovih djela. 

S četrdeset godina Gundulić se oženio Nikom Sorkočevi- 
ćevom (1628.) i imao tri sina: Frana, Šiška i Mata. Od tih je 
najstariji bio dugovječan (68 godina) i, kako je poznato, doži- 
vio sjajnu karijeru maršala u carskoj vojsci, dok su druga dvo- 
jica bila očeve sudbine, te su umrli s 49, odnosno 48 godina. 
Nika Sorkočevićeva bila je devetnaestgodišnja djevojka, i taj 
brak nam i nehotice doziva u svijest slučaj Gundulićeva suvre- 
menika velikog slikara baroka P. P. Rubensa (1577.—1640.), 
koji je u pedesetitrećoj godini života uzeo šesnaestgodišnju He- 
lenu Fourment, i u tom svom braku proživio svega deset godina. 
Ali Rubensu bile su šezdesetitri godine, kad je umro, a osim 
toga, to je bio njegov drugi brak. Imućan, čašćen, slavan, Ru- 
bens je proživio u sreći tih deset godina, iako je i tu u času 
očeve smrti petero nejake djece stajalo uz njegovu samrtničku 


postelju. Da je brak Gundulićev sam po sebi bio sretan, vidi se - 


po njegovoj lijepoj plodnosti i po tome, što je najstariji sin do- 
bio tako dolično obrazovanje, da je mogao u životu postići vi- 
sok položaj i uzeti za ženu dvorsku damu najodličnijeg roda, 
groficu Strozzi. Druga su dva sina rano umrla, a kad je Gun- 
dulić umirao, njegovu malom Matu bile su tek dvije godine. 
I iz toga se vidi, kako je bolno presječena nit Gundulićeva ži- 
vota mimo onoga, što bi se redovno očekivalo: mi ne znamo 
dakako, šta je tome bilo uzrokom, ali bismo samo željeli ustano- 
viti, da lična sudbina Gundulićeva ima izrazit karakter nedoče- 
tosti, zatečenosti katastrofom u času, kada bi se tome čovjek 
(normalno) najmanje nadao. Kad pomislimo, da za onoga, koji 
umire, a naročito koji umire kršćanski, nije toliko bolna pomi- 
sao na rastanak sa svijetom i svoj lični život iza groba, koliko 
bolni prizor onih, koji ostaju, onda nas zaista mora duboko po- 
tresti tragika Gundulićeva života: njegovoj Niki bilo je istom 
dvadesetidevet godina, a najmlađi je sin bio tek u najslađoj i 
najnježnijoj dobi djetinjstva. 

Pa tko da se tu ne sjeti drugoga velikog hrvatskog pje- 
snika, koji je, otkidajući se još mladić iz krugova svoje nezbri- 

nute porodice, zavapio: »Ne dajte mi umrijeti, imam još toliko 
toga učinitil« Bio je to August Šenoa, i mislim, da ne ćemo pro- 
mašiti, ako ustvrdimo, da Gundulić, poput Šenoe, pripada onim 
stvaraocima, koji u tragičnom toku svoje sudbine umiru sa svi- 
ješću, da im je djelo ostalo krnje, nedovršeno, nedočeto. Ali 
ipak, nikomu još nije došlo na um, da mjeri vrijednost Šenoina 
stvaranja po »Kletvi«, niti da ocjenjuje Schillera po genijal- 
nim ulomcima »Demetrija«, koji su ostali samo fragmenti. Pa 
“stoga, koliko god je literarna povijest i estetska kritika oštrila 
svoju domišljatost i brusila svoje rasuđivanje na »Osmanu«, 
osnovna je činjenica pri tom ipak ta, da je Gundulić očito umro 
prerano, a, čini se, i prilično nenadano, te da se »Osman« ima 
smatrati ne samo nedovršenim, nego uopće nedotjeranim .dje- 
lom. Držim, da se nanosi teška krivica besmrtnom pjesniku, kad 
se bez daljega raspredaju nedostaci »Osmana« onako, kako: bi 
se to imalo činiti s gotovim i do kraja izrađenim djelom. Zar 
zaista pjesnik, koji je umio tako klasično zaokružiti »Suze sina 
razmetnoga«, koji je umio »Dubravci« dati majstorsku kompo- 
.ziciju i scensku tehniku bez premca, ne bi mogao i sam ocijeniti, 
dali je u »Osmanu« dao puninu svoga stvaralačkog duha ili nije? 
“Koliko su god korisne različite hipoteze o nedovršenosti i nedo- 
tjeranosti kompozicije osnove »Osmana« — korisne, mislim, za 
samo razmatranje sadržajnih elemenata, — treba samo malo iz 
“bliza pogledati stvar, da se osjeti, kako su one na slabim noga- 
ma. Zar je zaista četrnaesto i petnaesto pjevanje moglo biti »za- 
plijenjeno« ili bilo kako onemogućeno radi političkih odnosa s 
Turskom, kad faktično sam svršetak dvadesetog pjevanja, pa 
prema tome završna pointa čitavog djela, sadrži misli, koje su 
upravo direktna pogrda Islama i svega, što je u njemu zasnova- 
no? Zar bi zaista Gundulića imao smetati faktični svršetak Ko- 
reckoga u tamnici — tobože kao da nije mogao mijenjati sud- 
binu suviše poznatoga historijskog lica — kad taj Korecki već 
i po imenu nije kod njega Korecki nego Korevski, i kad je već 
samom Vladislavu, koji je kraljević i prema tome još poznatije 
Ž lice, Gundulić unatoč historiji, pripisao vodstvo u bitki kod 
Chocima, a da i ne govorim o drugim manje bitnim izmjenama? 

Nipošto ne diram u naučnu kompetenciju onih, koji su vrlo 
oštroumno iznosili i obrazlagali te hipoteze — vodeći. računa i 
o tradiciji, dakako vrlo legendarnoj, kako je općenito za staru 
dalmatinsku književnost pokazao g. Dayre. Ali su oni uvijek 
imali pred očima djelo i ustaljene pojmove lirike, drame, epa, 
dok se o čovjeku malo vodilo računa. Baš zato, što tako malo 
znamo o njemu, imamo još manje prava, da prelazimo preko 
njegove ličnosti. Ako nas dira sudbina Tassova te je osjećamo 
i kroz stihove njegova djela (kako je to osjetio kritik, koji je 
htio dati i ocjenu »Osmanu«) onda treba da i kod Gundulića, 
kroz sve nedostatke, ali i kroz sve neosporne prednosti »Osma- 
na«, osjetimo onaj tragični vapaj njegova velikog druga: »Ne 
dajte mi umrijeti, imam još toliko toga učinitil« To više, što u 
Tassovu životu ima jedna crta nenormalne preosjetljivosti, 
koja ga je dovela do tragičnog svršetka, dok je Gundulićev tok 
života sretniji, a duboku melankoliju njegova stava prema ži- 
votu izazvali su možda ipak više misaoni elementi, a valjda i 
vanjski događaji u svijetu izvan njega. Nije li i strahovitu gor- 
činu Michelangelova Sudnjeg dana izazvao umjetnikov nemoćni 
bijes nad sudbonosnim »Sacco di Roma« — osamdnevnim 
pljačkanjem ljepotom bogatog Rima po osvajačkim carskim če- 
tama? 


Književnost je samo dio živoga organizma čitavog narod- | 


nog života, te u vezi s njima i po njemu dobiva svoju potpunu 
vrijednost i svoj pravi smisao. A u tom pogledu Gundulić je 
dugovječnošću i puninom značenja nadmašio sve, što je hrvat- 
ska književnost dosada stvorila. Nije li »Dubravka«, veličan- 
stvena pjesma slobode, još i danas najljepši i najuzvišeniji izra- 
žaj svega, oko čega se usredotočila čitava hrvatska povijest i na- 
stojanja hrvatskog naroda? Nakon tri stotine godina Gundulić 
govori s naše pozornice jednako krepko i jednako živo, naprosto 
zato, što nikad nije ni ispao iz svijesti i iz misaonog dosega hr- 
vatskog naroda. A nije li njegov »Osman«, unatoč svome kr- 
njem obliku, ostao kao i pjesnikova slavna i sjajna oporuka, kao 
neiscrpna riznica, iz koje su nepregledne generacije kroz puna 
tri stoljeća crple ne samo znanost i smisao za veličinu, nego i 

puninu ideja, koje označuju mjesto i ulogu Hrvatima na fatal- 
noj pokretnici povijesti? Stijeg svetoga Vlaha na čelu pobjed- 
ničke kršćanske vojske zaista je u potpunoj mjeri slika znače- 
nja, koje je Dubrovnik zauzeo u životu svoga naroda: na po- 
lju duha i zanosa za velike ideale, njegovo je mjesto predvodno. 
Raspravljajući o ovom ili onom djelu, o ovom ili onom stihu, 
često nismo ni svijesni, koliko nam je prešla u krv ona duboka 
unutarnja snaga, koja ključa vjekovima iz tih besmrtnih djela, 
i koliko je srca i duše u njima predao pjesnik svome narodu za 
pobudu i potkrepe na vječna vremena. Od vremena, kada se »o 
hrvatskijeh žalih more otomansko razbijalo«, preko hrvat- 
skih preporoditelja pa sve do danas. Dubrovnik je po svo- 
jim velikim sinovima davao srž i unutarnju snagu svim velikim 
pokretima, svim snažnim borbama hrvatskog naroda. U toj dra- 
gocjenoj baštini Gundulićev je udio najznačajniji i najpresud- 
niji. Što smeta, ako je teški životni udes ometao njegov rad, kad 
mu bistrinu vida nikad nije pomutio? Nakon Šenoe, Kvaterni- 
ka, Bacha, Matoša zar se još trebamo čuditi, da je i tu lična 
sudbina jednoga od predvodnih likova hrvatske povijesti pri- 
krivena velom tragične tuge? Ali kroz taj tužni veo pjesnikova 
života, kao i kroz tešku epopeju triju stoljeća hrvatskih borba i 
nastojanja, sja još divnije, poput sjajne zvijezde predvodnice, 
blagi i veliki pjesnički genij Dživa Franina Gundulića. 

NINSKI KRSTOPLET 


Beskrajna voda žedno svjetlost pije, 
daleke struje bliješte u odrazima špara, 
rastapa se zemlja od sunčanog žara, 
nezasitno srce s vinogradi zrije. 


Klonula su jedra samo divlji vrisak 
draga, lovorike, nakrcane smokve, 
suzio je obris tamno plave lokve 

i svim dječarcima utisnuo je pisak: 


Sad će sve do noći biglisati ptice, 
rastaljeno zvono srpanijskoga žara 
mirise i boje sve u zvuk rastvara, 
i na mrtve stvari stavlja ljudsko lice. 


Tu su blage crte izmučene majke, . 
blage poput pšeničnoga kruha, 
zakrinkane srebrom maslinova ruha, 
ukočene mirom od životne hajke. 


Tu su kruta djeca sa krvlju od srebra, 
dižući se nebu jamborima straha, 
ovdje ishlapljuju unče zlatnog praha, 
tvoreć katedrale rastvaraju rebra. 


I pod starim svodom tamjana i mire 
izgrađene čarom neslikane slike, 
opojene moćnim dahom lovorike: 
grobnice se pod slacima šire. 


Izgaranje neba i opojnost maka 
izmamiše smiješak bezazlene djece, 
zatravljeni razgrnuše lece 
skrutnutog života i sakritih raka. 

Razmahuju rukom poput ptičjih krila, 
omataju valom sretnih pliskavica, 
njihova su rastvorena lica 

knjiga starostavna ispod glatkih ploča. 


Čitaju li tajne rastvaranja oči, 
koje gore žarom raspaljene baklje, 
svaka travka melemima kaplje, 
svaki cvijet radost neizmjernu toči. 


Penju li se nebu na zraci od zlata 
preskakujuć ponor iznad plavog groblja, 
nesta posluh zatvorenog roblja 

krećući se iznad prostora i sata. 


Sad im život kaplje sporije od voda, 
u zanosu mutnom radosti ih guše, 

i dok pećinama temelji se ruše, 
bezazlena radost iznad mora hoda. 


Sve zgnječeno grožđe poljana Solina 
opaja na suncu raskošnošću zlata, 
mučan udar težačkih alata 

utka se u tkivo Grgura iz Nina. 


Šarenilo tkanica i krošnja 
nezasitno srce ovija i steže, 

jedna boja nas sa majkom veže, 
neumrlih duša tajanstvena nošnja. 


Suri zobun i bljedilo tralja 
veličanstvom odjekuje ploča, 

zalud grobni trzaj crvotoča, 

svaki kamen nosi veličanstvo kralja. | 

Dođi kralju! Čekasmo te dugo, 
Sjaju li ti kocke grozotama smrti? 
Ne ćemo već biti buntovni ni škrti. 
Dođi kralju, stoljetna nam tugo! 


Vodi preko mora i u sretne kraje, 
ići ćemo vjerno, jer smo žedni sreće, 
zaguši nas ilo i zemaljsko smeće, 
srce sluti svete zavičaje. 


Digni žezlo teško junaka i sveca, 
velmože će s tobom dijelit muku trha, 
poći ćemo sve do najvišega vrha, 
makar nam od straha kukavičluk kleca. 


Čobani će ganjat čopore i krda, 
težaci će nosit snopove i žare, 

pastiri će zadnje žrtvovati jare, 
povedi nas, kralju, kroz šume i brda. 


Izvori i rijeke čekaju na tebe, 
planine se guše pod pokrovom riječi, 
čitav narod na koljenu kleči, 

vidi tvoje lice, ali sluti sebe. 


Mukli jauk zatvorenog duha, 
podla sreća nasićene puti, 
sjajno sunce usred dana skruti 
ispod jarma ploti i trbuha. 


Ali sada krst je zadnja radost, 
nepresušno vrelo stoljetne nam sreće, 
odjeća je sura pokajničke vreće ' 
zaodjela jarku, rasplamsanu mladost. 

Rana svaka plamti kao ruža, 

vječnim hodočašćem stope izmorene 
strepe, dok ih zanos i vjera ne krene: > 
srce sebe kao žrtvu pruža. 


I sve gori, plamsa, bukti i razgara, 
požar duša zapaljuje svemir, 

sve je zvijezde obuzeo nemir 

od tog tajanstvenog, božanstvenog žara. 


Nestala su tijela usred krstopleta, 
sve je čisti oblik, zadnja kaplja meda, 
blagoslovljen narod plavo nebo gleda 
očekujuć odziv nestaloga svijeta. 


Ravnice i brda, jezera i školji 
prepleteni krvlju i grimizom duša, 
ishlapljujuć usred metvice i kuša 


govore o vječnoj, neumitnoj volji. 


Antun Bonifačić 

NOVAK SIMIĆ, ZAGREB 
NEŽELJENA SESTRICA 1 SUVIŠNI BRAT 


O tišino djetinjstva, tugo zapostavljenog! To dijete rođeno, 
kad su mu roditelji već bili zašli u starost, dočekano od sviju 
nerado, sa sndžbom, s osjećajem sramote i stida i tajnom mišlju 
»ne će li ga kako đavo odnijeti ili Bog uzeti« osta zapušteno, 
ostavljeno samo sebi. Kad je plakalo za dojkom, nije se nadno- 
silo nad njega blago majčinsko lice već ljutita začuđenost stare 
Brkićke, koja kao da je govorila: »vidi i ono se dere, i ono nešto 
traži.« I dok joj se davala sisa, tvrda kretnja, kojom je prinošena 
hrani, kazivala je: nemaš što tražiti, nismo te željeli. Zaboravljaju 
je. Zaboravljena je od majke, od oca, prešutkivana od braće 1 
sestara. Držali su se, da je ne opažaju, činili se nevješti. Nitko se 
ne sagnu nad njenu zipku, da je podraga, da se poigra, da joj 
pokaže prst. Nitko da je očisti, da promijeni pelene, sve dok vonj 
nečisti i mokračine ne bi postao nepodnošljiv. Smrt su joj 
željeli, ne život. I možda bi je tako i nestalo, možda bi tihano i 
ugasla, neželjena kao sutonska sjena ili plamsaj, da nije bilo 
invalida, Milana brata bez ruke. 


I on je bio odbačen kao i ona, zapostavljen, prepušten sa- 
mome sebi. Bez ruke, ukočene noge, nagnut pred sebe: u beskra- 
ju jedne samoće, koju ne će nitko ni glasom ni smijehom prošarati 
— on je za uvijek odbačen od svega, porodice, kuće — prijašnjeg 
sebe. Među tima snažnim i zdravim momcima i sočnim grubim 
djevojkama on je suvišan — zna, nema ništa zajedničko. Primao 
je s blagošću uvrede i predbacivanja, onaj rug zdravih unesre- 
ćenom, onu porugu, što se skitala u žaljenjima, i tiho se smiješio. 
On zna nešto više o životu od njih, koji jedu, piju i rade: spavaju 
s dana u dan, s noći u noć, bez razmišljanja, bez spoznanja. Zato, 
ako mu daju jesti, on jede, ako se ne sjete, on ne jede. Ne traži 
— ne viče. Možda se tko ražali? Mali blijedi invalid šepesa po 
kući, sluša život drugih i živi svojim, on jedina nježna boja među 
reskim i tvrdim brkićskim bojama. A što se dalje navlače dani i 

vrijeme stavlja zapreku proteklog, on sve više opaža, kako. je 
dubok i neizmjeran jaz, što ga dijeli od svega i sviju. 

Kao bezglasne ptice dolijeću noći! Poslije iskričave, umorne 
svjetlosti dana (a u njegovim mozgovnim slikama dan je rumen, 
mladić zdravoga smijeha i čvrsta koraka, što blijedi i postaje 
vitkiji u suton), kroz koji gmiže Viktor i Roza lijepeći kolače od 
zemlje, kao i on nekad, a Ilica krade jaja susjedovih kokošaka i 
prodaje za duhan, dok Stjepan brčka vječito po matari, — dana, 
kojim sipljivo kašljuca stari Brkan, majka se kričljivo dere, a 
Ana i Mira požudno gledaju za momcima: — svi ti šumovi, gla- 
sovi, to trčanje za životom, koji nije njegov nego nečiji tuđi — 


sve je to doživljaj, koji je on ostavio, i koji se ne će više nikad 


vratiti. On je opoj: sunce, što nemirno šeta dvorištem po kre- 
stama pijetlova i raširenim repovima purana, bliješti zlatno ko- 
kama i golubovima, gačući, pačući i kokodakajući, — sunce, što 
soči plodove, nabija hranom blago, valja po blatu krmke, bleji u 
ovcama, skiči u psima. Vozi svojim zračnim prugama ljude, posi- 
pajući ih okrunjenošću svoga svijetlog pepela, plovi moćno u 
krvi. Jure vlakovi noseći neki zaseban svijet, što proleti i nestane 
kao ljetni oblak ili tanka večernja kišica, mirišu meka polja i 
žita, opijaju travnjaci; vri veseli život. A u samoći Milana Brki- 
ća sve se to gubi i stapa u jedno: taj gusti pepeo od blizog mraka, 
tu tišinu, što izgara i znači njegovo zbivanje: zaborav i tugu! 

Gle, jednog bića sličnog u bespomoćnosti, osamljenosti i za- 
puštenosti — njemu! Nemoćno je i jadno, nježno i tiho. Nitko se 
za njega ne brine, na teret im je novorođeno kao i on. I u bes- 
krajno dolijetanje crnih neveselih ptica uspomena, koje on grije 
još nerasutom toplinom čovjeka bez desne ruke, ukočene noge 
prokrada se svijetla zraka ljubavi i borbe. Ne će propasti ova 
neželjena sestrica, koje se svi odriču, ne će on dati, on neda. Svu_ 
ljepotu tišine nerazumljenoga, toplog srca izopćenika, svu pleme- 
nitost samoće on njoj poklanja i razastire nad nju. Ne sjete se, 
da joj daju hranu, on je zato tu, da opomene majku. Ne izmi- 
jene joj pelene, eno ga jednorukog, nespretnog i ustrajnog, kako 
je kupa, kako joj pere krpe, kako je ziba i njiše. Ne dragaju je, 
ne miluju. On je opet tu, šapće nježne i blage riječi, tepa sestrici. 

I otac je i majka tom malom nemoćnom stvorenju. Pa mu se 
katkad čini: njemu je ona poslana, njemu data kao drag, čudan 
poklon. Evo spasena je, ostat će nježna na životu. Smiješi se, 
kriči, udara ručicama. Hoće da puže. Gmiže crv mali. Još malo 
pa će i prohodati. Zapliće jezičicom. Ba, ba, ba, baco. Prve riječi, 
što ih je izgovorilo, nisu bile mama ili tata, nego braco. Baco. 
Ded reci, djevojčice: tko te voli? Tko je to? Da, ba, ba, baco. 
Hej ima smisla život, ima. A šta je to, što ti to maljušno strši sa 
lica? Noc! E, a gdje je pametna glava? Tu. O radosti, o slavo 1 
sjaju, premudrosti zbivanja. Milan brat bez ruke je sretan, on 
pjevuši i s radošću dočekuje jutro. h 

Rugaju se ostali Brkići: dadilja — vele. Neka ga, maše 
rukom stari Brkan, da ima bar koristi i od njega. Vidi, kaže 
starka i čudi se skoro: pa i prohodala je. A djevojčica nespretno 
baglja, motri velikim modrim očima, što se zbiva oko nje. Za- 
predaju se prvi dojmovi, prva tanka i neuhvatljiva spoznanja. 
Nižu se dani: već trče, izlijeće, da se igra s drugom djecom, a 
brat bez ruke smiješeći se pazi i bdi, Gleda je s ponosom, misli: 
eto razvija se, raste, u četvrtu zalazi djevojčica, a ja sam je 
othranio, ja podigao, ona je moje djelo. A mala je Zorica bez- 
brižna i hitra, pomalo divlja, nerado ikome od domaćih prilazi 
osim njemu, a kome da i priđe, ta rijetko kad tko od njih i da se 
osvrne na nju, a i to jedino, kad se prodere i zagalami na dje- 
vojčicu. 

Onda je došlo ono s pačićima. 


Tog je prijepodneva Zorica, umaknuvši brizi invalidovoj, 
jurila s ostalom djecom po cesti iznad rijeke, hvatajući leptiro- 
ve po grabama. U njihovoj štali rano negdje u zoru velika patka 
osjeti radost materinstva: pucale su ljuske jaja, izbijao kljunčić 
za kljunčićem, male prozračne pahuljice nespretno tapkale. Ne- 
tko otvori vrata i viknu: izlegli se pačići. Velika patka izšetala 
u dvorište: četrnaest pahuljica gegavo za njom. Odvela je djecu 
u korito; voda je bila mutna. Pokazala im dvorište: bilo je ras- 
kaljano bez trave i hrane, protužila jadikovkom za dječicu: sj e- 
tila se prozračnih voda tamo za ogradom, zašumila joj rijeka 


42 


ribama i muljem, uznjihale se obale šašem i trskom. Jedna od 
BrkićkA posula vruće kukuruzno brašno; napunile se gušice, ubr- 
ljali rumenkasti kljunići. Vodala i vodala velika dječicu, ne- 
zgrapno posrtali pačići nepriučeni na široke noge i opne; molili 
za vodu, uzalud brljala velika po koritu, san o velikima, puknu- 
lim u nedogled vodama, talasima i brzicama, otvarao joj kljun 
u sjetno pakanje. I kad su djeca u igri ostavila otvorena vrata 
dvorišta, velika patka povede dječicu na rijeku. 

Sklapalo se zelenilo nad njom u prolazu, drhtao rosom pu- 
teljak, nicalo novo: obzorje vrbacima i džbunjem. Ostalo je 
kaljavo brkićsko dvorište s razdražljivim pilićima, nadutim pijet- 
lima i kokošima, rašepurenim puranima vječno u potrazi za hra- 
nom. Pirkala je radost u vjetriću, povijala granje i žita, naduvala 
veliku patku. Gegala se važno kroz trave, poput zlaćana prskava 
repa četrnaest pahuljica pačića za njom. Sunce je sjedjelo u kro- 
šnjama drveća, nebo ih zračilo modrim sjenama. Zamirisala 
vlaga niz putove; džiknula bujno u grmlje, redove jošika i topola. 
Zalupalo velikoj srce, razvukla se crvenkasta opna: brzac i 
pješčani smeđi prudovi. U pijesak uronjeni puteljak odnio veliku. 
Sivila se dva kamena za pralje, čekala pratljače i rublje, da 
jauknu, bježale bistre vode, u trku milovane vrežama malina i 
kosama trava i grmlja, da se za nekoliko metara niže smire u 
tišini vira. A tu se oko rijeke omotava, ovjenčavajući je, bijela 
cesta, što je vodila kola i ljude. Na njoj je taj čas i Zorica. Lokve 
se rasprskuju, leptiri bježe i nestaju u zraku iznenada kao titraji 
ii treperljive sjene lišća. Lokvu za lokvom, njeni su sudrugovi 
izmicali, Zorica zaostajala. Odnijela im je već glasove i obrise 
daljina, — njene oči dotle postaju to bježanje leptirova, kad je 
pijukanje pačića iznenadi. Svijetlo-crna, valjuškasta patka sa 
Žutim vezovima i četrnaest sićušnih, ljeskavih mrljica — ulazilo 
je u rijeku, sretno zabadalo crvenkaste kljunčiće poput kaplja 
krvi u modrilo voda. 

A nikad nisu bile prozračnije vode i sočnije trave kao tih 
dana. Svibanj je pjevao po brežuljcima, kiteći ih zelenim vijen- 
cima i bijelo okrečenim kućicama, šarao polja makovim grimi- 
zom, jedrio rano voće, bujao u klasju. Tanke kišice razastirale 

su svoja zračna, prugasta vela: srebrene vezove potočića i blista- 
vost novih izvora. I rijeka je rasla, ne mutna nego bistra, svijetlo 
modra kao čelik, bljeđa od svitanja, puna snage tih novih voda, 
ogrnuta zeleno mirisima raspupale zemlje. Zorica ne znajući ni 
sama, ponesena tom beskrajnom svježinom, nađe se na pijesku, 
zagazi za pačićima, pruženih ruku, zadivljeno krupnih očiju: to- 
pili su se u prozirnosti rijeke poput svjetlucavih grudvica. Vidio 
se samo nejasno žućkasti na tamnom vez velike patke, i te male 
divne grudvice, kako se tope kao zlato u golemim tavama rijeke 
poput tankih snopova sunčanog svijetla u sutonima. Djevojčica 
ponesena tom slikom gazila je i dalje, zvala to rastopljeno zlato 
u nemirnom odsjevu rijeke. Ne opazi ni sama, kad je ponesoše 
vode. 

Vidje je tako najstariji brat Drago Brkan u prolazu na sta- 
nicu: zabezeknutu, očaranu tim snom nad vodama, gdje je ponese 
rijeka, kao vjetar otrgnuti list. Ču joj začuđeni uzvik i krik, zatim 
pojuri u rijeku. Poput blijedog žutila rasute slame nestajalo je 


i njene plave glavice u poniranju prema dubinama, što su zvale: - 


vrlo daleko za riječnim grmovima titralo je mnoštvo zlatnih pje- 
gica, mrežastih mrlja; bili su pačići. Potom iščezoše progutani 
daljinama, vijuganjem voda, pregibanjem šaša. Zorica se dušila, 
izronjavala, utonjavala, jurila s rijekom. Drago polugol bježao 
je za njom nemogući je dohvatiti u kovitlacu vira, čuvajući se, 
da ga i samog ne proguta. Uzviknu radosno uspjevši uhvatiti 
hladnu ručicu, povuče tjelešce, jakim zamahom prispije k obali. 
Polumrtva, naduvena strahom i vodom djevojčica otkinuta pod- 
muklo od radosti: zlaćanih grudvica otopljenih u svijetlo mo- 
drom, — odnesena nenadano u jezu: crno. Drago pokuša oživjeti 
malo tjelešce, iscijedi vodu, protrlja udove. Osluhnu srce; kao 
da se vrlo slabo pokretalo. I kad primi u naručje svoju utopljenu 
sestricu, da je ponese kući, prvi put za pet godina jasno vidje tu 
plavu, nježnu glavu, duge sklopljene trepavice, mršavo krhko 
tijelce. Sjeti se, nikad nije opažao te djevojčice, zaboravio je i 
da bitiše, začudi se: gle, postoji ovo dijete izgubljeno u mrkloj 
sjeni brkićske kuće — svij etlo i tiho u njihovim tvrdoćama. Nešto 
ga taknu u srce surovog momka: nitko se nikad nije brinuo za 

nju osim invalida, nemoćnog i već samog u sebi ubijenog. Na- 
jednom, dok se sve više žurio, spomenu se: isto ovako, vrlo daleko 
kao dječak kupio je ptičad, ispalu iz gnijezda, oživljavao ih da- 
hom, grijao u njedrima. I ona daleka nježnost prema prozeblim 
i ugruvanim pticama, taj čudni i divni osjećaj povrati se i na tu 
sestricu, tako sličnu njima. On osjeti taj drugi život do sebe, 
skupljen, krhak i slab — tu sestricu, koju on nije volio, koju je 
jednom grubo odgurnuo, kad se pokušala umiljavati. Nehotice 
prošapta onesviješćenoj: 

— Neda tebe brato! 

Začudi se poslije Zorica, kad se osvijesti (trljana prepekom, 
toplim krpama i octom s bijelim lukom): susjedi, ukućani, dje- 
čurlija; raširi toplo-modre oči: veliki, neprijazni brat, koji je nije 
nikad pomilovao, nježno se nadnio nad nju milim osmijehom, 
gladi krupnom, čvornatom ručerdom po čelu. 

Ispremiješa se sve: zlatne grudvice njišu se u blagom smi- 
ješku velikoga, neprijaznog brata. 


Invalid od tog dana poče se ponovo uvlačiti u se. Objasni 
mu se tanko i oštro, kakva su već opažanja izopćenika ili boles- 


nika: podigao je i odnjihao djevojčicu, ali je nije sačuvao. Ona 


se tim zalaskom u vode otrgla i od njega, s pačićima počinje i 
njen novi život, drugačiji od dosadašnjeg, Život razvoja i spo- 
znanja, a tu on postaje suvišan, ovako bespomoćan i nepokretan. 
Kopnuo je, gasnuo cijelo to ljeto i jesen, kao ostavljena svje- 
tiljka, kao prituljeni žižak. U polupraznoj smočnici sa zadahom 
vreća krumpira, ustajale masti i brašna, slatkasto gnjilim vonjem 
crvenog luka, on sluša šum sna: sebe ponovo kao dječaka, što 
hitro skakuće po dvorištu, istjeriva krmke iz svinjca, posipa žito, 
vodi krave na pašu. I veranja po tuđim kruškama, krađe bostana 
i jabuka su tu. Miris lijeske tako sočan i omamljujući, pečenje 
tikava i oblijetanje oko rakijskih kazana, i kotlova, u kojima se 
kuha pekmez. Kako su usta crvena, ulijepljena lizanjem kašika i 
lonaca, a ruke slipave. Drhte igre po stogovima sijena i pšenične 
slame, a trgovčeva kćerka toplo ga gleda, i prilazi: 
— Milane, hoće li se i večeras svirati? 

(Njemu je sedamnaest, a njoj četrnaest). 

— Hoće — on je zbunjen i rumeni se.“ . 

— I ja ću doći. 

On muca sav sretan 

— Bit ui ja 

I ona se gubi u bjelini velike trgovčeve kuće sva zadihana, 
uskucalog srca, a crna joj kosa leti na sve strane. 

Večer pred Bogdanovim ladnjakom — svi su okupljeni. Tri 
Lalića s bugarijama i berdetom. Danko, brat Tildin, s bisernicom. 
I Tilda i Mirko došao tih dana na dopust u uniformi, rašepuren 
i srećan, i Drago tada još kočničar, pun pištaljka i golemi Šiškan, 
Brkićke, lanenokosa Marica i Malkontijeva Anđela i Marko sa 
pilane. 

Kroz smijeh, otvaranje pivskih boca, pijuckanje rakije titra 
kao i svijetlo karabituša svirka: : 

— Ti si pupoljak, a ja sam cvijet, 
zbog tebe, Milane, propade svijet, 
ljubim te, Milane, ljubim te ja, 
ljubi te tvoja..... — 

On očekuje, sluša napregnuto taj dašak, što mu donosi ne- 
rečeno, ali kazano u tim zamagljenim, toplim očima. Trgovčeva 
kćerka oslanja se drago na njega, stišče ruku, igra kolo, pjeva: 

— ljubi tetvoja..... — ' 
Čini mu se, umrijet će, nestati. Sapinje grlo, suši, klekao bi u toj 
noći, poljubio zemlju, plakao od radosti, od bezumlja. 

A onda rat i fijuk šrapnela, i bolnice, miris joda i vate, bol- 
nice, strašnije od fronte bezmjernom ljudskom patnjom i golo- 
tinjom. On po njima. Zatim sunce listopada u predvečerje, hladno 
i tuđe u urezivanju svježih sjena: on se lagano poštapa, vukući 
ukočenu nogu, prazni rukav na desnom ramenu sivo leprša. Ne- 
što bijelo i sočno, nabito zdravljem, raspupano u šesnaest godina 
radosno uzvikuje i trči: 

— Samo neka si živ ostao — i toplo stišče ruku. 

A u kutu on opaža suze njenog umrlog sna: očekivanja i ne- 
izvjesnosti, i ove strašne istine, ukočene, bez jedne ruke, što se 
poštapa u listopadski zapad sunca. 

Studeno je, i njegov je osmijeh siv, bezbojan od težine ovog 
susreta. 

— Kako vidiš — i prazni mu rukav maše u večernjem po- 
vjetarcu. I sve postaje sivlje i tužnije. Trgovčeva kćerka plače. 

A on se smiješi ranjeno u suton. 

Taj san odnio je zvižduk šrapnela, a sestricu svibanjske 


“vode. Više nije samo njegova sestrica, ne smiješi se samo njemu, 


ne povjerava mu se, ne brblja. Eto tu je i Drago, pa čak i drugi. 
Od onog događaja s pačićima nekako su uopće bolji prema dje- 
vojčici. Mali mačiji mozak zaboravlja, raduje se novim igrama. 
A on ju je othranio, on podigao na noge, bio i otac i majka. Neka, 
on je sretan, učinio je svoje. Osluškuje jesen, kiše razmiču cre- 
pove po krovovima, razblaćuju drumove, prvim ogrtačima pre- 
krivaju polja. Kašalj mu razdire prsa: škriplju kao đeram bu- 
nara. Slijevaju se nebesa mrko u mčkar zemlje, raspušene u dim 
jeseni: crnkaste obrise kuća, sjene umotanih u bjelkasta ispari- 
vanja šuma, oznojene kapljama brežuljke. Vlakovi, što u malim 
razmacima protutnje, isto su tako vlažni, prokisli, s poleglim 
nisko dimovima, lancem vagona, kojim pužu zmijasto kaplje, 
vlaga, vlaga i truljenje. Truljenje je i u njemu, još od prije dva- 
naest godina, od onog listopadskog povratka. Posve je svejedno, 
da ga je nestalo i onda kao i sada, on nije imao što očekivati od 
života. Otvaraju se i zatvaraju vrata na njihovoj kući, Viktor 
dotjeruje krave.s paše, kokoši i patke kupe se u turobne hrpe, a 
gliste hladne i blijedo-crvene vijugaju kroz mokrinu. Svejedno 
mu je i to: čavrljanje Rozino, kašljucanje starog Brkana, gromki 
bas Dragin, zamišljeni lik Stjepana. Tek cvrkut Zoričin tihano 
ga ozrači. Kako je bilo puno kroz ovo vrijeme događaja i pro- 
mjena, i kako se opet u biti nije ništa dogodilo! Sutoni su posta- 
jali bljeđi, sablasniji, umorni od kiša, od tih turobnih jesenjih 
tišina, kojim grakću zlokobne i crne vrane i čavke i slijeću odne- 
kud, kupe se u beskrajne gladne gomile, poput lišća, što se žuto 
kovitla vjetrovima i sliježe u kupove po prljavim grabama. I to 
umiranje; tiho i neprimjetno, s dana u dan, urezano u sve oblike, 
u sve stvari i pokrete, umiranje, opatinjeno gdjekad zlatnom 
prevlakom sunca, što se je izvlačilo iz beskraja tih kiša, grimizno 

utonjujući u zadimljenim šumama — uvlačilo mu se sve dublje 
u pluća, trgalo ih, svijalo i bolo tijelo. Treperilo u hladnoj vlazi 
znoja, svijetlilo u očima. Ustajao je gdjekad posrćući sa ležaja, 
gledao u nutrini prozora zelenilo svog izmršavljelog lica, po- 
smatrao voštano žutilo zašiljenih ušiju, bjelinu jezika — čekao 
tu smrt. 

I dok je osjećao njen blagi dah, nečujni korak, oprezan i 
utješan, kao sestara po bolnicama (očekivao ju je uvijek u obliku 
male, bijele sestre, pune blagosti u očima i tišine na rukama, što 
će mu sklopiti dlanovima ružičastim poput ružinih latica oči), u 
kuhinji su se komušali kukuruzi, momci štipali Rozu i Branku, 
Ilica i Viktor ljubakali s magacinerovim kćerkama, a stara Brkić- 
ka, već posve omatorila, prela. Brkićska kuća sva iskrivljena, 
pognuta pod vremenom, sve crnja i starija živjela je svojim 
životom kao i uvijek nezavisno od njega. Sjećali su ga se samo, 
kad bi mu ujutro ili predveče donosili lončić ugrijanog mlijeka 
s utješnim smiješkom i nijemim očekivanjem u očima, kad će već 
jedamput umrijeti. Samo šestgodišnja, što ju je on odgojio i 
odnjihao, znala je katkada presjedjeti sutone nijemo i bez riječi. 
 — Idi se igrati — govorio je — što ćeš tu, eno brat Drago je do- 
šao. Dosadno je kod mene. — Sjena tuge prelijetala je tada nje- 
nim očima. Sa smiješkom je ispratio, kad se podigla i otišla. Onda 
se okrenuo ležaju. Na njemu je počivala smrt. Nešto crno, teško 
pokrenulo se u grudima, presjeklo ga, navrlo na usta i uši. Slabo 
je uzviknuo i pao. 

Našli su ga tako na vreći krumpira, mršavo ispijeno tijelce, 
dobre oči, tihan smiješak na usnama. Lokva tmaste krvi. Nitko 
nije zaplakao, samo je Zorica krijući se zajecala u kutu. Gledali 
su je s porugom: ludo dijete, zašto plakati za nekim, kome je 
smrt bila samo osloboditeljica, bijeg od muka — plakati za nekim 
bez ruke, mrtvim za života, koji već odavno nije ni živio ljud- 
skim, nego nekim posebnim životom odbačenoga. Čemu to? 

Stajao je stari Brkan smežuran pod teretom godina, grbila 
se stara Brkićka, nijemo buljili preda se braća i sestre, dobro- 
ćudni župnik čitao molitvu za dušu Božjeg čovjeka Milana. Brata 
bez ruke — samotnog. , 

Molio se dobri svećenik u bijelom ornatu, s naočalima, spa- 
lim na vršak nosa, dok je miris izmirne blagoslivljao prisutne: 
doticao ih Gospodinom — tim nestankom bez povratka, izgledao 
u golotinji ove sobe, sivosti, siromašnog odra, brzo slupanog jelo- 
vog sanduka, u vlagi, bijegu kiša, poput svijetle prilike iz slikov- 
nica, goluba bijelog-poslanika Svevidnog, Nepoznatog. Svojim 
tvrdim, dobroćudnim seljačkim licem, valjkastim kretanjem, 
neuk kao i vjernici, taj dobrodušni, tihi ujak*) više je nego itko | 
spadao u tu bešćutnu, brzu, sirotinjsku smrt bez plača, bez tuge. 

Kao da je govorio: 

— Sivost njiva nezasijanih došao je, o Gospodine: slika i 
prilika tvoja, sićušno zrnce. Nije pao na dobru crnicu i dao sto- 
struk rod: himnopojku tebi. Nije pao ni u grmlje, da zaluta, ni 
u pijesak. Na kamenu tvrdom određeno mu mjesto, da se ubija, 
da o sve udara, radosti da ne vidi i ne upozna. Bol mu je bila 
sunce tvoje u sjaju, bol kiše tvoje u lijevanju. 

Od doma su ga otrgnuli, od njiva svojih; u zvijeri, u klanja 
— ati si rekao: »Ljubi bližnjega svoga kao samoga sebe«. Ruku 
mu otrgnuli, a ti si rekao: »Ne ubij«! Ničiju blagost ne podari 
mu, da ga pomiluje, utješi, da ga okrijepi. O Gospodine, jer je 
bio krotka ovčica, jaganjac dobri tvoga stada. 

Sad leži tu — ptičica koja je prolepršala kroz tamu — leži, 
kome si odredio tmine mjesto svijetla, kojim drugima raskošno 
posipaš puteve. Sveznajući i velik si, Gospodine, ali zašto je trebao 
ovaj sivi život bez radosti, zašto je trebala ova patnja, koju ničim 
nisi htio umekšati, premda si Svemogući. 

I što je dalje molio, zanosio se sobom, zaboravljao Boga, 
koga je predstavljao, postajao ono staro, pradavno, što mu je šu- 
mjelo u krvi, naivni začuđeni seljak, kojemu je sve čudo i koji 
se boji tajne, postajao čovjek, ne sluga Božji, ono meko odasvud 
bijeno i mučeno, ono tiho i strašno — i molitva kao da mu se 
pela u burni vrisak: 

— O daj mu tišinu, koju nije imao, odmor, koji je trebao, 
utjehu, što ju je tražio. 


*) Ujak, naziv u Bosni za seoskog svećenika, obično franjevca. 

I nek mu ona, zemljica, bude majka, što će ublažiti suze, i 


bijeg od gnusoba života tvoga, i ljuba, što će ga zagrliti i primiti 


u svoja naručja. ' 

Jer život je težak i strašan i iskušenje je gorko tvoje: za 
siromaha, o Svemogući! 

A smrt je dobra sestrica, što će utješiti umornog. 

I napojiti žednog i nahraniti gladnog. 

I ugasiti sve želje, i sve tuge i radosti! — 

Lelujalo je svijetlo dvaju žutih, tankih svijeća, drhtalo po 
zamišljenim i zašutjelim licima, bježalo kroz okna u kišu, a buna 
starog svećenika prigušivala se, tihnula u jecaj, u tugu, gubila se 
u pogruženosti pokajanja. 

— Okrilje u svom beskrajnom miru 

Amen! 

Volovska kola stajala su pred vratima. 

Gledala je Zorica: prekrižio je svećenik mrtvog brata bez 
ruke sumornim zlatom krsta, okrenuo se tih ukućanima i susje- 
dima, prekrižio i njih. 

— Blagoslovljeno budi ime Gospodinovo ... 

— Amen — zadrhtali su glasovi. 

Stjepan i Drago prišli su onda odru, ponijeli sanduk s mrt- 
vim bratom. Volovska ga kola primiše. i; 

Pošla su kroz kišu, kroz jesenje popodne: naprijed križonoša 
zamišljen, sitan dječačić, svećenik potom polusklopljena moli- 
tvenika sa srebrnim ukrasima, po kojima su plesale kišne. kapi,.i 
mumljanje umotanog staračkog glasa. Išao je dobrim malenim, 
hitrim koračićima, čupajući noge žurno iz blata, posivio i sam u 
tom lijevanju vod4, u žalosnom rasipanju dimova sa željezare u 
obližnjem gradiću, zaboravljajući pomalo na mrtvaca za sobom 
i misleći i nehotice, kako će se svi strašno promočiti do groblja. 
Volovska kola za njima sa dva majušna, zekasta vočića, izandža- 
la, škripavih, nepodmazanih dobro kotača cvilila su žalosno u 
toj goloj mokrini i blatu, i taj sprovod u cviljenju kola; u laga- 
nom prolazu s križonošom, svećenikom, ovim neuglednim, posve 
svježim sa rasutim smolama jelovim sandukom: mrtvacem nje- 
govim, tako ispijenim i blijedim, i. hrpom šćućurenih, pokislih 

Brkana, što su se vukli tiho i crno poput krtica, izgledala je tu- 
robna povorka sjena, što ih rađa kasno jesenje predvečerje u 
pričama čobana oko zadimljenih vatra. i 


Ženama nisu dali ići, rekli su: — nazepst ćete. Roza i Branka 
se nisu maknule s vrata, a majka i Zorica pratile su sprovod do 
zaokreta kod Tadijine krčme. Tada su ih vratili, zajecala je dje- 
vojčica po zadnji put, suza pomiješanih s kapima, drhturava i 
bosonoga, raskaljana blatom u sjetu: nema više malog brata bez 
ruke, njegova šepesanja po smočnici, ubitog smiješka. Tko će sad 
kotrljati s njom krumpire i praviti kupice od graha, tko peći strp- 
ljivo pečenke i čuvati lutke od krpa, čupajući kradom vunu-i 
tkanja sa ponjava? Tko tješiti, kad dobije batina, ili djeca poču- 
paju plave kose, a mačak izgrebe oštrim kandžama. Istina, tu je 
Drago: donosi glođala i uzima je na krilo, ali on nije uvijek tu, 
on bježi s vlakovima, crn i pun dima i pare i gdjekad zna proći 
i po četrnaest dana, dok se vrati. A on je tu vječno bio tih i 
kašljucav! I sad ga voze ta kola na brijeg i ovo je zadnji pozdrav 
s njim. 

Spomeni su padali po njoj, odjeći, rukama, slijevali se s ki- 
šom, u beskrajnom šumu voda: proljeća u cvatu, mirisu behara, 
okićenosti njegove sobice mirisima, ljeta u voćkama, usijanom 
zlatu sunca, jeseni u tamjanskom mirluhu dinja i dunja, jeseni 
u ljeljcima, pekmezima i pečenim tikvama: sve čuvano za nju, 
otkidano od sebe — kamenčići nađeni na cesti, grahove pritke za 
jahanje, sve, sva nježnost. 


Zorica se trgala, nije se htjela vraćati. 

Stara je bila i sama malo ganuta. 

— Šuti ludo, svi ćemo umrijeti. 

Kliznuše joj na to dvije materinske suze. 

Bože moj! Koliko je toga stara Brkićka vidjela, pa da plače! 
Tolika rađanja, tolika umiranja. Dijete za djetetom, što je raslo, 


jačalo, nestajalo u svijet ili isto ovako umiralo, odneseno tim vo- 
lovskim kolima na brijeg. Srce najposlije otvrdne: smrt za siro- 

maha nije raznježenost, igrokaz i gromko naricanje, nego tišina 
i tvrdoća. I izdatci! Što se tu može! Nestajemo svi pomalo, jedni 
se gube, drugi dolaze. Radi čega onda plakati! . 

Stara otre suze, ponovo okamenjena u svome nepokoleblji- 
vom miru. Bili su kod kuće. Oči Zoričine bježe za sivom slikom: 
na zavijutku nestaje povorke, uronjene u lepršave, tanke ma- 
glice, toga crnog snopa ljudi, zekastih vočića, jelovog sanduka i 
križa; svih tih sjena već usitnjenih u drhtave točkice, što se miču 
i plaze, dok čete gavranova kruže, slijeću poput tamnih grozdova 
na drveće, padaju na polja, noseći pod krilima kiše, ispuštajući 
iz kljuna tmine. 

FERDO ŠIŠIĆ, ZAGREB 


ŠKOLOVANJE LJUDEVITA GAJA U 
DOMOVINI 


Rođenje Ljudevita Gaja (8. srpnja 1809. u Krapini) i njegovo 
prvo djetinjstvo. — Priča o braći Čehu, Lehu 1 Mehu, i njen 
utjecaj na Ljudevita Gaja. — Prvo vrijeme školovanja u Kra- 
pini. — O krapinskoj nižoj gimnaziji, osnovanoj 1812. — Lju- 
devit Gaj polazi gimnaziju u Varaždinu od drugoga razreda do 
kraja prvog polugodišta šestoga razreda (1821.—1826.) — Njegov 
književni prvenac »Brevis descriptio loci Krapina« ( ljeti 1825.). 
— Ljudevit Gaj u karlovačkoj gimnaziji u drugom polugodištu 


. šestoga razreda (ljeti 1826.). — Njegova prva štampana radnja 


»Die Schlosser bei Krapina« (u Karlovcu ljeti 1826.). — Smrt 
Ivana Gaja, oca Ljudevitova (u Krapini 18. travnja 1826.) i 
Ljudevitov povratak u roditeljsku kuću. 


Otac Ljudevita Gaja bio je Ivan (Ioannes, Johann) Gay, 
ljekarnik u Krapini, a rodom iz Markušovaca, malog sela pod 
Visokom Tatrom (* 1754.), u Spiškom kraju (Zips, Szepes-me- 
gye). Gayi bili su, a tako su njihovi koljenovići i imenjaci u ovom “ 
kraju još i danas Nijemci, doseljeni kao slobodni ljudi negdje u 
XVII. st. vjerojatno iz Burgundije. No brzo potom učine ih 
onamošnji madžarski velikaši, Mđriassy de Botizfalva et Markus- 
falva, svojim kmetovima, jer su se nastanili na njihovoj zemlji. 
Ivan Gay rodio se dakle u kmetskoj seljačkoj kući, no pošavši 
u škole, posvetio se ljekarničkom zvanju, i tako dospje 1783. u 
Krapinu, najprije kao zakupnik tamošnje filijalne ljekarnice, a 
onda (od 1786.) kao vlasnik, kad ju je kupio za 500 for. od va- 
raždinskoga ljekarnika i vlasnika Josipa Haltera. Tako postade 
Ivan Gay krapinski građanin i oženi se nekom Halterovom rođa- 
kinjom, meni izbliže nepoznata roda, ali očito njemačkog pod- 
rijetla, Julijanom (kasnije Ljubosavom) Schmidt, s kojom rodi 
sedmoro djece, pet kćeri i dva sina.*) 

Najmlađe dijete bio je Ljudevit (ili kod kuće zvani Ludwig) 
Stjepan. Rodio se u subotu 8. srpnja 1809. uveče oko osam sati, 
u Krapini, u metropoli hrvatskoga Zagorja, čuvenog i razglašenog 
sa svoje krasne prirode i sa brojnih historijskih spomenika, a 
naročito sa nekoć slavnih tvrdih gradova. Bez sumnje po priča- 
nju svoje matere, Ljudevit je Gaj kasnije (1861.) kazivao Duri 
Deželiću, da su u času, kad se on rodio, zvonila na obim krapin- 
skim crkvama (Sv. Nikole i Sv. Katarine) zvona na »Pozdrav 
anđeoski«, našto je babica kazala njegovoj materi: » Tomu će se 
gospodičiću glas daleko čuti.« Mnogo je značajnija slučajna ko- 
incidencija, da se Gaj rodio baš one godine, kad je car Napo- 
leon obrazovao od nekih naših zapadnih strana svoju »Iliriju«, 
i postavio na desnom kraju zagrebačkoga savskog mosta. fran- 
cuskog carskog orla. Šta više, sam Gaj pričao je 1861. godine 
Đuri Đeželiću, da su mu u prosincu 1853., kad je stajao kao 
okrivljenik pred vojnim sudom u Beču, spočitnuli, kako mu se 
tobože mati »hvastala«, kad ga je još trudna nosila, da »u utrobi 
nosi kralja.«') Ovo je — dabome — bilo tek pakosno iskorišći- 
vanje različitih zagrebačkih madžaronskih denuncijacija onoga 
vremena od strane kivnih apsolutističkih austrij skih vojnih vlasti. 
Već sjutradan, 9. srpnja, krstio je u župnoj crkvi Sv. Nikole 
domaći župnik, Nikola Hadžić, maloga Gaja u prisutnosti ku- 
mova Stjepana Benčića i Franjice plemenite Novak, i dijete je 
dobilo ime Ludovik Stjepan, vjerojatno po kojem članu materine 
porodice.“) 

Već je toliko puta istaknuto, a i sam je Gaj u ulomku hrvat- 
ske svoje »Autobiografije« izrijekom priznao, kakav su doduše 
romantički, ali ipak odlučni dojam vršile na duhovni razvitak 
njegov razvaline drevnoga Krapinskog grada i osveta priča 
sveslavenska« (kako je on zove) o braći Čehu, Lehu i Mehu.) 
Gaj kaže, da je tu priču prvi put čuo još u djetinjstvu od kućnoga 
sluge Mateuša, a onda češće još i od drugih ljudi iz naroda. U 
pomenutoj »Autobiografiji« Gaj ju je — oko godine 1851. do 
1852. — pribilježio ovako: 

»Na tri ova brijega što se nad ovim mjestom (Krapinom) 
dižu, bijahu tri grada. Ovaj, od koga su se ovolike stare zidine 

još uzdržale, od negda zvaše se, a tako i današnji dan, kao i samo 
mjesto, Krapina. Na onom brdu, ondje nad franjevačkom 
crkvom, bijaše grad imenom Psar, a tu nad gospodskom (== spa- 
hinskom) vodenicom, na brijegu Šapcu, bijaše grad istoga imena 
Šabac. U ova tri grada tri brata, po imenu Čeh, Leh i Meh, negda 
vladahu. Ova braća bijahu kraljevske krvi našega (== slaven- 
skoga) naroda te imahu sestru, koja se zvala Vilina. U ono vri- 
jeme Rimljani gospodovahu ovom zemljom. Od njih naš narod 
za nevolju mnogo stradaše te podnošaše velike sile. Viteška se 
braća dogovarahu među sobom, kako bi se mogli oteti. ispod te- 
škoga jarma rimskoga. Kako najstariji ljudi : još pripovijedaju, 
među krapinskim i psarskim gradom kožnat visimost višaše o 
lancih. Po ovom mostu brat bratu dolažaše na tajne dogovore. 
Utom sestra njihova bijaše u skrovitoj (== tajnoj) ljubavi sa rim- 
skim poglavarom, koji je zapovijedao ovom zemljom. Kad su se 
braća dogovorila sa ostalimi znamenitimi poglavicami narodni- 
mi i okletvom (== zavjerom) ujedinila protiv Rimljana te svije- 
ćala da će na njih složno udariti, Vilina, prevelikom ljubavlju 
opojena, izdade okletvu ljubavniku svomu. Okletnici ipak udare 
na njega te ga ubiju. A ona najprije uteče u Dupljaču u Stra- 
hinje, a odanle u Jame nad Župnicom, koje se još 1 danas zovu 
Ljubine iliti Uuline (1) Jame, a ono zato, jer su ondje prebivale 
vile, koje su pod obranu svoju primile imenjaku svoju. Ovdje 
ona rodi gospodsko čedo. Malo je vrijeme potom postojalo, kad 
se ona sunčala pred špiljom; braća, našavši se u lovu, zapaze je, 
uhvate, odvedu u grad Krapinu i uzidaju u onom tornju; koji je 
nad vratima drugoga dvorišta blizu pećinske pivnice, u jednom 
uglu. A od djeteta se njena osobito čudo stvori. Divlji vo, jedan 
dan kad su se vile po šumi bile razišle, utrči u špilju, gdje se dijete 
zlatnom jabukom sigralo. Divlji v6 se u njega zaleti, digne ga na 
rogovima i divljim skokom proskočivši, kroz podzemaljski put, 
koji je ispod gor4 Velikoga Žlijeba i Hajdinskoga Zrna vodio, 
ća na drugu stranu ondje onako iznese napolje u šumu, gdje ga 
je neki pustinjak sahranio (==očuvao). A ono se mjesto od 
onoga vremena do današnjega dana, po lijepoj glavi ovoga dje- 
teta, zove Lijepa Glava (== Lepoglava). Rimljani da osvete ubij- 

stvo svoga časnika i da pokore pobunjeni narod, započeše utom 
sa svih strana kupiti vojsku. Tri brata, videći kako ne mogu ono- 
likoj sili kolika se dizala na Zagorje, gdje su se oni bili utaborili, 
ni prevrlom hrabrošću da odole, skupe sve starješine, župane i 
satnike narodne, svijećaju i odluče, da sa svimi odličnijimi prista- 
Šami svojimi ostave svoju domovinu i da se posve isele iz rimske 
države. On su znali da se narod našega (== slavenskoga) jezika 
daleko pruža preko Dunaja, i zato pređoše sa vjernimi svojimi 
preko Dunava pa se tamo raziđoše na tri strane i utemeljiše tri 
države slavenske. Čeh podiže stolicu svoju u Pemskoj zemlji, Bo- 
hemiji, Leh u Poljskoj, a od Meha zadobiše Moskoviti (== Rusi) 
svoj početak. / ovako je prava korenika svega našega naroda 
slavenskoga izišla iz ove naše okoline.«*) 

“Kako je Ljudevit Gaj bio mladenac bujne mašte, bistar i 
živahan, sasvim je prirodno, da mu je priča o braći Čehu, Lehu 
i Mehu, ovim osnivačima velikih slavenskih država, zaokupila 
svu dušu, nagoneći ga na to, da traži i ispituje, gdje bi mogao 
saznati još i nešto više o onom, što je onako nakratko slušao iz 


narodnih usta. Iz te težnje raspiri se u duši mladoga Gaja ljubav ' 


za knjigu i za veliki slavenski rod i njegovu povijest, ali i ponos, 
da je kolijevka u ono vrijeme — naročito poslije 1812. godine 
— toliko slavljenoga ruskog naroda, toga pobjednika nesavla- 
divog Napoleona i osloboditelja Evrope od nesnosne prevlasti 
nezasitljivoga: Korsikanca, nekoć tobože stajala baš u njegovu 
rodnom mjestu. Kad bi pitali maloga Ljudevita (Ludwiga), pri- 
čajući mu o bojevima između Rusa i Napoleona: »S kim držiš?«, 
odgovarao bi s ushitom: »S Rusima«. Gajevo je rusofilstvo bilo 
toliko poznato njegovim školskim drugovima, da su ga još u va- 
raždinskoj gimnaziji od šale zvali »Rusom«.*) 

Međuto došlo je vrijeme, da mali Ljudevit pođe u školu. U 
Krapini je doduše postojala osnovna škola, ali je bila na dosta 
niskom stepenu zbog nesposobnih učiteljskih sila.) Bez sumnje 
treba baš u toj okolnosti i tražiti poglaviti razlog, zašto Gaj nije 
polazio javnu školu, nego je učio kod kuće (kao privatist?). On 
sam kaže u ulomku svoje latinske autobiografije, da su ga rodi- 
telji od 1818. godine dalje dali kod kuće podučavati »od učenih 

i čestitih ljudi«.') U ono je vrijeme — u smislu naučne osnove 
(Ratio educationis publicae) od 1806. godine (važila je do 1826.) 
— u malim varošima, među koje se brojila i Krapina, osnovna 
škola imala za one učenike, koji su htjeli produžiti nauke u gi- 
mnaziji, samo dva razreda (za ostale učenike tri razreda), a učilo 
se: nauk vjere s biblijskom povijesti Staroga i Novog Zavjeta 
(ovu je službu vršio domaći kapelan ili župnik), hrvatski čitati i 
ortografski pisati, pa sastavljati pisma, onda elementarna mate- 
matika s trojnim pravilom i družbenim računom; pored toga još 
se mladež podučavala i u dužnostima spram vladaoca i vlasti, i 
u »domovinskom ustavu« (constitutioni patriae), i najposlije u 


svima »prirodnim moralnim zakonima«, kao i »u svemu, što je 


pošteno i časno«. Još su oni, koji su mislili polaziti gimnaziju, 
mogli da uče i »elementa latinitatis«.?) 

Sve je to učio Ljudevit Gaj kod kuće. On doduše nigdje ne 
kaže izrijekom, koji su ga učitelji podučavali, ali ipak se iz nje- 
gova hrvatskog ulomka »Autobiografije« i kasnijeg pričanja 
Đuri Deželiću i drugima jasno razabira, da su to u prvom redu 
bili neki svećenici došljaci u Krapinu poslije osnovanja Napole- 
onove Ilirije i neki lepoglavski raspavlini, koji su se nastanili u 
Krapini poslije ukinuća pavlinskoga reda (1786.). Tu je bio Dal- 
matinac Lunjević; on je malom Ljudevitu govorio — kako se 
Gaj dobro sjećao svega svog vijeka — da dalmatinski Hrvati 
mnogo ljepše govore hrvatski od kajkavskih Zagoraca i Krapi- 
naca. Tu je bio nekadašnji župnik senjsko-modruške biskupije, 
primorac Pavao Pobor iz Selca, oduševljeni rusofil; on je — kako 
reče Gajev mlađi drug, Fran Kurelac, bez sumnje po Gajevu pri- 
čanju — bio prvi, »koji je sjeme ljubavi roda u mladu mu dušu 
zasađivao.« Tu je bio ekspavlin, susjed Gajevih, Augustin Ura- 
bec; on je pričao o zaslugama i važnosti pavlinskoga reda za 
hrvatsku prosvjetu. No nada sve istakao je sam Gaj, u hrvatskom 
ulomku »Autobiografije«, direktno kao svoga učitelja, vikara 
franjevačkog samostana u Krapini, Oca Evgenija Rebića. »Za- 
hvalnost ne da — kaže Gaj — da ovdje mimoiđem ime vrsna 
učitelja svoga u latinskom jeziku i u naškom (== hrvatskom), 
pisanju, Oca raspavlina Evgenija Rebića, koji je za onda bio 

namjesnik (vikar) franjevačkoga samostana u mojem zavičaju. 
Osobiti način u učenju, značaj njegov i načela njegova, meni na 
stazi prvih i najpotrebnijih temeljnih nauka pokazaše pravac, 
bez kakva zaista ne bih prvih godina izbivanja svoga iz roditelj- 
ske kuće (u Varaždinu) onako srećno bio napredovao, ni onako 
brzo postigao potrebne vrsnoće da odolim živoj želji svojoj. Još 
i sad čuvam pregledalicu rukom njegovom pisanu, gdje su zlatna 
slova ubilježena, koliko treba čovjeku da se isprazne oholosti 
kloni pa marljivo da radi za svoj narod.«) 

1 zaista, kad je Ljudevit Gaj svršio oba razreda osnovne 
škole (prvi od studenoga 1818. do kolovoza 1819., drugi od stu- 
denoga 1819. do kolovoza 1820.), onda je ušao u Krapini u prvi 
razred gimnazije, ali učeći i dalje kod kuće, kako sam kaže. O 
ovoj krapinskoj gimnaziji treba sada nešto izbliže kazati. 

Još u prosincu 1811. godine obratio se zemaljski nadzornik 
osnovnih škola u Hrvatskoj i Slavoniji, 7 omaš Koščak, na magi- 
strat krapinske općine osobitim službenim dopisom, u kojem mu 
»obznanjuje da želja njegova je, da bi se vu ovom opidumu deca 
ne samo va prve najmenjše škole kak dosada, nego i va vseh 
nacionalskeh do druge diačke škole (== gimnazije), tak diačkeh 
(== latinskih) kak nemškeh, i računstvu, ter koncipuvanja listov 
i drugeh pisem, navukah podvučila.« »Zato — kaže krapinski 
magistrat dalje — pokehdob (== budući da) isti gosp. inspektor 
sada ovakovoga jednoga redovnika ima, koteri ovakove navuke 
navučavati bi mogel, ako takovoga imati za napredek cele občine 
hočemo, obznanuje, da za plače na leto Rf (== rajnskih forinti, 
rajnčki) 150 vu onakve monete (==E kovani novac), kakovu kasa 
naša prijemala bude; zvan toga kvarter prez plače (== besplatan), 
slobodnu drvariju vu gorah i pašu po gmajnah varaškeh, tak da 
[za] školu šest klaftrov drv dati posebno bi morali, dobiti mogli 
budemo; zvan toga takaj da isti redovnik drugu, treču i četvrtu 
takaj diačku školu bude vučil, ako roditeli dece poleg vučinjene 
Žž njim pogodbe plačati hoteli budu.« Na taj prijedlog zaključio 
je krapinski magistrat, 21. prosinca 1811. godine, u sjednici 
općinskoga savjeta, pod predsjedanjem varoškoga suca (»rihta- 
ra«), Pavla Zaplatića, ovo: »Koteri navuki, kajti (== jer) za ose- 

bujnu občinsku hasen (==korist) bivati budu mogli, akoprem još 
funduša za ovakov cil zasada ne bi imali, ovakove iz kase naše 
varaške plačati vsako leto želno odlučujemo R. f. 150, kvarter 
takaj prez plače vu kuplenom po nas stanju (== stanu) za školu 
aldujemo (S žrtvujemo, određujemo), kojega vendar do 1 ju- 
niuša 1812 zbog terminuša z sadašnjemi arendatori (== zakupni- 
cima, kirajdžijama) imanoga, dati ne moremo, kak takaj drva- 
riju vu gorah našeh i pašu vu občinskeh spašnikeh dopuščamo, 
to deklarujuč, da potrebna za školu drva roditeli dece, kak i vu 
drugeh mestah, dati dužni budu. Ter, kajti trh (== teret) ovakov 
na nas i občinu sada vzeli jesmo, želejemo takaj da napredek 
dober činil se bude; zato deklarujemo, ako isti navučitel, koteri 
sada pošle se, ali zatem buduči (t. j. učitelj), želni i obečani na- 
predek činil ne bi, ali (==ili) vu nemirnosti 1 nesložnosti čine bi 


se puščal, da mi drugoga prikladnoga mir i složnost občinsku lju- 


bečega, vzeti sloboščinu zadržamo si. Ovu pako sumu R. f. 150 
angaratim (==kvartalno) gosponu preceptoru iz kase varaške 
ovakovomu navučitelu plačati komituje se (== obavezuje se).«") 

U toj je stvari krapinski magistrat, pod predsjedanjem suca 
Pavla Zaplatića, opet raspravljao 13. travnja 1812., i zaključio: 
»Poklamkam (== pošto) gospon škol normalskeh inspektor, Tomaš 
Koščak, nam gospona Pavla Pobor, prvobitnoga plebanuša, da 


z nami kontrakt zbog navuka diačkeh škol vučini, poslal bi bil 


(ES jest), zato z istem gosponom ovakav vučinjen je kontrakt, i 
najmre: 1-vič, da isti gospon profesor decu, koja vu normalskeh 
školah po drugom navučitelju ovde izvučena budu, vu diačkom 
(E latinskom). jeziku i ostaleh školneh navukeh do pete diačke 
škole, kak takaj dobroga držanja navukeh izvučiti dužen bude, 
tak da ovakova (djeca) vu vsako drugo mesto vu petu diačku 
školu iti budu mogla. — 2-oč, da isti gospon profesor vsagdašnju 
skrb na normalskeh škol navučitela imati dužen bude, da ov takaj 
akurat (== točno) vreme školno obdržaval ter preupisane navuke 
vučil bude i decu vu dobroga držanja navukeh izvučil. — 3-tič, 
za ovakovu pak istoga gospona profesora skrb i trud magistratuš 
ovdešnji i ašešori obligeraju se vu sada tekučeh schediarum relu- 
iforiarum'“) naprvo-napisanomu gosponu profesoru R. f. 300, ali 

(=ili) va monete druge prez kurzuša buduče R. f. 150, vsako leto 
iz kase svoje varaške angariatim (== kvartalno) plačati; zvan toga 
kvarter prez plače, kak takaj slobodnu drvariju vu gorah varaš- 
keh i pašu, ako potrebuval bi po občinskeh spašnikeh davati. Za 
školu pak potrebna drva da roditeli dece davati dužni budu. Ako 


pak isti gospon profesor vu pete i šeste škole navukeh decu pod-' 


vučati, kak deklaruval se je, bude, z roditeli dece posebnu po- 
godbu vučiniti slobodno (mu) ostaje. K kotere pogodbe, ovak vu- 
činjene, isti gospon plebanuš Pavel Pobor dobrovoljno pristal je, 
i prve dneve majuša da taki vu Krapinu za pričeti navuk dojti 
hoče, deklaruval se je.« A glede školske zgrade zaključio je kra- 
pinski magistrat u istoj sjednici: »Kajti novi profesor, koj di- 
ačku školu vučil bude, sada pogođen je, ter tak vu jednoj hiži i 
normalska i diačka škola biti mogla ne bude i zvan toga kvarter 
takaj za obodva profesora vu školnom stanju (= stanu) istom 
biti ne more; zato gospode inspektoru i fiškušu komituvano je, da 
odlučenu separaciju taki, dok današnjega vekšega dela ne (== ne- 
ma), počneju i kaj brže dokončat trse se.«'?) 

Krapinska je niža gimnazija zaista počela svojim radom u 
jesen 1812., a glavni je nastavnik u njoj bio župnik Pavao Po- 
bor.*) I uspjeh mora da je bio dobar, jer krapinski magistrat za- 
ključuje 28. studenoga 1812., pod predsjedanjem suca Pavla 
Zaplatića: »Pokehdob vsakoga oca skrb za vsemi i dapače pred 
vsemi posli njegove mi prva biti mora, ex lege divina et humana 
naturali, da decu svoju poleg ne samo naturalskoga svojega na- 
gnjenja, nego i očinske skrbi dobro othraniti mora, biti mora, i 
k tomu vu istom poslu presvetloga Konziliuma““) vre napravljene 
za obdržavanje regula imaju se, zato ovdašnji magistratuš nu- 
terni i zvunski, iliti g. fiškuš i zebrana občina, kakti pravdeni 
občine ove otec, za dužno dece othranjenje skrb noseči, na vse 
strane je se ogledaval i se ogledavajuči dokončal, da poklamkam 
vre jednoga g. profesora iliti škol diačkeh  gramatikalskeh 
(raz. I—IV) navučitelja Pavla") Pobor bil bi (== jeste) vazel, 
najel i pogodil, ter k tomu poleg svetuvanja takaj vučanejšeh 
videl, da ov jeden profesor za vse četiri gramatikalske škole ne 
bi bil zadovoljen (== dovoljan), još končemar (== bar) za jednoga 

gramatikalskeh škol profesora pri slavne varmeđe (varaždinske) 
i po njenem kanalu (==putu) pri svetlom konziliumu i zadnič 
(== najposlije) pri presvete kraljevske Zmožnosti (== Veličan- 
stvu) tak od strani ovoga opiduma inštanciju (= molbu) dal, da 
bi se još jeden gramatikalski profesor z plačum iz funduša njim 
najbolje znanoga rezolveral (== namjestio); k tomu kajti varaš 
ov više takoveh stanj (= stanova) vu kojem škole za decu školnu 
imati bi se mogle, ne bi imal, zato da se propozicija (= prijedlog) 
pred slavnom varmeđijum, presvetlem konziliumom i pred sve- 
tum Zmožnostjum kraljevskum proponuje, da bi se ne samo vu 
ov klošter gg. PP. franciškanov patri mladi za navučanje dece 
prikladni pošiljati odredili, nego takaj da bi se vu ovom velikom 
kloštru, kakti vu vekše strani praznom, potrebne za škole grama- 
tičke vekše cčle (== izbe) odlučile, preskrbiti prosilo.«'*) 

Iz tih se podataka jasno vidi, da je u jesen 1812. u Krapini 
osnovana niža gimnazija, a vodio ju je nekadašnji župnik i sve- 
ćenik senjsko-modruške biskupije, Pavao Pobor, koga je magi- 


“ stratu krapinskom preporučio iz Zagreba tadašnji zemaljski nad- 


zornik za osnovne škole, Tomaš Koščak. No brzo su inteligentniji 
i školani ljudi u Krapini uzeli uviđati, da jedan profesor sam, 
Pavao Pobor, ne može voditi sva četiri razreda gimnazije, nego 
najviše dva. Zbog toga se krapinski magistrat obratio molbom 
na varaždinsku županiju, a preko nje dalje na ugarski Kraljev- 
ski Namjesnički Savjet (Consilium Regium Locumtenentiale) u 
Budim (a možda i čak na samoga kralja Franju 1.), da se krapin- 
skim franjevcima dopusti, da preuzmu ne samo nastavu u gimna- 
ziji, nego i da se ova gimnazija smjesti u gotovo praznom kra- 
pinskom velikom samostanu. Budući da se Pavao Pobor poslije . 
sloma francuske vlasti u našim zapadnim stranama (1814.) — po 
vjerodostojnom svjedočanstvu Frana Kurelca — opet vratio u 
senjsko-modrušku biskupiju, kojoj je i pripadao, i onda postao 
(najprije) »plovan i arcižakan Ogulinski, (a potom) i Otočki«,"") 
jasno je, da ga više nije bilo u Krapini, kad je Ljudevit Gaj 
ondje učio prvi razred gimnazije. Ne može biti sumnje, da su 
onda već vršili službu u krapinskoj nižoj gimnaziji tamošnji fra- 
njevci. Zato i viđamo, da Ljudevit Gaj priča u ulomku svoje 

hrvatske »Autobiografije« o Ocu Evgeniju Rebiću kao o svom 
učitelju iz latinskoga i hrvatskoga jezika, upravo neposredno 
pred njegov prijelaz u varaždinsku gimnaziju. Krapinska je niža 
gimnazija svakako postojala još 1817., jer se 30. travnja iste ove 
godine spominje u jednom zapisniku zagrebačkoga vrhovnog 
školskog ravnateljstva?) Mislim, da je ipak više nego samo vje- 
rojatno, da je — bar s prvim razredom — produžila svoj životi 
dalje, jer.smo čuli od samoga Ljudevita Gaja, da je prvi razred 
gimnazije učio kod kuće u Krapini (vjerojatno kao privatist). U 
studenomu 1821. pak upisao se u varaždinskoj gimnaziji u drugi 
razred kao javni đak.) 

Kad je Ljudevit Gaj polazio gimnaziju, postojala je ona 
još godine 1806. propisana naučna osnova za Ugarsku i Hrvat- 
sku sa Slavonijom. Svrha Srednje škole bila je — kako se ondje 
kaže — da državi odgoji »dobre građane«, a kralju »vjerne po- 
danike«") U tu je svrhu na prvo mjesto postavljen nauk vjere 
od I. do VI. razreda, i kao osobiti predtnet zasebno i klasificiran, 
a tek onda klasificirani su svi ostali predmeti jednom jedinom 
ocjenom. Ti su predmeti bili: latinski jezik kao najvažniji, jer 
»on veže sve različite narodnosti ove kraljevine (Ugarske s Hrvat- 
skom), koje se bez njega ni sporazumjeti ne bi mogle«; osim toga 
svi su zakoni i privilegije, a tako i sve kraljevske uredbe, nare- 
đenja i dopisi pisani tim jezikom; pored toga latinski jezik »važi 
kao službeni kod svih vlasti i sudova, u administraciji i,u sabo- 
rima.«') Učio se od I. raz. do VI, i to u 1. i II. raz. gramatika, 
a od III. do VI. raz. sintaksa, pa metrika uz čitanje i objašnja- 
vanje latinskih pisaca i rimskih: starina; dalje »historia regni 
Hungariae« od III. do VI. raz., pa prirodopis (historia naturalis), 
geografija i matematika od I. do VI. raz. Kako vidimo, hrvatski 
jezik (pa ni njemački) nije se učio, bar kao zasebni predmet, već 
je u prva dva razreda služio samo kao obukovni jezik za učenje 
ostalih predmeta, a u III. + donekle još i u IV. raz. — otkad je 
sve predmete trebalo odgovarati latinskim jezikom — hrvatski 
jezik služio je tek kao pomoćno sredstvo kod odgovaranja; na pr. 
povijesti, gdje je đak trebao već dobro poznati latinski jezik, da 
uzmogne sam iz glave slagati potpuno korektne opsežnije reče- 

nice. Profesor bi redovito. vodio svoje đake od I. do IV. raz., a 
onda bi se profesori mijenjali u V. i VI. raz., ali tako, da je i 
onda — kao i u prva četiri razreda — isti profesor podučavao u 
svima predmetima (osim u nauku vjere). Klasifikacija bi se opra- 
vljala po sistemu lokacije, dakle: prvi, drugi, treći-i t. d. odlikaš, 
pa prvi, drugi, treći i t. d. u prvom redu, onda drugi red i naj- 
poslije treći red. Još bi se napose ocjenjivalo vladanje (classiš 
morum), a. kao neobligatan predmet učili su đaci. ispremiješani 
iz svih razreda, po grupama početnika i naprednijih, kod osobitog 
profesora madžarski jezik (od 1791. godine kao neobligatan, a 
od 1831. dalje do 1848. kao obligatan predmet). Najzad hoću 
da istaknem još i to, da su se đaci u svim razredima morali slu- 
žiti kod učenja propisanim školskim udžbenicima; tako na pr. 
učila se povijest kraljevine Ugarske u V. raz. »a ducibus Hunga- 
rorum (t. j. od Arp4da) ad Ferdinandum I. (t. j. do Mohačkoga 
dana 1526.), a u VI. raz. »a Ferdinando I ad hodierna usque 
tempora«, a sve to po knjizi: Pray, Historia regum Hungariae 
ducto a septem ducibus exordio ad Ferdinandum 1 (Budim 
1801.).22) | 

Kako već rekoh, Ljudevit Gaj ušao je na početku studenoga 
1821. godine u drugi razred varaždinske gimnazije (classis gra- 
maticae annus secundus). U ono je vrijeme svako polugodište svr- 
šavalo javnim ispitom, koji se obdržavao potkraj ožujka za prvo 
polugodište, a potkraj.kolovoza za drugo. Ravnatelj varaždinske 
gimnazije bio je sve vrijeme Gajeva učenja svećenik zagrebačke 
biskupije Josip Pdszthory, a profesorom od II. do IV. raz. Lu- 
dovik Švalek, svjetovnjak iz Rume u Srijemu (dakle štokavac). 
Od školskih sudrugova treba napose spomenuti Varaždince Edu- 
atda Breiera, Teodora Fodera?*) i Antuna Melinčevića, onda 
Martina Zollera, sina Biškupečkoga spahijskog provizora Stje- 
pana Zollera i seljačkoga sina iz Višnjice (kod Ivanca) Andriju 
Križanca. . G 

Ljudevit Gaj*“) napredovao je u naukama u varaždinskoj 
gimnaziji ovako: u svima razredima imao je sve vrijeme školova- 
nja iz vladanja ocjenu prvoga stepena (classis morum: primae); 
bolje note nije bilo, a tako je-isto ocijenjen u svim razredima iz 

nauka vjere (doctrina religionis) kao eminens (bez lokacije). Dru- 
gačije je bilo s ocjenom ostalih predmeta, na osnovu kojih se 
opravljala lokacija po napretku. U prvom polugodištu drugoga 
razreda ocijenjen je Ljudevit Gaj kao četvrti u prvom redu 
(classis primae quartus). Prvi odlikaš bio je Andrija Križanec, a 
drugi Martin Zoller. U drugom polugodištu drugoga razreda bio 
je Gaj već deseti odlikaš (eminens decimus), a Martin Zoller 
treći. U III. raz. (1822.—1823.) prvoga polugodišta Gaj je bio 
četvrti odlikaš, a Martin Zoller drugi; drugoga polugodišta Lju- 
devit Gaj već je prvi odlikaš, Martin Zoller treći, a Andrija Kri- 
žanec drugi. U IV. raz. (1823.—1824.) prvoga polugodišta Lju- 
“devit Gaj je prvi odlikaš, Martin Zoller drugi, a Andrija Križa- 
nec sedmi; drugoga polugodišta pak ostao je Gaj i dalje prvi 
odlikaš, Martin Zoller drugi, a Andrija Križanec četvrti. U V. 
raz. (1824.—1825.) — primae classis Humanitatis ili bočsis su 
izmijenio se glavni profesor; Ludovika Švaleka zamijenio je 
poznati kajkavski i latinski pisac, svjetovnjak, Antun Rožić 
(* 1787. # 1848.). U ovom je razredu Ljudevit Gaj učio prvi i 
jedini put kao incipiens (početnik) u prvom polugodištu madžar- 
ski jezik kao neobligatan predmet kod svjetovnjaka profesora 
Jurja Dvorskoga, i dobio ocjenu: deveti u prvom redu (Primae 
classis nonus). No inače bio je u prvom polugodištu treći odlikaš, 
dok je Martin Zoller bio prvi, a Antun Melinčević drugi odlikaš; 
Andrija Križanec pak ostao je treći u prvom redu. Ali u drugom 
polugodištu Gaj je opet prvi odlikaš, a Martin Zoller drugi, 
Antun Melinčević treći, a Andrija Križanec drugi u prvom redu. 
U VI. razredu (1825.—1826.) — secunda classis Humanitatis ili 
rhetorica — i opet se izmijenio glavni profesor; Antuna Rožića 
zamijenio je svećenik zagrebačke biskupije Zvan Maurović. U 
prvom polugodištu šestoga razreda Ljudevit Gaj spao je uj edared 
od prvoga na petoga odlikaša; prvi bio je Ambrozije Brozović 
iz Bribira Vinodolskoga, drugi Varaždinac Josip Enikel, treći 
Martin Zoller, a četvrti Antun Melinčević.?) 
Ne znamo upravo sasvim točno, što je bio pravi razlog, da 
je Ljudevit Gaj poslije prvoga polugodišta ostavio varaždinsku 
gimnaziju i u drugom polugodištu prešao u Karlovac. Nije nemo- 

guće, da je kod toga bar neku ulogu imalo i rivalstvo s Martinom 
Zollerom."*) Gaj sam u latinskom ulomku svoje »Autobiografije« 
kaže, da je prešao u karlovačku gimnaziju zato, da se usavrši u 
njemačkoj retorici i pjesništvu“). Čini se gotovo, kao da se Gaj, 
bar tada, bavio mišlju, da postane njemački književnik. Bilo je 
naime dobro poznato u čitavoj Hrvatskoj, da je u tadašnjoj kar- 
lovačkoj gimnaziji obukovni pomoćni jezik, pa i duh, bio nje- 
mački, onako kao što je u Varaždinu bio hrvatski, i to još od 
njena osnutka 1792. godine. Čak i u vrijeme francuskoga vla- 
danja karakter karlovačke gimnazije ostao je njemački, a samo 
se još više utvrdio, kad je, poslije sloma Napoleonove Ilirije, 
Karlovac s preostalom građanskom Hrvatskom (la Croatie civi- 
le) sjedinjen sa slovenačko-austrijskim pokrajinama u političko- 
administrativnu cjelinu, u »Kraljevinu Iliriju«, ukinutu tek 1849. 
»Oktroiranim Ustavom«. No i poslije 1822. kad je Karlovac vra- 
ćen Hrvatskoj i njenoj banskoj vladi, stanje u karlovačkoj gimna- 
Ziji — koju su vodili franjevci, gotovo od reda sami Nijemci 
osim gdjekojega ponijemčenog Slovenca — ostalo je nepromije- 
njeno. Pa čak i tri četvrtine njenih učenika bili su iz Kranjske, 
Štajerske, Koruške, Goriškoga i drugih austrijskih pokrajina. Taj 
se njemački karakter karlovačke gimnazije održao još i poslije 
1826. godine, kad ju je polazio Ljudevit Gaj, unatoč zahtjeva 
hrvatskoga vrhovnog školskog ravnatelja, zagrebačkoga kanonika 
grofa Josipa Sermage-a, da joj se poda hrvatski karakter; sve je 
to umio vješto osujećivati u Beču kod centralne vlade tadašnji 
ravnatelj karlovačke gimnazije i cenzor knjiga Otac Aurelij 
Hormann. Taj je Otac Hormann bio i glavni profesor Ljudevitu 
Gaju u drugom polugodištu VI. raz., koji je on svršio potkraj 
kolovoza 1826. kao peti (i posljednji) odlikaš.?) 

Vidjeli smo, da je Ljudevit Gaj već u prvom polugodištu 
V. raz., a još više prvoga polugodišta, pa i drugoga VI. raz., po- 
pustio u naukama. Mislim, da se ne varam, ako tome potražim 
razlog u prvom redu u njegovu razbuđenom zanimanju za lite- 
rarno stvaranje, što već samo u sebi sadrži intenzivno čitanje 
različitih knjiga. I zaista, mi znamo pouzdano, da se mladi Gaj 
već onda bavio ponajviše čitanjem povijesnih djela i njemačkih 

pjesnika onoga vremena. On sam priča u hrvatskom ulomku 
svoje »Autobiografije«, kako je zalazio — dabome, onda kad je 
iz Varaždina dolazio kući u Krapinu na praznike — u knjižnicu 
krapinskoga franjevačkog samostana, »prem neveliku«. Potom 
Gaj priča: »Sveđer mišljah: u ovoj bi pismo- i knjigohrani što- 
god moglo biti pobilježeno o onih događajih, koji su me ponaj- 
više zanimali. I evo, kako sam se zaradovao, kad sam već bio 
vješt latinskomu jeziku (dakle u V. raz. gimn.), kad li mi je 
prvom (== prvi puta) bilo dopušteno da protresam stare one za- 
prašene knjižurine, a osobito kad na jedanput (== iznenada) 
nađoh neke povjesne bilješke od pripovijesti o postojbini mojoj 
i o svih grana našega (== slavenskoga) naroda, koje je neki Otac 
Sklenski bio popisao. Isporediv ove bilješke s nekimi kronikami 
češkimi i poljskimi, sve ovo dakako na latinskom jeziku, pripra- 
vih knjižicu da je tiskom na svijet izdam. Predsuda onoga vre- 
mena ne dopuštaše drugčije, već ili latinski ili njemački. [štam- 
pati knjige], ili bolje da kažem, tmina mi ne dopuštaše nikako. 
Budući da sam bio učenik tako zvane pete škole latinske (dakle: 
od stud. 1824. do kol. 1825.). u petnaestoj godini svoga života, 
knjigosuđa (== cenzor) u Zagrebu, tadar bivši jedan razježovit 
(E exjesuit, ali u stvari bio je piarist) po imenu Otac [Franjo] 
Klohammer, osudi moju knjižicu na lomaču, a mene na suhopar- 
ne nauke školske, na kojih sam i onako više nego su bili vrijedni 
napredovao, s tim [odgovorom]: »Deranom se učiti lekcijama, a 
nije pisati knjiga.« Premjestiv se godinu dana potom [na po- 
četku travnja 1826] u Karlovac na Kupi, namjerih se na učitelja 
veoma naučna (== učena), što još većma (==šta više), uljudna 
Nijemca rodom iz Baburske (== Bavarske), po imenu Oca fra 
Aurelija Hčrmanna, koji je zajedno bio i prosudnik (== cenzor). 
On potače mene, neka na njemačkom jeziku na svijet izdadem 
istu knjižicu, što sam i učinio iste godine 1826.«?) 

. Tim je važnim i ponajviše potpuno istinitim riječima Lju- 
devit Gaj, po pamćenju poslije dvadeset i pet i više godina, ispri- 
čao, kako je i kad je postao književnik. To je bilo 1825. godine, 
kad je bio u petom razredu gimnazije — možda baš za uskrsnih 
praznika na kraju prvoga polugodišta“) — i kad je prvi put 

dobio, bez sumnje od Oca gvardijana dopuštenje, da se sam po 
volji služi knjižnicom krapinskoga franjevačkog samostana. 
Ovdje mu je onda iznenada dopao ruku rukopis »Brevis descriptio 
antiquissimi et famosi loci Krapina eiusque oppidi privilegiati in 
Zagoria comitatuque Uarasdinensi situati necnon conventus no- 
stri hoc in oppido collocati.«*') 

Gaj je već davno želio da nauči i sazna o prošlosti svoga 
rodnog mjesta Krapine nešto više od onoga, što je u djetinjstvu 
slušao pričati od naroda o krapinskim gradovima (Krapini, Psaru 
i Šapcu), pa zacijelo i od onoga, što je nalazio u tadašnjem škol- 
skom rječniku Isusovca Oca Andrije Jambrešića kod riječi Kra- 
pina.) Jambrešić kaže: »Krapina, varaš i grad slovenski vu 
sadašnji Hrvatskoj zemlji ležeči, koji vu starih negda vremenah 
kruto zmožen (i) glasovit je bil,« a onda produžuje latinskim 
jezikom: »Ovaj grad (civitas) — ako nismo voljni starim preda- 
jama ljudskim poricati svaku vjerodostojnost — cvao je već pri- 
je Kristova rođenja i postojao je slavno mnogo stoljeća. Kaže 
se naime, da je bio stolica ilirskoga cara, a kroz to i središte 
čitavoga prostranog Ilirika. Iz njega potekoše i slavni kraljevići 
(regii principes) Čeh i Leh, koji su osnovali kraljevine Češku i 
Poljsku. Neki pominju još i trećega kraljevića po imenu Moska, 
prvoga vojvodu i osnivača (ducem et fundatorem) moskovskoga 
naroda. I zaista, i poslije tolikih zgoda i nezgoda za mnogih mi- 
nulih stoljeća, i danas još one ruševine krapinske dišu (spirant) 
nekom svetinjom i veličanstvom, i primoravaju strance, da ih sve 
i preko volje poštivaju.« Kod riječi /ilyricum ubilježio je Jam- 
brešić ovo: »Illirianska zemlja, država iliti veliko slovensko 
carstvo, kraljevstvo, koje vu sebi več (== više) kraljevstvih, kakti 
Horvatsko, Dalmatinsko, Bosansko, Bogarsko, Serblinsko, sada- 
šnje Slovensko (== Slavonija) etc. zadržava.« Poslije toga priča 
Jambrešić u opširnom latinskom članku ono, što zna iz prošlosti 
ove Ilirije od najstarijih vremena. Najprije govori o razdiobt 
staroga rimskog Ilirika, a onda prelazi na podrijetlo Slavena, 
koje identificira — prema Ritteru — s Ilirima, i ponosno ističe, 
da je slavenski ili ilirski jezik najprostraniji na svijetu, jer se 
Sovori od davnine »sve do danas« u Hrvatskoj, Dalmaciji, Alba- 

niji, Trakiji, Bosni, Srbiji, Bugarskoj, Slavoniji, Istri, Kranjskoj, 
Koruškoj, Donjoj Štajerskoj, Moravskoj, Češkoj, u velikom di- 
jelu Ugarske, Poljskoj, Litavskoj, Moskovskoj Rusiji i drugdje 
još; šta više; i kod samih Turaka čašćen kao dvorski jezik.) 
Ali Jambrešić nije bio jedini izvor doznavanja o domaćoj 
povijesti mladoga Gaja. Njegov zemljak, Alojzije Speciari iz 
Krapine, učio je u zagrebačkoj akademiji filozofiju (danas VII. 
i VIII. raz. gimn.), a onda pravo. Kad je imao da pravi ispit iz 
»historije kraljevine Ugarske« (u prvoj godini filozofije 1810.), 
spremao se — a tako i drugi zagrebački akademičari — još na- 
pose i iz hrvatske historije po djelima Oca Josipa Mikoczija 
(Otiorum Croatiae liber unus. Budae 1806.), kanonika Đure 
Rditkaya (Memoria regum et banorum Dalmatiae Croatiae et 
Slavoniae, prvo izdanje Beč 1652., drugo Beč 1772.) i Ducange- 
Saskoga (Josipa grofa Keglevića), (Z lyricum vetus et novum, Po- 


sonii 1746.), pa najposlije i po samim predavanjima, što su ih. 


držali zagrebački akademički profesori (naročito Šimun Čučić), a 
slušači običavali bilježiti. U ono je vrijeme bio običaj, da su se 
ispitna pitanja napose štampala s natpisom: »Positiones ex scien- 
tiis primi cursus philosophici.« Jedan egzemplar tih pitanja, štam- 
pan u Zagrebu 1811., a osim toga jamačno još i arke profesor- 
skih predavanja, pa možda i ona spomenuta djela, predao je 
Alojzije Speciari svome zemljaku Ljudevitu Gaju, baš nekako u 
vrijeme, kad je on ulazio u V. raz. gimnazije. Iz toga materijala 
Gaj se prvi put izbliže upoznao s osnovnim pitanjima ne samo 
uže hrvatske povijesti, nego još i rimske Ilirije i Panonije, a od 
česti još i susjednih Slovenaca i Srba. Tako je Gaj postajao sve 
više hrvatski patriot, ponosan na svoje rodno mjesto Krapinu, u 
kojem je uzeo gledati nekadašnju rezidenciju osnivača velikih 
slavenskih država. Kad je Ljudevit Gaj kasnije isticao, da ima 
sav svoj patriotski žar i postanak preporodne ideje među Hrva- 
tima u prvom redu zahvaliti svome rodnome mjestu, onda je on 
tim riječima konstatirao i dosta istine.**) 

Ali 1825. godine darovao je Gaju u Varaždinu Karlovčanin 
Franjo Lust knjižicu baruna Silvestra Hohenhausena »Hlyrien«, 
štampanu u Osijeku 1777. godine.) Gaj je kasnije govorio, da 

je ta knjižica vršila na njegove buduće ilirske ideje snažaj utje- 
caj, i čak je — tobože — kazao, da je iz nje naučio, da su žitelji 
Dalmacije, Hrvatske, Slavonije, Bosne, Srbije i Bugarske liri, 
i da svi oni govore u stvari jedan isti jezik (ilirski). No kod toga 
se pričanja Gaj — poslije punih dvadeset i pet godina — očito | 
zabunio, zamjenjujući vjerojatno Hohenhausenovu knjižicu ne- 


kom drugom, možda darom Speciarijevim, jer u Hohenhauseno- 


voj »Iliriji« nema baš ni riječi o svemu tome. Još je Gaj kasnije 
pričao Đuri Deželiću, da je Karlovčanin Franjo Lust »svojim 
plemenitim otvorenim načinom i bistrim čelom mnogo utjecao na 
pobuđenje njegova (Gajeva) duha.«**) 

Baš nekako oko tog vremena naišao je Gaj u knjižnici kra- 
pinskoga franjevačkog samostana na već spomenuti rukopis Oca 
Sklenskoga, a sadržavao je nakratko povijest Krapine. Gaj ga je 
u prvi kraj jamačno prepisao i onda se s tim prijepisom vratio u 
Varaždin. Nigdje nije u rukopisu bilo ubilježeno ime njegova 
autora, no Gaj ga — kako čusmo — zove u svojoj »Autobiogra- 
fijic: Otac Sklenski, očito rodom Čeh, o kojem inače ne znamo 
baš ništa.") Ovaj podatak bez sumnje odgovara istini, jer ga je 
Gaj lako mogao doznati od starijih krapinskih franjevaca. 

Kad se Ljudevit Gaj vratio u Varaždin, napisao je — dabo- 
me, prema Sklenskovu rukopisu — latinskim jezikom kratku po- 
vijest Krapine, i poželio, da se ona štampa. U ono je vrijeme 
morao svaki rukopis još prije štampe proći cenzuru, koju je vršio 
u Zagrebu pijarist Otac Franjo Klohammer, tada prodirektor 
zagrebačkoga vrhovnog ravnateljstva škola u Hrvatskoj i Slavo- 
niji, profesor matematike i fizike u filozofskom fakultetu zagre- 
bačke kralj. Akademije nauka (Regia Academia Scientiarum) i 
cenzor knjiga.#*) Nije poznato, da li je Ljudevit Gaj poslao svoj 
rukopis direktno u Zagreb, ili — što je vjerojatnije — preko svog 
ravnatelja Josipa PAszthoryja; mi znamo samo to, da je Otac 
Franjo Klohammer uskratio Gaju svoj »imprimatur« i uputio ga 
na marljivo učenje.) Međutim je Gaj pošao u Karlovac (na po- 
četku travnja 1826.), dok je Otac Klohammer, iz meni nepoznatih 


razloga sredinom svibnja iste godine, riješen službe prodirek- 
tora.“) 

Kako sam već kazao, karlovačku gimnaziju vodili su u ono 
vrijeme Franjevci, a glavni nastavnik u VI. raz. bio je Otac 
Aurelije H&rmann, istodobno ravnatelj gimnazije i cenzor knji- 
ga (revisor librorum).*) Mladi se Gaj simpatičnom pojavom svo- 
jom, darovitošću, umnom bistrinom, slobodnim i odvažnim istu- 
pom, pa najposlije i savršenim poznavanjem njemačkoga jezika, 
Ocu Aureliju H&rmannu toliko svidio, da se s njime upuštao i u 
razgovore, koji se nisu ticali školske obuke. Na taj je način Lju- 
devit Gaj došao u priliku, da se svome profesoru, ravnatelju i 
cenzoru knjiga, izjada o sudbini svoje kratke povijesti grada 
Krapine, našto mu Otac Hč6rmann svjetova, da svoje latinsko 
djelce preradi njemačkim jezikom i u Karlovcu štampa. Gaj se, 
pun mladenačkog ponosa, zaista odazva ovom poticaju još prije 
zaključka školske godine (negdje u lipnju ili srpnju 1826.). Tako 
je postao Gajev književni prvenac: »Die Schlosser bei Kra- 
pina.) 

Kad uporedimo tu Gajevu njemačku knjižicu s rukopisom 
Oca Sklenskoga, uvjerit ćemo se brzo, da se mladi šesnaestgo- 
dišnji Gaj prvenstveno držao rada Oca Sklenskoga, i to samo u 
njegovu prvom dijelu, u kojem govori o povijesti mjesta i grada 
Krapine, jer drugi dio radi o prošlosti krapinskoga franjevačkog 
samostana. Zato su originalno Gajevi samo neki geografski opisi 
($ 1, 2 [Židovski grad] i 3, a od česti i € 4), dok je gotovo sva- 
kolika povijesna građa o Krapini preuzeta iz Sklenskoga ($ 5 do 
kraja $ 14), zajedno sa spominjanjem nekih čeških i poljskih sta- 
rih kroničara, pa Farlata i drugih pisaca. Izuzetak čini tek ono, 
što Gaj kaže — prema druga dva pisca, kojima ne navodi imena 
— o češkom legendarnom vođi Kroku i o izgradnji grada Pesara, 
pa o hunskom vladaru Atili. Među originalnim stavkama Gaje- 
vim ističe se naročito ova: »Stolz mag jeder Slave auf jene 
ehrwiirdige teueren Uberreste (sc. Krapinskoga grada) blicken, 
denn sie waren die Wiege des Czech, Lech.*) Hier sammelten 
sie ihre Getreuen; von hier aus begannen sie ihren Heereszug, 
wo wir sie am Ende desselben als Stifter der machtigsten Reiche 
erblicken, wodurch sie sich einen unverwelkbaren Kranz des Ruh- 
mes in der Geschichte und eine fromme Verehrung ihres Namens 

in den Herzen aller echten Slovenen (== Sloveni, Slaven) erwar- 
ben.« Inače pokazuje ova lijepom i korektnom njemštinom pisa- 
na knjižica izvjesnu načitanost i poznavanje pjesničkih djela, 
tako Ossiana, Matthissona, Tiegde-a i Schillera, od kojih Gaj i 
citira neke stihove.**) 

Još i u kasnije vrijeme, u ulomku hrvatske » Autobiografije«, 
Gaj se ponosno sjećao sw za književnog prvenca ovim riječima: 
»Radujem se što sam bez ikakova rukovanja (== pomoći, upute) 
u znanoj onoj kakogod malenoj i neznatnoj knjižici utvrdio dokaz, 
da sam znao razlučiti grane našega (slavenskoga) naroda, komu 
sam znao i za slavjansko i za slavensko ime. Radujem se što sam 
poznavao majku Iliriju te donle duhom raskrilio osnove idućega 
djelovanja preko leđa dragosnoga Zagorja moga i preko domo- 
vine Hrvatske, dokle se pruža grana, koja s malimi razlikami 
govori jedan jezik golemoga korijena slavjanskoga te u nepre- 
kinutu društvu i susjedstvu prebiva među Dunavom i Jadranskim 
morem.« Ovako je pisao Gaj 1851.—1852. godine, dakle već po- 
slije Ilirskog Preporoda. Ali ja držim, da je on ovim dosta ne- 
čednim riječima naumice kazao više negoli je u istinu bilo. Nema 
sumnje, da je Gaj, izdavajući svoju knjižicu, kao šestnaestogo- 
dišnji mladić, već znao za Slavene i staru rimsku Iliriju, onako 
isto, kao još prije njega i Jambrešić i Sklenski (i toliki drugi); no 
da je on već 1825.—1826. godine imao onako bistrih pojmova o 
Slavenstvu, Ilirstvu i o Hrvatstvu, kako će to biti slučaj doduše 
već za koju godinu, ne može mu se nipošto priznati. Čitavu stvar 
objašnjavaju riječi Dragutina Galca, Gajeva prijatelja i naj- 
vjernijega suradnika u četrdesetim godinama XIX. st., kad je 
Gajeva zvijezda već stala blijedjeti i kad su njegovi brojni i 
istaknuti protivnici uzeli širiti glasove, da su Gaja uputili u sve- 
slovenske ideje J4n Kollar i drugi veliki Sloveni, tako Pavao 
Josip Šafarik, što doista nije bilo sasvim točno; ili drugim rije- 
čima, da Gajeve zasluge oko hrvatskoga narodnog Preporoda baš 
nisu tako goleme i originalne, kako su ih prikazivali i isticali 
njegovi prijatelji, pa i on sam. S tim u vezi Galac je onda na- 
pisao — bez sumnje inspiriran od samoga Gaja — u prvom broju 
»Danice« za godinu 1848., u članku »Krapina«, ovo: »Iz kojega 


71 


je izvora crpao Dr. Gaj domorodne svoje misli, koje su s njime 
rasle od djetinjstva — to se očito vidi. Njegovo mu je rodno 
mjesto namjesto svakoga sveslavjanskog književnika (tu se misli 
Koll4r) i namjesto svake sveslavjanske knjige (naime Šafarikove). 
To neka služi onima, koji pitaju, ko mu je dao povod o narodnom 
teženju, a još većma onima, koji na ovo pitanje — ne znajući, 
kako se stvar ima — odgovaraju i bez potrebe u tuđinstvu, makar 
i srodnom, naše domaće početke traže. Valja se ovdje obazrijeti 
na temelj i na prvu zarodicu (== zametak) slavjanske uzajamno- 
sti, jer se znade, da je usmeno saopćenje žive pripovijesti o slav- 
janskom trojebratstvu (== priča o Čehu, Lehu i Mehu) dalo po- 
vod osnovanju i oživotvorenju sveslavjanske uzajamnosti.« I Ga- 
jeve gore navedene riječi iz njegove hrvatske »Autobiografije«, 
napisane oko 1851.—1852. godine, nisu drugo nego pritajena 
polemika s onim istim protivnicima, na koje se eto još na početku 
1848. u »Danici« oborio Dragutin Galac. 

Ali boravak u Karlovcu još je i s drugih razloga bio od od- 
lučna značaja za Gajev duhovni razvitak. On sam kaže u hrvat- 
skom ulomku svoje »Autobiografije«: »U Karlovcu mi prigoda 
bijaše da viđam ljudi staroga kova narodnjega i čeljadi od je- 
zgre našega naroda, i hrvatskoga i srpskoga, i da slušam junački 
jezik njihov (s=štokavštinu).« Poznato je, da je Karlovac, da 
tako kažem, još nedavno, od 1809. do 1814. godine, bio u fran- 
cuskoj vlasti i glavno mjesto pokrajine »civilne Hrvatske« (Za 
Croatie civile) u Napoleonovoj Iliriji. Kad se Gaj bavio u Kar- 
lovcu (od travnja do kraja kolovoza 1826.), još je budno živjela 
uspomena na to značajno vrijeme, a naročito na pravednoga i 
poštenog maršala Marmonta, vrhovnoga guvernera Ilirije, u 
kojoj je bio povezan u jednu političko-administrativnu cjelinu 
najveći broj Slovenaca (svi osim štajerskih) s velikim brojem 
zapadnih Hrvata i Srba između Jadranskoga mora i desne obale 
Save od ušća Bregane do ušća Une pa dalje s čitavim žiteljstvom 
hrvatske Vojne Granice, nekadašnje mletačke Dalmacije, neka- 
dašnje republike dubrovačke i nekadašnje mletačke Albanije ili 
Boke (Kotorske). Tu su uspomenu u Karlovcu još i u Gajevo vri- 
jeme čuvali naročito oni hrvatski inteligenti, koji su preživjeli 

francusko vladanje. Tako nekadašnji gradski načelnik (maire) 
Josip Šporer i njegov sin doktor medicine Đuro Šporer, općinski 
savjetnik. Marko Delivuk, predsjednik karlovačkoga sudbenog 
stola Franjo Gerliczy (Grličić), općinski kapetan Imbro Lopašić, 
otac historika Rade Lopašića, općinski (mjesni) sudac Josip Žer- 
javić i toliki drugi. Upravo malo pred dolazak Ljudevita Gaja 
u Karlovac, 1823. godine, publicirao je Đuro Šporer pod pseudo- 
nimom Jure Matić, knjigu »Almanah Ilirski za godinu 1823.«, 
u kojoj je u predgovoru najprije naglasio važnost narodnoga 
jezika uopće, a onda istaknuo »razdruženje i nesklad među 
nama« u pogledu jednoga zajedničkog književnog jezika, jer to 
je ono, što je urodilo tom rđavom posljedicom, da nam je na- 
rodna literatura potpuno zapuštena, pa čak i prezrena.“*) U isto 
je vrijeme djelovao u Karlovcu i Imbro Lopašić (rođ. 1780. umro 
1838.). On je nekoć pjevao prigodne hrvatske pjesme u slavu 
maršala Marmonta i cara Napoleona (1810.), a potom opet i u 
slavu cara Franje (1813.). U tim je pjesmama Imbro Lopašić 
isticao »cijelu Iliriju« i »sav narod ilirički« pored »hrvatskog 
orsaga«, »Hrvaćana« i »Hrvata«. U prvoj pjesmi u slavu fran- 
cuskoga vladanja u Iliriji jasno se pokazuje utjecaj fra Andrije 
Kačića i njegova »Razgovora ugodnoga.«**) To pak znači, da je 
Imbro Lopašić u Karlovcu čitao i dobro poznavao poeziju Kači- 
ćevu, ili drugim riječima, da se u Karlovcu već 1810. nalazio koji 
egzemplar »Razgovora ugodnoga«. Ja naglašujem ovaj fakat 
zato, jer Gaj izrijekom kaže u ulomku svoje hrvatske » Autobio- 
grafije«, da je baš u Karlovcu prvi put dobio u ruke Kačićev 
»Razgovor ugodni« i pročitao ga.*") Tom je prilikom Gaj prvi 
put i »dokučio — kako sam kaže — slast i dostojanstvo ilirskoga 
jezika (==štokavštine).« Inače mogao ga je dnevno slušati iz 
usta Hrvata i Srba graničara iz neposredne južne okolice karlo- 
vačke, a naročito petkom, kad se znalo u Karlovcu naći na sajmu 
okupljeno više stotina ljudi, sve od nekadašnje bosanske međe 
do Vukmanića i Vojnića. 

Gaj je volio Karlovac. O tom je pričao kasnije, po sjećanju, 
u svojoj »Autobiografiji« ovako: »Nezaboravljeni mi ostaju ča- 
sovi, kad sam sa Dubovca grada motrio krasnu okolinu karlo- 

vačku. Ondje, sa višega gledišta, raširih krila duhu svomu u pro- 
šasnost i u budućnost naše narodnosti, baš kano da sam slutio da 
preda mnom stoji grad, u kojem će naskoro preporođene narod- 
nosti posao u krugu blagorodnih duša skladnije i bolje napredo- 
vati, nego u ikojem gradu prostrane zemlje ilirske.« Iako je Gaj 
i ovdje više kazao negoli je onda zaista bilo, jedno bezuvjetno 
ipak stoji, a to je, da se u Ljudevitu Gaju baš u Karlovcu razbu- 
dila težnja, da bude književnik, u prvom redu pjesnik, a onda i 
historik, dakle otprilike onako kao Friedrich Schiller. 

Na početku rujna 1826. vratio se Gaj kući u Krapinu kao 
apsolvirani gimnazijalac. Još ranije zatekla je njegovu mater 
Julijanu, starijega brata Ivana, njegove sestre Ivanu, Francisku 
i Juditu, pa i njega samog, teška žalost, kad im je umr'o 18. trav- 
nja 1826. muž i otac, ljekarnik Ivan Gay. Sahranili su ga 21. 
travnja varoški župnik Adam Marković pa kapelani Zregovac i 
Emerik Andrašević, kako kaže sin Ljudevit, »uz plač svih koji su 
ga poznavali, a osobito uz plač sirotinje, koja ga je kano ćačka 
svoga milovala, u raku (kriptu) samostanske crkve (u Krapini).«*) 
Tako Ljudevit Gaj, vrativši se kući, nije više našao u životu 
»miloga starca, svoga oca, učitelja čistih načela, poštenja, slo- 
bode, građanskih dužnosti i muškoga dostojanstva.« 


BILJEŠKE 


*) Up. moj članak >Podrijetlo Ljudevita Gaja«, Ist. Časopis IV. 

1) Up. Deželićev kalendar »Dragoljub« 1895. »Gaj o sebi«. 

2) Dominantno ime porodice Gaj, Ivan, dobio je već stariji sin i 
baštinik apoteke očeve. 

8) U latinskom ranije napisanom ulomku svoje autobiografije 
kaže Gaj, očito prema Jambrešiću (Lex. s. v. Krapina), da se Krapina 
ističe »singularibus antiquitatis monumentis, quae ab invitis etiam exte- 
ris loci reverentiam extorquent«, a u hrvatskom kasnijem ulomku (pisa- 
nom oko 1851.—1852. godine) reče: »Bezazleno priznajem, da mi na 
začetku i uzroku ovomu djelovanju (t. j. probuđenju naroda) valja 
zahvaliti samo rodištu svome.« Velimir Gaj, Knjižnica Gajeva, XIX. U 
tim riječima ima dosta istine, ali i tendenciozna uveličavanja, kako ćemo 
nešto niže čuti. 

4) Ovako je Gaj stilizirao ovu priču oko 1851.—1852. godine, 
dakle već kao zreo čovjek, kad je daleko poodmakao svojim uspome- 

nama od ranog djetinjstva. Zato je danas veoma teško s punom sigur- 
nošću kazati, kako je ta priča nekoć zaista glasila u narodnim ustima. 
Poznato je naime, da je ona literarnoga postanja i veoma stara, jer se 
u bitnosti susrećemo s njome prvi put kod poljskoga ljetopisca Bogu- 
chwala (umr'o 1255.) i u češkoj kronici Dalimilovoj (o. 1282.—15314. g.). 
Ali nema sumnje, da se ona pripovijedala već u XVIII. st. i među kra- 
pinskim žiteljima, kako to svjedoči Joh. Christ. Jordan (De originibus 
Slavicis, pars Il, Vindobonae 1745., 107.—108.). Jordan je sam lično bio 
u Krapini oko 1740. godine, i o tom se uvjerio, jer kaže: »Neprekidna 
tradicija (traditio perpetua) tamošnjih žitelja kaže, da su na ova tri 
brda stolovala u odijeljenim gradovima tri brata: Čeh, Leh i Rus, no da 
su se zbog sestre zavadili i razišli po stranim zemljama.« Gl. o tome 
detaljno razlaganje: Klaić, Priča o Čehu, Lehu i Mehu (Slike iz slaven- 
ske povijesti, Zagreb 1905., 5.—17.) i Januševskij, Načalo istoriji ruskago 
naroda po novjejšim dannym. Moskva 1934. Upravo one riječi Jorda- 
nove navode na mišljenje, da je Gajeva verzija, bar u polovini XVIII. 
st., dakle jedno šezdesetak godina prije Gajeva rođenja, glasila ne samo 
nešto drugačije, nego da je bila kud i kamo kraća. Naročito sve ono o 
bijegu sestre Viline, njenom djetetu i čudnovatoj mu sudbini, sve je to 
očit kasniji umetak, i nije drugo nego narodno (pučko) objašnjenje o 
postanku nekih geografskih imena u krapinskoj okolini (tako: Vuline 
Jame i Lepoglava). šta više, oko 1835.—1835. godine, dakle uoči Prepo- 
roda, Ljudevit Gaj nanizao je oveći broj historijsko-etnografskih pita- 
nja, o kojima je želio »iz vust puka horvatskoga« dobiti odgovor. Neka 
od tih pitanja — primjerice: »Kaj se poveda od Čeha, Leha i Meha«, 
>Kak se pripetilo s divujkom ka je zazidana«, »Gdo ju je dal zazidati«, 
»Kaj se zna od Vulineh jam«, »Kaj se zna od Dupljače« — mogla bi nas 
navesti čak na mišljenje, da Gaj još ni oko 1855. godine nije imao pot- 
puno doijeranu onu verziju, kako ju je stilizirao u »Autobiografiji« 
1851.—1852. godine. To mišljenje kao da potvrđuje i njegov mladenački 
spis »Die Schlasser bei Krapina« (Karlovac 1826.), u kojemu se gotovo 
i ne spominje priča o krapinskim gradovima. 

5) Deželićev »Dragoljub« 1. c. 

$) Up. o tome: Relja (= zagreb. učitelj Ivan Filer), Krapina je 
imala malu gimnaziju već prije 120 godina (»Novosti« od 1. kolov. 1955.). 

7) >Hi parentes iam anno 1818 primam pueritiam domi erudien- 
dam commiserunt sat literatis probisque viris.« 

8) GL Ratio educationis publicae totiusque rei literariae per re- 
gnum Hungariae et provincias eidem adnexas. Budae 1806, 9—17; Cuvaj, 
Građa za povijest školstva kraljevina Hrvatske i Slavonije od najsta- 
rijih vremena do danas, vol II, Zagreb 1910.?, 202.—204. O postanku 
uredbe »Ratio eđucationis publicae« i njenom duhu, up. Kornis, A ma- 
gyar miivel&dćs eszmćnyei 1777.—1848, vol. 1, Bp. 1927, 240 i dalje. 

%) Gajeva knjižnica XXII. : 

19) Protocollum u grad. arhivu krapinskom, vol. 1804—1814 pg. 
180—181. 

11) scheda reluiforia — Finlčsungsschein, papirni novac, obično 
zvan »šajne koji je duplo manje vrijedio od srebrnoga. 

12) Protocollum 1. c. pg. 195—195. 

15) Nije mi, pored svega truda, uspjelo pribaviti nekih poda- 
taka iz života Pavla Pobora. Taj pasus prepuštam mlađima, naročito 
našim primorskim inteligentima. 

14) >Consilium Regium Locumtenentiale« (Kraljevski Namjesnički 
Savjet), zemaljska vlada najprije — od 1725. do 1779. — samo za Ugar- 
sku, a od 1779, (odnosno od 1794.) za Ugarsku i Hrvatsku sa Slavoni- 
jom; tako je ostalo do bana Jelačića 1848. godine, kad je Hrvatska pre- 
kinula svaku vezu s Ugarskom (obnovljena je opet Nagodbom 1868.). 

15) U originalu je griješkom bilježnikovom upisano Antona mjesto 
Pavla. 

18) Protocollum 1. c. 218—210. 

17) Kurelac Fran, Slova nad grobom Ljudevita Gaja. Zagreb 
1872., 3. 

15) Cuvaj, Građa za povijest školstva kraljevina Hrvatske i Sla- 
vonije, vol. Il, Zagreb 1910.2, 546. 

19) Spisi niže gimnazije krapinske do danas još se nisu našli, mo- 
žda se čuvaju, nekud zametnuti, u krapinskom franjevačkom samo- 
stanu, ili su možda čak i potpuno propali. Nije, dabome, isključeno, da 
1821. godine više nije postojala krapinska: niža gimnazija. U tom je 
slučaju Ljudevit Gaj morao praviti ispit za I. razred prije negoli su 
ga primili u drugi razred varaždinske gimnazije. Prijamni ispit morali 
su. u ono vrijeme uopće polagati svi, koji su htjeli ući u prvi razred 
gimnazije. O tome priča Gajev školski sudrug, Eduard Breier (Erinne- 
rungen 5): »Um in die Parva (erste Gymnasialklasse) aufgenommen zu 
werden, musste ich eine Priifung ablegen.« 

20) >...et Respublica quidem frugi inde viros bonosque cives, 
Rex autem fideles subditos merito sibi spondere possit.« 

21) >»Proximum deinde locum lingua Latina sibi vendicat, cuius 
usus — ut nihil dicatur de praeclaris illis veteris Latii scriptoribus, sine 
quibus vera et genuina amoenioris literaturae cognitio comparari 
non potest — cuius inquam usus in Hungaria nativus iam quodammodo 
est redditus ac domesticus propterea, quod absque illius auxilio tam 
multiplices in regno nationes vix possent sese intelligere atque commer- 
cium mutuum exercere. Quid, quod mysteria omnia religionis sacrae- 
que functiones omnes latino sermone peragentur? Pandectae, quibus 
ista continentur et a vetustissimis temporibus et hodiedum hac eadem 
lingua in lucem edantur emanentque in publicum? Adde leges. omnes 

iuraqua domestica latina oratione concepta; regias item constitutiones, 
mandata. et rescripta ad pleraque regni tribunalia et quosvis magistra- 
tus transmissa eodem stylo esse exarata; denique negotia omnia, cum- 
primis autem ad ius dicendum iustitiamque administrandam pertinen- 
tia in publicis dicasteriis, in comitatuum conventibus, in urbanis foris 
latine pertractari, ut adeo de linguae huius apud Hungaros necessi- 
tate ille tantum possit ambigere, qui in eorum rebus hospes plane sit 
et peregrinus.« — Ta uredba od 1806. u stvari je parafraza one još od 
godine 1777. (Ratio educationis totiusque rei literariae per regnum Hun- 
gariae et provincias eidem adnexas. Tomus I (više nije nikad izišlo) 
Vindobonae 1777, 145.—147.), koja glasi: $ CI. De necessitate linguae la- 
tinae pro variis ditionum Hungaricarum incolis. De linguae latinae ne- 
cessitate occasione scholarum vernacularum (= osnovne škole) iam 
mentio facta est; hic autem est proprius eiusdem declarandae locus. 
Siquis cum animo reputet, mysteria omnia religionis nostrae cultum- 
que divinum ac sacras functiones omnes latine peragi; codices omnes, 
quibus ista continentur et a vetustissimis temporibus et hodiedum hac 
lingua in lucem edi atque in publicum emanari, certe vel hinc luculen- 
ter animadvertet, quanta cura in hac literarum instauratione incum- 
bendum sit, ut adolescentum mentibus latinitatis rudimenta tempestive 
imprimantur ac in dies incrementa capiant, ut linguae venustatem per- 
videre, excellentiam aestimare, autorum lectione delectari incipiant, 
quibus volutandis aut imitandis etiam post absolutum  scholarum 
curriculum non cum voluptate modo, sed etiam cum utilitate occupen- 
tur, id quod eo praestabunt facilius, quo purioribus in aetate tenera 
fontibus assueverint, quove magis sibi persuaserint in Hungaricis pro- 
vinciis eam passim inveteravisse opinionem, ignorantiam linguae latinae 
certissimum esse neglectae educationis argumenium. — Ceterum lin- 
guae latinae necessitas ex his potissimum capitibus porre elucebit: 1) 
quod leges omnes ac iura patriae latine sint conscripta; 2) quod regiae 
constitutiones pene omnes, mandata item ac responsa regia ad varia 
regni dicasteria et quosvis magistratus transmissa, hoc eodem sermone 
sint concepta; 5) quod hoc eodem pertracientur negotia omnia in cunc- 
tis regni consilii ac tribunalibus in generalibus comitatuum conventi- 
bus et iudiciariis consessibus, in magistratuum civilium senatibus re- 
busque aliis ad ius dicendum potissimum pertinentibus; 4) denique 
quod linguae huius usus quodammodo iam nativus et domesticus sit 
redditus, cum illius adminiculo tot dissimiles in regno nationes facilius 
sese mutuo intelligere et commercium inter se execere queani.< Poznato 
je, da su Hrvati baš istim tim idejama branili upotrebu latinskoga 
jezika kao službenog u saborima u Požunu od 1790. godine dalje. 


22) Ratio. educationis publicae (1806.), 32—81. 

23) Ovako je ovo ime upisano u svima katalozima od I. do VI. raz. 

Kasnije susrećemo se s njime kao kupališnim liječnikom u Varaždin- 
* skim Toplicama kao s Dr Fodorom. 

24) U svima katalozima od II. do VI. raz. varaždinske gimnazije 
(1822.—1826.) upisan je on kao: Ludovicus Gay, bez nobilis, što je inače 
vazda dodano kod imena svakoga đaka, potomka priznate plemićke 
porodice u Ugarskoj i Hrvatskoj. Tako isto označen mu je i otac Ivan 
naprosto kao »civis et pharmacopaeus« bez »nobilis«. 

25) Svi podaci o .Gajevu školovanju u Varaždinu povađeni su iz 
kataloga real. gimn. varaždinske, koje mi je najpripravnije stavio na 
raspoloženje tamošnji ravnatelj, g. Josip Kraiščan, na čemu mu od srca 
hvala. Prema tome nije sasvim točno ono, što je Ljudevit Gaj napisao u 
latinskom ulomku svoje »Autobiografije«, kad reče: »Anno vero 1922 
me Varasdinum ad regium ibidem gymnasium miserunt (sc. parentes), 
ubi continuis quinque annis latinarum litterarum. aliarumque complu- 
rium materiarum percipiendarum causa, iuxta praestriptum ibi syste- 
ma scholas frequentando, eum quotannis reportare consuevi fructum, 
ut mihi superiorum iudicio ac nefors gratia, inter meos non mediocri 

* numero congregatos commilitones primus semper obtigerit locus.« 

26) Već pomenuti školski sudrug Gajev, Eduard Breier, kaže u svo- 
jim »Erinnerungen<: »Gay war Primiant in allen Klassen; mit ihm 
rivalisierte Zoller, der Sohn eines herrschaftlichen Beamien.« 

27) »Inde (t. j. iz Varaždina) anno 1826, cloquentiae počseosque 
germanicae rudimentis studere cupiens, gymnasium Carolostadiense 
accessi.« Prema tome jasno je, da Ljudevit Gaj nije nikad učio gimna- 
ziju (tobože V. raz. ili samo prvo polugodište VI. raz.) u Zagrebu, kako 
se dosada često griješkom pisalo. — Stjepan Ortner, inače rodom iz Kra- 
pine, kaže u svojoj »Povijesti Krapine« (Zagreb 1899., 160): »Kad je radi 
neke đačke »šale« bio osuđen na šibe, ne hijede se podvrći kazni, već 
ostavi Varaždin i pođe u Karlovac.« Budući da je Ljudevit Gaj dobio 
na kraju prvoga polugodišta u VI. raz. — dakle pred odlazak u Kar- 
lovac — iz vladanja ocjenu »clasis primae«, tadašnju najbolju notu, 
razumljivo je samo od sebe, da je ono, što je Ortner zabilježio, tek neka 
kasnija budalasta anegdota. 

28) O karlovačkoj gimnaziji up. Cuvaj, Građa II, 528 i dalje. O 
Gajevoj klasifikaciji u drugom polugodištu VI. raz. gl. štampani pro- 
gram: luventus regii gymnasii Carolostadiensis e moribus et progressu 
in literis, censa exeunte anno scholastico 1826. Carolostadii 1826. Ra- 
ritet univ. bibl. Zagreb. Sign. 17.611. Stari arhiv karlovačke gimnazije 
ili je nekud zaturen (u Zagrebu kod nekadašnjega odjela za bogoštov- 
lje i nastavu) ili je već propao. : 

2%) Gajeva »Autobiografija«,y Gajeva knjižnica 1. c. Ona je pisana 
oko 1851.—1852. u svrhu samoobrane; zato mnogo toga prešućuje, mno- 

go toga preuveličava ili miješa, ali je u osnovi ipak puna ispravnih 
podataka. 

30) Cvijeti padale su one godine 27. ožujka, a Uskrs 5. iravnja. 

31) Ovaj se rukopis danas čuva u zagreb. sveučilišnoj knjižnici 
(R 3567); pisan je između 1779. i 1800. godine; od god. 1800. dalje ruko- 
pis je produžila druga ruka. 

82) Lexicon latinum interpretatione illyrica, germanica et hunga- 
rica locuplex, in usum potissimum studiosae iuventutis digestum ab 
Andrea Jambressich, Societatis Iesu sacerdote, Croata Zagoriensi. Za- 
grabiae 1742. O Jambrešiću up. Vanino, Andrija Jambrešić (1706, do 
1758.), biografski podaci (Vrela i prinosi, vol. IV., Sarajevo 1954., 101 
do 107), a o njegovu rječniku: Dukat, Jambrešićev »Lexicon latinum« 
(Rad Jugoslav. akad. knj. 162., Zagreb 1905., 192.—254.). 

33) Svi su ovi Jambrešićevi članci, toliko važni za rješavanje pita- 
nja o postanku hrvatskog Ilirizma, sada najpristupniji ap. Fancev, 
Dokumenti za naše podrijetlo hrvatskoga Preporoda (1790.—1852.) 
(Građa Jugoslav. akademije knj. XII, Zagreb 1955., 6.—12.). 

34) Gajevo pričanje Đuri Deželiću na početku šezdesetih godina 
minulog stoljeća, »Dragoljub« 1. c. i Velimir Deželić, Gaj 14.—15. O Spe- 
ciarijevu velikom utjecaju na Gaja, up. Fancev 1. c. Uvod XXX.—XXXI. 
i bolje u radnji »Hrvatski ilirski preporod jest naš autohton pokret« 
(>Hro. Kolo« »Mat. Hrv.« za 1955., 5—11.). Tekst »Positiones« od 1811. 
ap. Fancev, Dokumenti 55.—59. 

35) Baron Silvester Joseph Hohenhausen (rođ. u Monsu u Belgiji, 
tadašnjoj austrijskoj Nizozemskoj, umr'o 1814. godine u Ansbachu u 
Bavarskoj) služio je u carskoj vojsci i više godina boravio je u Slavo- 
niji (gl. Velimir Deželić, Gaj 15.). 

3) Deželić, Gaj 15. O Gajevu pretjeravanju (odnosno zabuni) 
s knjižicom baruna Hohenhausena >»lIllyrien«, up. Fancev, Dokumenti 
XXX.—XXXII. i Hrv. ilirski preporod (»Kolo« »Mat. Hrv.« 1955., 11-12.). 

37) Zanimljivo je, da je koji decenij prije Oca Sklenskoga u kra- 
pinskom franjevačkom samostanu živio drugi jedan Čeh, fra Prokop 
Svoboda. On je 1765. godine, u srpnju održao u Krapini propovijed u 
slavu svoga imenjaka Sv. Prokopa i onda ju je štampao u Zagrebu 
1767, s natpisom: Svoboda Prokop franceškan, Preporođeni Čeh aliti 
svetosti svetost Sv. Prokopa vu domovini Čeha v Krapine, i po milošči 
i darežlivosti g. Sigismunda Ščitarocija, kanonika zagrebečkoga, vu 
cirkvi menšeh bratov (= franjevaca) naprvo stavljena.« U toj je propo- 
vijedi fra Prokop Svoboda izrijekom istaknuo, da »vu letu najme 278. 
odišel je on zmožno plemenit Čeh i s brati svojemi Lehom i Rusom, kak 
i vsemi priatelji i odvetkom svojem ...< Up. o tome Klaić, Slike 15.—16. 

38) »Supremus director scholarum« bio je od 1812. do 1835. godine 
zagrebački kanonik grof Josip Sermage Susjedgradski (rođ. 1762. umr'o 

1833.). Otac Franjo Klohammer rodio se 1755. u Pezineku (Bazin) neda- 
leko od Požuna, živio je u Zagrebu od god. 1799. do smrti 1850, Prodi- 
rektor i cenzor knjiga bio je od 1810. do 1826., kad ga je zamijenio od 
1826. do 1829. zagrebački kanonik Mirko Ožegović, kasniji senjski 
biskup. 

8) Rukopis, što ga je Gaj poslao, negdje ljeti 1825., u Zagreb na 
cenzuru, nije se sačuvao, bar ne u Gajevoj ostavštini, ni u konceptu ni 
u čistopisu. No nemoguće nije, da cenzura Gaju nikad nije ni vratila 
čistopis, već da je on ostao u arhivu zagrebačke školske direkcije. Ako 
taj arhiv još postoji, mogao bi se rukopis možda još ondje naći. 

40) U sjedničkom zapisniku profesorskoga zbora varaždinske gi- 
mnazije od 50. svibnja 1826. ubilježeno je: »Dato 19 a Maii a. e. Nr. 215, 
perceptum 23 a Maii, Francisco Klohammer a munere prodirectoris cle- 
mente relevato, in prodirectorem academićum abbatem Emericum Ose- 
govich benigne resolutum, in absentia regii superioris studiorum direc- 
toris in comitiis regni interea directionis agenda curaturam notificari.« 

41) Otac Aurelije H&rmann rodio se 1777. u Bavarskoj (u meni 
nepoznatom mjestu). U Karlovac došao je 1817. iz Ljubljane, a kad je 
kao cenzor propustio anonimnu brošuru slovačkoga pastora Samuila 
Hoiča >Sollen wir Mayaren werden« (Karlovac 1835.), bi uklonjen sa 
ovoga mjesta. Umr'o je u Karlovcu 1856.; up. Cuvaj, Građa II, 550. i 
531. 

42) Puni je natpis ove sitne brošurice: Die Schlosser bei Krapina 
samt einem Anhange von der dortigen Gegend in botanischer Hinsicht. 
Von Ludmig Gay, Hčrer der zweiten Humanitatsklasse. Karlstadt 1826, 
gedruckt bei Joh. Nep. Prettner, privil. Buchdrucker und Buchbinder. 

43) Čini se, da je na ovom mjestu ispalo ime trećega brata (Meha), 
jer Gaj nešto dalje izrijekom kaže: »Nachdem Czech mit seinen Brii- 
dern Lech und Rus (oder mie andere sagen Moh) Ilyrien verliess. . .< 
Zanimljivo je, da Sklenski poznaje samo dva brata: Čeha i Leha. 


44) Kad Gaj u ulomku svoje hrvatske »Autobiografije« kaže, da je , 


»isporedio« bilješke Oca Sklenskoga »s nekim kronikami češkimi i polj- 
skimi« i onda složio svoju latinsku kratku historiju Krapine (u Varaž- 
dinu 1825.), onda se on buni, jer Gaj je ovaj posao obavljao tek mnogo 
kasnije, kao filozof u Beču i u Gracu, i kao jurist u Pešti. Takovom po- 
slu nema u toj knjižici >Die Schl&sser bei Krapina« traga. Onaj bota- 
nički >Dodatak« na kraju knjižice (Anhang. Verzeichnis der meisten 
Gerviichse und Pflanzen in der Gegend bei Krapina) složio je još nekoć 
njegov otac, ljekarnik Ivan Gay; originalni rukopis Ivana Gaya sa spis- 
kom bilja krapinske okoline čuva se danas u zagrebačkoj sveučilišnoj 
knjižnici među Gajevim spisima (Rkps. još nije dobio osobitu svoju 
signaturu). Ivan Gay zaista se i mnogo bavio botanikom. ' 

45) Šporerov je »Almanah« velika bibliografska rijetkosi; predgo- 
vor ima i Fancev, Dokumenti 181.—182. 

46) O Imbri Lopašiću up. Vel. Deželić, Mirko Lopašić (Glas »Ma- 
tice Hrvatske«, knj. IV, Zagreb 1909., 39, 49, 67, 77, 81, 90). 

41) Ovo je po svoj prilici bilo mletačko izdanje od 1801. ili 1811., 
a Gaj ga je mogao naći i u knjižnici karlovačkih franjevaca, koji su 
vodili gimnaziju, iako su bili ponajviše Nijemci. O sinu Imbre Lopašića, 
historiku Radoslavu Lopašiću, znamo potpuno pouzdano, da je čitao u 
Karlovcu kao dječak od 14 ili 15 godina Kačića (oko 1848.—1849.), kako 
kaže Smičiklas (Ljetopis Jugoslav, akad. za god. 1894., 115.). Iz pisma 
Imbre Lopašića Ljudevitu Gaju od 30. prosinca 1855. (Vel. Deželić, Pi- 
sma 119.) izlazi ipak jasno, da se oni nisu lično poznavali prije toga 
vremena. Kad je Gaj bio u Karlovcu, Imbri Lopašiću bilo je već 46 
godina. ž 

48) Ivan Gay umr'o je 18. travnja, a ne 21. (kako se obično piše). 
Točan dan smrti daje familija sama u ugovoru o podjeli imovine, uči- 
njenom 27. lipnja 1826. (Rkps. Zagreb, sveuč. knjižn. R 3882). Dana 21. 
travnja bila je sahrana Ivana Gaya. O tom je ubilježeno u matici umr- 
lih župnoga ureda Sv. Nikole u Krapini ovako: >1826 die 21a (Aprilis) 
perillustris ac generosus dominus Ioannes Baptista Gay, pharmacopola, 
moribundorum sacramentorum provisus, pie in Domino obdormivit 
aetatis suae 75, et sepultus in crypta PP Franciscanorum Krapiniensium 
comitante Adamo Markovich parocho et adstantibus cooperatoribus 
Sregovecz et domino Emerico Andrashevich.« Budući da je Ivan Gay 
sahranjen u raci, gdje je bilo položeno više ljesova, nije mu nikad ni 
stavljen naročiti grobni natpis. 

ANTUN BARAC, ZAGREB i 


SELO U DJELIMA HRVATSKIH REALISTA 
| I 


Realizam u evropskim književnostima druge polovice 19 v. 
donio je literaturi bar jednu trajnu i neprocjenjivu tekovinu: 
spoznaju, da sav svijet može za umjetnika biti građa, i da u ži- 
votu nema estetički više ili manje vrijednih pojava, nego da samo 
od stvaralačke snage umjetnika zavisi, što će on od životnih ma- 
nifestacija u svome djelu znati da obuhvati. Naš je Kumičić god. 
1883. izrekao tu spoznaju rečenicama: »Roman, u kome nema 
shvaćanja realnoga svijeta, malo vrijedi. Da li pisac opisuje 
bajne čare proljetne noći ili mračne tamnice i bolnice, to nam 
ne bi smjelo zadavati brige. Na ovom je svijetu sve zanimivo, 
gvano i lijer, protoplazma i zvijezda Vega.«') 

Takvo shvatanje književne građe moralo je onda uroditi 
važnim posljedicama s obzirom na stajalište umjetnika prema 
različitim društvenim slojevima. Ličnosti u djelima romantika 
bile su većinom pripadnici viših slojeva — vladari, feudalci, voj- 
nici, i uglavnom sve izuzetni ljudi. Pripadnici nižih slojeva (gra- 
đani, obrtnici, seljaci) u tim su djelima rjeđe dolazili do izražaja, 
a često su u njima služili čak i za porugu. Ne može se reći, da 
evropski romantici, naročito u romanskih naroda, nisu svraćali 
pažnje i na niže slojeve (na pr. Hugo, Sue, Lamartine, De Vigny, 
Manzoni). Ali i onda, kad su to činili, romantici su pripadnike 
nižih slojeva ponajviše stavljali u izuzetan položaj, čineći od njih 
ili velike patnike ili velike borce za socijalnu pravdu. Samo su 
izuzetno pokazivali razumijevanja za običan, svagdanji život tih 
slojeva, nalazeći u njemu i veličine, i inspiraciju za umjetnička 
djela. Tek su realisti uzeli kao svoj program prikazivanje obič- 
noga života. - ' 

Ali realizam kao umjetnički pokret nije mogao biti sasvim 
određen već time, što je pomoću njega za književnost osvojena 


1) Hrvatska vila 1883, str. 147. 

nova građa. Sama je građa za umjetnika doduše veoma važna 
— ali je pored nje važno i to, u kakvom će je on osvjetljenju 
prikazati, kakvom će se tehnikom poslužiti, što će on pomoću te 
građe reći, itd. Zato su načela realizma različiti pisci u praksi 


različito ostvarivali. Za neke je pisce realizam značio u prvom 


redu tu težnju: da se za umjetnost osvoje nova područja života 
— ali su oni novu građu prikazivali tehnikom romantika. Ža 
druge je realizam značio u prvom redu tehniku: pomnjivo pro- 
matranje životnih pojava i brižljivo izrađivanje detalja, bez 
obzira na to, koliko se građe na taj način dade obuhvatiti. Za 
treće je realizam značio u prvom redu zahtjev, da umjetnik | 
iznosi aktuelne teme svoga vremena, bez obzira na tehniku. — 
Na taj način evropski realizam nije značio jedan jedinstven 
umjetnički pokret, s čvrstom filozofijskom podlogom i jasno izra- 
đenom tehnikom, nego u njemu imade veoma različitih nijansa, 
katkad sasvim oprečnih. Imade pisaca s tehnikom realizma, ali 
u isto doba idejnih braniča društvene reakcije. Imade pisaca 
s tehnikom romantika, ali s mislima, koje su bile nove u raz- 
doblju realizma. 

Jedna od konzekvencija evropskoga realizma, s obzirom na 
problem književne građe i na odnošaj književnosti prema dru- 
štvu, u tome je, što su se neki realisti stali zanimati za seljake. 
U pristupu svome romanu »Les paysans« (1845.) rekao je to Bal- 
zac otvoreno: »Svrha je ove studije... da istakne glavne figure 
sloja, koji su tolika pera, u potrazi za novom građom, zabora- 
vila.« Od najpoznatijih francuskih romana o selu Zolin je roman 
»La terre« (1887.). Talijanski veristi osamdesetih godina rado su 
opisivali selo: Giovanni Verga, Gabrielle D'Annunzio, Ciampoli 
itd. U njemačkoj je književnosti tamo od četrdesetih godina dalje 
veliki broj pisaca prikazivao njemačko selo različitih krajeva: 
Gotthelf, Auerbach, Reuter, Rosegger, itd. ' 

Već sam pogled na ta imena može u mnogočem da osvijetli 
problem literarnoga realizma: kako svaki pisac prilazi k literar- 
noj građi na svoj način, i kako je svaki od napomenutih pisaca 
u prikazivanje sela unosio vlastite poglede, simpatije i antipatije, 
pa da je prema tome-u umjetnosti, bez obzira na programatske 

izjave, najvažnija ličnost stvaraoca. Balzac je promatrao selo u 
vezi sa socijalnim procesima: kao što je građanstvo potisnulo 
feudalce, tako će i seljaštvo, po njegovu prikazivanju, potisnuti 
građane. (»Ovaj mesocijalni elemenat, što ga je stvorila revo- 
lucija, uništit će jednom buržoaziju, kao što je buržoazija progu- 

.tala plemstvo«). Vođen u prvom redu materijalnim interesima, 
bez tradicija, bez moralnih skrupula, seljak, po Balzacovu shva- 
tanju, znači svojom brojnošću i izdržljivošću golemu snagu. Bal- 
zac, kao kroničar, nije se postavljao ni na stranu seljaka ni na 
stranu buržoazije, nego je samo opisao proces, koji se u njegovo 
vrijeme zbivao. Ipak njegove simpatije kao da su bile na strani 
onih, koje je seljaštvo, pod vodstvom građana, uništavalo, na 
strani pobijeđenog plemstva. U toga je on plemstva vidio i 
finoće, i duše, i otmjenosti, i tradicije, a seljak je, po njegovu 
shvatanju, prodirao samo svojom bezgraničnom lukavošću i gru- 
bošću. 

Zola je u svojem romanu prikazao seljaka — njegov život, 
moral, običaje — u vezi sa svojim shvatanjem milieua. U svojim 
je tipovima seljaka vidio samo izražaj onih tamnih sila (rasplo- 
đivanje, egoizam, nemar za etičke skrupule), koje odlučuju u 
biljnom i životinjskom svijetu. D'Annunzio, Verga, itd. vidjeli 
su u selu, koje su htjeli opisati realistički, u prvom redu nov i 
zanimljiv svijet, vrlo prikladan za postizavanje literarnih efe- 
kata. Oni su na selu tražili naročito izuzetne tipove, polunormalne 
ili abnormalne ljude, koji se dadu zgodno opisati, i koji će u lite- 
raturi imati čar novosti. Neki su pisci u selu tražili idilu, krajeve 
sreće odmora, za razliku od zagušljivosti grada, ili su k seljaku 
pristupali kao moralisti ili pedagozi. 

Bez obzira na to, kako su pojedini evropski realisti stajali 
prema selu i seljaku, zajedničko je obilježje realizma, gotovo 
svuda, da on imade više manje izrazito građansko obilježje. Nje- 
govi su tvorci uglavnom ljudi iz grada, koji su imali u prvom 
redu pred očima pitanja, koja su nastala u evropskom životu 19. 
vijeka u vezi s gradskim životom. I k selu su oni pristupali uglav- 
nom kao građani, gledajući na nj s obzirom na navike, poglede 


i moral, koje su stekli u građu. U Zolinu romanu »La terre«. 

gradski radnik Jean vraća se u grad, nakon što je u selu proživio 
mnogo godina, pače se bio i oženio, s osjećajima: »Čitavo je vri- 
jeme živio među divljacima... Pravi pravcati vukovi, koje je 
netko pustio u ovu silnu i mirnu ravnicu.« Hrvatski prevodilac 
»Zemlje«, dr. Ivo Hergešić, karakterizirao je u pristupu svome 
prijevodu Zolu na ovaj način: »Ali Zola gleda ladanje i seljački 
svijet očima gradskoga čovjeka... Zolini seljaci su bijedne ži- 
vine, patnici i razbojnici, roblje i krvnik u isti mah.« — I Balzac, 
i Zola, i Verga, i D'Annunzio gledali su u seljaku više manje 
stvorenje prirode, sa slabo razvitim intelektualnim životom, neke 
vrste dvonožnu životinju, divljaka, koji živi samo fizičkim živo- 
tom, kome su na pameti samo materijalni probici, i koji u vezi 
s njima prosuđuju sve pojave života. Podmukli i lukavi, nepo- 
vjerljivi i neiskreni, pretvarajući se, oni i moralna pitanja rje- 
šavaju sa stajališta materijalne koristi ili fizičkog užitka. U 


. Balzacovim, Zolinim, Verginim djelima, u kojima se prikazuje 


selo, imade prizora najgorega razvrata — koji inače seljaci pri- 
maju kao nešto, što se samo po sebi razumije. U evropskom reali- 
zmu — koji je seljaku katkad priznavao samo fizički život — čini 
osjetljivu razliku ruski realizam. Turgenjev je i u seljaka tražio 
dušu. Ali je i ruski realizam produkt viših slojeva, pa je i Tur- 
genjev pristupao k selu kao gospodin, kao lovac. 


U . 


S obzirom na književnu građu i s obzirom na svoj odnošaj 
prema pojedinim društvenim slojevima imade i novija hrvatska 
književnost sve crte evropskih književnosti 19. v. U prvim deset- 
ljećima njezina života u njoj dolaze do izražaja samo izuzetna 
lica, i hrvatski književnik prikazuje uglavnom samo pripadnike 
viših staleža (isp. Kukuljevićeve, Demeterove, Bogovićeve pripo- 
vijesti, Šenoine historijske romane, Markovićeve drame i epske 
pjesme). U najvećem dijelu hrvatskih književnih djela starijih 
vremena nalazimo većinom vladare, plemiće, visoko svećenstvo. 
Značilo je već napredak, kad su Josip E. Tomić, Blaž Lorković, 
Janko Jurković, Adolfo Veber, Luka Botić, August Šenoa stali u 

literaturu unositi šljivare, građane, činovnike, a napokon i selja- 
ke. Ali i onda, kad su oni malog čovjeka unijeli u literaturu, nisu 
ga unijeli potpuno nezavisna, puštajući mu, da se izživi u svome 
elementu, nego su ga redovno dovodili u vezu ili opreku s pri- 
padnicima ostalih staleža (Mladi gospodin, Matija Gubec, Ba- 
run Ivica, Seljačka buna, itd.). 

Iz osnovnog stajališta realizma prema problemu književne 
građe i prema društvenim slojevima rađa se samo od sebe pita- 
nje: kako je hrvatska književnost u doba realizma stajala prema 
najbrojnijem dijelu narodnoga organizma, prema seljaku? 

Karakteristika je hrvatske književnosti uoči realizma, da su 
njezini najvažniji pisci osjetili svu nepravdu, što ju je hrvatski 
seljak podnosio kroz stoljeća. Zato su oni seljaka u književnost 
unijeli kao patnika, kao socijalnog borca, kao nosioca ideje o 
društvenoj pravdi i novoj etici — isto onako, kako je na pr. u 
nekim djelima Hugoa ili Lamartinea pripadnik nižih staleža pri- 
kazan kao moralni heroj. Zasluga je hrvatskih književnika uoči 
realizma (Bogović, Šenoa), što su u vrijeme, kad je umjetna 
književnost bila ograničena na građane, kad feudalizam u poli- 
tičkom životu Hrvatske još nikako nije bio odstranjen, u nekim 
svojim djelima iznijeli seljaka kao predstavnika novog društve- 
nog sloja u njegovoj borbi s feudalcima, i postavili se sasvim na 
njegovu stranu. 

Pojava »Illustrissimusa Bathorycha« god. 1884., dakle u 
godini, koju drže jednom od početnih godina hrvatskoga reali- 
zma, smatra se obično nekom prekretnicom u razvitku hrvatske 
književnosti. Dr. Ljubomir Maraković u jednome svom članku 
o Gjalskome ubrojio je pojavu ove pripovijesti među tzv. velike 
događaje u hrvatskoj književnosti. To je potpuno ispravno, ako 
čovjek imade pred očima umjetničku vrijednost te novele, piščevu 
tehniku, njegovu karakterizaciju, svijet, koji je Gjalski u njoj 
iznio. S Batorićem započeo je Gjalski seriju svojih tako toplih 
portreta zagorskih plemenitaša, otvorio pogled na jedan dotad 
u našoj književnosti nepoznat svijet, u kome se kroz vjekove 
čuvala hrvatska društvenost, gostoljubivost, dobrodušnost, tra- 
- dicija, patriotizam. S ovom je svojom pripovijesti Gjalski za- 

počeo niz hrvatskih književnih djela, u kojima su pisci stali 
iznositi intimni svijet svojih djedova, tugu propadanja, sentimen- 
talnu čežnju za prošlošću. Ali je »lIllustrissimus Bathorych« 
idejno značio neku reakciju. Hrvatska je književnost od Bogo- 
vića do Šenoe i Kovačića (Baruničina ljubav, g. 1877.) bila pro- 
žeta shvatanjem, kako je doba feudalizma bilo ono doba neprav- 
de i nasilja, kako su seljaci, kao onaj sloj, koji je od feudalizma 
najviše trpio, etički na višem stupnju negoli predstavnici plem- 
stva. Kroz punih su dvadeset godina hrvatski književnici — iako 
na romantičarski način — prikazivali seljake kao borce za po- 
bjedu pravde i ljepše društveno uređenje. S »IIlustrissimusom 
Bathorychem« Gjalski je u književnosti učinio idejni zaokret. 
Nije u njegovoj pripovijesti seljak više onaj, koji se brani i koji 
diže ustanak u obranu pravde i slobode tek onda, kad mu već ne 
preostaje ništa drugo, nego je tu plemić nosilac otmjenosti, tra- 
dicije, napretka, pravednosti za sve — a seljak tu bez razumi- 
jevanja za tradiciju i ljepotu uništava one ostatke prošlosti, u 
koje je plemić znao da ulije toliko ljubavi. Pa dok u Bogovićevoj 
drami i Šenoinu romanu seljak Matija Gubec umire kao pra- 
vednik, okrunjen usijanom željeznom krunom, u ovoj pripovi- 
jesti Gjalskoga umire od kapi plemić Batorić — kao žrtva bijesne 
osvete seljaka, koji su mu zapalili dragu kuriju, jer su kod suda 
izgubili parnicu s njime. 

Svojom pripoviješću Gjalski je u hrvatskoj književnosti 
stvarno učinio ono, što su u nekim evropskim literaturama činili 
i poznatiji pisci: služeći se tehnikom realizma on je ipak značio 
neku reakciju u idejnom shvatanju, naročito prema nekim znat- 
nijim djelima romantizma, koja su bila ispunjena simpatijom 
prema seljaku. A s tim je za hrvatske realiste — koji su u knji- 
ževnosti htjeli u prvom redu istinu — bilo načeto, u odnošaju 
prema selu — glavno pitanje: kako da se hrvatska književnost 
postavi prema hrvatskom selu i hrvatskom seljaku? 

Upravo osamdesetih i devedesetih godina, u vrijeme reali- 
zma, hrvatsko je selo proživljavalo teške kušnje. Nakon gotovo 
posvemašnje propasti zadruga ono je bilo osiromašilo. Javljali 
su se počeci emigracije, stala se dizati industrija — a to je bilo 

uzrokom, da je u hrvatske krajeve dolazilo dosta stranog ele- 
ihenta, s novim običajima i potrebama, koje su dotad hrvatskom 
seljaku bile strane. S dolaskom stranih radnika stali su i u 
hrvatsko selo prodirati elementi socijalizma. Time su — uz polju- 


ljane elemente njegova ekonomskog života — bili poljuljani i 


osnovi njegova dotadanjeg moralnog života. 


Hrvatsko je selo moglo prema tome hrvatskom književniku 
pružiti mnogo građe za književno stvaranje — i s obzirom na 
probleme, koji su se tada javili u selu, i s obzirom na odraz tih 
problema u seljakovoj duši. 


Međutim je hrvatski realizam — koji je inače pokazao vrlo 
mnogo pozitivnih crta — ostao vrlo neodređen prema jednom od 
najvažnijih pitanja hrvatskoga tadanjeg života, prema hrvat- 
skom selu. Hrvatski su beletristi zahvatili u mnogo tadanjih 
aktuelnih pojava hrvatskoga života, čak i više negoli javni rad- 
nici drugih vrsta, ali je zanimljivo, kako su pristupili k selu. 


Kao i glavni predstavnici evropskoga, tako su i glavni pred- 
stavnici hrvatskoga realizma bili uglavnom ljudi iz grada, ili 
djeca imućnijih ili uglednijih roditelja: Gjalski, Novak, Kranj- 
čević, Leskovar, Harambašić, Draženović, itd. Pored njih bilo je 
nešto ljudi sa sela: Kovačić, Kumičić, uz neke manje znatne pisce 


(Nikola Šimić, I. K. Ostojić, Nikola Kokotović, Nikola Tordinac). | 


Ali su i oni, koji su bili po rođenju bliži selu, školovanjem i ži- 
votom u gradovima ili gradićima primili običaje i shvatanja 
gradskih ljudi. Prema tome je prilično razumljivo, da je knji- 
ževnost hrvatskoga realizma najvećim dijelom ispunjena pita- 
njima, koja su u osamdesetim i devedesetim godinama prošloga 
vijeka bila važna u prvom redu za hrvatski građanski svijet: eko- 
nomsko stradanje hrvatskoga književnika (Radmilović), gradska 
djevojka kao učiteljica na selu (Đurđica Agićeva), sudbina 
umjetnika u malome mjestu (Dva svijeta), feudalci u propada- 
nju i bezvoljnost mlađe inteligencije (u Leskovarovim djelima), 
hrvatski politički život (U noći, Među svijetlom i tminom), bijeg 
od poljoprivrede novčarskim špekulacijama (Burzianci Đ. Stj. 


Deželića) i t. d. 

Karakteristično je, da se u najvećem dijelu hrvatskih romana 
iz vremena realizma seljak gotovo i ne pojavljuje, ili, ako se po- 
javljuje, biva to samo usput, a katkad i u vrlo nesimpatičnom 
osvjetljenju. Problem »Mrtvih kapitala« — dakle u prvom redu 
problem, koji se tiče sela i seljaka — prikazao je Kozarac kao 
problem hrvatskih intelektualaca. U vrijeme pak, kad je hrvatski 
seljak stao već napuštati svoju zemlju, ostavljajući je tuđincima, 
Gjalski je u svom romanu »Na rođenoj grudi« iznio tezu, inače 
simpatičnu, kako hrvatski plemići moraju čuvati svoja imanja 
— koja su međutim u većini već bila propala. — U puna dva 
decenija, što je u hrvatskoj književnosti vladao realizam, nije se 
u njoj pojavilo ni jedno znatnije djelo, u kome bi bio iznesen 
kakav problem hrvatskog sela i hrvatskog seljaka. Ni Kovačić u 
svom romanu »U registraturi« nije imao toliko pred očima samo 
selo, koliko seosko dijete, koje hoće da postane gospodinom, pa 
je slika sela u tom romanu došla do izražaja tek u drugome redu. 

Ne može se reći, da neki od pisaca hrvatskoga realizma nisu 
osjetili ništa od onoga, što se u njihovo vrijeme zbivalo s hrvat- 
skim selom. Kovačić, Leskovar i Novak zabilježili su prodiranje 
socijalizma, Kranjčević emigraciju, Kozarac loš utjecaj stranaca 
na moral Slavonije, itd. Ali sve je to bilo nekako usput. 


II 


Kao i u realizmu velikih evropskih literatura, tako je i u 
hrvatskom realizmu selo — koliko je došlo do izražaja — osvi- 
jetljeno na različite načine. U doba, kad je hrvatsko selo bilo već 
prilično daleko od idiličnosti, August Harambašić pjevao je svoje 
»Idile«: 

U palačah rijetko nebo se uživa 

Tek u kolibicah pravi raj se skriva! 

Tek u kolibicah ubogih i malih 

Nema jošte himbe ni zloća ostalih, 

AT uz bijedu nać ćeš bogatstva bez mjere: 
Naći ćeš poštenja, kreposti i vjere, 

Koje su moderni naši ideali 


89 


Iz srdaca naših davno iščupali. 
. Tu su mrka lica, ožuljane pesti, 
Ali mirne duše, tihe, čiste svijesti, 
Kojih ne ćeš naći u bogaca koga 
Pored cijelog silnog blaga njegovoga! 

Možda je u toj karakteristici sela štogod i točno — ali je 
očito, da je ta Harambašićeva »idila« čisto šablonska, i da u njoj 
pisac nije uhvatio ni jedne realne crte tadanjega hrvatskog sela. 

Kao i u evropskom realizmu, naročito talijanskom, i u hrvat- 
skoj književnosti osamdesetih i devedesetih godina neki su pisci 
naročito gajili kratku novelu, crticu iz seoskog života — kao što 
su ih pisali Verga, D'Annunzio, Ciampoli. Hrvatski su listovi tih 
decenija donosili u prijevodu mnogo ovakvih crtica. Kao i tali- 
janski njihovi uzori i hrvatski su pisci toga vremena, naročito iz 
Dalmacije (Nikola Šimić, I. K. Ostojić) na taj način prikazivali 
selo — ili opisujući sve same izuzetne ljude sa sela (nakaze, bu- 
dale), ili prikazujući samo pojedine isječke seljakova života (u 
crkvi, na blagdane, u ljubavi, bijedi, itd.). Nije se u toj književ- 
nosti o selu osjećala težnja pisaca, da zahvate seoski život u nje- 
govoj cjelini, i u njegovim izvorima. U jednom prikazu naše 
seoske novele (u »Iskri« Nikole Šimića, 1891.) Jakša Čedomil 
isporedio je tadanju hrvatsku seosku novelu s komadićima raz- 
bijena zrcala: svaki komadić daje nekakvu sličicu, ali cijele slike 
sela ne možemo iz tih komadića dobiti. Možda je sve to crtičarstvo 
— koje se produžilo i u 20. vijek — bilo samo odražaj literarne 
mode, a ne produkt dubokih duševnih doživljaja pojedinih pisaca. 
Nikola Šimić za jednu svoju pripovijetku (»Maricu«) kaže, da 
ju je izradio prema Ciampoliju — iako čitalac njegove knjige 
»Slike i crte iz seoskog života« (1887.) dobiva dojam, kako ima 
pred očima život dalmatinskoga sela. 

I jedna i druga pojava — seoska idila i slike iz seoskog 
života — nisu nikle iz organskih potreba hrvatske književnosti 
ili iz dubokih stvaralačkih potreba pojedinih pisaca, nego su one 
više manje ili produkt šablone ili odraz stranih književnosti. Zato 
su one u književnosti potpuno zaboravljene, i vrijede samo kao 
zanimljiv dokumenat prošlosti. 

Od znatnijih pisaca hrvatskoga realizma dodirivali su pojave 


seoskog života opširnije samo Kumičić, Kovačić, Turić, Kozarac 


i Novak. Neki su od njih i sami rodom sa sela, a neki su dolazili 
u doticaj sa selom ili po službenim potrebama, ili zbog ličnog 
zanimanja za selo. Ni jedan od tih pisaca nije ni u jednom svom 
opširnijem djelu shvatio problem seoskog života kao osnovni pro- 
blem svog umjetničkog nastojanja — ali upravo njihova djela, 
uz fragmente iz djela nekih drugih književnika (Gjalskoga, Le- 
skovara, Tordinca, Hranilovića, itd.) pokazuju, kako je hrvatski 
realizam stajao prema selu. 

Kao i u životu svakoga čovjeka tako i u životu seljaka imade 
doživljaja različite vrste: čisto individualnih doživljaja, koji 
imadu značenje samo za pojedinca, pa doživljaja, koji čovjeka 
vežu s kakvom većom zajednicom, i na koncu doživljaja, u kojima 
pojedinac, kao i svaki čovjek, rješava svoj odnos prema svemiru, 
prirodi; Bogu. Među doživljaje prve vrsti pripadaju oni svagda- 
nji poslovi, koje čovjek mora izvršivati, i koji mogu biti važni 
za njega lično, ali nemaju značenja za druge. Među doživljaje 
druge vrsti pripadaju oni događaji, koji mogu da potresu narode, 
društvene ili vjerske skupine, kroz duži niz vremena, i koje svaki 
pripadnik te cjeline osjeća i kao nešto svoje. Među doživljaje 
pak treće vrsti pripadaju oni, kraj kojih svatko osjeća, da rješa- 
vajući njih rješava i najveća pitanja vlastite egzistencije, i koji 
su važni uvijek i svagdje, bez obzira na vrijeme i oblik života. 

Samo onu umjetnost možemo držati pravom i velikom 
umjetnošću, u kojoj je zahvaćeno u nešto općenoljudsko, ili je u 
njoj neki individualan doživljaj zahvaćen tako, da u njemu 
svatko može da osjeti nešto svoje. — Ali, kao što i u životu imade 
pojedinaca, koji su sposobni da žive samo za nešto neposredno, 
individualno, što se tiče samo njih, ili u najboljem slučaju i za- 
jednice, u kojoj Žive, tako u književnosti imade pisaca, koji su 
sposobni izraziti samo neka individualna čuvstva i doživljaje, bez 
produbljivanja u njihovo ljudsko dno. 

Karakteristika je velikog broja tzv. realista, da su oni pod 
firmom istine, realnosti, opisivali samo površinu, neke indivi- 
dualne pojave, koji su se njima činili važni, ali koji za druge 

ljude nisu imali te važnosti. Ili su pak, u boljem slučaju, iznosili 
neke crte, koje su se činile veoma važnima s obzirom na vrijeme, 
u kome su oni živjeli ili s obzirom na zajednicu, kojoj su pri- 
padali. Sve to vrijedi i za umjetničko prikazivanje sela. 

Karakteristika je hrvatskih realista, da su oni u svojim dje- 
lima iznosili aktuelne probleme svoga vremena — probleme, koji 
su bili važni za neki društveni razred, ili za neko zvanje, ili za 
cijeli narod — ali su rijetko kada sadržavali u sebi nešto duboko 
i općeno ljudsko. I »Janko Borislavić« Ksavera Šandora Gjal- 
skoga, tip čovjeka, koji se ne zadovoljava rješavanjem aktuelnih 
pitanja života, nego hoće da zaviri u najdublji smisao života, u 
stvari je samo slika hrvatskoga bezvoljnog intelektualca osamde- 
setih i devedesetih godina. 

Kao i u ostalome, i u svom odnošaju prema selu hrvatski su 
realisti — onda, kad su to selo prikazivali — iznosili aktuelna 
pitanja osamdesetih i devedesetih godina: odnošaj grada prema 
selu, odnošaj seoske inteligencije prema seljaku, ekonomski i 
moralni problemi sela, itd. Ali je od ambijenta, iz kojega je koji 
pisac izišao, zavisilo, kakvu će on dati sliku sela. Pa tako već na 
prvi pogled izbija očita razlika između problema, koje je iznio 
na pr. Gjalski, i između problema, koje su iznijeli na pr. Ko- 
vačić i Kumičić, kao i razlika u njihovim prikazima sela i seljaka. 

Postavljajući seljaka u odnošaj prema gradu, ili prema 
predstavnicima viših slojeva hrvatski su realisti svojim simpati- 
jama bili ili na strani seljaka, ili na strani drugih slojeva, uglav- 
nom prema tome, iz kojega su sloja sami potekli. Gjalski, vlaste- 
lin, prikazujući potrebu, da se sačuvaju imanja hrvatske vlastele 
u hrvatskim rukama, prikazivao je i dobre i loše strane starije 
hrvatske vlastele (Na rođenoj grudi, Maričon, Pod starim krovo- 
vima, U novom dvoru, Iz varmeđinskih dana). Seljak je za njega 
svuda bio uzgredna pojava; koliko je došao do izražaja, on je ili 
kmet, koji još uvijek čuva osjećaj pokornosti prema negdašnjem 
gospodaru, ili je pak prostak, koji ne razumije zanose plemenitih 
duša (Maričon, Illustrissimus Bathorych). — Leskovar je u svojim 
većim pripovijestima prikazivao uglavnom plemiće ili intelek- 
tualce, ljude sa skršenom voljom, ali ponosne i otmjene duše. 
Seljak, koji dolazi u dodir s tim ljudima, prostak je, koji imade 

razumijevanja samo za materijalne interese. Svršetak »Propalih 
dvora« — kad Ljudmila s osiromašenim ocem naglo bježi iz 
mjesta, samo da je ne može pronaći vjerenik, seljački sin Petro- 
vić — znači zapravo: između ta dva svijeta, seljaka i plemića, 
nema dodira, jer seljak svojom grubošću (koja je došla do izra- 
žaja u riječima vjerenikova oca, kojima je spomenuo siromaštvo 
Ljudmilino) razara ono, što je u čovjeka najfinije, i što se ne da 
kupiti novcem: otmjenost, delikatnost osjećanja. 

Kumičić i Kovačić dva su hrvatska realista, koji su lično 
prošli, iako svaki na svoj način, put od sela do viših položaja u 
gradu. I za njih je dakle problem: grad-selo — bio jedan od 
osnovnih poticala literarnog stvaranja. Ali dok su Gjalski i Le- 
skovar svojim simpatijama stajali uglavnom na strani intelek- 
tualaca i plemića, Kumičić i Kovačić crtali su grad kao leglo 
poroka, a ljude, koji dolaze iz grada u selo kao širitelje zla. Ku- 
mičić je slikao sve građanske slojeve — obrtnike, političare, 
intelektualce, i svuda je nalazio samo grijeh i zloću. I u manjim 
gradovima, pa i u gradićima Istre, vidio je on samo izvore zla. 
Ali je on zato svoje istarsko selo prikazao kao neki kraj sreće — 
gdje su svi seljaci pošteni i radini, gdje se oni međusobno po- 
mažu, gdje nema socijalnih opreka, i gdje vlada samo ljubav i 
požrtvovnost. Zameci zla dolaze u selo iz grada, ali ih selo ipak 
znade svladati. ; 

Jure Turić, jedan od pionira hrvatskoga realizma, prika- 
zivao je ličko selo također u njegovu odnošaju prema »gospodi«, 
ljudima, koji dolaze iz grada. Prikazao je seljaka kao žrtvu, kao 
čovjeka, koji od gospode podnosi samo zlo, postajući katkad i 
zločincem — ali ne zato, što bi od prirode bio loš, nego zato, što 
ga pripadnici viših slojeva, predstavnici vlasti ili novca, sile na 
čine, zbog kojih kasnije mora bježati iz ljudskoga društva, te 
srće u propast. Nešto slično imade u Tordinca (Čarobna škri- 
njica), Kozarca (Tena, Biser-Kata, Proletarci). 

Kovačić, ojađeniji od Kumičića i Turića, nije u selu nalazio ' 
samo dobre i plemenite crte, nego i sva zla, od kojih trpi svaka 
ljudska zajednica, i koja se kriju u dnu svakoga čovjeka: zavist, 
želja za užicima, sitne intrige, svađe susjeda, težnja, da se poje- 

dinac digne nad druge, itd. Prizori u romanu »U registraturi« 
ili u noveli »Ladanjska sekta« pokazuju, kako je Kovačić bio 
daleko od Kumičića prosuđujući selo. Ali je i on svojim srcem 
ostao uz svog seljaka, ljubeći ga i onda, kad mu se rugao, plačući 
uza nj i onda, kad ga je riječima kleo. A sva golema Kovačićeva 
mržnja svalila se na ljude u gradu i na one stanovnike sela, koji 
nasljeđuju grad. U svome fiškalu Podgorskom iznio je on tip 
intelektualca seljačkoga podrijetla, koji svojim umnim i fizičkim 
sposobnostima nadvisuje sve pripadnike viših slojeva i otvoreno 
im na svakom koraku pokazuje svoju nadmoćnost. Sva njegova 
nesreća u kasnijem životu potječe odatle, što se on ipak izne- 
vjerio sebi, čeznući za ženom, koja je potekla iz višeg sloja. 

Pa tako, dok se u Turića i u Kovačića opisi seljaka završa- 
vaju slikama bijede i nesreće, koju selu prouzrokuje doticaj 
s predstavnicima vlasti i grada, dotle se u Kumičića selo po svojoj 
moralnoj snazi uzdiže nad grad: Kumičićeva Anica (u romanu 
»Preko mora«), nezakonito dijete bogate majke odlična roda, 
uzrasla u selu, mogla bi kasnije uz majku živjeti gospodskim 
životom, ali radije ostaje u selu i udaje se za seljaka, jer zna, da 
će samo tako ostati sretnom. — U svojoj »Podgorki« iznio je 
Novak također moral priprostog podgorskog sela kao nešto, što 
je jače od morala površnoga gospodstva. 


' IV 

Problemi, koje su iznijeli hrvatski novelisti u vezi s hrvat- 
skim selom, mogu biti više ili manje važni: to je selo u njihovim 
djelima bolje ili gore osvijetljeno. Ali u najviše slučajeva to je 
selo prikazano ili onako, kako ga vidi gradski čovjek, ili je pri- 
kazano u odnošaju prema gradu, prema intelektualcima, nosi- 
ocima vlasti, itd. a nije prikazano samo za se. Ostaje ipak glavno 
pitanje: a kako to selo živi samo, kakav je seljak kao čovjek, 
kakav je njegov unutarnji život onda, kad on nije u dodiru s pri- 
padnicima drugih slojeva? Što osjeća taj seljak, kad stoji pred 
problemima života, prirode, Boga? Jer je očito, da različite Ku- 
mičićeve Anice, Marije, itd. ne znače — ni onda, kad su kao 
ličnosti možda potpuno istinite — čitavo selo, i da one i pored 

toga, što na ovaj ili onaj način reagiraju na elemente gradskoga 
života, imadu u sebi još nešto, što ne treba da imade dodira 
s tim elementima. 

Balzac je seljaka shvatio kao biće, koje je tako reći vječno 
sagnuto nad zemlju, te gotovo i nema vremena, da pogleda u 
nebo. U pristupu svoga romana »Les paysans« karakterizira on 
seljaka na ovaj način: »Vi ćete vidjeti ovog neumornog rovca, 
ovoga glodavca, koji komada i kida zemlju, dijeli je i siječe jutro 
zemlje u stotinu komada«... Ako je pak čovjek vječno sagnut 
nad zemlju, ako nema vremena, da se zagleda u nebo, u zvijezde, 
onda on i ne može stvarati više pojmove o životu. — Međutim 
su u hrvatskom seljačkom pokretu kao osnovu, na kojoj se raz- 


vilo seljakovo životno osjećanje, uzeli upravo nešto obrnuto: 


pogled u širinu i visinu, koji nedostaje gradskome čovjeku: 

»Selo je izazivalo u građanstvu samo osjećaje neimaštine i 
neznanja, a zaboravljalo se, da je seljak i njegova okolina jedna 
organska cjelina, da seljak misli, osjeća i živi drugačijim Živo- 
tom... Istina, i seljak je čovjek kao i građanin, ali je razlika u 
tom, što je seljak, koji živi na svojoj zemlji i pod vedrim nebom, 
bliži Bogu i prirodi, i pod vječitim dojmom mističnoga svemira, 
u neprekidnoj religioznosti i osjećaju ovisnosti pojedinca o Bogu, 
prirodi i svojoj okolini. To osjećanje stvara u njegovoj duši 
sklad i spokojstvo, i zato seljak ne će utrke i borbe za život, kako 
nalazimo u gradu, već pun smirenosti i ljubavi teži inirnom, pri- 
rodnom i obiteljskom životu.<?) 

S tim riječima, štampanim g. 1935., treba isporediti Kozar- 
čevu crticu »Moj djed« (štampanu prvi put u »Vijencu« g. 1892.) 
— pa da se osjeti, što je Kozarac opazio u seljaka, davno prije 
negoli se u Hrvata stao razvijati kakav seljački pokret: 

»Jesenas je umro moj djed. Prije bi čovjek rekao, da je 
usnuo nego umro. Zadnjih se pet godina nije baš ni u čem pro- 
mijenio, jer se upravo nije što imalo na njemu promijeniti. Kao 
srebro bijela kosa nije mogla još bjeljom postati, navorano čelo 


2) Dr. V. Maček: Bit hrvatskog seljačkog pokreta: Obzorova spomen- 
knjiga, g. 1935., str. 191. z 

i lice sa plavim i crvenkastim piknjicama bilo je i ljeti i zimi 
jednako, kao iz kamena isklesano ... Za dosadu i dugo vrijeme 
nije djed znao, uvijek je našao sebi posla, bilo ljeti ili zimi. U 
proljeće popravlja on oko plotova, krči pomalo po livadi i za 
viku, skida mašinu s voćaka i okresuje ih, nikad ni časka ne će 
stati, da se odmori; kadikad tek pogleda na nebo, da vidi, koje 
je doba dana... Rekao bi, da bez njegova znanja niti je šta po- 
stalo, niti nestalo sa stana... Razgovarao se sa čitavom Božjom 
prirodom, ničesa nije bilo, što bi njemu bilo nepoznato. Kad" je 
djed rekao: To bome ne znam, što je, toga ja još nijesam vidio! 
... onda smo znali, da toga sigurno nitko u selu ne zna... Sva- 
kome djed hoće po volji učiniti, i odraslu i nejaku, a ako kad i 
ukori, čini to nekako usput, kao da tek prigovora... Premda mu 
je svaki savjet zlata vrijedio, ipak se nije nametao, da zna naj- 
bolje... Nije on više znao ni za veliku radost, ni za veliku žalost. 
Pođe li koji posao dobro za rukom, i dok se drugi ukućani hvališu 
... dotle on samo šuteći sluša... pa će napokon reći: — E, pa 
hvala Bogu, kad je tako došlo! Bez njegove pomoći nikud ni- 
kamo! ... Bude li kakve nesreće ili nezgode, da se svi drugi raz- 
jede i duhom klonu, opet on šutljiv i miran: E, a šta ćemo, de! 
Ne može uvijek samo dobro biti; da ne bude i kad kakve nesreće, 
evo moje glave, ako se svijet ne bi pomamio. Zna Bog, što radi!« 
Tu nema više nikakve opreke: selo-grad, tu nije u središtu 
pripovijetke borba za materijalne ili socijalne interese, težnja za 
užicima, ekonomski problem sela, tu seljak nije postavljen u neki 
odnošaj prema pripadnicima viših slojeva, nego stoji sam o sebi, 
prema problemu svemira, Boga, života uopće. I taj: problem, pri- 
kazan i čisto umjetnički i čisto realistički, u toj crtici prikazuje 
možda vrhunac hrvatske seoske novelistike u doba realizma: kako 
se iz seoskog života, na izrazito seljački način, mogu da stvaraju 
i zasebni pogledi na život, koji onda prožimaju i cj elokupno osje- 
ćanje i cjelokupnu etiku čovjeka: rad, predanost drugima, me- 
đusobno potpomaganje, bježanje od pretjeranih zanosa, mir pred 
smrću. Tom se crticom hrvatska seoska novelistika u vremenu 
realizma, koja se bila započela ili iznoseći kuriozitete sa sela, ili 
iznoseći seljakove bijede, ili ge završavala osudom seljaka kao 


96 





bića, kojemu su pred očima samo materijalni probici, približila 
svome osnovnom i socijalnom i umjetničkom zadatku: da iznese, 
kako živi taj seljak onda, kad ga ne gledamo kao građani ili inte- 
lektualci određenih nazora, nego ako ga puštamo, da se do kraja 
izživljava u svojoj sferi. I od divljaka i prostaka, kako ga je pri- 
kazao jedan dio realista, postaje seljak tako reći neki div: s ko- 
rijenjem čvrsto usađenim u zemlju, a s pogledom na slobodnu 
prirodu i svemir, stvorio je on čvrst i cjelovit nazor na svijet, koji 
je nazor dio njegova bića, i koji prema tome nikakva knjiška 
filozofija ne može oboriti. 

Kozarac je inače kao realist i pošten čovjek u svojim dje- 
lima iznosio ono, što je vidio, pa nije ništa uljepšavao. O seljaku 
je on znao iznijeti i vrlo nepovoljnih činjenica (Ljudi koji svašta 
trebaju). U svojim pripovijestima iz Slavonije (Tena, Biser-Kata, 
Proletarci) on je prvi od hrvatskih pisaca stao oštro analizirati 
seoski život, i bez samilosti iznio je sve ono, što je u selu vidio: 
lijenost pojedinaca, želju za kićenjem, moralno propadanje cije- 
lih krajeva, nakazna moralna shvatanja, koja postaju nečim 
običnim, neracionalan ekonomski život, lakoumno zaduživanje, 
lakoumna trka za svim onim, što dolazi iz grada. — Kozarac nije 
prema selu bio nikako sentimentalan, i nije nikako bio ispunjen 
optimizmom kraj svega onoga, što je u tome selu vidio. Ali je 
kraj svega toga zla u selu vidio u njemu i nešto iskonsko seljačko, 
po čemu je selo postavljao nad grad. — U pripovijesti »Tri dana 
kod sina« on je, kao većina hrvatskih realista, iznio opreku: grad- 
selo, prikazavši oca seljaka i sina gradskog intelektualca. On se 
nije postavio ni na stranu oca ni na stranu sina, nego je u sre- 
dište pripovijetke (kao i Kovačić u svome romanu) unio problem 
sreće: imade li smisla, da seljačko dijete, koje bi moglo u selu 
ostati sretnim, polazi škole, kad će poslije u životu imati samo 
briga i trzavica, od kojih će prije vremena ostarjeti i kraj kojih 
ne će imati uopće vremena za lično proživljavanje života. Pripo- 
vijetka je donekle umjetnički pokvarena tom tezom, koja je izre- 
čena previše glasno, i koja se ne izvija organski iz samog pripo- 
vijedanja. Ali je Kozarac u njoj ipak zabilježio neke crte, 
karakteristične za seljakovo proživljavanje života: mir, kojim 

seoski čovjek proživljuje ono, što doživljava, i vječna nervoza 
gradskoga čovjeka, koji nema vremena da živi 1 proživljuje. U 
:započetim »Živim kapitalima« Kozarac kao da je htio povući 
konzekvencije iz toga shvatanja, prikazujući intelektualca seljač- 
kog podrijetla, koji se, nakon razočaranja u gradu, vraća na selo. 

Zanimljiv je u svome odnošaju prema selu Kovačić, Osta- 
vivši selo i prošavši sve tegobe, koje mora proći siromašno se- 
ljačko dijete uspinjući se na društvenoj ljestvici, Kovačić nije 
mogao da se potpuno otrese problema: selo-grad. On je svog 
seljaka grdio i rugao mu se, kad ga je vidio u dodiru S građa- 
ninom: plaha, zatvorena, servilna — ili kad ga je vidio, kako je 
u dodiru s elementima gradskoga života izgubio sve ljudsko u 
sebi. Ali je pisao nježno lirski, kad je osjetio nešto, što ga je 
podsjećalo na samo selo, i u što još grad nije bio prodro: 

»U seljačkom našem domu jošte slatko spavaju braća. Jedan 
podvinuo obje ručice pod glavu, a lišće kano da mu sjaji u nekom 
bijelom snježnom svijetlu... Ah, mjesečevi traci prodiru kroz 
prozor u našu seljačku kolibicu, pa obasjaše te mile glavice moje 
braće... Onaj drugi ispružio daleko od sebe ruke, a po obrazi- 
kima sad mu drhtne nešto turobno i mrko, sad veselo i ugodno. 
Možda sniva, da bere mirisne ružice i da se ubo na njihov trn, 
što ispod miloga lišća u potaji vreba... Onaj treći neprestance 
prebire rumenim usnicama, kano da lahor ponjivaha zrelom : 
punom jagodom... Ali moja sestrica, zlatokosi anđelak, kakoli 
ona spava! Lišce joj je tamnosvijetlo, te jedva zamjetljiva rumen 
poigrava preko jabučica, kano da je prvi ružin pupoljak dahnuo 
u taj nevini stvorak. Oj, miran, lagodan, pun 1 rajski djetinjski 
san u divnom je skladu s noćnom tišinom naokolo, s bajnom 
mjesečinom, štono blagohotno i dobrotvorno rasvjetljuje naš 
ubogi seljački dom... Ni disanje se ne čuje. Tek zamjećuje oko 
laganu struju dječinjih grudi, kano da se maknuo leptir sa mi- 
risna cvijeta snježna liljana i opet natrag spustio na njegove bi- 
jele listiće.« (Iz romana »U registraturi«) 

Vjenceslav Novak, čovjek iz grada, svojim je okom dobra 
motrioca i čovjeka sa srcem znao — nezavisno: od Kozarca — 
opaziti neke karakteristične crte u seoskih ljudi, koje su ga do- 

vele do istih zaključaka, do kojih je došao i Kozarac. U nekim 
svojim pripovijetkama iznio je on opažanje, kako seljak prema 
pojavi smrti stoji čvrst i gotovo ravnodušan, kao prema nečemu, 
što je prirodno i što onda treba primiti sa što većom mirnoćom. 
U drugim je pak pripovijetkama (na pr. »Pod prijekim sudom«) 
zadro u pojavu, koju inače u hrvatskoj književnosti rijetko susre- 
ćemo: pojavu tzv. seoskoga praznovjerja. Pa dok su naši reali- 
stički i pozitivistički duhovi u pojedinim razdobljima našega 
života udarali na praznovjerje kao na znak neukosti i zaostalosti, 
Novak je zauzeo drugo stajalište. On je shvatio, da čovjek, koji 
kao seljak živi u trajnom dodiru s prirodom, koji po danu i po 
noći osjeća različite zvukove, glasove, disanje trava, treptanje 
zvijezda, itd., ne može svaku pojavu riješiti čisto pozitivistički, 
nego osjeća, da iza mnogih događaja, kojih on ne može obja- 
sniti, stoje jače sile nego što ih on poznaje. Novak nije išao da 
sudi, da li je to pametno ili ludo, nego je, kao umjetnik, osjetio, 
da iza toga, što učeni ljudi zovu praznovjerjem, imade čitav jedan 
svijet doživljavanja, koji se umjetnički dade i te kako iskoristiti. 
Osjetio je — kao na svoj način i Kozarac i Kovačić — kako u 
tome seljaku, kojega su ili grdili, ili žalili, ili naivno uznosili, 
ima cijeli svijet teško pristupačan na prvi pogled, ali pun i za- 
okružen u sebi, i kako umjetnik treba k njemu pristupiti s pošti- 
vanjem za sve ono, što on pruža. 

Zasluga je nekih hrvatskih realista, što su — barem jednim 
dijelom svoga rada — upozorili na taj svijet, došavši k njemu 
instinktivno, kao umjetnici, u vrijeme, kad ih nikakav pokret nije 
upućivao na nj. Zasluga je njihova, što su spontano osjetili, da 
se samo na taj način može stvarati umjetnost, koja će biti i isti- 
nita, i aktuelna, i socijalna — ali ujedno i u prvom redu umjet- 
nost, jer će u njoj slobodno doći do izražaja sve golemo bogat- 
stvo životnih oblika, sve manifestacije ljudske duše. 

IZNAD SVEGA 


Razletjeti se na četiri strane 

i gledat sve na zemlji, što se zbiva, 
i oceane slušat uzburkane.' 

i dah djeteta, kada mirno sniva. 

I vidjet ono, što je skrito svima, 
zavirit svakom do dna srca smjela, 
oprostiti i dobrima i zlima 

i pojmit čak i nečovječna djela. 

O te pretanke, zamršene niti, 

što od iskona tajni udes mota 

i plete mreže; tko će sastaviti 

njih, da prikaže sva čuda života? 
Gle, osjeka i vječna plima nose 
na talasima smrt i uskrsnuće, 

i udar vala ili zamah kose 

u snazi svojoj kriju i klonuće. 

Uz Boga katkad. izviri Sotona, 

a u Sotdni Bog se katkad javi, 

i Mandaljena kao i Madona 

krug sjajan ima na sklonjenoj glavi. 


Božo Lovrić 


IZMIRENJE 


Umoran od dugog traženja i lutanja 

ja ću opet u dol bučni saći, 

da iz osame, iz carstva ćutanja 

ja stignem opet k nekadašnjoj braći. 

I reći ću im: Evo me mirna i ne više ljuta, 
da dijelim s vama suze, borbe, smijeh. 
Grješan bjeh i ja, praštam svaki grijeh 

i ostat ću s vama, navijek ovog puta. 
Ne, nema visina zamjernih ni raja 
izbranih. Zemlja je tvrda svuda, dovijek, 
Na kojem bilo vrhu, sred kojeg bilo kraja 
bijedan i uvijek sitan ostaje čovjek. 
Ohol sam bio, zanesena liida, 

što prezreh vas, o bijedni, bijedni crvi! 
Uza sve muke ne doživih čuda 

i ja sad znadem: krv sam vaše krvi, 
Sve duge svađe, časovite ljubavi 

hoću da dijelim, odsad, rado s vama 

i bolesti vašoj da odolim, o gubavi, 

i zajedničko da mi je leglo oštra slama. 
Umjesto leta u visine plave 

i poljupca sunca u likujućem jatu, 

da se povinem, oborene glave, 

gledati njihov mutni lik u blatu. 

Pa kad mi srce zamre od užasa 

brojeći vaše rane, vaše muke, 

da, drhćuć tijelom, onog istog časa 
ispružim k vama svoje slabe ruke. 

I s vašom suzom nemoći i straha 
pomiješam svoje gnjeva, gorke toli, 

i naučim se, s gađenjem, bez daha, 
kako se prašta i kako se voli. 

Da s blijede i suhe usne vaše 

ja trgnem pehar žuči i tada f 

ispijem iz iste mutne čaše 

do taloga napitak ljudskog jada. 


Rikard Nikolić 

VJEKOSLAV MAJER, ZAGREB 


PJESNIK U DEVETOM NEBU 


U svojoj sobi, koja je bila nešto veća od kovčega, umirao je 
pjesnik. Bila je noć. Posljednji put je pogledao prema prozoru, 
no mjesto zvijezda ugledao je same košulje i gaće, koje su se 
sušile na špagi, u katu iznad njega. Nešto je promrmljao, što je 
moglo biti isto tako molitva kao i kletva, tada je još jednom 
uzdahnuo, a onda je — izdahnuo. No njegova duša, koja je na 
zemlji uvijek bila buntovna i nemirna, ostala je takova i poslije 
smrti, pa nije čekala, dok tijelo strpaju u lijes, već je odmah 
izletjela kroz prozor i laka kao mjehur sapunice, otprhnula u 
visinu. I kao što se u mjehuru sapunice zrcali čitav kraj, tako se 
iu njegovoj duši zrcalili gradski krovovi, ljudi. koji su se duboko 
pod njim žurili, i modro nebo. Lebdio je sve više u visinu i na- 
skoro je već plovio u oblacima, a u sebi je mislio: na zemlji su mi 
uvijek rekli, da plovim negdje u oblacima, a sada je to zaista 
istina. Naskoro je začuo glasan štropot. Približavao mu se aero- 
plan i za čas je proletio kraj njega. 

Ugledao je putnike za staklima: starac s kapom, koju je na- 
turio preko ušiju, čitao je novine i energično vukao iz kratke lule. 
Mlada dama gledala je kroz staklo u oblake i zijevala. Iza nje 
sjedio je mladi čovjek s crno obrubljenim očalima. Držao je 
olovku u ruci i njome mahao po zraku, kao da daje takt. Pjesni- 
kova je duša prišla posve blizu k staklu i ugledala pred mladim 
čovjekom papir za note, a na njemu je pisalo: »Zračna simfo- 
nija.« No aeroplan je brzo nestao u oblacima, štropot je postajao 
sve tiši, a duša pjesnikova penjala se sve više u visinu, i već je 
davno izgubio zemlju s vida. Plovio je tako još neko vrijeme, 
podržavan nevidljivom silom i već je bio radoznao, što će sad 
doći. Oblaci su postajali sve gušći, vladala je velika tišina, i on 
najednom osjeti, da je dizanje prestalo i da se je ustavio u zraku, 
pa kao da je nad njim nešto, što mu priječi dalje letjeti. Isti 
osjećaj kao kad mjehur sapunice, penjući se u sobi, najednom 
lagano udari o strop. 

Prvo nebo 

Pjesnik je osjetio, kako se taj nevidljivi strop nad njim ras- 
tvorio i on je opet lagano lebdio u visinu. Najednom je začuo 
glasove oko sebe, pospano, slatko prebiranje po harfama i tihi 
smijeh. — Što je to? — mislio je pjesnik, zar je to već drugi svi- 
jet? No, to je brzo išlo. Tad je začuo duboki, strašno ozbiljni 
glas: 

— Ne ide to tako brzo, dragi moj. Sad istom dolazi prvo nebo. 

Pjesnik se prestrašio toga glasa i uvidio, da stvar postaje 
ozbiljnom. On dakle ulazi u nebo. o. 

Lebdeći sve brže u visinu ugledao je najednom nad sobom 
goleme stube, bijele kao istom pali snijeg, a na njima stoji mno- 
štvo anđela u modrim i ružičastim haljinama, koji tiho prebirahu 
po harfama. Na najnižoj stubi ugleda same đavle s dugim rogo- 
vima, koji su vrlo naličili krampusima, što se noću stavljaju djeci 
u prozore, samo što su ovi ovdje bili u veličini odraslog čovjeka. 
Kesili su žute zube i režali kao psi. U rukama su držali jake vile, 
kao što su one za sabiranje sijena i tim vilima su glasno udarali 
po bijelim stubama, tako da je pjesniku bilo žao, da đavli tako 
malo paze na te krasne bijele stube. U to se opet javi sudac 
ozbiljnim glasom: 

— Kako vidim iz akata, ti si, duše, na zemlji bio pjesnik. 
Je li tako? 

Pjesnik odgovori: 

— Da, molim, ja sam na zemlji bio pjesnik. 


Sudac: — O čemu si pjevao uglavnom? 

Pjesnik: — Pjevao sam među ostalima ljubavne pjesme, so- 
cijalne, a i pejsaže sam opjevavao. 

Sudac: — A jesi li o nama nešto ispjevao? 

Pjesnik: — Oprostite, na to sam posve zaboravio. Kažu, da 
to više nije moderno. 

Sudac: — Šta, ti misliš, da ja više nisam moderan? 

Pjesnik preplašeno: — Oprostite, ali tako je. Ja nisam kriv. 

Sudac: — Hm, svaki, koji ovamo dođe, kaže, da nije kriv. 


No uglavnom mi se čini, da si ti nedužna dušica. 
Sudac se okrene prema đavlima: 

— Gospodo đavoli, reflektirate li vi na ovog pjesnika? Ja 
mislim, da on nije ništa takovo skrivio. 

Đavoli su stali još glasnije udarati vilama po snježno bije- 
lim stubama, a tada su zavikali složno u koru: 

— Ne trebamo ga! Kako je samo suh! Iz njega čitavog ne bi 
dobili pola kile masti. Neka ide dalje! 

Sudac podigne ruku i rekne: 

— Dakle, duše, možeš poći više. Sretan ti put. 

Pjesnik se je veselo naklanjao na sve strane: 

— Sluga pokoran. Hvala lijepa. Sretan ostanak. 

Onda se opet lagan stao dizati i tako je plovio, plovio neko 
vrijeme. Pod njim je nestalo bijelih stuba, suca, anđela i đavola, 
i on je opet ronio u guste oblake, koji su postajali sve gušći. Leb- 
dio je sve na više, kad li opet osjeti, da ga nešto nevidljivo pri- 
ječi, da ne može više u visinu. No naskoro oćuti, kako je pritisak 
nad njim prestao. I opet je lagan lebdio, kad li najednom nad 
sobom ugleda goleme stube divno modre kao more, na njima 
anđeli sviraju u harfe, a na najvišoj stubi sjedi za velikim ured- 
skim stolom čovjek u sudačkom talaru i ozbiljno gleda u akte. A 
na najnižoj stubi cere se đavoli i udaraju željeznim šibama gla- 
sno po stubama. Pjesnik je vidio, da je došao u 


Drugo nebo 

Taj nebeski sudac, koji je imao bradu nešto dužu od prvoga 
suca, rekne glasom, koji je bio nešto dublji od glasa prijašnjeg 
suca: 

— Dakle, vi ste pjesnik. Moram na vas staviti nekoliko pita- 
nja. Kako ste vi živjeli na zemlji? Mislim, materijalno kako. ste 
živjeli? 

Pjesnik: — Slabo, vrlo slabo, gospodine doktore. 


Sudac: — Ne zovite me doktorom, jer ovdje su sve titule 
ukinute. Dakle slabo ste živjeli. Nešto pobliže o tome! 
Pjesnik: — Često je bilo dana, kada sam pojeo samo dva 


komada kruha s pekmezom. Jedan za objed, a drugi za večeru. 
"Tek kad bi me kakav mecena pozvao na ručak, dobro bih se na- 
jeo. No to je bilo rijetko. Mecene izumiru. Ima ih valjda još samo 

nekoliko tuceta na zemlji. A ljeti godine 1923. bio je bažul vrlo 
jeftin, onda sam dva mjeseca jeo samo bažul. U jutro bažul, o 
podne i na večer bažul. Na koncu mi je od tolikog bažula postalo 
tako čudno u želucu, da sam počeo sebi utvarati, da sam gusje- 
nica. Duga, bijela gusjenica i umalo da nisam počeo puziti po 
pokućtvu. Sigurno je toliko bažula i na mozak zlo djelovalo. No 
onda mi je uspjelo dobiti honorar za četiri pjesme, pa sam se opet 
malo oporavio. Pa znate, da pjesnici vodom kuhaju. 


Sudac: — Dakle tako ste živjeli (okrenuo se đavolima, koji 
su željeznim šibama stali opet glasno lupati po modrim stuba- 
ma). Gospodo, ja mislim, ovaj je čovjek nedužan, pa vi sigurno 
nemate interesa za njegovu dušu. 


Đavoli složno u koru: 


— Ne trebamo ga! Preslab je za poslove u paklu. Taj ne , 
"može nositi ugljen za naše kotlove. Neka ide k nebu! 

Pjesnik se u sebi radovao, misleći: — Glavno, da me vrazi 
ne šalju k vragu — pa se stao naklanjati na sve strane. Anđeli 
su opet stali prebirati po harfama, a čulo se i nekoliko slatkih, 
zanđeoskih glasića: 

— On će k nama doći. Dobit će krila. Krila će dobiti. 

Pjesnik se dalje naklanjao na sve strane, a onda je rekao: 


— Molim lijepo. Molim krila. Već sam na zemlji uvijek 
:želio krila. 


Sudac: — Moje preslušavanje je gotovo. Putuj, duše, dalje. 
Zbogom! 

Pjesnik: — Sluga sam. Hvala lijepo. Lijepo pozdravite kod 
“kuće. : 

Opet se je stao naklanjati na sve strane, a onda je opet 
«osjetio, kako se diže, ostavivši pod sobom divne kao more modre 
stube i lagano je opet lebdio sve više u visinu. Najednom oćuti, 
«da ne može dalje, i kao da je udario u nešto tvrdo nad sobom. 
No naskoro opet osjeti, da je taj pritisak prestao i on se opet 
s lakoćom stao dizati u visinu. I naskoro je prispio u 

Treće nebo 


jer je pred sobom ugledao krasne stube svečano crvene kao ve- 
černji oblaci, na njima anđeli sviraju u harfe, na najvišoj stubi 
sjedi sudac u svome talaru, a na najnižoj stubi kese opet đavoli 
zube, divlje prevrću očima i udaraju željeznim batinama po div- 
nim crvenim stubama. Kad je pjesnik doplovio do stuba, stao je 
pred njima, a sudac, koji je imao bradu nešto dužu od suca u 
prijašnjem nebu, reče dubokim glasom, nešto dubljim od glasa 
prijašnjeg suca: 

— Dakle, pjesnik! Moram na vas staviti slijedeće pitanje, 
koje se vrlo tiče pjesnika: — Jeste li možda bili zavidni svojim 
drugovima pjesnicima i jeste li im možda iz zavisti gdje naško- 
dili i podmetali im noge. Odgovarajte, ali molim istinu! 

Pjesnik: — No to mogu mirne duše reći, da nisam nikome 
bio zavidan. Veselio me je uspjeh mojih drugova, a najbolji je 
dokaz, da nisam nikome podmetao nogu, to, što sam tako slabo 
živio i skoro umro od gladi. Mislim, da je to najjači dokaz. Za 
cijelog života nisam na književnosti ni toliko zaradio, koliko stoji 
jedna dobro timarena švajcarska krava. Molim, to je istina. 

Sudac: — Da, da, vjerujem. Pa vidi se na vama, da niste baš 
osobito živjeli, (okrene se prema đavolima): — Gospodo, mislim 
da vi nemate pravo na tog čovjeka. Može li dalje putovati? 

Đavoli u koru: — Neka ide dalje! Što će nama! Gdje će taj 
moći cijepati teške bukove klade za pakao. Pa ima ruke ko dje- 
vojka. Mi ga ne trebamo. 

I opet su nastavili divlje lupati po divnim kao večernji 
oblaci crvenim stubama, anđeli su opet nastavili prebirati po har- 
fama, pa se čuli glasići: 

— Doti će u nebo. Harfu će svirati. Jedna harfa više. 

Pjesnik opet stao zahvaljivati na sve strane: 

— Hvala lijepa. Ja ne znam harfu svirati, samo nešto malo 
gitaru, ali ja ću naučiti. 

A onda se je okrenuo prema sucu i rekao: 

— Sluga sam. Hvala lijepa. Vi imate osjećaja za liriku, to 
se odmah vidi. Sluga! ;." 

Sudac: — Dobro, dobro. Putuj dalje, duše! 

Pjesnik se opet počeo dizati, pod njim su nestajale crvene 
stube, na kojima je sudac zamišljeno gladio svoju bradu, anđeli 
su opet prebirali po harfama, đavoli su opet lupali željeznim 
šibama, a pjesnik se lagano dizao misleći: — Tri neba sam sretno 
prošao. Vidjet ćemo, kako će biti dalje. 

Plovio je još neko vrijeme, a onda je nad sobom ugledao 
stube žute kao najdivniji carski drobljenac, a na njima anđeli 
sviraju u harfe, đavoli udaraju divlje i neumorno dugim, željez- 
nim ražnjevima, a na najvišoj stubi sjedi za stolom sudac i 
bubnja prstima nestrpljivo po stolu. Pjesnik je dakle došao u 


Četvrto nebo 

Sudac, koji je imao nešto dužu bradu i nešto dublji glas od 
suca u prijašnjem nebu, rekne: 

— Pjesniče, moram na vas staviti jedno pitanje. Kakav je 
bio na zemlji vaš odnos prema ženama? Da niste možda zavodili 
djevojke, ili možda i udate žene? Odgovarajte! 

Pjesnik: — Bilo je to godine 1923., kad je bažul bio vrlo 
jeftin. Ljubio sam lijepu, vitku, crnokosu djevojku, koja je kod 
mene stanovala. No pošto sam onda vrlo slabo živio, hranio sam 
je dva mjeseca samo bažulom, pa mi je pobjegla, ostavivši u mom 
srcu duboku ranu, koja nikada nije zacijelila. Mnogo sam onda 
patio. Da, teško je to bilo. ' 

Sudac: — Vjerujem, vjerujem. A jeste li zavodili djevojke? 

Pjesnik: — Na to je teško odgovoriti, jer dandanas većinom 
djevojke zavode mladiće. A zavođenje udatih žena nije na ze- 
mlji više grijeh, to je običaj, pa muževi znadu za to i ništa se ne 
uzrujavaju. ' 

Sudac: — E, kad je tome tako, onda to više ne potpada pod 
nebeski zakon. Onda moram taj paragraf križati, (okrene se pre- 
ma đavolima): 

— Gospodo, ja mislim, da je taj čovjek čist od grijeha. Može 
li dalje? 

Davoli u koru: — Neka ide! Neka ide! I onako je preslab, 
da okreće kotače naših mučila. Pa ima prsni koš kao kokoš. Mi ga 
ne trebamo! 

Čulo se nekoliko, anđeoskih glasića: 

— Zdravo! Zdravo! Do viđenja u velikom nebu. Ti imaš 
prste nježne baš za harfu. 

Pjesnik je opet uljudno pozdravio i opet se stao dizati. Pod 
njim su nestajale žute stube, sudac, anđeli i đavoli, i on je opet 
lebdio, u sve veću visinu, kad li osjeti, da ne može dalje, no to 
je opet potrajalo samo kratko vrijeme, a onda opet oćutio, da se 
diže. Tad ugleda stube tamno modre kao ljubice, na njima su 
opet anđeli tiho prebirali po harfama, na najvišoj stepenici sje- 
dio je sudac i čistio rupčićem svoj cviker, a na najnižoj stubi 
režali su đavoli i blistavim mačevima udarali po stubama, da je 
glasno odjekivalo. Pjesnik je ulazio u 


Peto nebo 


Sudac, koji je imao bradu nešto dužu, a glas nešto dublji od 
suca u prijašnjem nebu, rekne: 

— Pjesniče, saslušajte pozorno moje pitanje. Jeste li svome 
bližnjemu zlo željeli? Jeste li mu željeli skoru smrt, kakvu tešku 
bolest, ili mu recimo, željeli, da padne u grabu i slomi vrat. Samo 
kažite iskreno. Ovdje nije mjesto laži. 

Pjesnik: — Nikada nisam ljudima zlo želio, pa da i jesam, 
to ne može biti grijeh, jer sa samom željom ne mogu nikome 
škoditi. No ja sam im uvijek samo najbolje želio, pa evo i naslov 
. moje druge zbirke pjesama glasi (izvadi knjigu iz stražnjeg džepa 
hlača, pa je rastvori i čita): »Ljubav za sve ljude«. Izvolite pre- 
listati, pa ćete vidjeti, gospodine suče, da su strane zaista pune 
ljubavi za ljude. Mnogo je suza na tim stranama. Izvolite pre- 
listati. 

Sudac: — Sad nemam vremena. Imamo mi sve to u svome 
nebeskom arhivu. Dakle niste nikada nikome zlo željeli? Samo 
iskreno recite! 

Pjesnik malo razmišlja, tad upita: 

_— A molim, mora li se to pod prisegom potvrditi? 

Sudac: — Ako mi što bude sumnjivo, onda svakako pod 
prisegom. 

Pjesnik: — Priznat ću. Jednom sam jednom čovjeku želio, 
da mu njegova teška željezna blagajna padne na trbuh. 

Kor đavola: — Ha, ha, ha. Ha, ha, ha! Već ga imamo! 

Sudac stroga lica: — Malo pobliže o tome. 

Pjesnik preplašeno: — Molim, to je bilo ovako. Nisam čitav 
dan ništa jeo, pa sam otišao k direktoru jednoga velikog podu- 
zeća i lijepo ga molio, da kupi moju knjigu. Prišao sam posve 
blizu k njegovu stolu, da ga upozorim na neke osobito uspjele: 
pjesme u mojoj zbirci. No on je ljutito zaviknuo na mene: — Ne 
idite mi tako blizu! Fuj, kakvu to imate košulju! Još bih mogao: 
od vas dobiti uši. Van! Van! — I istjerao me napolje. Vani me 
je preuzeo sluga i za čas sam se našao na ulici. Onda sam tome 
direktoru želio, da mu njegova golema, željezna blagajna padne: 
na tusti trbuh i da direktor pod njom izdahne. Evo, priznajem, 
gospodo, a sada sudite! ' 

Sudac se okrene prema đavolima i rekne: 

— Gospodo, dakle vi tražite toga čovjeka za sebe. 

Na čas nastane tjeskobna tišina. Pjesnik je osjetio, kako: 
mu srce lupa u grlu. Tada se jave đavoli u koru: 

— Siromah je! Gladovao je i gladan je svome direktoru. 
želio zlo. Neka ide dalje! Direktora hoćemo! Direktora hoćemo! 
Na ražanj s njim! Trebamo mesa i špeka! 

Sudac počeka, dok su đavoli dovršili, a onda rekne ozbilj- 
nim glasom: o 

— Kako vidite, prošteno vam j 
nebo. 

Pjesnik se stao veselo klanjati i zahvaljivati: 

— Hvala, gospodine suče. Hvala, gospodo đavoli, vi imate: 
više srca od ljudi na zemlji. Sluga pokoran. S poštovanjem. 

I on osjeti, kako se opet podiže u zrak. Naskoro je pod njim: 


e. Putuj dalje, duše, u šesto: 


nestalo tamno modrih stuba, i on je opet mirno lebdio u visinu 


i šaptao još malo preplašeno: 
— No, dobro sam izmaknuo. Ovaj put je bilo opasno. Vidjet. 
ćemo, kako će dalje biti. Valjda je skoro kraj. ' 
Lebdio je još neko vrijeme, a onda opet osjeti, kako ne može 
dalje. To je trajalo kratko vrijeme, a tada se opet stao dizati u 

visinu. I naskoro ugleda stube svijetlozelene kao pšenica, što se 
u loncu sije za Božić, na njima anđeli sviraju u harfe, na najvi- 
šoj stubi sjedi za stolom sudac, trese u ruci bočicu s tintom i drži 
je prema svijetlu, da vidi, ima li još što u njoj, a na najnižoj 
stubi kese đavoli zube, divlje vrte očima i teškim, željeznim bla- 
njalima tupo udaraju po svijetlozelenim stubama. Uletio je 
.dakle u 


Šesto nebo 


Mirno i u strahu čekao je, što će ga sudac pitati. Sudac, koji 
je imao bradu nešto dulju i glas nešto dublji od prijašnjega, 
rekne: 

— Pjesniče, pitanje, koje ću na vas staviti, kratko je i jez- 
grovito. Jeste li ikada bacili na pločnik koru od naranče? 

Pjesnik začuđeno: 

— Oprostite, zar je to grijeh? To nisam znao. 

Sudac: — Pa jasno, da je to grijeh, jer se može dogoditi 
najveća nesreća. Već često se je na takvoj kori netko poskliznuo, 
pao i razbio glavu. Dakle time možete nekoga usmrtiti, a to 
“valjda znate, da je grijeh. 

Pjesnik: — Oprostite, ali čovjek ne može na sve misliti. 

Sudac strogo: — Čovjek mora na sve misliti. Zato se doga- 
đaju takve nesreće na zemlji, jer ljudi premalo paze na život 
svoga bližnjega. Dakle jeste li, ili niste bacili koru naranče na 
pločnik? Da ili ne? 

Pjesnik razmišlja neko vrijeme napeto, a onda usklikne: 

— Nisam, znam sigurno! 

Sudac: — A kako to tako sigurno znate? 

— Znam po tome, jer u djetinjstvu nisam jeo naranče. Moji 
-su roditelji bili siromasi, pa mi ih nisu mogli kupiti. Prvi put sam 
ih jeo, kad se moj pazikuća ženio. Morao sam mu ispjevati pje- 
smu, pa me je pozvao na svadbu. Tamo sam jeo naranče. Drugi 
-put me je pozvao na krstitke, ja sam ispjevao pjesmu njegovom 
novorođenčetu i onda sam među ostalim jelima opet jeo naranče. 
Nakon šest godina mu je umrla žena, ja sam mu morao ispjevati 
<tužaljku, on me je pozvao na karmine, i ja sam opet jeo naranče. 

Dakle jeo sam ih samo u zatvorenom prostoru, pa je posve nemo- 
guće, da bih koru bacio na pločnik. 

Sudac: — Dobro, dobro, vjerujem (okrene se prema đavoli- 
ma): — Gospodo, mislim, da pjesnik može dalje. Puštate li ga? 

Đavoli u koru: — Puštamo, puštamo. Vidi se, da se na ze- 
mlji slabo hranio. Taj ne može podići poklopac na našim kotlo- 
vima. Neka ide! Neka ide! 

Pjesnik se naklanja: — Hvala, gospodo, svima vama hvala, 
a vama, gospodine suče, želim dug život i mnogo, mnogo novaca. 

— To je besmisao. Pa ne trebamo mi ovdje novaca, nismo 
na zemlji. 

Pjesnik: — Oprostite, oprostite, dobro sam mislio. Sluga sam! 

Pjesnik osjeti, kako se opet lagano podiže. Pod njim je ne- 
stajalo svijetlozelenih stuba s anđelima, sa sucem i đavolima, 
koji su opet divlje udarali teškim blanjalima. Plovio je neko vri- 
jeme mirno u visinu veseo, da je do sada tako sretno prošao, a 
onda je opet postao tužan, jer nije mogao znati, što će se sve još 
s njime dogoditi. Naskoro opet osjeti, da se ne može dalje dizati, 
no to je trajalo kratko vrijeme, pa ga to uopće više nije ni uzru- 
javalo, jer za čas primijeti, kako se opet diže u visinu. Naskoro 
je nad sobom ugledao stube tamnosmeđe kao svježe istom pre- 
orane oranice, na njima su anđeli prebirali po harfama, na naj- 
višoj stubi je sudac za svojim stolom kopkao olovkom po uhu, a 
na najnižoj cerili se đavoli i ogromnim, željeznim svrdlovima 
udarali po tamnosmeđim stubama. Pjesnik je dolebdio do stuba 
i poklonio se sucu u 


Sedmom nebu 

Sudac, koji je imao dugu bradu, nešto dužu od prijašnjeg 
suca, a i glas nešto dublji od njega, rekne: 

— Pjesniče, sretno ste došli do sedmog neba, a sad odgova- 
rajte na moje pitanje. 

Pjesnik: — Molim lijepo. Samo pitajte. Stojim na službu. 

Sudac: — Jeste li vi u tramvaju ustupili mjesto starijima? 
Recite istinu. Nemojte sebi pokvariti budućnost. Ne zaboravite, 
da ste već u sedmom nebu. 

Pjesnik uklikne: — U toj stvari sam nevin. Ja sam se tram- 
vajem vrlo rijetko vozio, a i onda sam uvijek stajao vani, jer radi 
svoga trošnog odijela sam se stidio sjesti među ljude. U toj sam 
stvari čist kao kap rose, kad zorom blista na bukvinom listu. 


Sudac: — Ostavite sad poeziju. Dakle jamčite za to? 

Pjesnik: — Jamčim, jer znam posve sigurno. 

Sudac: — Onda dobro (okrene se prema đavolima): — Go- 
spodo, ja mislim, da ovaj čovjek može dalje. ' 

Đavoli složno u koru: — Neka ide! Što će nama! Kako će taj 


stavljati teška kliješta u plamen. Preslab je on za to. Preslab, 
Neka ide! 

No u to jedan stari, stari đavao zatuli: 

— Da nije taj pjesnik jedan od onih, koji izdavaju naše taj- 
ne? Još uvijek mi je ostao u uspomeni onaj talijanski pjesnik, 
koji je na zemlji izdao sve naše tajne i onda iz svih nas pravio 
komedije. To ne bi više htjeli doživjeti. 

Pjesnik: — Znam, koga mislite, Dantea (izvadi iz džepova 
sva svoja djela i visoko ih podigne u zrak). Molim, gospodo, pro- 
listajte sve od prve do posljednje strane, pa ako što takovo na- 
đete, slobodno me bacite u pakao. Danas se opij evaju posve druge 
teme. Izvolite pogledati. 


Đavoli u koru: — Dobro, dobro, nemamo mi vremena pre- 
listavati. Vjerujemo. Ajde dalje. M 

Pjesnik veselo: — Hvala lijepa. Vjerujte mi, istinu sam 
govorio. ua , Kg 

Javi se nekoliko anđeoskih glasića: — Taj je naš. Taj je 
naš. Kako ima miran i dobar pogled. Kao mi. 

Pjesnik prema njima: — Već se vrlo veselim. Zdravo! 
Zdravo! : 

Sudac: — Molim, ovdje nikakove manifestacije. Ajde, duše, 


putuj dalje. 

Pjesnik se opet stao dizati ostavivši pod sobom tamnosmeđe 
stube s anđelima, sucem i đavolima. Lagano je plovio u visinu 
nakon tolikih uspjeha i bio je veseliji nego na zemlji, kad mu je 
uspjelo u jedan dan prodati dvije zbirke svojih pjesama. — Stvar 
napreduje sjajno. samo tako dalje — šaptao je zadovoljno, a 

onda opet osjeti, da je stao i da ne može dalje u letu. To je tra- 
jalo kratko vrijeme, a onda se opet stao dizati. Naskoro je zapa- 
njen ugledao stube od čistoga srebra, koje su krasno blistale, a 
na njima anđeli nasmiješenih lica sviraju u harfe, na najvišoj 
stubi sjedi sudac za svojim stolom i popravlja ušesa na aktima, 
a na najnižoj stubi opet đavoli vrte divlje očima, kese zube i 
velikim pilama udaraju glasno po srebrnim stubama, da je na 
sve strane zvučilo. Pjesnik je dolebdio u 


Osmo nebo 

Sudac, koji je imao bradu još dužu od prijašnjega, a i dublji 
glas od njega, rekne: 

— Pjesniče, odgovarajte na moje pitanje, ali dobro promi- 
slite, prije nego odgovorite. Ovdje nije mjesto lažima. Pa nismo 
na zemlji. Dakle čujte: — Jeste li ikada u svome životu koga 
grizli? Razmislite dobro! 

Pjesnik: — Molim, kako to mislite, zubima grizao. Ili kako? 

Sudac: — Ne zubima. Mislim, jeste li bili zagrižljivi, jeste 
li zadirkivali svoju okolinu, vrijeđali koga, pa se u sebi veselili, i 
što se drugi ljuti. 

Pjesnik ozbiljno: 

> — Mogu mirno reći, nisam, jer najmrži su mi bili zagriž- 
ljivci, i meni se uvijek činilo, da oni svojim zlobnim riječima 
sakrivaju sunce, da ono ne bi sjalo na ljude. Ja nisam nikoga 
zadirkivao i bio sam sretan, da mene nitko ne zadirkuje. Ja sam 
uvijek bio tiho u svom kutu, nikom na putu i tamo sam pisao sti- 
hove. Bogme zagrižljiv nisam bio. Možete sve moje drugove 
pitati. ' 

Sudac: — No to bi malo predugo trajalo. Trebalo bi ih naj- 
prije mrtvima učiniti, pozvati njihove duše k nama, a onda ih 
opet spustiti na zemlju i duše opet spustiti u tijela, da ona nanovo 


ožive. Ja ti vjerujem (okrene se prema đavolima): — Gospodo, 
mislim, da ovaj može dalje? 
Đavoli složno u koru: — Može. Može. Taj bi nam bio od 


slabe koristi. Taj nije ni za kakav posao kod nas. Niti za po- 
sljednjeg šegrta. Preslab je i za to. 


Hrvatsko Kolo ll 3 8 j 


Javilo se nekoliko anđeoskih glasića: — Dobit ćemo novog 
druga. Kako je zlatan. Divno će mu pristajati krila. Pa i sad iz- 
gleda, kao da mu do savršenstva manjkaju samo krila. Dođi! 


Dođi! 


“Pjesnik prema njima: — Drage volje! Joj, kako će to biti 
lijepo! Dakle ipak nagrada za sve patnje na zemlji. Dakle ima 
pravde. ' >. 

Sudac ozbiljno i svečano: — Pjesniče, dobro ste prošli osam 


nebesa. Čestitam. Dandanas je to velika rijetkost, velika rijet- 
kost. Ali morate doći još pred jednog suca, i često se već dogodilo, 
da se netko spotaknuo o njegovo pitanje i iza svih osam nebesa 
u devetom posrnuo. Čuvajte se dakle. : ' 
Pjesnik: — Učinit ću sve, što mi je moguće. Ej, kako mi 
sada dobro dolazi, što sam u svojim pjesmama uvijek govorio 
istinu. Hvala lijepa, gospodine, hvala lijepa. 
Sudac: — Ajde, ajde, putujte dalje. Želim vam svaku sreću. 
Pjesnik: — I ja vama, i ja vama, gospodine suče! . 
Onda pjesnik opet osjeti, da se polagano penje u visinu. 
Nestalo je pod njim srebrnih stepenica i ploveći tiho, na čas bi 
kroz njega prošla velika radost kao topli južnjak kroz granje, a 
na čas opet velik strah kao hladan zimski vjetar kroz kakav hod- 
nik, jer on se bojao toga posljednjeg pitanja, kao što se đaci boje 
mature, i tako u veselju i strahu lebdio je sve na više. I najednom 
ugleda zlatne stube, koje su krasno blistale, krasnije od kupola 
palača u večernjem suncu, tako da je trebalo neko vrijeme, dok 
su mu se oči naučile na taj sjaj. A na tim stubama bilo je mnogo 
više anđela nego u ostalim nebesima. Prebirali su po harfama 1 po 
taktu mahali glavama. Na najvišoj stubi sjedio je sudac i zado- 
voljno gladio svoju bradu, a na najnižoj stubi stajao je samo 
jedan jedincati đavo i taj je već bio vrlo star. U dlakavoj ruci 
držao je golemi, crni ključ pakla, kojim je bijesno udarao po 
zlatnim stubama. Pjesnik je konačno ušao u 


Deveto nebo 


. Sudac, koji je imao bradu nešto dužu od suca u prijašnjem 
nebu, a i dublji glas od njega, upita ga vrlo svečano i veoma 
ozbiljno: 

— Pjesniče, jesi li ti štovao siromahe? Nisi li možda pre- 
zirno od njih odvraćao glavu? Nisi li bio gluh za njihove patnje? 

Pjesnik: — Molim, izvolite pogledati moja djela. Koliko je 
tu strana posvećeno siromasima. Nikad ih nisam prezirno susre- 
tao, pa iako sam malo imao, dao sam i njima. No preslabe su 
moje ruke, a da bi mogle pomoći svijetu. Pero je slabo i krhko 
oruđe u doba glomaznih i teških tankova. Pomislite, za koliko je 
jedan tank veći i teži od pera. Ja sam učinio, što sam mogao, 
vjerujte mi. 

Sudac ozbiljno: — Dobro, dobro (okrene se prema starom 
đavolu): — Crni djede, ja mislim, ovaj je čovjek čist i vi ne 
reflektirate na njega. 

Stari đavao: — Što ćemo! Vidim, da nemam pravo na nje- 
govu dušu. Dobro je izmakao. ' 

Pjesnik: — Nisam ja izmakao, ja sam samo istinu govorio. 

Sudac: — Crni djede, svih devet preslušavanja vođeno je u 
redu. Valjda ne ćete napadati sud. 

Stari đavao: — Stvar je riješena. Ja sam već star i ne čini 
mi dobro, ako se svađam, jer onda odmah osjećam jako lupanje 
srca. Odustajem od ovog pjesnika. 

I đavao stane opet bijesno udarati golemim crnim ključem 
po zlatnim stubama. Zaječi mnoštvo anđeoskih glasića: 

— On je naš! On je naš! Daj nam ga, suče! Daj nam ga, 
suče! ' 

Sudac najozbiljnijim glasom i vrlo svečano: — Duše, pre- 
dajem te anđelima! To ti je nagrada za tvoje patnje na zemlji. 
Čestitam ti. Rijetko, da danas tko dođe u nebo. 

Pjesnik se ne može svladati od radosti, pa veselo poskakuje, 
kao da pleše u kolu i viče: 

— Hvala lijepa, gospodine suče! Najljepša hvala! (Sve ra- 
dosnije): — Ej, pa ja sam u devetom nebu. U devetom nebu 
sam. lijuh! lijuh! Samo veselo! Odmah bih zvao litru! 

Dok je pjesnik poskakivao i vikao od radosti, stali se spu- 
štati divni ružičasti oblaci, koji pokriše zlatne stube s anđelima, 
starim sucem i starim đavolom, i on se na čas našao u tim ruži- 
častim oblacima, a kad su se oni kao magla razišli, oko njega je 

sve postalo divno modro, tako da se i njegovo trošno odijelo kra- 
sno modro prelijevalo. A svuda oko njega vrtjele se goleme 
zvijezde, nekoliko kometa mahalo je mirno svojim blistavim 
repovima i to u taktu kao njihala golemih satova, a onda je do 
njega doplovio kor anđela u divnim haljinama i papučicama od 
zelene svile, i jedan od njih dadne mu u ruku mali ključ i rekne: 


— Evo ti, pjesniče, ključ od kabine. Presvuci se, jer tamo 
će ti metnuti krila. 

Pjesnik pogleda ključ i opazi, da je na njemu okrugla, 
drvena tablica, a na njoj broj 1,742.308. 

Pjesnik upita: — Molim, što znači taj broj? 

Anđeo: — To je broj tvoje kabine. Idemo. 

Letjeli su neko vrijeme kroz divno modre prostore, a onda 
pjesnik ugleda duge redove kabina. No sve je bilo tiho i kabine 
su bile prazne, kao na kupalištu u kasnu jesen, kad više nema 
kupača. 

— Kako to da nikoga nema? — upita pjesnik prvoga anđela 
do sebe. , 

Anđeo: — Je, dragi moj, u nebo ti rijetko tko dođe. Ali za 
to su kabine pakla dupkom pune. 

Anđeli odlebdješe s njim, uhvativši ga ispod ruke, no njemu 
je bilo neugodno, što ga tako drže, pa rekne: “a 

— Molim vas lijepo, nemojte me držati ispod ruke, to me 
neugodno sjeća života na zemlji, jer mi se pričinja, da me stra- 
žari vode na policiju. Znam ja sam lebdjeti. 

— Kako misliš, — rekoše anđeli i pustiše njegove ruke. Onda 
mu pokazaše njegovu kabinu i, zapljeskavši rukama, dozvaše iz 
visine još jednog anđela, koji je poslušno sletio prema njemu. 
U jednoj ruci je nosio smotana krila, a preko druge mu je visjela 
ružičasta haljina slično, kako to na zemlji krojački djetići nose 
odijela mušterijama. Taj anđeo metne pjesniku na rame ta 
smotana krila i tu ružičastu haljinu i opet nestane u visini. 

Anđeli: — Ajde u svoju kabinu pa se presvuci. Mi vani 
čekamo. 

Pjesnik otvori vrata kabine i rekne: — Odmah sam gotov 
— i nestane za njima. Dok se svlačio, motrio je s tugom svoje 
stare cipele, na kojima su već manjkale pete i šaptao: 

— Siromašne moje cipele, moram se dijeliti od vas. Ah, 
koliko ste se zemaljskog blata nagazile. Koliko besciljnih puteva 
prošle. 

Onda se nikako nije mogao dosjetiti, što bi sa svojim starim 
odijelom, pa kroz škulju na kabini poviče: 

— Molim, anđeli, što bih ja sa svojim starim odijelom? 

Anđeoski glasići: — Samo ga ostavi unutra. To mi bacamo 
u pakao. Tamo ga đavoli u velikim kotlovima dezinficiraju. 

Pjesnik: — Hvala. Dobro. Eto sad ću obući haljinu. 

Pjesnik je stajao gol u kabini i sav je još drhtao od sreće. 
Obuče dugu, ružičastu haljinu i stane na ramena prikapčati krila. 
Nije to baš bilo komplicirano, trebalo je samo svezati vrpce, i 
dok ih je vezao, ćutio je, kako mu prsti dršću. Još jednom je. 
s tugom pogledao na svoje staro zemaljsko odijelo, koje je smo- 
tao i bacio u kut, no nije znao, što bi sa svojim djelima, koje je 
povadio iz džepova, pa je opet upitao kroz škulju na kahini: 

— A molim, što će biti s mojim djelima. Zar će i ona morati 
zajedno s odijelom u pakao? 

Anđeoski glasići: — Ne, ne. Ostavi djela u kabini. Mi ćemo 
malo čitati. Baš nas zanima. da 

Pjesnik metne svoja djela na klupu, pogleda ih s ljubavlju 
i pomisli: eto tu je u njima ostao čitav moj život na zemlji, i opro- 
sti se od njih dugim pogledom. Onda otvori vrata kabine, i kao 
čovjek, koji uzima prvu lekciju u plivanju, pokuša krilima letje- 
ti po zraku. Oko njega lebdjeli anđeli, govoreći: 

— Vidiš, kako ti divno pristaju krila. Kao da si rođen za 
njih. N.. i 

Pjesnik: — Da, da, krila, moja stara čežnja na zemlji bila 
su krila. | ' ' 

Letio je ispočetka malo nesigurno, no ubrzo se priučio na 
krila i lebdio spokojno, kao da je već dugo, dugo u nebu. Anđeli 
se stali opraštati od njega i govoriti: 

— Kad naučiš posve sigurno letjeti, dobit ćeš harfu. A sad 
zbogom! Dobru zabavu! 
Pjesnik: — Zbogom. Zbogom! Hvala na svemu! 


Anđeli su naskoro nestali u zraku i on je sam plovio divno 
modrim prostorima. Svaki čas bi kraj njega proletio kor anđela 
glasno kličući: — Zdravo! Zdravo! 


— Živjeli! Živjeli! — vikao je pjesnik i mahao im rukom. 
Kraj njega preleti kor anđela, trubeći u duge, blistave pozaune, 
no za čas nestadoše i čuo se još samo tihi zuj u daljini, kao da 
pčele zuje. I opet proleti novi kor anđela, koji su bubnjali na 
srebrnim bubnjevima, i to je zvučilo zvonko, kao da komadi sre- 
brnog novca gusto padaju na kamen. Tad preleti kor anđela, 
udarajući u blistava zvona, što su ih držali u ruci. Tad jato 
anđela držeći ormarić gramofona, iz kojega su izlazili divni 
zvuci, valjda melodije iz kakve nebeske opere. Onda kor anđela 
svirajući u klarinete, koje su bile posute samim draguljima i 
nadaleko blistale. Onda kor anđela rastežući zlatne harmonike. 
Pjesnik se snebivao, čudio, radovao, a i letenje mu je već dobro 
polazilo za rukom. Već je počeo praviti majstorske krivulje po 

zraku, pače usudio se naglavce spustiti u divnu modru dubinu, 
da se za čas opet podigne visoko, visoko. Kako je bilo divno letjeti 
slobodno po zraku — osjećaj, koji je imao na zemlji samo u snu. 
Kraj njega brzo proleti kor anđela, pušući u nekakve ružičaste 
školjke. Divni zvuci izlazili iz tih školjaka i to se uopće ne da 
porediti ni s jednom glazbom na zemlji. Onda kor anđela okre- 
ćući čegrtaljke u svim bojama, no te su čegrtaljke za čudo divno 
i skladno čegrtale, i pjesniku je bilo žao, kad su ti anđeli od- 
letjeli dalje. Pa iako se sa svih strana miješale glazbe i razna 
glazbala, ipak je sve to zajedno davalo divnu harmoniju i pje- 
sniku su ruke stale same od sebe prebirati po zraku u želji, da i on 
skoro dobije harfu. ' 

Nad njim su stala zvoniti neka golema srebrna zvona, što su 
visjela na modrim užetima. Pjesnik je sav sjao od sreće i plovio 
sad više, sad niže, a onda opazi, kako nad njim leti nekoliko go- 
lemih orgulja iz bjelokosti, velikih kao Noemova arka, a za tip- 

kama sjede anđeli i prebiru po njima. Kako su divni zvuci izla- 
zili iz tih orgulja! Kao da se tisuću svečanih božićnih misa služi u 
isti čas u nekoj golemoj katedrali. Na sve strane pjevaju i svi- 
raju anđeli, duboko bruje zračne orgulje iz bjelokosti, zaglušno 
zvone golema srebrna zvona, zvijezde u svim bojama blistaju na 
sve strane, kometi mašu svečano svojim dugim repovima, i pje- 
snik, pun divlje radosti, načini krasnu krivulju po zraku i za- 
vikne, što ga je grlo nosilo: ; 

— Samo veselo! Samo veselo! Naprijed! Naprijed! Ja sam 
u nebu!!! 

A onda poskoči do jednih golemih orgulja, koje su baš kraj 
njega letjele, od radosti stane na njima vaditi sve registre i za- 
jedno s orguljama nestane za dugim, blistavim repom kometa. 

EMILIJ LASZOWSKI, ZAGREB 


NOVI PODACI ZA HRVATSKU POVIJEST 


Podrijetlo Veronike »Desinićke« 


Tužne časove i tragične doživljaje Jelisave Frankopanke 1 
Veronike »Desinićke«, žen4 Fridrika grofa Celjskoga, a sina 
grofa Hermana opisao je kod nas najopširnije Vjekoslav Klaić 
u svom djelu: Knezovi Krčki Frankopani. Oko tih događaja po- 
znato nam je ovo: G. 1388. zaručiše roditelji 10-godišnjeg Fri- 
drika Celjskoga s Elizabetom, kćerkom Stjepana Frankopana i 
Katarine Cararske, a vjenčani su nešto prije g. 1405. Oko g. 
1414. rastao se Fridrik s Elizabetom, zagledavši se u neku Vero- 
niku, lijepu djevojku, za koju neki vele, da je bila plemićkoga i 
viteškoga roda, vrlo kreposna, i plemenita srca. Drugi je naprotiv 
zovu naprosto prilježnicom, koja da je mladoga grofa Celjskoga 
očarala i predobila različnim »coperničkim« pomagalima. Tek 
g. 1422. uspjelo je Nikoli Frankopanu, njezinom bratučedu i ocu 
Friderikovom, da supruge izmire. Dopremiše ih u Krapinu, no 
uboga Elizabeta nađena je sutra dan mrtva u svom krevetu. 


Slavni Aeneas Sylvius (papa Pio II. Piccolomini, 1458. do 
1464.), u svom golemom djelu (De Europa. Stiria), navodi, da je 
knez Fridrik Celjski bio vrlo raskalašen čovjek, koji je otimao 
muževima žene, »dovodio hnpe djevojaka u svoju palaču«, zatva- 
rao ljude, otimao crkvama, pače i krivotvorio novac. On da je 
»ražaren ljubavlju prema svojoj prilježnici, nekoj Veroniki, vla- 
stitom rukom umorio svoju zakonitu ženu, rodom od hrvatskih 
grofova, dok je njegov otac Herman (kako je to po pravu jačih) 
prilježnicu dao utopiti u rijeci.«') 

Windecke, historik kralja Sigismunda, bilježi, da je drugi 
dan nakon izmirenja nađena Elizabeta mrtva u svom krevetu. 
Kronika opet Celjska dosta opširno opisuje taj događaj. Po ovoj 
je Elizabeta umorena g. 1422. u Krapini, a kako se govorkalo, 


1) Aeneas Sylvius (Bazilejsko izd.) p. 411. 

probo ju je njezin muž u krevetu »zbog neke lijepe djevojke, 
zvane Veronika, koju je nekoć hotio uzeti za ženu.« Kronika ju 
zove »von Dessnitz«, a neke varijante »von Desnicze«, »Dessin- 
gen« i »Gesnicz«?). : 

Palma u svojem djelu »Notitiae rerum Hungaricum« naziv- 
lje Veroniku »de Teschnitz«, pa i Krones ju u dodanom rodo- 
slovlju zove »von Teschnitz« oder Dešnic. Istim imenom naziva 
ju i Schneller Jul. Fr. u svom djelu: »Staatengeschichte d. Kai- 
sert. Oesterreich« (p. 418.). Ivan Ant. Suppantschitsch, celjski 
profesor, naziva ju u svom djelu »Ausflug von Cilli nach Lich- 
tenwald« (Cilli 1818.) »von Dessenitz«. 

Nedjelo Fridrikovo dalo je povoda velikom neraspoloženju 
prema njemu. I otac njegov i Frankopani digoše se protiv Fridri- 
ka, dok se je on sakrio za leđa svoje sestre kraljice Barbare. Nije 
nam ovdje svrha pratiti te tužne raspre, o tom opširno govori 
Klaić u spomenutom djelu. On navodi i to, da se je unatoč svemu 
tomu i protiv volje oca oženio g. 1424. Fridrik s Veronikom. Tad 
je istom slijedio strašan progon Fridrika, te je Veronika konačno 
stavljena pred sud. Držana je okovana u kuli u Štajerskoj Ostro- 
vici. U Celju je stavljena pod optužbu kao vještica, ali je bila 
riješena. Što više okriviše ju, da je htjela staroga Hermana Celj- 
skoga otrovati. Čamila je i u nekoj kuli kod Optuja, a konačno 
ju Herman Celjski dade, da je dva plemića zadave u badnju u 
gradu Ostrovici. To se dogodilo 17. listopada 1428. U Frosslau-u 
je pokopana. Iza godine dana dade ju Fridrik Celjski sahraniti 
u samostanu Kloštru (Gairach) kod Laškoga u Štajerskoj. Grob 
je njezin danas nepoznat. Janisch Jos. u svom »Topogr.-statis. 
Lexikon von Steiermark« veli: »God. 1428. ukopano je mrtvo 
tijelo nesretne Veronike von Teschenitz, druge žene grofa Fri- 
drika Celjskoga, koja je od svoga okrutnog tasta grofa Hermana 
bila uhvaćena i u Ostrovici u kupelji tajno zadavljena. Samostan 
Kartuzijanaca Kloštar utemeljen je g. 1208. Grofovi Celjski 
mnogo'su ga darivali, pak i Fridrik Celjski darovao mu mjesto 
Radeče kod Zidanog mosta. 


2) Krones. Die Freien v. Saneck, u. ihre Chronik v. Cilli. Graz 1883. 
II. 78 1 dalje. 

Toliko evo znamo o nesretnom udesu Veronike »Desinićke« 
— koju pod tim imenom poznajemo kao historičku osobu, i o 
kojoj su naši historici dosta pisali, a Jos. E. Tomić prikazao ju 
je simpatično u svojoj drami »Veronika Desinićka«. 

Prema tome, kako kronike bilježe njezino ime »von Dess- 
nitz«, »Desnicze«, »Dessingen« i »Genicz«, » Teschnitz«, »Te- 
schenitz«, posve je jasno, da su je pisci i historici stavili rodom 
iz Desinića u Zagorju, i učinili je pripadnicom neke hrvatske ple- 
mićke porodice. Neki opet držali su je Slovenkom. Ovi potonji 
opravdavaju svoje mnijenje tako, što i u Štajerskoj i Kranjskoj 
ima mjesta Dežno (Dešno) i Desnjak, prvo kod Slovenske Bi- 
strice, a drugo kod Ljutomera, te Desinc kod Černomelja, koja 
naliče imenu našega Desinića. 

No ima podataka i kod nekih starijih stranih historika, ko- 
jima se jednako može pokloniti vjera, napose, kad su im tvrdnje 
dovoljno dokumentirane, a stekli su i ime u učenom svijetu. 

Držim, da će nam ovi pomoći oko rješavanja pitanja glede 
osobe Veronike »Desinićke«, kako bi se ispravilo krivo upisano 
podrijetlo njezino, s obzirom na Celjsku kroniku, a po ovoj i na 
druga nekoja povijesna djela — domaća i strana. 

Šleski historik Fridrik Wilhelm de Sommersberg izdao je u 
Leipzigu g. 1729. veliko djelo u 3 sveska: »Silesicarum rerum 
scriptores«, u kojem se bavi poviješću Šleske, njezinih vladara, 
knezova i plemićkih rodova. 

Njemu je dobro poznato, da je Boleslav I. knez vratislavski, 
liegnički i breški imao za ženu Katarinu, rodom Hrvaticu, dove- 
denu iz Ugarske, koja je poslije smrti svoga muža (1313. u Opa- 
vi) u ime miraza uživala kneževine Breg i Olavu. On se poziva 
na neki Thebesijev rukopis.) Ta Katarina je kći bana Mladena 
11. Šubića. 

Poznate su mu dobro i rodbinske veze vojvoda šleskih, tešen- 
skih, opolskih i ratiborskih, od poljskoga vladalačkog roda Pias- 
ta, o kojima je već g. 1574. u Wittembergu Johan Schramm izdao 
djelo: »Genealogica ... ducum Silenciae.... paterna stirpe regum 


8) p. 429. 441. 

Poloniae.« U tom se djelu uz tekst nalaze i rodoslovlja, iz kojih 
se vide veze tih šleskih, tešenskih vojvoda s grofovima i knezo- 
vima Celjskim. Prema današnjem poznavanju fodoslovlja Celj- | 
skih možemo ustanoviti, da su rodoslovlja Schrammova dosta 
ispravna. 

Vojvode tešenski izvode svoju lozu od Meška, koji se 1211. 
dokumentarno spominje. Od ovoga vuku lozu: Kazimir * 1179. 
f 1251., Vladislav f 1288., Kazimir # 1306., Kazimir f 1358., 
Pšemisl # 1410., Boleslav f 6. V. 1426. Ovaj posljednji imao je 
za ženu Margaretu, kćer Januša, vojvode ratiborskoga, i drugu 
Ofku, kćer Olgarda, vel. vojvode litavskoga. Boleslav je nosio 
naslov vojvode tešenskoga (Teschen) i novoglogavskoga. 

A sad slijedi najzanimljivije! Rodoslovlje bilježi i djecu 
Boleslava, vojvode tešenskoga, te ih navodi: Venceslav, vojvoda 
tešenski i glogavski (Glogau) T 1474., Boleslav, vojvoda tešenski 
i glogavski f 8. X. 1460., Vladislav, vojvoda tešenski i glogavski, 
f 14683, koji je imao za ženu Margaretu, kćer Vladislava (!) gro- 
fa Celjskoga, koja je umrla 22. srpnja 1480., Pšemislav vojvoda 
tešenski i glogavski f 7. III. 1477, Veronika, udata za Fridrika 
grofa Geljskoga f 1454, Magdalena, udata za Januša, vojvodu 
ratiborskog i Aleksandra, udata za Ladislava Gorjanskoga (de 
Gora), palatina u Ugarskoj.“ 

Za Margaretu Celjsku, ženu Vladislava, vojvode tešenskoga, 
veli Sommersberg, da je umrla u velikoj žalosti i tjeskobi, i da 
je pokopana u stolnoj crkvi u Glogavi, kako je to željela prije 
11 godina.") 

Margaretu, kao i Veroniku spominju i »tablice« (rodoslov- 
lje) nekoga Fischera i Heneliusa, na koje se Sommersberg poziva. 

Još stariji pisac, Fridrik Lucae, koji je g. 1688. izdao u 
Frankfurtu djelo: »Schlesiens curiose Denckwiurdigkeiten, oder 
vollkommene Chronica von Ober- und Niederschlesien«, navodi, 
da je Boleslav, vojvoda tešenski, ostavio djecu: »Venceslava, Bo- 
leslava II., Vladislava II. i Primislava (!) III., kao i gospođicu 


£) Sommersberg. 0. c. 562—571. 
5) Ibidem 699. 

Ueroniku, koja se je udala za grofa Fridrika Geljskoga i gospo- 
dicu Magdalenu, udatu za vojvodu Henrika Ratiborskoga.« 
Poznato mu je i*to, da je Vladislav, vojvoda tešenski, uzeo za 
ženu Margaretu, kćer Hermana Celjskoga (sestru kraljice Bar- 
bare) i ponovno piše, da se je Margaretin brat »Fridrik grof Gelj- 
ski oženio s gosbođicom Ueronikom i sa sobom ju odveo u grofo- 
viju Celjsku, koja je tad bila jedna od velikih grofovija rimske 
(Njemačke) države.«*) ' 

Prema tome jasno je, da je Veronika »Desinićka«, doista 
bila odličnoga roda, pače odvjetak kraljevskoga poljskog Piasta, 
od roda vojvoda tešenskih. 

Osim kronike celjske ni jedan od stranih starih autora ne 
spominje Veronikinu tužnu smrt, što možemo tumačiti samo tako, 
da ili to ovi nisu našli u vrelima, kojima su se služili, ili su tu 
strašnu činjenicu hotimice prešutjeli iz obzira prema tada još 
živim potomcima Veronikina roda. No moguće je i to, da nisu 
poznavali kroniku Celjsku, a u domaćim analima nisu našli o tom 
spomena. Svakako je čudno, da su tu činjenicu šleski kronisti 
propustili zabilježiti. Valjda su, ako su za nju i znali, smatrali 
ju sramotom za odlični rod vojvoda tešenskih, glogavskih i breš- 
kih, jer je po tadašnjem još shvaćanju svakako jedna vještica, 
trovateljica, kako je bila Veronika optužena, bila »izrod« svoga 
roda. 

Kronika Celjska, kad govori o smrti Elizabete Frankopanke, 
piše jasno, da se je vijest o njezinom umorstvu pronijela kao 
»bajanje po zemlji«, dok umorstvo Veronikino opisuje kao či- 
njenicu. ' 

Mržnju Hermana Celjskoga prema Veroniki malo je teško 
protumačiti, s tim više, jer je ona bila, kako je opisuju, plemenita 
srca i kreposna žena, pa i doista odličnoga roda, staleški dakle 
svakako ravna rodu Celjskih. Tu su morali biti sasvim drugi 
razlozi, koji su Hermana Celjskoga raspirili do takove okrut- 
nosti. To je s tim čudnije, kad znamo već za prvašnje rodbinske 
veze Celjskih s tešenskim vojvodama. Da nije u onaj čas posto- 


5) Str. 677, 678. 

jala kakova mržnja između Celjskih i vojvoda tešenskih? Da nije 
grof Herman podlegao pustom praznovjerju i bez svakog obzira 
htio Veroniku prikazati vješticom i trovateljicom, pa ju tako 
prikazao i njezinom rodu, koji ju je možda zbog toga odbacio i 
napustio? Nije isključeno, da je i kraljica Barbara imala u tom 
udjela, barem da je zagovarala brak svoga brata s Veronikom. 
Znamo svakako, da je svoga brata u pogledu umorstva Elizabete 
Frankopanke uzimala u zaštitu. Valjda je stoga i Windecke pro- 
pustio opisivati daljnju raspru, u kojoj je kao mirovni sudac 
sudjelovao i danski kralj Erik. 

Kad je pak kronika celjska jednom krivo zapisala ime Ve- 
ronikina podrijetla, ostalo je tako i kod kasnijih pisaca. Svi je 
zovu »de Dessinitz«, »Desnicze«, tek malo ih piše »von Tesnitz«, 


»Teschenitz«; tako na pr. Janisch u svome topografskom leksi- 


konu Štajerske, a to je ime bar nekako slično pravome »von Te- 


* schen«. 


Koliko li je Veronika bila kriva, ne možemo suditi, ali nas 
zadovoljava celjski sud, koji ju je riješio optužbe, da je vještica 
i trovateljica. 

Ako bismo tako i izgubili jednu našu povijesnu mučenicu, 
ostat će ona i dalje za nas simpatična povijesna osoba, ovjenčana 
mučeničkom krunom. 


Pismo Ivana grofa Zrinskoga 


Tragedija naših Zrinskih i Frankopana otpočela je časom, 
kad je Petar Zrinski, po savjetu O. Forstalla poslao svoga sina 
Ivana Antuna u Beč. Pratio ga je poručnik Zrinske dragunske 
kumpanije Lovro Pinkelsen do Graza, a dalje O. Forstall. U Beč 
je stigao 12. travnja 1670. i odsjeo u samostanu Augustinaca. 
Čim je to saznao princ Lobkovic, potajno ga u noći pozove k sebi 
i preda pod pasku bečkoga gradskog namjesnika. Odlučeno bude, 
da ga premjeste u Prag. Uzalud je Ivan molio kralja, da se od 
tog odustane: on želi kao vojnik i časnik služiti kralju. Nu sve to 
ne pomože. Već 27. rujna nalazi se u Pragu. Odatle opet moli 

princa Lobkovica, da mu se dade kakova carska služba. Moli i 
kralja, ali sve uzalud... on ostaje u Pragu. 

Ivan pokušava i druge putove, da ishodi oproštenje ocu, i 
slobodu svome rodu. Uzdaje se u veze svog oca s knezom izbor- 
nikom saksonskim Ivanom Jurjem II., i nada se od njega pomoći. 
Drži, ako se budu knezovi izbornici zauzeli barem trojica za nj, 
da će kralj Leopold uslišati njihove molbe. Ivan šalje na sak- 
sonski dvor i k ostalim knezovima izbornicima svoga vjernog 
pouzdanika, koji je onamo putovao pod imenom Franje Palme- 
rinija. To bijaše vjerni mu »opat Bariglio«, poznati nam pouzda- 
nik Petra Zrinskoga, koji je gotovo rukovodio ustankom, upere- 
nim protiv Leopolda i Nijemaca u Hrvatskoj i Ugarskoj, a uz to 
je putovao u različnim tajnim misijama po nalogu bana Petra 
Zrinskoga. Mladi Zrinski postavlja Palmerinija punomoćnikom 
svojim i oca svoga, kojemu se imade sve vjerovati, što bude go- 
vorio. On želi izbaviti svog oca, koji je vazda imao najveće 
pouzdanje u saksonskoga kneza izbornika. Zrinski upravlja iz 
Praga 28. studenoga pismo svome »dragom rođaku«, koji je blizu 
kneza izbornika saksonskoga, i kojemu je pače knez izbornik 
njegov »poglavnik«. Moli ga, da donosioca pisma Palmerinija 
preporuči knezu izborniku, da mu se izda sa strane kneževe pre- 
poručno pismo na ostale knezove izbornike. Obećaje »svome 
rođaku«, potpomogne li oslobođenje oca njegova, da će mu taj 
dati na dar jedno imanje. Nu pošto sad nema ništa, a uvjeren, 
da mu se očinstvo po zakonima kraljevine Hrvatske ne može 
oteti, — moli »rođaka«, da Palmeriniju dade 100 dukata za 
putni trošak, koju će mu svotu, ako bude trebalo, vratiti njegova 
sestra hercegica Jelena Rakoczyjeva. Ako sve dobro uspije, učinit 
će rođak djelo, koje mu bude »dika i hvala ne samo pri ljudih 
nego i pri Bogu«. 

Ovo vrlo važno pismo glasi: 


Služba moja da je vašoj milosti preporučena, kako mojemu 
dragomu gospodinu rojaku etc. ' 

Moj gospodin otac je vsigdar imal najače i jedino ufanje 
u prošnih hercega saxonskoga, i u vaše milosti marlivosti, i bu- 
duć da vsi vele, da ako bi tri ellectori štili prositi, za oprošćenje 

moga otca, nih svitlost nebi se kratili, Moj gospodin otac i ja 
pošiljamo nosnika ovoga lista gospodi curfirštom, i budući da moj 
otac nemore već pisati nikomu, ja kao dužan sin ispunujem 
s ovim mojim listom i prosim vašu milost u ime moga otca i moje, 
da nam pomorete i preporučenoga imate nosnika ovoga lista, koj 
za sada se zove gospodin Ferenz Palmerini, da bi mogal dobiti 
od milostivnoga poglavara preporučanja i sa prošnja listi, kako 
on hoće sam prositi i k koncu dajte mu u sem veruvanje kaj povi 
u ime moga otca i moje. I buduć da mi sada nikaj nimamo, pro- 
sim vašu milost, da nam posudite sto zlatnih dukat na strošak 
ovoga gospodina, znate dobro, da s našega orsaga pravicom, ja 
nemorem zgubit moje imanje, i ako bi na brzom potribuvali, moja 
sestra je u redu da je plati. Moj gospodin otac je rekal, da bi 
dal na prikazan jedno imanje vašoj milosti, ako bi se paščili pri 
ellectorih za njegovo odslobodjenje. Vaša milost znate dobro, da 
od tuliko let naša familia je cvituvala, kakti da bi sada (tako 
rekuč) nemarlivo isginula, koju ako vaša milost isdignete nebude 
li vam dika i hvala, ni samo pri ljudih, nego i pri Bogu, buduć 
da se nigdar priatel nemore spoznati nego u potribčini, ja sam 
se vsigdar u Vašu milost ufal, i ufamo se, da nas nećete ostaviti, 
buduć da sam vsigdar bil i budem. Pragi, 28. novembris 1670. 
Vaše milosti sluga i prijatel : 
Grof Zrini Januš m. p. 

P.S. Ovo pošiljam memorial moga otca koteroga je cesarskoj 
svetlosti dal, iz kojega Vaše milost morete izneti vas red našega 
dugovanja, ostavljajuč drugo gospodinu Palmeriniu. 


To dragocjeno pismo nalazilo se je nekoć u arkivu moga 
rodnog mjesta, grada Brloga na Kupi, koji je nekoć bio svojina 
Frankopana i Zrinskih, i od g. 1682. do 1712. roda Šubića Peran- 
skih. O .tom arkivu i slučaju pronalaska toga pisma, spomenut 
ću pod kraj ovoga članka. 

Ivan (Janko) Šubić Peranski od plemena Šubića Bribirskih 
bio je odvjetak roda Šubića, koji je za kralja Sigismunda stekao 
grad Pernu, i po tom se gradu prozvao Peranskim, baš tako, kako 
se je drugi rod od plemena Šubića, dobivši g. 1347. grad Zrin u 

zamjenu za dalmatinsku Ostrovicu, prozvao Zrinskim. I Zrinski 
.i Peranski, starinomi iz Bribira u Dalmaciji, bili su pripadnici ple- 
mena Šubića, kojih je vladajući rod došao do velike moći i ugleda 
u životu hrvatskoga naroda. 
> Rod Zrinskih smatrao je vazda članove roda Peranskih svo- 
jim plemenskim srodnicima. Tako g. 1409. bilježi jedna isprava, 
da su Petar Zrinski, unuk Jurja Šubića, koji je g. 1547. dobio grad 
Zrin, i Jakov, sin Pavla Bribirskoga, a od roda Peranskih, bili 
»patrueles«, ne možda u najužem, ali svakako u širem plemen- 
skom smislu. 

Tako znamo, da su Zrinski i kasnije mnogo cijenili i poma- 
gali odvjetke Peranskoga roda. Naročito otkad su Turci u XVI. 
stoljeću oteli ovima grad Pernu, uzeše ih Zrinski pod svoje okri- 
lje, obdarivši ih imanjima i kmetovima. 

Već Nikola Zrinski, stric Nikole i Petra, podijelio je Ivanu 
Peranskomu, sinu Stjepanovu, imanje Tomašnicu kod Ozlja, dok 
se je Ivan (Janko) Peranski, sin Gašparov, posvetio vojničkoj 
službi, te je služio na karlovačkoj krajini kao potkapetan, otkud 
bude na preporuku grofa Petra Zrinskoga g. 1660. pozvan na 
dvor kneza izbornika saksonskoga Ivana Đure II., kao zapo- 
vjednik kneževe tjelesne konjaničke garde — »Leib-Kompagnie 
Kroaten zu Rosz«, koja je sastojala od 75 momaka i časnika sa- 
mih hrvatskih plemića. Na saksonskom dvoru u Dresdenu uživao 
je Ivan Peranski velik ugled. Ne samo da je postao pukovnikom 
(colonellus) garde, već i kneževskim komornikom te poglavarom 
(Ambtsmann) grada Moritzburga, gdje mu je knez darovao neko 
imanje. 

Petar Zrinski je već g. 1647., kad je sudjelovao u vojnama 
(80-godišnji rat) po Češkoj i Njemačkoj, odlikovavši se već u 
Češkoj, gdje je kod Budjeovica spasio cara Ferdinanda III. od 


švedskog zarobljeništva, a isto tako i kod Erfurta u Tiringiji, - 


zacijelo već tada došao u dodir sa saksonskim knezom izborni- 
kom, pa je tako mogao svoga plemenskog srodnika Peranskoga 
preporučiti za zapovjednika garde kneževe. 

Peranski je ostao zapovjednikom kneževe garde sve do raz- 
rješenja njezina iza smrti kneza ižbornika Ivana Đure II. g. 1681. 

Tad se je povratio u Hrvatsku i g. 1682. kupio od komore grad 
i imanje Brlog na Kupi. Umro je g. 1689., i pokopan u pavlinskoj 
crkvi B. D. M., u kapeli sv. Antuna na Sveticama kod Ozlja. 
Grad Brlog baštini njegova kći Barbara Sidonija, udata za grofa 
Krstu Delišimunovića. Umrla je u Paradušu g. 1712. Rod Peran- 
ski izumre g. 1740. s Gašparom, * u Paradušu. 

Odnos Zrinskih prema porodici Peranskih, te nade Zrinsko- 
ga u kneza izbornika saksonskoga, »poglavnika« Ivana Peran- 
skoga, pak provenijencija pisma Ivana Zrinskoga, sve to upućuje 
i potvrđuje, da je to pismo pisano upravo Ivanu Peranskomu. 

Pismo to imade veliku historičku vrijednost, i osvjetljuje 
znatno povijest tragedije Zrinskih, te njihove veze sa sakson- 
skim dvorom. Iz tog se pisma jasno vidi, da je Ivan u Beču morao 
doći u dodir sa svojim ocem, premda su bili obojica pod paskom. 
On je dolazio u dodir i s O. Bariglijem, kojemu je povjerio rje- 
šavanje očeve i svoje sudbine. Pismo je to zanimljivo i stoga, 
što je ono dosad jedino poznato hrvatsko pismo Ivana Zrinskoga, 
koje nam se sačuvalo. 

Ivanovih pisama ima dosta u drž. (dvorskom) arkivu u Beču, 
ali su sva pisana latinskim ili španjolskim jezikom, a nekoja i 
njemačkim. Tako je ono i svojim sadržajem dragocjena relikvija, 
koju će Hrvati s dubokim pijetetom svagda gledati. 

Nije nam nažalost poznato, kako je dalje tekla misija Pal- 
merinija-Bariglija, i da li je knez izbornik saksonski poduzeo što 
u korist Zrinskoga sam ili s ostalim knezovima izbornicima. 

Čini se ipak, da je nešto učinio barem za Ivana Zrinskoga, 
jer gotovo godinu dana iza toga piše Ivan Zrinski iz Praga care- 
vom kancelaru Ivanu Hochern 18. studenoga 1671., da čuje, da 
ga hoće maknuti u Španiju. On tamo ne će da ide, jer se knez 
izbornik saksonski za nj zauzima kod cara. 

To je pismo Zrinskoga svom »rođaku« svakako prispjelo na 
svoju adresu, što nam potvrđuje i provenijencija njegova. 

Još samo nekoliko riječi o arkivu grada Brloga. 

Arkiv grada Brloga čuvao se je nekoć u tom gradu u okto- 
gonoj s visokom kupulom (s 8 rebara) nadozidanoj prostoriji u 
gornjemu katu iznad gradske kapelice, posvećene B. D. M. cisel- 

skoj i to u velikom ormaru, koji je bio uzidan u sjevernom zidu, 
između prozora i oratorija. Taj dio grada gradio je oko g. 1752. 
grof Petazzi. Arkiv nije imao specijalnog popisa; jedino su spisi 
bili popisani po konvolutima, s oznakom sadržaja pojedinoga 
konvoluta. Kao rođeno dijete Brlog-grada sjećam se dobro, da je 
moj djed, brloški vlastelin Filip Aleks. pl. Šufflay, pomno pazio 
na taj arkiv, i ključ njegov držao svagda zatvoren u svom »sekre- 
teru« u spavaćoj sobi. Kad bi komu pokazivao kakove dokumente, 
sam bi ih izvadio, ne dopuštajući nikome, da onako po miloj volji 
gospodari arkivom. Tako je arkiv u cijelosti, držim, bio sačuvan. 
Teško se je znao ipak starac tužiti, kako su mu neki učenjaci i 
historici oplijenili knjižnicu, koja se je nalazila na otvorenim 
policama u spomenutoj oktogonoj prostoriji. Korice su ostale, nu 
knjiga je iz njih nestalo... 

Kad je g. 1882. moj djed umro, otpočeo sam taj arkiv raz- 
gledavati i tako sam se — poznavajući prilično latinski jezik — 
već kao 14-godišnji dječak, počeo baviti arkivalijama, a to me 
dovelo onamo, gdje još i danas službujem. Djeda sam naslijedio 
kao čuvar brloškog arkiva. Kad sam pošao u V. r. gimnazije u 
Zagrebu (1883.), nisam mogao barem najbolje stvari arkiva 
ondje ostaviti. Stavio sam ih u škrinjicu, koju sam našao. ispod 
poda arkivskog ormara (nekoć skrovište novaca) i koja se čuva 
kao moj poklad u muzeju grada Ozlja, te sam ih ponio sa sobom 
u Zagreb. Mnoge od tih isprava upotrijebio je pokojni Rade 
Lopašić za svoje radove. Kad je opet g. 1893. brloško imanje 
prešlo iz ruku moje majke, prenio sam i ostatak onog arkiva u 
Zagreb, gdje sam ga počeo sređivati. Sve bolje i zanimljivije 


dokumente i spise odstupio sam zem. arkivu (sada državnom), 


čime je znatno popunjena već ondje postojala serija brloških 
arkivalija. Ostatak sam spremio u sanduk, koji je prigodom se- 
lidbA konačno dospio na tavan. G. 1937. 19. kolovoza naišao sam 
na taj gotovo zaboravljeni sanduk, dopremio ga u stan, i počeo 
pregledavati zaboravljeni mu već sadržaj. Tu su bili različni 
spisi 18. i 19. stoljeća, pisma te različne novije obiteljske parnice, 
gorna i činžena pisma, urbarski spisi i t. d. Pretražujući tako 
komad po komad naišao sam u jednom konvolutu na nekoliko 

spisa Peranskih, a među različnim »literae generales«, u jednom 
takovom umetnuto složeno pismo. Kad ga rastvorih, zastade mi 
gotovo dah od uzbuđenja, pročitavši potpis »Grof Zriny Janus« 
... U rukama držah relikviju iz tužnih dana katastrofe Zrinsko- 
Frankopanske i hrvatskoga naroda. Dašto da sam ponovno pomno 
sve spise pregledao, ne bi li još što slično vrijedno našao. I doista 
nađoh među sitnim namirama još jedno hrvatsko pismo Orfeja 
Frankopana, nu bez veće historijske važnosti. Ali i opet rijedak 
autograf. Zahvaljujem Providnosti Božjoj, da sam pregledava- 
jući te gotovo zabačene i zaboravljene spise otkrio tu dragocje- 
nost, koju evo predajem hrvatskoj javnosti. 

ANTUN DABINOVIĆ, ZAGREB 


SEDAMDESETGODIŠNJICA HRVATSKO- 
UGARSKE NAGODBE ' 


Uvod 


Dne 8. studenoga 1868. potpisan je, a 18. istoga mjeseca 
oglašen državnopravni ugovor između Mađarske s Erdeljem 
s jedne, a trojedine kraljevine Dalmacije, Hrvatske i Slavonije 
s druge strane, kojim su te dvije državne skupine povezane u 
jednu državnopravnu zajednicu. Taj ugovor, nazvan nagodbom, 
bio je na snazi skoro pedeset godina, jer je prestao važiti 29. 
listopada 1918. t. j. desetak dana prije svoje pedesetogodišnjice. 
Predmet žestokih ogovaranja od trenutka njezina stupanja u 
krepost, proširena malo iza toga u prilog Hrvata, nagodba nije 
nikada doživjela simpatije u redovima naših rodoljuba. Na pri- 
stalice nagodbe gledalo se pače s neprikrivenim moralnim ogor- 
čenjem. Politička borba, koja se je vodila protiv tih pristalica 
ugovora s Mađarima, protiv Mađarona, bila je ne samo žestoka, 
nego ispunjena i etičkim zanosom narodnih zatočnika protiv 
»hrpe tuđinskih izmećara«. Najviđeniji predstavnici hrvatske 
kulturne i društvene elite, od Štrosmajera i Račkoga pa do Anta 
Starčevića, gromoborili su protiv nagodbe. U borbi protiv nje je 
izdahnuo i Eugen Kvaternik ... A ipak, ako gledamo na trenu- 
tak, kada je sklopljena, i ako opet gledamo na vrijeme, koje je 
nastalo iza njezina ukidanja, naš sud ne može a da ne gubi od 
svoje prvašnje oštrine. Ne smijemo naime zaboraviti, da nagodba 
nije posljedica političke pobjede, nego izravna posljedica poli- 
tičkog poraza. 

Kao što je naime Franjo Josip u svojoj borbi oko prvenstva 
u Njemačkoj bio prisiljen, poslije sadovske bitke, da tražeći mir 
od Pruske napusti posve Hanover i da se zadovolji očuvanjem 
nominalne saske nezavisnosti, isto je tako na polju unutrašnje 
politike bio prisiljen, da traži od Mađara sporazum i da u tom 
sporazumu žrtvuje Erdelj i Vojvodinu, zadovoljan, da je mogao 

spasiti vanjski oblik hrvatske samostalnosti. I kao što je za neko- 
liko nedjelja stavljen u pitanje mir s Pruskom zbog Saske, tako 
je i hrvatsko pitanje kroz nekoliko mučnih mjeseci otežavalo 
sklapanje nagodbe između Austrije i Ugarske. Franjo Josip je 
isto tako žilavo branio Sase pred Berlinom i Hrvate pred Bu- 
dimom. Ali ta žilava obrana nije zapravo značila drugo, nego 
odstupna obrana pobijeđenoga. Car, koji je banu Jelačiću dugo- 
vao svoje prijestolje, nije bio kadar da postigne za Jelačićevu 
domovinu nego takav državnopravni ugovor, koji je već u svojoj 
formulaciji značio napuštanje znatnog broja prerogativa, koje je 
Hrvatska imala prije 1868. god. Razumljivo je stoga, da se je 
protivljenje protiv nagodbe pojačalo, kad je banska čast došla 
u ruke Mađara Khuena Hedervaryja, koji je, izvršujući slovo 
zakona, umio na jedinstveni način da izigrava njegov pravi 
značaj. 


Historičke odredbe 


A ipak je nagodba sadržavala toliko dragocjenih historičkih 
konstatacija, da je samo radi njih zaslužila mnogo jaču pažnju, 
nego što joj je baš u posljednjim godinama posvećena sa strane 
hrvatskih pravnih historika. Gledajmo samo na uvodne odredbe. 
»Budući da su — stoji u njima — kraljevine Hrvatska i Slavo- 
nija stoljećima sačinjavale sastavni dio zemalja krune sv. Stje- 
pana i budući da je u pragmatičkoj sankciji proglašena neraz- 
dvojivost zemalja krune sv. Stjepana, sklopile su kraljevina 
Ugarska s Erdeljem s: jedne strane i ujedinjene kraljevine 
Hrvatska i Slavonija s druge ovu nagodbu za konačno uređenje 
svojih javnopravnih odnosa.« Kako se vidi iz samoga teksta, sta- 
jale su tu jedna prema drugoj dvije ravnopravne državne indi- 
vidualnosti. Njihov je odnos zasnovan na ugovoru, a ne na sili. 
Taj na ugovoru zasnovani odnos nije novoga, nego starog da- 
tuma. A sam član 70. nagodbe izrijekom određuje, da se odnos 
između Hrvatske i Ugarske nema izmijeniti jednostranom odlu- 
kom s mađarske ili. hrvatske strane, nego u sporazumu između 
hrvatskoga i mađarskoga zakonodavnog faktora. 

Pliverić, koji je tako snažno i uspješno istakao značaj te 
odredbe, nalazio je doduše, da je utoliko manjkava, jer u zakonu 
nije predviđena sankcija za slučaj njezina neizvršenja. Ali nje- 
zina snaga nije toliko u stvarnom sadržaju, koliko u njezinom 
pravnom, historičkom, kulturnom značaju. 

S time naime, što su Mađari priznali političku individual- 
nost Hrvatske, priznali su, dosljedni svome historičkom naciona- 
lizmu, i njezinu historičku individualnost. To priznanje nije 
doduše izričito i ne proizlazi u svojoj potpunosti iz samoga zakon- 
skoga teksta. Ali, kad se u samoj uvodnoj odredbi naglašuje sto- 
ljetna pravna pripadnost Hrvatske sklopu zemalja krune sv. 
Stjepana, naglašena je time namjera, da se taj višestoljetni 
odnos ima samo produžiti sklapanjem nagodbe 1868. god. 
I budući da je odnos između Hrvatske i Mađarske bio zasnovan 
na ugovoru od god. 1102. (pacta conventa) i na krunidbi Kolo- 
manovoj izvršenoj iste godine u Biogradu na moru nakon zasje- 
danja hrvatskog sabora, znači ta uvodna odredba nagodbe, da je 
Mađarska i dalje htjela da se u svojim vezama s Hrvatskom 
ravna po pravu, a ne po sili. 


Pacta conventa 


Kasnije je mađarska historička škola pokušala pobuditi 
sumnju u točnost ove historičke pretpostavke. Original ugovora 


između Kolomana i predstavnika dvanaest hrvatskih plemena . 


nije nam naime sačuvan. Tek u trogirskom rukopisu salonitanske 
historije Tome Arhiđakona dodana su dva lista, takozvana apen- 
dikula, napisana istom rukom kao i trogirski primjer salonitan- 
ske historije. A u ta dva lista je sadržan navodni prijepis ugovora 
između Kolomana i predstavnika hrvatskih plemena. Mađari, 
koji su se poslije 1868. god. trudili, da dokažu, da je nagodba 
bila mađarska koncesija, a ne izraz staroga hrvatskog prava, 
izašli su s tvrdnjom, da je apendikula krivotvorena. Posao im je 
svakako bio olakšan konstatacijom, da se u tekstu apendikule Ko- 
loman prikazuje kao sin kralja Ladislava, dok mu je bio samo 
nećak. Pacta conventa nisu dakle, tvrdilo se s mađarske strane, 
sklopljena god. 1102., nego su sastavljena tek poslije 1268. go- 

dine, kad je Toma Arhiđakon umro. A predložak tome zamišlje- 
nom ugovoru bio je, po tvrđenju Mađara, opis događaja u Tomi- 
noj historiji, u kojemu je prikazan način, kako su Hrvati došli u 
državnu zajednicu s Mađarima. No, ako su »pacta conventa« 
sastavljena na osnovi Tomine salonitanske historije, to bi imalo 
značiti, da uopće nije došlo god. 1102. do državnopravnog ugo- 
vora između Mađara i Hrvata, da je Hrvatska osvojena zemlja, 
i da su sva njezina kasnija prava ništa drugo nego plod veliko- 
dušnosti osvajača. Tu su hipotezu podigli ljudi kao Horvath, Pe- 
sty, Karacsonyi, Thall6czy. Ali danas ne može biti sumnje, da 
je to stajalište posve neopravdano. 

Njegova neosnovanost se može naime dokazati činjenicama 
iz ranije i kasnije hrvatske prošlosti. 

Za raniju hrvatsku prošlost može nam služiti kao vrelo Kon- 
stantin Porfirogenit, čiji je spis o upravi carstva došao do znanja 
širega kruga tek u XVII. stoljeću, dakle za punih četiri do pet 
sto godina, pošto je napisana salonitanska historija. Konstantin 
Porfirogenet dijeli hrvatski teritorij u jedanaest župa. A svaka 
je župa bila u ono ranije vrijeme sjedište jednog plemena. To bi 
moglo značiti, da je u X. stoljeću bilo u Hrvatskoj jedanaest 
plemena. A sam Konstantin tvrdi, da je prilikom seobe Hrvata 
u rimsku Dalmaciju bilo tek sedam plemena. Sva je prilika stoga, 
da su se neka plemena s vremenom ojačala i razdvojila, i da se 
je njihov broj zbog toga povećao od sedam na dvanaest. Vjeko- 
slavu Klaiću je pak pošlo za rukom, da dokaže u svojoj raspravi 
objavljenoj u 130. svesci Rada, da se sva plemena spomenuta u 
ugovoru god. 1102. spominju u arhivarskim spisima iz polovine 
XII. stoljeća. No, ako su ta plemena postojala god. 1130., odno- 
sno 1140., ne može biti sumnje, da su zbilja morala postojati i u 
vrijeme, kad je Koloman prodro do Primorja. Ličnosti potpisi- 
vača ugovora s Kolomanom dakle, sudeći po sačuvanim nam 
vrelima, posve su vjerodostojne. S druge strane nije vjerojat- 
nost ugovora između Kolomana i Hrvata zajamčena samo time, 
što su hrvatska plemena, navedena u apendikuli, zbilja posto- 
jala, nego i time, da se je Koloman dao nakon toga okruniti u 
Biogradu na moru, i da je ta krunidba izvršena tek nakon toga, 

što je održan hrvatski sabor. Održanje sabora pretpostavlja da- 
kle sporazum između Kolomana i učesnika toga sabora. A taj se 
je sporazum morao svakako sastaviti pismeno u obliku izbornog 
ugovora, kako su ga prije izbora sklapali sa saborom među dru- 
gima i njemački vladari. A taj bi osnovni ugovor bio baš »pacta 
convenita«. 

Kad gledamo na odredbe ugovora između Kolomana i Hrva- 
ta, udara u oči, da se posve podudaraju s rimskim pravnim 
odredbama veoma odmaklog datuma. Doduše to još ne isključuje 
falzifikat. Sudeći naime po rukopisu i po stilu trogirske apendi- 
kule ne može biti sumnje, da je njezin sastavljač ili prepisivač 
dugo boravio u Bologni, gdje je imao prilike, da se izuči u rim- 
skom pravu. Ali i takvo, na kodeksima zasnovano poznavanje 
rimskog prava, nije moglo biti dovoljno, da omogući krivotvo- 
renje cijele apendikule, jer je u apendikuli sadržana formula 
doznačivanja rimskog teritorija doseljenim plemenima. Za tu 
od rimske države dosuđenu rimsku zemlju određena je, po sta- 
rim rimskim propisima, sloboda od censusa i od tributa, to jest 
sloboda od ličnih i od stvarnih poreza. A to se oslobođenje od 
poreza redovito osnivalo na odluci rimskog senata u vrijeme 
republike, odnosno u kasnije vrijeme na odluci rimskog cara. 
Oslobođenje od poreza davalo se stanovnicima krajeva poreda- 
nih duž državne granice. Ta je odredba poznata od god. 168. 
prije Krista sve dalje do vremena careva Honorija i Arkadija. 
Da su Hrvati oslobođeni censusa i tributa, proizlazi već iz činje- 
nice, navedene kod Konstantina Porfirogeneta, da su zaposjeli 
rimsku Dalmaciju u borbi protiv Avara, to jest protiv rimskih 
neprijatelja, i da im je ta pogranična zemlja doznačena sa zadat- 
kom, da je brane protiv državnih neprijatelja. Sve te okolnosti, 
koje proizlaze iz tvrđenja Konstantina Porfirogeneta, bile su ne- 
poznate u vrijeme, kad je napisana trogirska apendikula, u kojoj 
je sadržan ugovor između Kolomana i Hrvata. Značajno je stoga 
ovakvo podudaranje i onda, kad kod pisca apendikule pretpo- 
stavljamo i najdublje pravno znanje. 


Pogotovu se potvrđuje činjenica, da je zbilja sklopljen: 


ugovor između Kolomana i Hrvata, kad uzmemo u pretres do- 

gađaje, koji su se odigrali poslije tog ugovora. Još prije nego 
što je mogla biti napisana trogirska apendikula, spominje se ugo- 
vor iz god. 1102. u jednoj povelji kralja Ladislava IV. Kumanca 
iz god. 1273. Ta se ista povelja spominje opet u drugoj povelji 
kralja Ljudevita I. od god. 1360. 

Doba, kad je napisana trogirska apendikula, vrti se oko god. 
1285. Zanimljivo je, da je u velikom broju kasnijih spisa sve do 
duboko u XV. stoljeću spomenut taj odnos. Najznačajniji je sva- 
kako u tom pogledu upit, što su ga zadarske mletačke vlasti 
upravile hrvatskom podbanu Mihajlu Živkoviću, odnosno njegov 
odgovor, izdan u Kninu 5. studenoga 1459. god. »Kod Hrvata 
— stoji u tom odgovoru — pravi se razlika između naslijeđenih 
i stečenih dobara. Dok naime pojedinac može slobodno raspola- 
gati ovim potonjima, nema istu slobodu kod onih naslijeđenih 
dobara, koja su sačinjavala teritorijalnu imovinu pripadnika 
dvanaestero hrvatskih plemena. Kod njih je naime nasljednost 
ograničena na muške potomke. A kad tih muških potomaka nema, 


prelazi odnosno dobro braći ili drugim bližim pripadnicima 


muške loze. Pa, kad tih pripadnika ne bi bilo, onda se odnosna 
zemlja ima dodijeliti drugoj porodici istoga plemena. Nikako se 
pak plemenska zemlja ne smije teretiti ili otuđiti, nego mora 
netaknuta prijeći od oca na sina.« 1, što je najvažnije, ta ple- 
menska zemlja, koja nije nikako smjela prijeći na žene, bila je 
oslobođena od svakog poreza i od svake daće, kao što su bile oslo- 
bođene i od poreza i od daće sve rimske državne zemlje, koje su 
se davale duž granice doseljenim plemenima sa zadatkom, da 
granicu brane od neprijatelja. I kao hrvatska plemenšćina nisu 
smjele prijeći na ženske ni pogranične rimske zemlje, koje su se 
davale plemenima duž državne granice. 


Političke promjene poslije 1102. godine 
Kako su Hrvati shvaćali svoj odnos prema Kolomanu i nje- 
govim nasljednicima, pokazali su svaki put prilikom promjene 
dinastije. Kad su Arpadovci izumrli, izabrali su Hrvati god. 1301. 
za svoga kralja Karla Roberta Anžujskoga, ne obazirući se na to, 
da su Mađarskom vladali od 1301. do 1308. god. češki kraljević 
Vaclav, kao Ladislav V. i Oton Bavarski. Isto tako su Hrvati 

god. 1390., poslije smrti Karla Dračkoga, izabrali za svoga hrvat- 
skog kralja Tvrtka I. Kotromanića. Doduše taj je izbor bio u 
kreposti samo godinu dana, ali je sve do god. 1408. Hrvatskom 


bar nominalno vladao Ladislav Napuljski, dok je Ugarskom | 


vladala još uvijek Marija, odnosno njezin muž Sigismund Lu- 
ksemburški. Ladislav Napuljski je pače 5. kolovoza 1401. okru- 
njen u Biogradu na moru hrvatskom krunom, koja se tom prilikom 
posljednji put spominje. S istim pravom su Hrvati naglasili svoje 
pravo biranja novoga kralja prilikom cetinskoga sabora. Taj je 
održan 1. siječnja 1527., šest nedjelja dana, pošto je u Ugarskoj 
Ivan Zapolja izvikan za kralja. Birajući dakle u Cetinu Ferdi- 
nanda Habsburškog Hrvati su opet naglasili svoju samostalnost 
i svoje pravo, da odustaju iz svoje slobodne odluke od zajednice 
s Ugarskom. To je bio zapravo odgovor na smionu tvrdnju 
sadržanu god. 1490. u inauguralnoj diplomi Vladislava II. Ja- 
gelovića, gdje se Hrvatska podređivala do značaja ugarske 
pokrajine (cum ceteris regnis et partibus subiectis). 

Cetinski izbor god. 1527. značio je za Hrvatsku veliku pro- 
mjenu. Time, što je u Hrvatskoj vladao Ferdinand,i u Mađar- 
skoj Ivan Zapolja, bile su veze između Hrvatske i Mađarske 
prestale. Nema više državne zajednice. Kroz cijelo XVI. stoljeće 
ne ide ni jedna hrvatska delegacija u Ugarsku, nijedan mađarski 
zakon nema važnosti u Hrvatskoj. 

Ali je ta promjena imala svoju opasnu stranu: Ferdinand 
Habsburški nije znao, niti je mogao znati za pacta conventa. 
Stoga je drugi cetinski sabor, 27. travnja 1527., našao za potre- 
bito, da upozori novoga kralja: »Neka znade Vaše Veličanstvo, 
da se nikada nije našlo sile, koja bi se mogla pohvaliti, da je 
Hrvate pokorila. Jer poslije prestanka našega posljednjeg kralja 
Zvonimira, sretne uspomene, priključili smo se ugarskoj svetoj 
kruni iz slobodne svoje odluke, isto kao što se nedavno priključismo 
Vašem Veličanstvu« (noverit Maiestas vestra, quod inveniri non 
potest, ut nullus Dominus potencia mediante Croatiam occupasset, 
nisi post discessum Regis nostri ultimi Zvonymer dicti, felicis 
recordacionis, libero arbitrio se coadiunximus circa sacram coro- 
nam Regni Hungarie et post hoc, nunc erga Maiestatem Ve- 


stram). 

Jasno je, da su se Hrvati priključili Ferdinandu Habsbur- 
škom iz istog razloga, kao što su se bili ranije priključili Kolo- 
manu: jer su uvidjeli, da ne mogu istodobno braniti dvije 
suprotne granice. Ali time, što su se priključili Ferdinandu, pri- 
silili su neizravno Mađare, da se i oni priključe Habsburgovcima. 
Time su Hrvati postali pravim osnivačima velike habsburške 
monarhije. Tako su oživotvorili teritorijalnu vezu između sje- 
vernih i južnih Slovena. Habsburgovci su naime vladali u vrijeme 
turskih ratova ne samo Austrijom i Hrvatskom, nego Češkom, 
Austrijom i Hrvatskom. Između Praga i Zagreba nisu sada po- 
stojale samo kulturne, nego i političke veze. Hrvatska i češka 
autonomija išle su posve uporedo. Šesnaesto stoljeće je naime 
doba, kad Poljska na istoku Evrope doživljava isti uspon kao 
Španija na jugozapadu. To je doba, kad se Habsburgovci nisu u 
potpunom smislu osjećali Nijemcima, jer je u njihovim žilama 
kolala burgundska i španska krv. A kroz to doba je češko plem- 
stvo još uvijek osjećalo nacionalno. Da nije već onda došlo do 
saveza čeških i hrvatskih autonomista, da Habsburgovci austrij- 
ske linije nisu postali nosiocima slavenskog jedinstva, ima se 
pripisati vjerskim nesuglasicama XVI. i XVII. stoljeća. Time, 
što se je Češka izložila za protestantizam u isto vrijeme, kad je u 
Hrvatskoj počela prevladavati protureformacija, onemogućen je 
složni politički rad jedne i druge slavenske zemlje. A kako se 
Češka zaplela u vjerske ratove, zapečaćena je ujedno i sudbina 
njezine državne individualnosti. Posljedica pak sloma češke samo- 


* stalnosti bila je pogibija Zrinskog i Frankopana... 


Posljedice turskog rata 1683.—1699. 


Ali se je ipak u Hrvatskoj živo sačuvala buktinja stare slo- 
bode. Ovi osnivači i čuvari carstva umjeli su paziti na svoje stare 
pravice. Kad je neuspjeh druge bečke opsade god. 1683. otvorio 
Habsburgovcima Liku i Slavoniju, kad se već primicala vjero- 
jatnost političkog ujedinjenja svih zemalja, koje su u ranije 
vrijeme sačinjavale sklop države Tomislava i Petra Krešimira, 
budi se nanovo interes za hrvatsku prošlost i time za hrvatske 
stare pravice. Ali u isto vrijeme, kad je Hrvatska doživjela 

uspostavu dobrog dijela staroga posjeda, doživjela je svoj poli- 
tički preporod i Mađarska. I u isto vrijeme, kad se je u Hrvatskoj 
opet pojavila težnja za integralnom primjenom starih pravica, 
pojavila se je težnja i u Mađarskoj. Mađarsko pravno načelo, da 
stara prava ne prestaju time, što se ne primjenjuju, t. zv. ius 
aviticium, tražilo je, da se nanovo uspostave sve ustanove, koje 
su postojale prije turske najezde i prije bitke na Mohačkom 
polju. Stara su prava zaspala, utrnula kroz vrijeme turskog osva- 
janja, ali su probuđena iz sna time, što se je probudila iz sna 
stara zajednica zemalja, podloženih kruni sv. Stjepana. S time 
u vezi je došao do pretresa stari državnopravni odnos između 
Hrvatske i Mađarske. 

Je li Hrvatska pridružena ili osvojena zemlja? Znači li nje- 
zina veza s Mađarskom podređenost ili priređenost? Je li moguće, 
s državnopravnog stajališta, razriješiti veze između Hrvatske i 
Mađarske jednostranom ili obostranom odlukom? Sva su ta pita- 
nja dolazila, iz mađarske pobude, do svojeg pretresa. Mađari 
nisu propustili nijednu zgodu, da ističu veoma odlučno i u veoma 
odrješitom obliku svoje državnopravno stajalište. Hrvati su time 
stavljeni u položaj, da se brane, da tako kažemo, na dvjema 
frontama, prema Beču i prema Budimpešti. Od tog vremena 
potiču hrvatske krilatice: »Kraljevstvo nema prava, da daje pro- 
pise drugom kraljevstvu.« »Saveznici smo, a ne podanici Ma- 


đarske.« »Kao slobodni ljudi ne kao pobijeđeni smo se pridružili, | 


a ne podredili Ugarskoj.« » Time što smo sklopili ugovor s Kolo- 
manom, nismo se podredili Mađarskoj, nego samo njezinom 
kralju.« B 

Za Hrvatsku je nastala zgodna prilika, da izađe nanovo sa 
svojim revindikacijama, kad je jasno bilo, da će Karlo VI. umri- 
jeti, a da ne ostavi muškog potomka. S jedne se strane tvrdilo, 
da ga mora naslijediti kći Marija Terezija. Ali se opet s druge 
strane isticalo, da imaju preče pravo na nasljedstvo u habsburškim 
zemljama kćeri Karlova starijeg brata Josipa I. Mađari, koji su 
htjeli iskoristiti tu neizvjesnost za svoje političke svrhe, oklijevali 
su .s pristajanjem na težnje Karla VI. Ali su Hrvati i ovaj put 
izrekli odlučnu riječ na takav način, da je iz nje jasno izbilo 

hrvatsko državnopravno stajalište. Bez obzira na to, da li će Ma- 
đarskom vladati Marija Terezija ili kći Josipa I., odlučili su se 
Hrvati u svojoj pragmatičkoj sankciji za kćer Karla VI. Do- 
sljednji odluci, prihvaćenoj na cetinskom saboru, pristajali su 
načelno na onog vladara, koji je vladao austrijskim nasljednim 
zemljama, pa išla Mađarska kud joj drago. 

Obrazloženje hrvatske odluke u svakom je pogledu pri- 
mjerno. Polazeći sa stajališta, da su »pacta conventa« državno- 
pravni ugovor s kraljem, a ne s kraljevinom, da su kao slobodni 
zakonodavni faktor odustali god. 1527. od veze s Mađarskom, i 
u vršenju svoje potpune nezavisnosti prihvatili odluku, da pri- 
znaju kao svoga vladara Ferdinanda Habsburškog, Hrvati su 
sada, ne obazirući se na Mađarsku, prihvatili »pragmatičku 
sankciju« i izjavili, da će priznati za svoga zakonitog vladara 
Karlovu kćer Mariju Tereziju. 

Ta je hrvatska odluka prisisila Mađare, da i oni priznaju 
kao svoga vladara istu Mariju Tereziju. Motivacija mađarske 
pragmatičke sankcije je isto tako značajna i isto tako odrješita 
kao i hrvatska, ali, dakako u protivnom smjeru. Kao što su naime 
Hrvati naglasili potpunu svoju nezavisnost od Mađara, isto su 
sada Mađari naglasili jedinstvo zemalja krune sv. Stjepana. 
Zemlje podređene toj kruni ne mogu i ne smiju se jedna od 
druge odvojiti za svu budućnost. Time su Mađari naglasili, da 
vezu s Hrvatskom ne smatraju kao personalnu, nego kao realnu | 


* uniju. I time, što je Karlo VI. prihvatio mađarsku pragmatičku 


sankciju, prihvatio je zapravo barem neizravno mađarsko shva- 
ćanje državnopravnog položaja Hrvatske prema habsburškim 
zemljama. U drugoj pragmatičkoj sankciji Karlo VI. je napustio 
načelno stajalište, zastupano od Hrvata u prvoj pragmatičkoj 
sankciji. Beč, koji je trebao Hrvate u svojoj nesuglasici s Ma- 
đarima, napustio je jednostrano njihovo stajalište, samo da 
Mađari budu pripravni, da pristanu na državnu zajednicu 
s Habsburgovcima. Hrvatska je time postala kompenzacionim 
predmetom za Habsburgovce, koji će im služiti, kao i god. 1723., 
poslije sudbonosnog rata oko prvenstva u Njemačkoj, god. 1867. 
i 1868. 

Borbe Hrvata s Mađarskom 


Ta taktika izigravanja Hrvata bila je već urodila svojim 
plodovima poslije tridesetgodišnjeg rata, kad se je protiv Leo- 
polda I. digla, doduše bez uspjeha, koalicija Hrvata i Mađara. 
Isto tako će se osvetiti ta taktika Austrijancima drugi put pod 
vladavinom Josipa Il., kad su hrvatski staleži, rame uz rame 
s Mađarima, vodili borbu protiv bečkog centralizma. 


No i ovaj put se Hrvati prevariše. Tek kad je pod Leopol- 
dom II. god. 1791. došlo do bečkog popuštanja prema Mađari- 
ma, otkriše Hrvati, da imaju pred sobom protivnika, koji je 
mnogo oštrije zastupao svoje stajalište, nego li bečki dvor. Za- 
htjevi požunskog sabora prema Hrvatima sada su se isticali svo- 
jom neumjerenošću. U suprotnosti prema politici Josipa II., koji 
je uveo kao službeni jezik za cijelu habsburšku monarhiju nje- 
mački, htjeli su Mađari, ne obazirući se na to, da su im Hrvati 
u prošloj borbi bili vjerni saveznici, za cijeli opseg zemalja, 
podređenih kruni sv. Stjepana, dakle za Ugarsku i za Hrvatsku 
odrediti kao službeni jezik... mađarski. Možemo slobodno reći, 
a da se ne bojimo pretjerivanja, da su Mađari tim svojim nepro- 
mišljenim korakom izravno prouzročili slom te zajednice, koju 
su htjeli učvrstiti uvođenjem jedinstvenoga službenog jezika. Dok 
je naime sve do tog vremena u Hrvatskoj postojala neka težnja 

oko očuvanja te zajednice, koja je u prošlo vrijeme pružala 
Hrvatskoj zaštitu i sigurnost, odsad će u Hrvatskoj nastati svi- 
jest, da su Mađari ne samo tuđinci, nego i ugnjetavači. Zajednica 
s Mađarima se odsada nije više osjećala kao zaštita, nego kao 
nepotrebna stega i kao kulturna smetnja. Mađari su pače time, 
što su pokušali Hrvatima oduzeti najdragocjenije kulturno blago, 
nacionalno obilježje, »pogodili Hrvate u najosjetljiviju« stranu. 
Od tog je vremena svakom Hrvatu moglo biti jasno, da državna 
zajednica s Mađarima znači stalnu opasnost za opstanak hrvatske 
narodne individualnosti. Od tog će vremena zajednica s Mađa- 
rima značiti za Hrvate državnopravni i kulturni teret. Slom 
zajednice zemalja krune sv. Stjepana bio je time, krivicom samih 
Mađara, pomaknut u neizbježivu perspektivu. Hrvati su moralno 

prisiljeni, da traže svoj spas, ma otkuda im se nudio. Pogođeni 
narodnim prokletstvom pristalice sporazuma s Mađarima morali 
su se povući s političkog poprišta. Zategnutost između Hrvata i 
Mađara postala je time nepremostivom. Politički događaji i 
svjetski rat su pridonijeli svoje do faktičnog loma. Moralni lom 
je bio već mnogo ranije gotov. Kao dva među sobom posve tuđa, 
na život i smrt zavađena naroda Hrvati i Mađari stupili su pred 


.forum poslijeratne Evrope. Od nagodbe nije više ostao kamen, 


na kamenu. 
Nagodba 


A ipak nije bez zanimljivosti ogledati cjelokupnu sliku nje- 
zinog pravnog sadržaja. Hrvatska i Ugarska se prikazuju odmah 
u uvodnim odredbama kao dva ravnopravna faktora. Njihova je 
veza uzajamna. Samo prema Austriji i prema ostalom inozemstvu 
nastupaju obadvije državnopravne jedinice kao jedna cjelina, 
kao zajednica zemalja krune sv. Stjepana. Pače je u prvim re- 
dakcijama državnopravnih zakona izbjegnut izraz Ugarska, koji 
bi mogao značiti podređenost Hrvatske, kao što je izbjegnut i 
izraz Austrije. Na njihovo su mjesto dolazili nazivi Translajta- 
nija i Cislajtanija. U Austriji je pače i kasnije prevladao naziv . | 
»zemalja zastupanih u carevinskom vijeću« (die im Reichsrate 
vertretenen Konigreiche und Lander). To je svakako negativna 
strana nagodbe: ime Hrvatske nije dolazilo do izraza u državno- 
pravnim odnosima između jedne i druge polovine habsburške 
monarhije. Pa ni državna zastava nije, imala na ugarskoj polo- 
vini hrvatskih boja. 

Kralj Ugarske i trojedne kraljevine Dalmacije, Hrvatske i 
Slavonije imao se je okruniti jednim svečanim činom i jednom 
zajedničkom krunom, krunom sv. Stjepana, koja je bila simbo- 
lički znak osam puta stoljetne zajednice između Mađarske i 
Hrvatske. Hrvatska kraljevska kruna je, kako je ranije nagla- 
šeno, posljednji put spomenuta god. 1401. prilikom krunidbe 
Ladislava Napuljskoga. Ali o krunidbi kralja Ugarske i Hrvat- 
ske morala se izdati diploma, napisana s jedne strane mađarskim, 
s druge hrvatskim jezikom. Obadva teksta, mađarski i hrvat- 

ski, bila su, što se tiče pravne vrijednosti posve ravnopravna i > 


izvorna. U diplomi je pak imao svakako da bule zajamčen hrvat- 
ski ustav. Samoj krunidbi su morala prisustvovati predstavništva 
Mađarske i Hrvatske kao dva među sobom posve ravnopravna 
zakonodavna faktora. No budući da je krunidba Franje Josipa I. 
za mađarskoga kralja izvršena god. 1867., dakle prije nagodbe 
s Hrvatskom, smatrao je Franjo Josip za potrebito, da sam dođe 
u Zagreb u pratnji mađarskoga ministra predsjednika grofa 
Andrassyja i da položi zakletvu, da će čuvati hrvatski ustav. U 
diplomi, koja je tom prilikom izdana hrvatskom saboru, izrečeno 
je obećanje, da će car i kralj »očuvati netaknuta prava, ustav, 
zakonsku nezavisnost i teritorijalnu nepovredivost kraljevina 
Dalmacije, Hrvatske i Slavonije i da će poštivati sve stare ustav- 
ne zakone Ugarske i Hrvatske osim člana tridesetprvoga zlatne 
bule Andrije II. od god. 1222., koji je davao pravo staležima, 
da u slučaju povrede ustava dignu ustanak protiv samoga kra- 
lja.« U smislu ugarskoga državnog prava nije nasljednik prije- 
stolja u slučaju praznog prijestolja postao odmah kraljem, nego 
je smatran takovim tek poslije obavljene krunidbe. Prije kru- 
nidbe je naime vlast bila u rukama namjesništva. A krunidba se 
nije smjela vršiti prije, nego što je prijestolonasljednik izdao 1 
pročitao diplomu napisanu na mađarskom i na hrvatskom jeziku. 
A tek poslije krunidbe je u svome svojstvu kralja položio zaklet- 


vu na ustav Ugarske i Hrvatske, pod otvorenim nebom u prisut- 


nosti okupljenog naroda. 

Pliverić, koji je proučio hrvatsko ustavno pravo, smatra, da 
je ta odredba člana 2. hrvatske nagodbe mnogo važnija od od- 
redbe člana prvoga, jer državna zajednica ima za pretpostavku 
zajedničkog nosioca vladarske vlasti. Pa je dosljedno tome za- 
jednica između Ugarske i Hrvatske bila vezana na pretpostavku 
zajedničkoga zakonitog vladara. 

Zakoni, koje je kralj prilikom krunidbe potvrđivao, sma- 
trani su kao izvor i temelj i jamstvo hrvatske nezavisnosti. Tu su 
dolazili na red osim zlatne bule od god. 1222. bez člana 31., 
zaključci cetinskog sahora od 1. siječnja 1527., obadvije pragma- 
-tične sankcije, hrvatska od god. 1712., u kojoj je istaknuto pra- 

vo Hrvatske, da sama odredi, tko joj ima da bude vladar, i ma- 
đarska od god. 1723., u kojoj je oglašena nerazdjeljivost zemalja 
krune sv. Stjepana. Ali kao što su za Hrvatsku imale vrijediti 
obadvije pragmatičke sankcije, imale su isto tako vrijediti za 
nju i obadvije nagodbe: austro-ugarska i hrvatsko-mađarska. 
Time je dakle ranija nagodba između Beča i Budima dobila širi 
značaj i postala zapravo austro-ugarsko-hrvatskom nagodbom, 
to jest u državnopravnom smislu jedan punovažni međudržavni 
ugovor, kako se sklapa samo među ravnopravnim ugovornim 
strankama. Hrvatska je dakle imala da kaže svoju riječ u svim 
pitanjima vanjske politike, zajedničkih financija, vojske i mor- 
narice. Uz ta područja, koja su bila zajednička Cislajtaniji i 
Translajtaniji, zapadnoj i istočnoj polovini zapadne monarhije, 
bilo je područja političke i administrativne naravi, koja su bila 
glasom nagodbe zajednička Ugarskoj i Hrvatskoj. Ovamo su 
spadali apanaža vladaru i članovima vladarske kuće, domobran- 
stvo, koje je bilo svojstveno za hrvatsko područje Hrvatskoj i za 
mađarsko Mađarskoj, izravni i neizravni porezi, trgovina, pro- 


met, novčarstvo. Hrvatskoj su na osnovi toga preostajala samo 


tri područja: unutrašnja uprava, pravosuđe i školstvo. 


Borba oko revizije nagodbe 


Nema sumnje, da takvo sužavanje nadležnosti hrvatske teri- 
torijalne vlasti nije moglo biti simpatično Hrvatima. Sjećajući 
se ponosnih vremena, kad je ban Jelačić bio ne samo politički 
nego i vojnički poglavica za cijelu Hrvatsku i Slavoniju, i kad 
je i kovanje novca sačinjavalo hrvatsku prerogativu, ustali su 
Hrvati otvoreno protiv odredaba nove nagodbe, koliko god im 
je ona, dakako samo na papiru, zajamčila državnopravnu indi- 
vidualnost. 


Zato se nemamo čuditi, da je protiv nagodbe god. 1868. na- 
stalo u hrvatskom javnom mišljenju dosta teško neraspoloženje. 
Članovi sabora, koji su dali svoj glas za nagodbu, imali su da 
čuju najteže optužbe. A sam je ban, barun Levin Rauch, smatran 
s hrvatske strane kao najgori tuđinski izmećar. 

Da nekako stane na put tim prigovorima, izglasao je sada 
unionistički sabor zakon, uvršten pod čl. XIV. god. 1870., u ko- 
jemu je svako pobijanje nagodbe proglašeno »zločinstvom sme- 
tanja javnog mira«, pa i »visokim izdajstvom«. No kad je je- 


dnom bilo zabranjeno, da se govori i piše protiv nagodbe, nije , 


moglo u istoj mjeri biti zabranjeno, da se govori i piše protiv 
bana Levina Raucha. Stvar je uzela tako teške razmjere, da se 
ban našao prisiljen, da protiv svojih napadača podigne optužbu 
pred sudom. I budući da je ban napadnut u listu »Zatočniku«, 
koji je izlazio u Vojnom Sisku, dakle na teritoriju Vojne granice, 
zavedena je parnica pred pukovnijskim sudom u Petrinji. Optu- 
ženi bijahu Mrazović, Štrosmajerov lični prijatelj, Vončina i 
Miškatović. Na osnovi njihove obrane pukovnički sud ih je rije- 
šio optužbe. Moralni udarac je za bana Raucha bio tako žestok, 
da je smjesta dao ostavku. Franjo Josip je na to postavio za bana 
Kolomana Bedekovića, dotadašnjeg ministra za Hrvatsku u za- 
jedničkoj mađarsko-hrvatskoj vladi. Istodobno s banom Rauchom 
dali su ostavku i njegova tri odjelna predstojnika, tako da je novi 
ban bio u neprilici, te je uzeo za glavnog savjetnika Mirka Šu- 
haja. U isto je vrijeme raspušten i hrvatski sabor, te su raspisani 
novi izbori. 

U Hrvatskoj je Rauchova ostavka proizvela upravo zanosno 
raspoloženje. Ljudi su stajali pod dojmom, da su na domaku 
bolja vremena. Nikakvo čudo, da je u tim okolnostima pritisak 
javnog mišljenja bio mnogo jači, nego li godinu ranije pod Rau- 
chovim režimom. Novi se ban našao prisiljenim, da ukine Bacho- 
ve zakone o štampi i da odustane od dotadašnje strogosti. Sada 
je baš počeo izlaziti »Obzor«, koji je s neobičnom otvorenošću 
žigosao politiku ranije vlade. U Vojnom Sisku, gdje je »Zatoč- 
nik« bio prestao izlaziti, pokrenut je novi list »Branik«. 

Izbori su izvršeni u svibnju 1871. god. i doveli do nečuvenog 
poraza samih mađarona. Od 65 izbornih kotara opozicija je do- 
bila 51. U Krapini je pak izabran Ante Starčević. I samo činov- 
ništvo, koje je inače uvijek glasovalo s vladom, okrenulo se tom 
prilikom na stranu opozicije. Tako je Mirko Šuhaj propao na 
izboru u Zagrebu, te je na njegovo mjesto izabran njegov pro- 

tivnik Nikola Krestić. Malo poslije izbora Vojna je Granica raz- 
vojačena, pa je i tu došlo do naknadnih izbora za hrvatski sabor. 
Ali, premda se je mislilo u krugovima vlade, da će pridruženje 
granice hrvatskom teritoriju djelovati povoljno na izbornike, 
nije se to očekivanje ispunilo. U Bjelovaru je postavljen za veli- 
kog župana Ivan Trnski, a u samom bjelovarskom kotaru izabran 
za zastupnika nekadašnji hrvatski kancelar Ivan Mažuranić. 
 oHrvatski sabor, sastavljen od ljudi, koji nisu odobravali 
nagodbu, nije obećavao, da će poduprijeti politiku grofa Julija 
Andrassyja prema Hrvatskoj. Zato je ugarski ministar-pred- 
sjednik odmah s početka pokazivao veliku nesklonost, da ga dade 
sazvati. Stvar je imala svojih poteškoća i zbog toga, što se na 
samom dvoru pokazivalo izvjesno neraspoloženje prema Mađa- 
rima, koji su god. 1870. svojim držanjem zapriječili intervenciju 
Austrije u ratu između Francuske i Pruske i time neizravno pri- 
donijeli potpunom uspjehu Bismarckove politike. U rujnu 1871. 
imala se održati prva sjednica hrvatskoga sabora. U istom rujnu 
1871. otvoren je novoizabrani češki sabor i na njemu pročitan 
reskript Franje Josipa, u kojemu je izjavio, da će isto kao sa 
zemljama krune sv. Stjepana, sklopiti nagodbu i sa zemljama. 
krune sv. Vaclava, to jest s Češkom, Moravskom i Šleskom, i 
da će se okruniti za češkoga kralja u Pragu. — Taj je carev 
reskript značio, da se Beč misli osloboditi one politike, koja 
mu je bila nametnuta pod pruskim pritiskom sa strane Mađara, 
i da misli podijeliti Slavenima ista prava, kao što su ih tražili i > 
postigli za sebe Deakovi zemljaci. Nikakvo čudo, da je takvo 
carevo držanje otvorilo nove nade Hrvatima, i da su Mađari 
s velikom zabrinutošću gledali na budućnost jedva sklopljenog 
sporazuma s Austrijom. Da prikriju svoju nepriliku, odgodili su 
već dva puta hrvatski sabor. Prvi put se imalo zasjedanje otvoriti 
13. rujna, drugi put 20. istog mjeseca. Ali, kad su se baš zastup- 
Nici imali sastati u Zagrebu, oglašena je treća odgoda za 15. 
Siječnja 1872. Taj put su Hrvati odlučili, da ne će na to gledati 
skrštenih ruku. Kad je treća odgoda oglašena u službenim novi- 
nama, odlučiše vođe »narodne stranke«, koja je na izborima bila 
oborila pristalice sporazuma s Mađarima, t.:zv. unioniste, da će 

se ipak sastati u Zagrebu. U kući odvjetnika Matije Mrazovića 
okupili su se prilikom druge odgode, koncem rujna 1871., i izdali 
t. zv. »Rujanski manifest«, u kojemu je odrješito naglašeno, da 
se nagodba ne može smatrati osnovnim ustavnim zakonom za 
Hrvatsku, jer na taj zakon nije bila pristala narodna većina. 
Odnos s Ugarskom, kako je formuliran u nagodbi, opisan je 
trulim, nezdravim kompromisom, jer bi time autonomna hrvatska 
vlada bila »podvrgnuta uplivu ugarske vlade, pa ona i nije drugo 
već samo odjeljenje ugarske vlade.« »Dokle god bude ban — 
stoji dalje u manifestu — ovisan od ugarske vlade, dotle ne može 
biti govora o hrvatskoj autonomnoj vladi. Hrvatski narod je 
stoga odlučio, da živi slobodno i samostalno pod okriljem nje- 
gova veličanstva cara Franje Josipa, svoga zakonitog kralja, a 
nema nikakove sile, nikakvih obećanja, koja bi ga mogla od- 
vratiti od toga svetoga puta.« Proglas je sastavio Ivan Mažu- 
ranić, a na njemu je bilo potpisano 54 zastupnika, koji su radi 
još nedovršene verifikacione debate zastupali 57 izbornih kotara. 


Rujanski manifest je prouzročio silan dojam, pa nema 
sumnje, da su se Mađari nalazili zbog njega u grdnoj neprilici. 
U Hrvatskoj je bilo stanje: veoma napeto, tako da je ugarski 
ministar predsjednik Andrassy smatrao za potrebito, da se izvrši 
razoružanje vojne granice i raspuštanje graničarskih pukovnija. 
Uzrujanost, koja je zbog toga zavladala u ovim krajevima, dala 
je poticaj Kvaternikovoj buni, koja je izbila u početku listopada 
god. 1871. — Rakovička buna je započeta pod okolnostima, koje 
nisu mogle dopustiti ni najmanju nadu u uspjeh. Ali je izvrsno 
služila političkim težnjama grofa Andrassyja, tako da nije posve 
isključena mogućnost, da se je Kvaternik dao dovesti do svoje 
krajnje odluke nagovorima pojedinaca, koji nisu bili drugo nego 
Andrassyjevi povjerenici. 


No, i ako je zbog rakovičke bune položaj Hrvata bio dosta 
jako uzdrman, ipak su Mađari razumjeli, da ne će postići izmi- 
renje, ako ne vode računa o hrvatskim zahtjevima. Zato je ban 
Bedeković odmah nastojao, da u izboru novih predstojnika ide, 
koliko mu se činilo moguće, ususret hrvatskim željama. Kao pred- 

stojnik za pravosuđe izabran je Maksim Prica, dok je Pavao Mu- 
hić preuzeo upravu prosvjetnog odjeljenja. 

Rakovička buna je imala još daljih posljedica. S jedne je 
strane skinut s položaja ministra vanjskih poslova grof Beust, 
kojega su ljudi smatrali, dakako s manjim pravom, nego što se 
uopće misli, protivnikom Bismarckove politike. Na Beustovo je 
mjesto izabran u ministarstvo vanjskih poslova grof Julije An- 
drassy. Andrassy će otvoriti seriju Mađara u položaju vođe vanj- 
ske politike, koji su doveli do sklapanja trojnog saveza s Nje- 
mačkom i Italijom i do proturuske politike, koja je došla do 
izraza u berlinskom kongresu. Andrassyjevo mjesto u položaju 
ministra predsjednika za Ugarsku zauze grof Melkior Lonyay 
(11. studenoga 1871.). 

Preokret, koji je nastao u češkom pitanju zbog odlučnog 
Andrassyjevog držanja, značio je nepovoljan predznak za hrvat- 
ske zahtjeve. Zato se nemamo čuditi, da su vođe hrvatske opo- 
zicije pod dojmom čeških događaja razmjerno brzo pristali na 
to, da se vode pregovori o djelomičnoj reviziji nagodbe. Prego- 
vori su se vodili u Beču od 28. prosinca 1871. do 6. siječnja 1872., 
ali nisu doveli ni do kakva uspjeha. Hrvatsku su opoziciju zastu- 
pali Mrazović, Rački, Krestić, Vončina, Jakić. Sada je Franjo 
Josip, koji je poslije odstupanja Hohenwartove vlade bio posve 
zavisan od Andrassyja, izdao kraljevski reskript od 11. siječnja, 
koji je pročitan pred hrvatskim saborom odmah na prvoj sjednici 
od 15. siječnja. Kralj je raspustio hrvatski sabor, »jer se od toga 
Sabora nije nadati uspješnom djelovanju«. Sabor je naime, po 
shvaćanju careva reskripta, stajao na stanovištu, koje je bilo u 
opreci prema osnovnim državnim zakonima. Vladarevo postu- 
panje je jasno pokazalo, da se Franjo Josip nalazio sada pod 
utjecajem Mađara, i da se od njega nije moglo očekivati ono, što 
su Hrvati mislili, da imaju pravo tražiti: posvemašnju reviziju 
nagodbe. 

Poslije raspusta sabora raspisani su novi izbori. Ali je ban 
Bedeković već dao ostavku prije toga, 12. veljače 1872. Na njegov 
položaj je izabran »namjesnik banske časti« Antun Vakanović, 
koji je dobio od peštanske vlade točne upute, kako da provede 

izbore. Činovnici su bili oštro upozoreni, da moraju vršiti svoju 
dužnost prema državi, to jest da moraju glasati za unioniste. Ali 
unatoč oštrih mjera, koje je vlada preuzela, nisu se izbornici dali 
omesti, nego su otpremili u sabor manju, ali uvijek dosta znatnu 
većinu pristalica »narodne stranke«. Narodnjaka je tako došlo 
u sabor 48, dok su unionisti imali 28 zastupnika. Ali je vlada na- 
šla načina, da tu manjinu pretvori u većinu. U sabor su naime 
došli, da sudjeluju u debatama t. zv. virilisti, koji su zauzimali 
mjesto u saboru radi svoga svjetovnog ili crkvenog položaja. A 
virilisti su velikom većinom bili za vladu. 

No sa svim tim nisu unionisti mogli ostati nepomični na 
terenu nagodbe, nego su pristupili pregovorima, koji su našli 
narodnjake s tim pripravnije, jer su brzo uvidjeli, da se politički 
položaj stalno izmjenjuje na njihovu štetu. Barun Prandau i za- 
grebački nadbiskup Mihalović nagovore unioniste, da redom 
stupe u »narodnu stranku« i da prihvate zajednički program revi- 
zije nagodbe. Tada je otvoreno, 15. lipnja, saborsko zasjedanje. 
Sabor je izabrao na to za pregovore o nagodbi t. zv. »regniko- 
larnu deputaciju«. Među članovima te deputacije bio je i biskup 
Štrosmajer. Regnikolarna deputacija kraljevine Hrvatske, Slavo- 
nije i Dalmacije sastala se je na to s regnikolarnom deputacijom 
mađarskog sabora. Ali je odmah s početka diskusija prijetila, da 
će se zbog bahatog držanja mađarskih delegata burno završiti. 
Štrosmajer je zbog toga bio tako ogorčen, da je nakon početne 
izmjene misli naprosto napustio dvoranu i dao ostavku na svoj 
zastupnički mandat. Ostali članovi hrvatske delegacije su ipak 
voljeli nastaviti pregovore, koliko se to dalo. Za njih je bilo naj- 
važnije, da spasu, što se u tom položaju spasiti dalo. Tako je na 
svršetku došlo, nakon dugih pregovora, do sporazuma: 29. kolo- 
voza 1873. predložena je hrvatskom saboru zakonska osnova 
revidirane nagodbe i primljena sa 79 protiv 10 glasova. Među 
zastupnicima, koji su glasali protiv zakonske osnove, bili su Rački, 
Makanec, Dežman i Ferkić. Dne 30. studenoga 1873. revidirana 
je nagodba dobila kraljevu sankciju. ' 

Tri su predmeta sačinjavala bitnost postignutih promjena. 
Na mjesto godišnjeg prinosa od 2,200.000 forinti za zajedničke 

troškove zemalja krune sv. Stjepana određeno je, da se od cjelo- 
kupnog prihoda Hrvatske ima odbiti za zajedničke troškove tan- 
genta od 45% — po iskazu zajedničkog ministra financija. Osim 
toga je hrvatski ustav zajamčen odredbom, da se novoizabrani 
hrvatski sabor ima svakako sazvati barem tri mjeseca poslije ras- 
pusta pređašnjega. Treća je odredba imala za predmet nadležnost 
ministra za Hrvatsku. Hrvatski je ministar imao biti neka vrst 
posrednika između kralja, bana i ugarske vlade. Ali hrvatski 
ministar nije imao utjecati na zakonske prijedloge, koje bi ban 
podnio saboru, niti na odluke samoga hrvatskog sabora. Hrvatski 
ministar nije dakle bio povjerenik hrvatskog sabora u zajedničkoj 
vladi, nego je bio naprosto član ugarske vlade bez obzira na to, 
da li je uživao ili nije povjerenje hrvatskog sabora. 

Ako je nova nagodba prihvaćena od većine hrvatskog sabo-- 
ra kao manje zlo, nema sumnje, da je mogla značiti prihvatljivu 
osnovu za hrvatski javni život samo onda, ako se s mađarske 
strane provodila onako, kako je bila zamišljena. Umjesto da 
slijede primjerom svoje prošlosti, koja je omogućila dugovje- 
kovnu zajednicu između Ugarske i Hrvatske, pokazali su se Ma- 
đari pravi majstori u izigravanju najbitnijih odredaba nagodbe. 
Samo na polju domobranstva bili su Hrvati, koliko se to dalo, 
autonomni. Zapovijedni jezik je bio hrvatski. Ali je odmah. došlo 
do nesuglasica na području željeznica i financijske uprave. Že- 
ljeznice su u nacionalnom pogledu posve podređene Mađarskoj. 
Mađarski natpisi su iznakazili imena željezničkih kolodvora od 
Križevaca do Rijeke. Čak na zagrebačkom kolodvoru stajao je 
natpis »Zagrab«. Zajednički uredi u Hrvatskoj dobili su ili isklju- 
čivo mađarske natpise ili t. zv. nijeme table bez natpisa sa zajed- 
ničkim grbom. Osoblje je moralo svakako znati mađarski. Da li 
je pojedini službenik, koji je dolazio u doticaj s hrvatskom jav- 
nošću, znao ponešto i hrvatski, o tome se je vodila briga samo 
onda, kad je to tražio politički položaj. Željezničari su morali 
dati svoju djecu u mađarske škole, pa bili oni i Hrvati. Pače je 
baš za njih osnovana mađarska gimnazija u Zagrebu. Osobito je 
bila osjetljiva mađarska samovoljnost u tarifalnoj politici. Pri- 
jevoz žita iz Zagreba na Rijeku bio je skuplji od prijevoza žita. 

iz Budimpešte u Braziliju. Kad je osječka tvornica žigica imala 
otpremiti svoj proizvod u Mostar, nalazila je svoju korist u tome, 
da najprije otpremi žigice uz Dunav do Budimpešte i tek odavde 
željeznicom do Mostara. Prištednja je uza sav duži put iznosila 
oko 130 zlatnih kruna za kola ili približno 2000 dinara današ- 
njega novca. Takvom tarifalnom politikom je Mađarima polazilo 
redovito za rukom, da onemoguće napredak hrvatskih trgo- 
vačkih i industrijskih središta. Mađarima je bilo zahvaliti, 
da je bosanska željeznica građena na takav način, da je značila 
stalnu zapreku za unapređenje hrvatskih odnosa s krajevima 
preko Save. Mađarskim nastojanjima ide hvala, da je lička že- 
ljeznica od 1862. do 1918. god. ostala nedograđena. »Narodna 
Obrana«, osječki dnevnik, donijela je u svom broju od 11. siječ- 
nja 1904. god. predstavku tamošnje trgovačke i obrtničke komore, 
u kojoj se točno opisuje način, kojim su se Mađari trudili, da 
Osijek odsijeku od njegova prirodnog trgovačkog područja. 

Isto su tako bile teške optužbe protiv Mađara radi njihova 
samovoljnog držanja u financijskim pitanjima. Glasom izmije- 
njene nagodbe tangenta od 45% cjelokupnih hrvatskih prihoda 
imala je služiti za zajedničke troškove. S mađarske se strane malo 
iza toga tvrdilo, da tangenta od 45% nije dovoljna za pokrivanje 
tih troškova, i postigli su zbilja, da je tangenta povišena na 59%, 
tako da je skoro tri petine cjelokupnog hrvatskog prihoda, god. 
1890., išlo za zajedničke svrhe, dok je za hrvatske preostajalo 
samo 41%, dakle jedva dvije petine. Mađarima je naime radi 
toga, što su imali većinu u zajedničkom saboru i u delegaciji, re- 
dovito uspijevalo, da jednostrano odrede, koji se troškovi imaju 
smatrati zajedničkim troškovima za Ugarsku i Hrvatsku, koji se 
opet troškovi imaju smatrati posebnim troškovima. Tako su na pr. 
god. 1880. odredili, da je trošak za podizanje spomenika Deaku 
u Budimpešti zajednički trošak i da se stoga mora pokrivati iz 
hrvatskih prihoda. 


Posljedice 


Ako je dakle nagodba uza formalno priznavanje hrvatske 
državnopravne individualnosti značila sama po sebi već smanji- 

vanje starih hrvatskih prerogativa, pobrinuli su se Mađari već 
sami za to, da taj manjak još dalje sužavaju sve tjesnogrudni- 
jom primjenom zajedničkog zakona. To izigravanje duha s po- 
inoću slova zakona sačinjava najistaknutiju crtu mađarske 
politike prema Hrvatskoj. Već je Andrassy prije svojega bijega 
god. 1849. istakao načelo, da Hrvatima treba obećati sve, što 
traže, da se predobiju za Mađarsku. »Lako je poslije, kad imamo 
vlast u rukama, da im oduzmemo sve, što im budemo davali na 
papiru.« Ali se je ta mađarska neumjerenost i neuviđavnost 
osvetila s vremenom na njima samima. Njima se ima pripisati, 
ako je konačno upropašteno teritorijalno jedinstvo zemalja kru- 
ne sv. Stjepana, koje je prije god. 1867. tako duboko bilo usa- 
đeno u pravnoj svijesti stanovništva Podunavlja od karpatskih 
visina sve do Jadrana. Pristalice zajednice s Mađarima, koji su 
god. 1790. prilikom borbe protiv centralizma Josipa II. sačinja- 
vali veliku većinu vladajuće kaste, otrijeznili su se već dosta 
osjetljivo poslije doživljaja 1791. god. U sve većim i širim kru- 
govima se je ukorijenilo uvjerenje, da se s Mađarima uopće ne 
može razložito raspravljati o zajedničkim poslovima. Zato je 
god. 1848. prevladala u Hrvatskoj ista težnja kao god. 1527.: da 
se protiv Mađara traži zaštita u Beču. No, kad je iskustvo poka- 
zalo, da je Beč svaki put, kad su Hrvati njemu povjeravali svoju 
sudbinu, izigrao njihove interese za mir s Mađarima, počela se 
je javljati u Hrvatskoj težnja, da se pod bilo koju cijenu izađe 
iz te državne zajednice. Uzalud je Franjo Ferdinand, dosjetivši 
se opasnosti, pokušao, da u pritajenoj protivnosti prema Mađa- 
rima traži rješenje hrvatskog pitanja u trijalizmu. Njegova je 
nagla smrt pokopala sve pokušaje, da se za habsburšku dinastiju 
očuva privrženost Hrvatske i zajedno s njom opstanak habsbur- 
ške dinastije. Osnovana od Hrvata god. 1527. državna je zajed- 
nica podunavskih zemalja od Krkonoša do Adrije prestala god. 
1918. poslije svjetskog rata. 

IVO ŠREPEL, ZAGREB 


RELIGIOZNA UMJETNOST IVANA 
MEŠTROVIĆA 


»Was war ein Gott, der nur von aussen stiesse, 
im Kreis das All am Finger laufen liesse! 

Ihm ziemt's, die Welt im Innern zu bewegen, 
Natur in Sich, Sich in Natur zu hegen, 

so dass was in Ihm lebt und webt und ist, 

nie Seine Kraft, nie Seinen Geist vermisst.« 


Goethe 


Čitava je Meštrovićeva umjetnost religiozna, makar to na 
prvi pogled i ne izgledalo tako. Monumentalnost, bitna karakte- 
ristika Meštrovićeve umjetnosti, već je od vremena starih Egip- 
ćana usko povezana s kultom božanstva. Sfinga »Kosovskog hra- 
ma«, taj tipno arhitektonski elemenat u štvaranju jednoga skulp- 
tora, očituje zajedno s nizom karijatida i čitavom koncepcijom 
hrama traženje jakih obilježja i teženje u visine nedohvatnog. 
Ideju otkupljenja patnjom u kosovskim fragmentima prožima 
duboka religioznost. U svojoj prvoj, ekspresionističkoj fazi, Me- 
štrović je i po načinu izražavanja i po duševnoj dispoziciji vrlo 
bliz starim orijentalnim kulturama. Kvijetizam kipa »Moja maj- 
ka« srodan je budhističkom fatalizmu i indijskom kultu Svemaj- 
ke-Maje, što ga je kasnije preuzela grčka mitologija. Ruke 
skrštene na molitvu, jednostavni nabori oprave i rupca oko glave, 
zatvorene oči, što omogućuju maksimum koncentracije i kontem- 

.placije, sve je to duboka religioznost u istočnjačkom smislu. 
Koliko je drukčija u svome miru mnogo kasnije »Povijest Hrva- 
ta«, ta rimska Vestalka, koja ljubomorno čuva tradicije, kućne 
bogove lare i penate, ali ne zatvara oči, sve vidi i sve sudi. I 
drvene karijatide i konsole i jedna glava, koja podsjeća na Asir- 
ce, istočnjačke su koncepcije u Meštrovićevoj umjetnosti. Ali 
majstor u »Kosovskom hramu« ne provodi do kraja tu evokaciju 
Nirvane, koja sve smiruje i pomiruje, to mirno i pasivno gleda- 
nje u prekogrobni život. Istočnjačkom ljuskom zaodjenuta je 

jezgra, koja će proklijati, procvasti i donijeti plod. A ta je jezgra 
kršćanska: s jedne strane traže se djela (Marko, Srđa, Miloš), a 
s druge ih opravdava milosrđe (Udovice, Kosovka-djevojka). I 
još korak dalje, pa ćemo stići do eminentno kršćanskog kulta: do 
materinstva. Meštrović je pošao od narodne pjesme. A ni ona 
nije u cjelini kršćanski religiozna, i u njoj ima jakih orijental- 
nih primjesa i u njoj se djela i milosrđe i, kao kruna svemu, 
materinstvo, izvijaju iz elemenata spiritualističko-kontempla- 
tivnih u istočnjačkom smislu i nekršćanski-grubih sirovih i opo- 
rih. Zato likovi kosovskih junaka i majka nisu koncipirani ni 
mirno ni monumentalno kao karijatide i sfinga, ni asketski-odu- 
hovljeno kao kasnija strogo-kršćanska umjetnička djela gotike, ' 
nego dinamički i ekspresivno, da u sebi sjedine sve elemente 
borbenog kršćanstva za ideal milosrđa i pravice, za oslobođenje 
od tjelesnih i duševnih lanaca. Meštrović se i u najnovije vrijeme 
vratio monumentalnosti, kojom Istok uvijek izražava uznesenje 
u nebeske visine: spomenik Neznanom Junaku na Avali zami- 
šljen je kao perzijska grobnica, pa i arhitektonski i skulpturalno 
djeluje kvijetistički, sili na koncentraciju, kontemplaciju i po- 
božnost u razmišljanju o ništavilu života u istočnjačkom smislu. 
Druga je Meštrovićeva odlična strana: savršeno svladava- 
nje forme ljudskoga tijela. Ali ni ona njegova djela, u kojima. 
je postignut helenski sklad oduhovljene realističke forme, nisu 
bez religiozne natruhe. Mramorna »Psiha«, kolikogod je helen- 
ska po koncepciji, i nagnutom glavom i položajem tijela očituje 
stidljivost i kao neku nelagodnost zbog izazovne ljepote svojih 
savršenih forma, a »Čekanje«, »Žena kraj mora«, »Sanjarenje« 
i drugi divni mramori govore toliko decentno o najsavršenijem 
stvoru božanske prirode, da bi tu Meštrović zajedno s velikim 


majstorom Rodinom mogao reći: — »U tim se djelima očituje 


strastvena čežnja naših srdaca za neizmjernim, vječnim, za naj- 
dubljim spoznanjem i bezgraničnom ljubavi. . .« 

Tako smo otpratili Meštrovića preko Egipćana i Asiraca do 
Helena. Pođimo sad s njime do bizantinske umjetnosti i rane 
gotike. »Majka uči dijete moliti« zove se jedna njegova bronza, 
koja se nalazi u Engleskoj. Asketsko mršavo lice majke gledano 

u profilu, oči su i njoj i djetetu, kojemu je ručice sklopila na mo- 
litvu u svojim rukama, okrenute k nebu s onom usrdnošću, 
kakovu u skulpturi nalazimo samo na rijetkim plastikama rano- 
gotskih katedrala. Tu je pobožnost sažeta u jednostavnu i izra- 
žajnu formulu, gotovo simbol. I veliki drveni »Raspeti Krist«, 
koji se privremeno nalazi u crkvi sv. Marka u Zagrebu, i na kome 
je bol uznesena i dovedena do maksimuma izražajnosti, nosi 
svojim produženjem ruku i nogu, svojom patetikom patnje i 
svojom vertikalnom dominantom na sebi značajna obilježja bi- 
zantinske i rano-gotske umjetnosti. Tu je Meštrovićeva religi- 
oznost bliza askezi, tu je sažeo i urezao na komad drva duboku 
kršćansku misao otkupljenja patnjom snažnije nego igdje. 

Ima u velikom i svestranom Meštrovićevom radu i eleme- 
nata rane renesanse. Naročito čitav niz anđela, koji muziciradju, 
u različnim materijalima, i jedna divna Madona s djetetom u 
crnom mramoru, na kojoj bi mu zavidjeli Donatello i Luca della 
Robbia. Cjelov, što ga ta Bogorodica utiskuje na usne svome 
čedu, dostojan je čistoće srca Fra Angelica, Mantegne i Ghir- 
landaja. U taj će se rano-renesansni ugođaj blage i nježne reli- 
gioznosti Meštrović uživjeti i kod stilizacija u unutrašnjosti mau- 
zoleja u Cavtatu, a i na nekima od velikih drvenih relijefa 
(»Madona s anđelima«, koju kao da su inspirirala ista duševna 
uzvišenja, kakova su kod stvaranja besmrtnih freska pokretala 
ruku velikog Giotta). 

No po duševnim srodnostima ipak je Meštrović najbliži 
Michelangelu, genijalnome svestranom umjetniku, koji je naj- 
savršenije uspio da u veličanstvenom patosu natprirodnih dimen- 
zija pomiri i uskladi savršenstvo forme s unutrašnjim intenziv- 
nim životom. Meštrovićev »Mojsija« upravo je toliko patetičniji 
od Michelangelovog; koliko su porasla bezakonja i uvećalo se 
klanjanje zlatnom teletu od renesanse do danas. A Meštrovićeva 
»Marija Magdalena«, koja s uzdignutim rukama moli oproštenje, 
daleko nadmašuje Rahelu, koja sklopljenim rukama moli na 


spomeniku pape Julija. Na Magdaleninom licu čita se tragika 


Golgote rječitije nego na bezbrojnim Raspećima, što su kroz sto- 
ljeća stvorena u umjetnosti. I plemeniti patos Grgura Ninskog u 

Splitu prožet je onom sveobuhvatnom širinom koncepcije, kojom 
se odlikuju najznačajnija djela visoke renesanse. A Meštrovi- 
ćevi konjanički spomenici nastavljaju tamo, gdje su prestali 
Donatello i Verrocchio i Michelangelo, a ne možda Marochetti, 
Rauch ili Myslbek. 

S barokom Meštrović nema ništa zajedničko, a neoklasicizam 
Canove, Thorwaldsena i Schadowa jednako mu je dalek i 
stran. Nakon Rodinovog realizma s impresionističkom natruhom 
Meštrović kreira najprije snažni ekspresionizam (ali bez ikakova 
utjecaja Metznera, koji mu se često podmeće), mnogo original- 
niji i jači od Maillolovog, Barlachovog i Epsteinovog, a onda se 
toliko umnogostručuje i razvija u visinu i dubinu, da stvara svoj 
stil kao najveći među najvećima: kao Fidija i Michelangelo. A 
kakav je udio religioznosti u razvitku toga trećeg kiparskog veli- 
kana svijeta? Ona se osjeća gotovo u svakom njegovom djelu i 
manifestira na prerazličite načine. 

Kao što tehnički u kompoziciji i namještaju Meštrović po- 
vezuje umjetnost staroga Orijenta s helenskom umjetnošću, pa 
preko renesanse s današnjom umjetnošću, tako u svojim djelima 
i idejno povezuje religije staroga Orijenta s grčkom kalokaga- 
tijom, renesansnim povezivanjem božanstva s prirodom i krikom 
današnjosti za svijetlom i milosrđem u ovima mračnim i okrutnim 
danima. »Vestalka« se ukočila u meditaciji, spoznavajući svijet 
tek mističnom intuicijom, »Žena kraj mora« ga promatra sa smi- 
ješkom udivljenja prema čudu prirode, »Sveti Franjo« skrušeno: 
moli, da za svu braću i sestre, što ih je Bog stvorio, smije pod- 
nijeti obnovljene _ muke Otkupiteljeve, »Mojsije« kao Dante 
dočarava muke pakla za poroke, »Grgur« prosvjeduje i traži 
sveta prava, »Goethe« rješava iza umnog čela faustovski problem, 
koji mu je ostao neriješen i na smrtnoj postelji (»Mehr Licht!«), 
a »Indijanci« se prkosno zadnjim snagama svojih napetih mišića 
odupiru tjelesnom i i duševnom uništenju. 

Sve su to in ultima linea molitve, a najljepši je onaj mo- 
litvenik, što ga je Meštrović kroz dugi niz godina rezao u velike 
drvene ploče. Treba vidjeti te drvene relijefe, treba osjetiti nji- 
hovu neodoljivu sugestivnost! »Anđeo Gospodnji navijestio Ma- 

riji...« I sad se pred nama nižu sva Navještenja od staro- 
kršćanskih do predrafaelovskih, ali ni jedno ne govori jezikom, 


koji bi toliko odgovarao jednostavnosti i ljepoti riječi Svetoga . 


Pisma, koliko ova Meštrovićeva »Blagovijest«, gdje šarenilo boja 
ne kida koncentraciju, gdje nema nikakve arhitekture i.nika- 
kova pejzaža, gdje je sve uzneseno kao na nekima Rembrandt- 
ovim crtežima: Marija, koja licem, rukama i klečanjem povinu- 
tim tijelom prima sva preobražena milost Božju i Anđeo s uzdi- 
gnutom rukom, koji donosi zapovijed Svevišnjega i ljiljan kao 
simbol djevičanstva i navještenje bezgrješnog začeća. Figure su 
genijalno spojene snopom sunčanih zraka, koje su iznenada oba- 
sjale skromnu i pobožnu ženu i obilježile ju kao odabranicu 
Božju. Ili »Sastanak Isusa i Samaritanke kod zdenca«. Ona stoji 
i čvrsto je obuhvatila rukama krčag s vodom, kojom je ponudila 
čudesnog neznanca. Na licu joj se čita neobjašnjivo udivljenje, 
kojim su prožele njeno čitavo biće najljepše i najdublje riječi, 
što ih je ikad čula. I već kao da se malo prignula pod teretom 
spoznaje i pred licem, iz kojega izvire smisao života. A Krist je 
napola sjeo na rub bunara, jednom se rukom naslonio na njegovu 
ploču, a drugom potencira izražaj i značenje svojih ozbiljnih 
riječi, koje se zrcale na njegovu otužnom i blagom licu, gdje je 
već unaprijed upisana velika zadaća, koju će izvršiti. I to je sve. 
Može li biti snažnije i jednostavnije? Ili »Izgon iz hrama«: 
Hram obilježava samo stup. A uz njega se uspravio Krist u svome 
pravednom gnjevu. Jednu je ruku zgrčio, da su na njoj iskočili 
mišići, a drugu, u kojoj drži bič, spreman na udarac, podigao je 
preko ramena, da zamah bude jači. Lice mu je suhonjavo, puno 
energije, pogled munjevit, usta stisnuta. A trgovci, ogledavajući 
se i duboko uvrijeđeni, udaljuju se sa svojim kesama zlata, ko- 
jima su oskvrnuli hram. Jedan je nezadovoljno zavrnuo nosom, 
drugi se uhvatio za glavu, kao da već osjeća udarac, treći se po- 
mirio sa sudbinom, ali je zabrinuto navorao čelo, a četvrti gleda, 
da što prije nestane, mastan i debeo za ušima. 

Ima jedna »Pieta« u drvu, motiv, koji je Meštroviću uvijek 
bio bliz i drag. Kristovo oduljeno i ispaćeno tijelo kao da se pru- 
žilo preko čitavog relijefa, dotičući bespomoćno sve one, koji su 

ga skinuli s križa i okupili se oko njega, povezani zajedničkom 
boli. Majka Božja sva je izobličena od patnje, jedna žena ljubi 
mu ruku sa suzama u očima, druga mu je obuhvatila noge i priti- 
snula koljena uz svoje čelo, treća plaho zaviruje u njegovo smi- 
reno lice, nema li možda još tračka života u njemu, četvrta samo 
kuka i jadikuje, a u pozadini ozbiljna izmučena lica Josipa iz 
Arimateje i ostalih muškaraca. To je drama! Tu svako lice pred- 
stavlja i doživljava aristotelovsku katarzu osjećaja samilosti i 
straha. Taj je relijef u svojoj tragici velik kao Euripidove i Eshi- 
love tragedije, uzvišen kao gotske katedrale, koban i neumoljiv 
kao Providnost. A ona »Pieta« u bronzi, manje dinamična, više 
lirska i osjećajna u svojoj jednostavnosti? Glava podbočena, 
tijelo mirno položeno u krilo dviju žena, od kojih je jedna Kri- 
stovu ruku stisnula na srce, a druga kao da se pita: — »zar zaista 
smrt?« — A bol? Bol je genijalno izražena u istom i ponovije- 
nom ritmu nagiba dviju ženskih glava, u istim i ponovljenim stra- 
vično ukočenim prstima i u harmoniji cjeline, te nalazi jedinu 
utjehu u obećanju uskrsnuća i vjerovanju, da su putevi Božji ne- 
dokučivi ljudskom umu i osjećajima, ali uvijek vode k onom, što 
je najljepše i najbolje. 

Cavtat. »Gospa od Anđela«, mauzolej na brežuljku. Anđeli 
i sveci, na oltaru mirna Madona s jedva primjetljivim smiješkom 
oko usana, na zidu razapeti Krist, mršav, ispaćen, glave nagnute 
na stranu, s teškim čavlima u rukama i nogama, između dvije 
svijeće. A dolje mozaik, na koji kao da još uvijek kaplje krv, što 
je za nas prolivena. A na stropu opet anđelčići, kao duše one 
djece, što ih je izgubila porodica, koja je dala sagraditi mauzolej, 
u društvu s drugim dječjim dušama: sve su čiste i zato među nji- 
ma nema razlike, pa se ponavljaju kao ornament. U drugom kutu 
Sveti Rok s vjernim psom, dobroćudan, spreman da okrijepi i 
zaštiti, košćat, otporan, kao narod na ovoj našoj hrvatskoj grudi. 
I onda opet krilati plastični anđeli s djecom i bez nje, anđeli 
čuvari, anđeli, što vode duše u nebo, anđeli, koji sviraju sera- 
finsku glazbu, i stilizirani Jaganjac Božji 1 golubići..., sve to 
uzdiže i nosi čitav mauzolej prema onome divnom dalmatinskom 
modrom nebu, prema visinama, gdje nema grijeha ni opačine, 

gdje je sve čisto i eterično, i odakle »velike« ljudske tvorevine 
izgledaju kao sićušne točkice, vijekovi kao trenutci. Čudesno je, 
da je Meštrović iza kosovske dinamike, iza dramatike gotske 
askeze, iza bujnosti i opipljivosti helenski realističkih mramora, 
iza monumentalnosti tvrdih i do skrajnosti kondenziranih spo- 
menika našao u sebi toliko naivne lirike, toliko djetinje nje- 
žnosti, toliko finoće i mekoće, toliko rosne svježine i kristalne 
čistoće i, napokon, toliko franjevačke umiljate i jednostavne po- 
božnosti, da je mogao tako genijalno realizirati mauzolej u Cav- 
tatu. Vjerujem, da mu je tu osim duboke religioznosti pomcglo 
i ono posebno i rijetko osjetilo, koje odabranima omogućuje, da 
se u umjetnosti sasvim odijele od materije i svladaju je u tolikoj 
mjeri, da im djela više ne izražavaju samo konkretne objekte, 
nego čiste i od svake primjese materijalnoga slobodne apstrak- 
cije, ne baš neke misli i osjećaje, nego misli i osjećaje kao ta- 
kove, gdje se najviše približio savršenstvu Beethoven u svojim 
simfonijama. Zato je Meštrović, koji je i veliki mislilac, izrazio 
svoju intimnu misao, koja ga je inspirirala kod gradnje ovoga 
hrama ovako: — »Spoznaj tajnu ljubavi, riješit ćeš tajnu smrti 
i vjerovati, da je život vječan.« — Misao je to duboko religi- 
ozna i već sama sobom dokazuje, koliko je čitava Meštrovićeva 
umjetnost prožeta onom pobožnošću, koja je od prvih početaka 
dala impulz postanku i razvitku umjetnosti uopće. 

Poznate li Meštrovićeve »Evangeliste«? Ivan, mlad i lijep, 
pjesnička duša, sklon misticizmu i sanjarenju, podignuo je glavu, 
a na njoj kao da bliješti odsjev ljubavi, kojom ga je volio Spa- 
sitelj, i požudno bilježi svaku riječ, koja je izašla iz usta Co- 
vjeka-Boga. Na licu mu je udivljenje i fanatično vjerovanje. 
Luka, naprotiv, iskusan i promišljen, cupka svoju bradu rukom, 
kojom je podupro misaonu glavu, ne bilježi ništa, nego važe i 
pamti svaku riječ, nižući jednu do druge iza onoga visokog čela, 
koje govori o umnosti jednako kao i o nepokolebivoj vjeri. 

Mauzolej, koji je Meštrović izgradio u svome rodnom mje- 
stu Otavicama za sebe i svoju obitelj, bit će unatoč svojoj jedno- 
stavnosti, kad bude dovršen, za ljude s malim potencijalom 
umjetničkog gledanja najzamršeniji i najnejasniji dio majsto- 

rovog stvaranja. Tu je umjetnik izrazio svoju intimnu misao, tu 
je on apstraktan i vizionaran kao Paul Valćry, najteži za čitanje 
među francuskim pjesnicima. Dosada izrađeni umjetnički ukrasi 
kapele nose pečat one pobožnosti, koja se kroz čitavu povijest 
čovječanstva od egipatskih, preko grčkih i sredovječnih misterija 
provlači do dana današnjega kao najjača svečovječanska spona, 
a ipak privilegij samo onih, koji su usavršavanjem stekli sposob- 
nost, da osjete bilo prirode i da naslute pravilnost puteva najviše 
sile, koja ju pokreće. Mauzolej u Otavicama bit će filozofska # 
ontološka ispovijed Ivana Meštrovića, njegova teza o smislu 
života i smrti, njegovo naslućivanje, što je iza predmeta i ljudi 
u prirodi i što je u njihovoj srži, što je bitno u njima, i kako se 
to bitno odnosi prema najvišem biću. 

Nedavno je i široka javnost otkrila Meštrovića kao stva- 
raoca crkvene umjetnosti. U obnovljenoj crkvi Sv. Marka u Za- , 
grebu isklesan je u kamenu treći njegov evangelist: Marko. Maj- 
stor ga nije prikazao ni kao pjesnika-vizionara kao Ivana, ni kao 
filozofa-doktrinara Luku, nego kao kroničara-pisara, koji naj- 
vjernije reproducira ne samo Kristove riječi, nego i događaje, 
i mjesta, gdje su se zbili. Ipak ne bilježi na brzu ruku, nego 
dobro promišlja, sjedeći s velikom knjigom u ruci i pažljivo mje- 
reći zamašaj i točnost svake zabilježene riječi. Ozbiljno mu je 
lice mirno i puno pouzdanja u bolju budućnost. Na žrtveniku u 
desnoj kapeli crkve smještena je pozlaćena Madona s djetetom, 
rustikalna, jednostavna u svome materinstvu kao one naše ču- 
desne seljakinje, koje, da tako kažem, u siromaštvu betlehemske 
štalice rađaju i postavljaju na noge najbolje sinove našega na- 
roda, doje ih mlijekom, u kojem kao da još ima sokova, prim- 
ljenih i upijenih izravno iz zemlje, i povijaju ih svojim žuljevi- | 
tim rukama u pelene, opore i oštre, te podsjećaju na slamu, što 
je obavijala sitno tijelo, koje je kasnije bilo bičevano, probo- 
deno, pribijeno na križ, da uskrsne. U jednoj zidnoj udubini 
crkve Sv. Marka otkrit će pažljivo oko divno čudo umjetničkog 
stvaranja: iza zlatne rešetke nalazi se Meštrovićeva »PietA« u 
vosku, možda najljepša, što ju je ikad načinio koji umjetnik! 
Mantegna, Giovanni Bellini Perugino i Fra Bartolommeo postav-. 

lljaju Krista u sredinu, obrađuju ga realistički i grupiraju : 
:njega Madonu i Sv. Ivana, eventualno i anđele. Najljepše jeo 
tih »Oplakivanja« ipak ono Fra Bartolommea iz godine 1516., 
na kome su samo četiri figure: Krist u stavu sjeđenja, kojega 
$ mukom pridržava klečeći Sv. Ivan, Madona, koja ga je obu- 
hvatila oko glave i prihvatila mu ruku, pokušavajući, da ga pri- 
vine uza se, i Marija Magdalena, koja se bacila ničice i zagrlila 
mu krvlju poprskane noge. Izraz boli je tu zbiljski, ni pretjeran, 
ni sentimentalan, Michelangelova forma i snaga spojena je 
5 Raffaeolovom skladnošću kompozicije i prikazana toplinom 
njegovih proosjećanih boja. Andrea del Sarto opet povećava 
broj figura na sedam; njegovo je »Oplakivanje« više namje- 
šteno, bol nas ne obuzima smjesta i neposredno pred njim. Mi- 
chelangelova slobodna skulptura »Pieta« u crkvi Sv. Petra u 
Rimu prva smanjuje broj figura samo na dvije: Madonu i Kri- 
sta. Madona je razmjerno mlada žena, sva zavijena u bogate 
nabore svoje haljine prema koncepciji antike, lice joj je relativno 
mirno i ne očituje snažnu emociju. Krist je lijep mladić — Apo- 
lon, koji je usnuo u krilu svoje majke. Ali upravo te plemenite 
forme i ta suzdržljivost u izražaju čine ljepotu Michelangelovog 
»Oplakivanja«. Majstor je to djelo izradio, kad mu je bilo 25 
godina. Tizianova »Pieta«, koju je dovršio Palma mlađi, sadr- 
žava osim četiri figure još i arhitekturu i dvije plastike. To je 
djelo zrelog majstora, koji u rafiniranoj tehnici (sa širokim po- 
tezima i mrljama, atmosferom postignutom rasvjetom) ponešto 
teatralno i bez jakog unutarnjeg uzbuđenja prikazuje »Oplaki- 
vanje«. »Pieta« Van Dycka, koja je u Berlinu, postavljena jeu 
sjajan pejzaž; Kristovo je tijelo snažna anatomska studija, polu- 
tonovi stvaraju doduše atmosferu pobožnosti, ali cjelina je pre- 
otmjena, a da bude tragična. Četiri figure i barokni anđelak fino 
su ukomponirani, ali nas ta grupa ne može potresti ni pobuditi 
u nama jak osjet boli. Poput Michelangela, Meštrović odabire 
za crkvu Sv. Marka slobodnu plastiku: Madonu, kojoj je u krilu 
Isus. Ali se kod Meštrovića osjeća, da je djelo radio majstor u 
zrelim godinama, čovjek na zenitu svoje stvaralačke snage. Bez 
formalnog utjecaja antike i Michelangela, bez ikakove srodnosti 

s ostalim »Oplakivanjima«, o kojima uznosito govore Povijesti 
umjetnosti, naš majstor postizava snažan dojam boli, dovedene 
do paroksizma, a ukočene do zamrlosti. Majka je privinula uza 
se svoga jedinca-sina, zgrozila se nad ljudskom opačinom i kroz 
suzu prozrela misterij života i smrti. Tu je prestala granica iz- 
među najvećeg poniženja i najvećeg uzvišenja: tu je Meštrović 
kao na plameni i krvavi grb urezao sudbinu čitavog čovječan- 
stva. Jednostavno kao Giotto, dramatično kao Michelangelo, a 
ipak sasvim svojim i originalnim sredstvima izražavanja, on je 
utisnuo u mrtvi materijal najžilaviji i u nebo vapijući krik pro- 
tiv nepravde, vječno revolucionarstvo, koje vjeruje, da samo 
žrtve donose spas i ni jedna kap krvi, prolivena za ideale, nije 
izgubljena za čovječanstvo. Bez patetičkih gesta, majka je zaže- 
ljela ostati sama sa svojim mrtvim jedincem, privinula ga je uza 
se i kao da bi ga. htjela opet uspraviti na noge, podići mu glavu, 
otvoriti oči, ponovno mu dati svoju krv, cjelovom mu udahnuti 
dušu, milovanjem ogrijati obamrle udove. Figure su kod Me- 
štrovića toliko povezane, toliko su jedno, toliko u nama izazi- 
vaju neposredan i intenzivan osjet boli, toliko glorificiraju ma- 
terinstvo, kakovo postoji od postanka svijeta do danas kod svih 
živih bića, a toliko opet ističu i našu majku, poznatu iz narodnih 
pjesama, koja stisnutih zubi i s veličanstvenom jednostavnošću 
podnosi i najteže udarce sudbine, da zaista teško možemo za- 
misliti »Oplakivanje«, koje bi bilo značajnije i koje bi dublje 
impresioniralo. 

Iz čitavoga Meštrovićevog stvaranja izbija-i struji vjera u 
bolju budućnost čovječanstva, koje će preporođeno žrtvama i 
ljubavlju naći napokon svoj pravi put do vječnoga blaženstva. 
Čitav je majstorov rad prodahnut onim kršćanskim milosrđem, 
koje dobra djela smatra svojom najsvetijom zadaćom. Sve nje- 
gove stilizacije su »privoljivanje nebeskom carstvu« i sve doka- 
zuju, da je imao odvažnosti, da se uhvati u koštac sa zlom i gri- 
jehom, sposobnosti, da pogledom obuhvati mnogo više nego nje- 
govi suvremenici, koji makar i iz aviona bacaju bombe, ljubavi, 
koja mu je omogućila, da ljude i stvari prozre do dna, i snage, 
kojom je oblikovao svoja spoznanja i osjećanja. da ih sačuva bu- 
dućim pokoljenjima. 

DR. JOSIP NAGY, ZAGREB 


STROSSMAYER I FRANCUSKA | 
IZVADAK IZ STUDIJE 
I 


Ispravno se kaže, da se za dvadeset i pet godina potkraj 
osamnaestoga i na početku devetnaestog vijeka, od g. 1789. do 
1815., u doba Francuske revolucije i Napoleonova carstva, po- 
vijest Europe skoro izjednačuje s poviješću Francuske. Do riječi 
dolaze ne samo političke i vojničke činjenice, nego još i više 
idejno strujanje. Povijest hrvatska spaja se s poviješću Fran- 
cuske zbog Napoleonova zahvata u tok našeg života, zbog uki- 


nuća Mletačke republike, s kojom je do g. 1797. Dalmacija bila * 


usko povezana, zbog zauzeća Dalmacije i Dubrovnika, zbog obra- 
zovanja Ilirskih pokrajina, zbog Napoleonove Jadranske poli- 
tike, koju je usko povezao sa istočnom. A nakon toga, kad se po- 
litička veza između Francuske i Hrvatske prekinula, nije rečeno, 
da se između ovih dviju zemalja podigao neki kineski zid. Na- 
suprot je Francuska, gibanje njezina političkog i duševnog života, 
kao što je na različne načine privlačilo na sebe pažnju čitavog 
svijeta, privuklo i pažnju onih Hrvata, koji su u životu i težnja- 
ma Francuske nalazili sličnosti sa svojim vlastitim težnjama, a 


u francuskom političkom, kulturnom i vjerskom strujanju otkri-. 


vali koješta, o čemu je bilo vrijedno povesti računa. Intenzivnost 
duševnih veza između Francuza i Hrvata bila je, kako je nedavno 
dobro opazio Juraj Andrassy, kud i kamo veća nego što bi se 
moglo naslućivati s obzirom na općenito stanje u Europi, a oso- 
bito ako se uzme u obzir, da su veze Hrvatske sa stranim svije- 
tom bile ljubomorno kontrolirane od neprijateljski raspoložene 
vlade u Beču, kojoj se kasnije pridružiše Budimpešta i Berlin,!) 

U različitim prilikama, iz različitih povoda i s različitim 
ciljevima pred očima skrenuo je na Francusku svoj pogled i ve- 
liki biskup, političar te narodni dobrotvor Dr, Josip Juraj Stross- 
mayer, koji nije mario samo za ono, što se zbivalo u njegovoj 

užoj domovini, a što bi trebalo promicati i, koliko je samo bilo 
moguće, i ostvariti u korist naroda, nego je svojim pronicavim 
pogledom neprestano motrio, a oštrinom svoga uma redovito 
točno prosuđivao raznoliko gibanje skoro čitavog svijeta, napose 
ono, koje je iz jednog kraja zahvatalo u drugi. 

Rodio se g. 1815. a umro je g. 1905. Rodio se baš one godine, 
kad je veliki međunarodni kongres u Beču na svoj način sredio 
Europu nakon trzavica Francuske revolucije i Napoleonova car- 
stva i, opet na svoj način, izradio joj novu političku kartu. Ali 
hoćeš — ne ćeš žalac političkog sistema g. 1815. bio je uperen 
protiv Francuske. Umro je pak neposredno nakon znamenite go- 
dine 1904., kad je englesko-francuskim sporazumom o Sredo- . 
zemnom moru bila već potpuno izgrađena suradnja između ovih 
dviju država u svjetskoj politici, kojoj prve temelje udariše god. 
1806. engleski državnik Charles James Fox i francuski Charles. 
Maurice de Talleyrand. Francusko-engleska entente cordiale g. 
1904. bila je druga etapa u izgradnji francusko-englesko-ruskog 
Trojnog sporazuma (taj je sporazum bio konačno izgrađen g. 
1907. rusko-engleskim ugovorom) kao protuteže njemačko-austro- 
talijanskom Trojnom savezu, koji je po prvi put nastao g. 1882. 
Za biskupova života Francuska je prošla kroz tri presudne faze 
svoje povijesti, kroz doba restauracije i srpanjskog kraljevstva 
g. 1815.—1848., kroz doba druge republike i drugog carstva g. 
8. 1848.—1870. i kroz doba treće republike od g. 1870. dalje. 

Prvo doba novije francuske povijesti koindicira s biskupovim 
djetinjstvom, njegovim školovanjem u osječkoj gimnaziji, u đa- 
kovačkom sjemeništu, centralnom sjemeništu u Pešti i u bečkom 
Augustineumu. U to doba bijaše on kapelanom u Petrovaradinu, 
profesorom na biskupskom sjemeništu u Đakovu, dvorskim kape- 
lanom i upraviteljem Augustineuma u Beču. Dne 5. kolovoza 
1842. promoviran je na bečkom sveučilištu na čast doktora teo- 
logije. U to doba već bijaše sklopio poznanstva s českim patri- 
otima Riegerom i Palackyjem i izgradio prve koncepcije o fede- 
rativnom preuređenju habsburške monarhije i o potrebi, da se 
hrvatska politika kreće smjerom uzajamnosti i moralne zajedni- 
ce austrijskih Slavena. 

Da je Strossmayer već od mladih godina temeljito učio teo- 
loške nauke, poznavao teološku literaturu u različitim jezicima 
pa i u francuskom, da je poklanjao pažnju svemu onome, što se 
zbivalo u svijetu, a što je imalo bilo kakvih veza s njegovim du- 
žnostima kao Hrvata i svećenika, vidi se na mnogim stranama 
onoga obilnog gradiva, koje govori o njemu i o njegovu djelo- 
vanju. 

G. 1849. bi imenovan biskupom đakovačkim, a svečano usto- 
ličen u Đakovu 29. rujna 1850. 

U predvečerje svog imenovanja Strossmayer je, kako se 
razabira iz njegove korespondencije, pozorno pratio i ispravno 
prosuđivao događaje u Francuskoj g. 1848. i 1849., proglašenje 
republike, donošenje novoga ustava i izbor princa Louis-Napo- 
leon Bonaparte za predsjednika republike. Ali njegovu pogledu 
ne umakoše ni mnoga nasilja, što su tada bila počinjena. U pi- 
smu, koje je 23. lipnja 1849. pisao iz Beča banskom komesaru u 
Osijeku, a zatim vlastelinskom upravitelju u Đakovu Andriji 
Torkvatu Brliću, primjećuje: »To toliko znači, koliko skrajnji 
tiranizam većine proti osvjedočenja manjine, pa ipak je prirodno, 
pa po tom božestveno, da se osvjedočenje i pojedinih štuje i ne 
ugnjetava, da i pojedinima isti kanali k javnosti glede svojih 
mnijenja pristoje, koji i većini. Najljepše teorije međuto poleg 
moralne pokvarenosti ćudi čovjeka izvesti se ne dadu.«*) Stross- 
mayer kao da se slaže s modernim francuskim historicima, koji 
svoje opise događaja onih godina vole svršavati s primjedbom: 
»En France la revolution de fćvrier 1848. avait abouti au despo- 
tizme« — »U Francuskoj je revolucija veljače 1848. dovela do 
despotizma.« 


lI 


Na biskupsko prijestolje stupio je Strossmayer s devizom: 
sve za vjeru i domovinu. U njegovim ustima to nijesu smjele biti, 
niti su ikada bile prazne riječi. Nasuprot za njima se krije obilje 
razmišljanja, motrenja, proučavanja, traženja najprikladnijih, 
ali i najplemenitijih puteva, koji mogu da vode do vjere i do 
domovine. 

Visokim ciljevima i glavnim potrebama vjere i crkve imala 
su poslužiti predavanja na teološkom fakultetu sveučilišta u Za- 
grebu, koje je, u prvom redu njegovim zauzimanjem, bilo otvo- 
reno g. 1874. Otvorilo se pitanje, da li dogmatiku, moralku i tu- 
mačenje sv. Pisma treba predavati na latinskom ili na hrvatskom 
jeziku. Strossmayer je odmah bio za hrvatski. Svećenici, koji će 
predavanja iz tih predmeta slušati na hrvatskom jeziku, lakše će 
i bolje u svojim propovijedima obrađivati pojedina pitanja iz 
dogmatike i moralke, nego ako bi ih slušali na latinskom. Pritom 
mu je kao uzor poslužila Francuska, koja ga poučavaše, kako su 
dobre propovijedi potaknule mnoge svjetovnjake, da se odlučno 
zauzmu za vjeru i kršćanski moral. 

Poznat mu je publicist i državnik Charles Forbes de Tryon | 
grof de Montalambert, koji se odlučno zalagao za prava i ugled 
katoličke crkve u Francuskoj, ali je isto tako odlučno istupao i u 
korist katolika u Poljskoj, Siriji, Grčkoj i Švicarskoj. Interesima 
katolika tih zemalja namijenio je ne samo svoje ozbiljno udešene 
govore nego i veća djela, kao »Des intćrets catoliques au XIX 
sičcle« — Katolički interesi XIX. vijeka —, »Le Pape et la Po- 
logne« — Papa i Poljska. Zna za historika i državnika Alfred-a 
Frederic-a Pierre-a grofa Falloux-a, koji je svojim djelom »Hi- 
stoire de Louis XVI.« — Povijest Ljudevita XXVI. — posvjedo- 
čio svoje legitimističko-monarhističko osvjedočenje, a djelom 
»Histoire de saint Pie V.« — Povijest svetog Pija V. — odao oso- 
bito poštovanje papinskom ugledu. Biskupu je dobro poznat od- 
lučni zagovaratelj katoličkih interesa i ustavnog liberalizma 
Jacques Victor Albert duc de Broglie i njegova djela L'Eglise et 
Empire romain au IV. sičcle« — Crkva i Rimsko carstvo IV, 
stoljeća —, Etudes morales et litteraires« — Moralne i književne 
studije — i »Questions de religion et d* histoire« — Vjera i histo- 
rijska pitanja. : 

Dobar poznavalac prilika katoličke crkve u Francuskoj i 
francuske teološko-naučne književnosti primijetio je u pismu 
svome vjernom prijatelju i suradniku Franji Račkome iz Đakova 


od 2. lipnja 1874. — zagrebačko je sveučilište bilo svečano otvo- 
reno 19. listopada 1874. —: »Ti su ljudi više skoro nego sami 

svećenici doprinijeli, da vjera i kršćanski život procvate u Fran- 
cuskoj. To bi, kako rekoh, željeti bilo i kod nas. Kako će pako to 
biti, ako se dogmatika i moral na sveučilištu ne budu predavali 
našim jezikom, ako se ne budu djela dogmatička i moralna pisala 
našim jezikom, na uviđam. Valja da se za našim predavanjem na 
sveučilištu zanese ne samo mladež duhovna, nego barem ponešto 
i mladež svjetovna. Valja da nam knjige te vrsti čitaju ne samo 
svećenici, nego i svjetovnjaci. Je li pako to i pomisliti u današnje 
doba, ako se knjige te vrsti ne budu pisale našim jezikom i ako 
se ne bude našim jezikom predavalo?« 


S biskupovim stalnim nastojanjem, da interes za vjersko- 
moralna pitanja ne bude ograniččn samo na svećeničke krugove, 
nego da se proširi i na svjetovnjačke, potpuno se slagala činjenica, 
što se u većim francuskim gradovima u korizmeno doba drže tako 
zvane konferencije, ozbiljna predavanja za učeni svijet. Njego- 
voj pažnji ne umaknu glasoviti propovjednik katedrale Notre- 
Dame u Parizu Isusovac Gustave Francois Xavier Delacroix de 
Ravignan, čije su propovijedi bile izdane u mnogim izdanjima 
pod naslovom: »Confćrences prčchćes a Notre-Dame de Paris« 
— Razlaganja održana u Notre-Dame u Parizu. Delacroix je 
autor djela »De V'existence et de Vinstitut des Jesuites« — O op- 
stanku i o ustanovi Isusovaca — i »Clćment XIII. et Clćment 
XIV.« — Klement XIII. i Klement XIV. Strossmayeru je dobro 
poznat još jedan glasoviti propovjednik katedrale Notre-Dame, 
Dominikanac Jean Baptiste Henri Dominique Lacordaire, čije su 
se propovijedi silno dojimale slušatelja s razloga, što je u njima 
vrlo vješto i duhovito obrađivao pitanja nacionalizma i slobode, 
industrije i politike. 


Znajući za lijepe uspjehe, koje francuski propovjednici po- 
stizavahu svojim ozbiljnim, naučno i literarno dotjeranim propo- 
vijedima, u spomenutom pismu Franji Račkome biskup postavlja 
Pitanje: »Zar se ne bi u Zagrebu, u stolnoj crkvi, svake korizme 
take konferencije držati mogle za odlični i izobraženi svijet, do- 
čim je dosta ostalih crkava, u kojih se riječ Božja puku propo- 
vijeda? A ovo i opet laglje će se zbiti, ako se već u školi nauče 

ibudući svećenici bitne nauke svete vjere raspravljati narodnim 
jezikom.«?) ' 
Sve je to bilo u skladu s prvim dijelom devize: sve za vjeru. 


HI 


Drugi dio — sve za domovinu — poticaše ga, da za svoju 
vlastitu domovinu učini sve, što se uopće dade učiniti, da ne za- 
zire ni od koje žrtve, ali i da bude pravedan prema tuđim domo- 
“vinama. S velikom pažnjom pa čak i sa zebnjom u duši gledao je 
na sudbonosne dane Francuske nakon godine 1860., na kobnu 
politiku Napoleona III., na nesretni rat g. 1870.—1871., na pad 
«carstva i ustaljenje treće republike. 

Kao svako nasilno vladanje, tako se i vladanje Napoleona 
III. moglo održati jedino uspjesima. Do g. 1860. francuski je car 
“mogao pokazati obilje uspjeha i u svijetu se ustalilo uvjerenje, 
«da se evropska politika stvara u Parizu, Ali nakon ove godine 
“prilike se iz temelja izmijeniše. Francuski car nije mogao sprije- 
čiti ugušenje poljskog ustanka g. 1863. Ne uspje mu ni igra 
:s Meksikom, i nadvojvoda Maksimilijan, car Meksika »po milosti 
francuskog cara« bi čak strijeljan 19. lipnja 1867. Iste godine 
priredio je Pariz svjetsku izložbu, koja je u glavni grad privukla 
“nekoliko suverena stranih država, a Napoleon III. zapodjede pre- 
.govore s nizozemskim kraljem, da bi, uz novčanu odštetu, odstu- 
pio Francuskoj veliku vojvodinu Luksemburg. Pitanje je došlo 
“pred međunarodnu konferenciju u Londonu, koja je zaključila, 
da će velike sile zajednički garantirati neutralnost Luksemburga. 
“Ti, a i drugi neuspjesi svratiše carevu pažnju sa vanjske politike 
:na nutarnju, na potrebu reorganizacije vojske i neke političke 
reforme. Udari opasnim srednjim smjerom između koncesija i 
represivnih mjera, pa izbori za zakonodavno tijelo od 24. svibnja 


+“ 1869., i uz sav veliki pritisak s vladine strane, dadoše vladi 


-4,467.620 glasova, a opoziciji 3,258.777. Pišući Franjo Rački o 
tome Strossmayeru 1. lipnja 1869. primjećuje: »Čudimo se uspje- 
“hu opozicije franceske, osobito u Parizu. Napoleon je dobio svoj 
»memento mori«. Glava i srce Franceske izjavi se pače antidi- 
inastički.«*) 

Dne 19. srpnja 1870. Francuska je objavila rat Prusiji. Iste 
godine 5. kolovoza Rački krenu u Beč, da u kućnom, dvorskom i 
državnom arhivu sabire građu za Zrinsko-Frankopansku urotu.") 
Već 12. t. mj. piše biskupu iz Beča i izvješćuje ga o dojmu, što 
ga je francusko-pruski sukob izazvao u glavnom gradu Austrije. 
Kaže, da je sav svijet iznenađen i zebezeknut uspjehom njemačke 
vojske, da se Nijemci raduju i snuju o Velikoj Njemačkoj, kojoj 
bi se imale pridružiti i njemačko-austrijske pokrajine. Austrija 
da se ne će uplesti u rat, jer se primiče kraj napoleonskoj dina- 

stiji i njezinom carstvu. Ne će ni Rusija, pa će se dvoboj odi- 
grati između Njemačke i Francuske. Ali ako Francuska progna 
Napoleonide, pa nastavi rat s njemačkim narodom, da bi moglo 
doći do evropskoga rata. Da se Rusija ne će umiješati u rat, da 
ne će dirati u Istočno pitanje, jer nema povjerenja u Podunav- 


ske kneževine, uvjeravaše Rački biskupa i 31. kolovoza, kad se 


već bijaše vratio iz Beča u Zagreb.*) 

Između lica onih burnih dana Strossmayerovu pažnju naro- 
čito zaokupi državnik i historik Adolphe Thiers, autor djela »Hi- 
stoire de la Revolution Francaise« — Povijest Francuske revolu- 
cije — i »Histoire du Consulat et de "Empire« — Povijest Kon- 
zulata i Carstva. Thiers je odlučno pobijao politiku Napoleona 
III., ustao protiv nepromišljene objave rata g. 1870., tražio kod 
velikih sila pomoć za Francusku i s njemačkim kancelarom Bis- 
marckom pregovarao o miru. Nakon rata 'Thiers je g. 1871. do 
1873. bio na čelu francuske vlade. Sam je želio, da bi Strossmayer 
došao u Pariz i razložio mu svoje nazore »o velikim suvremenim 
pitanjima.« I ako do sastanka između njih nije došlo, Thiers je 
posrednim putem saznao, koje su bile tadašnje biskupove glavne 
misli 1 želje. 

I nakon g. 1873. Strossmayer je živo želio, da se Thiers što 
skorije vrati na mjesto ministra predsjednika i da provede takovu 
organizaciju Francuske, kakova će biti od koristi ne samo njoj 
nego i čitavoj Europi. U jednome svom pismu kneginji Lizi Tru- 
beckoj iz Đakova od 22. rujna 1873. — kneginja je o tom imala 
obavijestiti Thiersa — biskup čisto i bistro kaže: »Bez reorgani- 
zirane i preporođene Francuske nikada u Europi ne će biti ni 

stalnog mira, ni slobode, ni nezavisnosti, ni napretka«. Preporo- 
đena Francuska treba da zadrži republikanski oblik, ali da po- 
stane zaštitnicom svih konzervativnih sila, da udovolji svome 
božanskom pozivu — vraiment divine vocation —, da se naime 
postavi na čelo latinskoj rasi, na stranu katolicizma i papstva, a 
s Rusijom treba da stupi u trajne prijateljske veze.?) 


Ako je Thiers, nakon što je ostavio mjesto ministra pred- 
sjednika, po kneginji Trubeckoj bio upućen u Strossmayerove 
nazore o Francuskoj, dok je bio na tome mjestu, bio je obavije- 
šten službenim putem o njegovoj političkoj ulozi u samoj Hrvat- 
skoj. O tome je riječ u izvještaju francuskoga generalnog kon- 
zula u Beogradu Ed. Engelhardta od 4. veljače 1872., koji je, 
kako kaže u predgovoru svog djela »La Turquie et le Tanzimat 
ou Histoire des rć€formes dans "Empire Ottoman« (Paris 1882. 
do 1884., 2 sveska) proboravio više od dvadeset godina u istoč- 
nim krajevima (dans les contrćes orientales). Engelhardt, izvješ- 
ćujući svoju vladu o prilikama među južnim Slavenima u Austro- 
Ugarskoj i na Balkanu, kaže, da se u Hrvatskoj obrazovala jedna 
stranka, stranka »hrvatskih nacionalista« (les nationaux croates), 
kojoj da je na čelu »lVardent ćveque de Djakovo« Strossmayer 
sa svrhom, da 6,000.000 stanovnika sabere u jednu državu s glav- 
nim gradom Zagrebom. Prema širokom programu (la grande 
idće) ove stranke nova bi država u prvom redu imala obuhvatiti 
trojednu kraljevinu Hrvatsku, Slavoniju i Dalmaciju, zatim Bo- 
snu i Hercegovinu i konačno se proširiti na Crnu Goru, Rašku i 
Srbiju. Engelhardt spominje dalje, kako se tom planu protive 
Beograd, Cetinje i Madžari, kako je težnja Srbije, da u jednu 
državnu cjelinu ujedini samo Srbe, kako je Crna Gora ne- 
odlučna, kako Austrija ide jednim smjerom, a Ugarska drugim 
i kako su prilike na jugu habsburške monarhije, u prvom redu 
zbog napetih odnosa između Hrvata i Madžara, vrlo nepo- 
voljne.?) 


Iz tih se nekoliko navoda, koji se lako mogu povećati, vidi, 
da je Francuska rado slušala biskupovo mnijenje, kad se radilo 
i o francuskim, a i o hrvatskim prilikama. 

IV 

Neposredno prije otvorenja Jugoslavenske akademije, u 
svibnju i lipnju 1867. biskup je preko mjesec dana proboravio u 
Parizu. Govor, koji je pri otvorenju akademije održao 28. srp- 
nja, a u kojem je obradio pitanje odnosa Propela i vjere prema 
znanosti, pokazuje, da je francuska književnost bila glavna pod- 
loga, na kojoj ga je sastavio. Ističući, da su učenjaci, kojih djela 
pokreću svijetom, i njima samima donose neumrlu slavu, ljudi 
čedni i ponizni, na prvome mjestu spominje matematičara i filo- 
zofa Blaža Pascala, »jednoga medju prvacima veleuma ovoga 
svijeta.« Uz njegove »Les pensćes philosophiques« nadovezuje 
primjedbu: »Ako se pravo veleum orlom nazivlje, to vjerujte mi, 
gospodo, nigda još nije bilo orla na svijetu, koji bi se mišlju svo- 
jom više od Paskala uzdigao.« U Chateaubriandovu »Le gćnie 
du christianisme« nalazi biskup, da se potpuno odrazuje »svijest 
naroda franceskoga«. Francois Pierre Guillaume Guizota (1787. 
do 1874.) naziva slavnim francuskim državnikom i umnim po- 
vjesnikom evropske civilizacije — Guizot je g. 1828. izdao svoju 
»Hlistoire de la civilisation en Europe —, a za njegove »Mćdi- 
tations sur Vessence de la religion chrćtienne«, koje su izašle 
štampom g. 1864., primjećuje, da su »djelo divne ljepote i duboke 
mudrosti, osvetnik časti i poštenja, što najizobraženiji narodi i 
najveći učenjaci Propelu iskazuju«. Dotaknuvši se pojedinih pi- 
tanja državnoga i međunarodnog života zadržava se kod Montes- 
quieova »L/'esprit de lois«, za koje kaže, da se s njim nijedno 
drugo djelo ne može usporediti, i što je god kasnije o tim pita- 
njima napisano, da je na neki način iz njega crpljeno. 

Prirodna je stvar, da se Strossmayer u svome svečanom go- 
voru, namijenjenome velikom pitanju odnosa vjere i nauke, više 
puta osvrnuo na glasovitog propovjednika, historika i dogma- 
tičko-polemičkog pisca sedamnaestog vijeka Jacques-a Bćni- 
gne-a Bossuet-a (1627.—1704.). Prirodna je stvar, da se duže 
zadržao kod čovjeka, čije su propovijedi ne samo odraz moral- 
nog raspoloženja pariskog aristokratskog društva sedamnaestog 
vijeka, nego podjedno naučne rasprave i o onim ljudskim pita- 
njima, koja se uvijek obnavljaju. Za znamenite Bossuetove »Dis- 

cours sur Vhistoire universelle«, u kojima autor historijske činje- 
nice prikazuje i tumači po dogmama Providnosti, kaže Stross- 
mayer pri kraju svoga govora evo ovo: »Samo se po sebi razumije, 
da Bossuet divnim perom svojim opisuje promisao Božji, koji se: 
krjepošću i poštenjem ljudskim služi, da malene i zapuštene na- 
rode uzdigne i do neumrle slave uzvisi; dočim s protivne česti 
dopušća, da nepravica i zloća ljudska ponor kopa, koji zname- 
nitost i drevnu slavu čuvenih u svijetu naroda za navjeke pro- 
ždire. Svu bi mi skoro povijest Bossuetovu prevesti trebalo, kada 
bih sva klasička na stvar našu spadajuća mjesta navesti htio; a 
misao i izraz u njegovim spisima tako su uzvišeni, tako međusobno: 
spojeni, da bi svaki prevod lako osakatio i misao po svoj prilici 
oštetio.« 

Strossmayer je ne samo tim svojim govorom nego i na mno- 
ge druge načine pokazao, kako bi i kroz Jugoslavensku akade- | 
miju i kroz hrvatsku nauku pa i kroz čitav hrvatski javni život: 
trebao strujati duh francuske nauke i francuskoga svjetskog: 
naziranja. U skladu s tim bila je njegova želja, da među člano- 
vima akademije što skorije vidi kojega uglednog Francuza. Oko: 
mu je ponajprije zapelo na Louis-u Legeru (1843.—1923.), je- 
dnome od prvih slavenofila u Francuskoj, koji je g. 1868. izdao: 
svoje djelo: »Cyrille et Mćthode. Etude historique sur la conver- 
sion des Slaves au Christianisme«. Na nj upozoruje Franju Rač- 
koga i primjećuje, kako bi bilo dobro, da ga akademija imenuje: 
članom dopisnikom uz opasku: »Animemus homines, qui nobis. 
prodesse possunt.«*) S Legerom, koji je bio izabran dopisnim. 
članom 24. listopada 1870., Strossmayer je bio stalno u dopisi- 
vanju, otkupljivao više primjeraka njegovih djela, bio redovito: 
obavješćivan o svakom njegovom radu, o svom mu trošku slao 
u Pariz »Obzor« i »Vijenac«, pribavljao mu hrvatske knjige, 
s njim se sastajao u Rogatcu i njegov rad podupirao u svakom 
smislu.) 

A isto je tako rado viđevao i rado bio od pomoći svakom: 
Francuzu, učenjaku, publicistu, novinaru, političaru, koji su vo- 
dili računa o našim stvarima. I tako Francuskoj, koju je poput 
pape Lava XIII. volio nazivati la fille ainće de UV ćglise catho- 

lique — starijom kćeri katoličke crkve — nije uopće nikada pre- 
stao iskazivati svoje simpatije i uvijek je ozbiljno pa čak i kri- 
tički pratio svaki razvoj njezinog nutarnjeg i vanjskog života. 

ZIMSKA NOC U PARKU 


Klupa puna snijega spava. 
Noć. Tišina svuda leži. 

Gdje je sunce? Gdje je trava, 
ili dijete da prebježi? 


Ovaj park je mnoga ljeta 
meni mir i sreću dao. 
Ah i ja sam nekad cvao, 
veli moja stara sjeta. 


Vjetrovi su moje cvijeće 
raspršili na sve strane. 
Ostale mi gole grane. 


Gole grane nitko ne će. 
Ostah kao ova klupa 
puna snijega... hladna... tupa. 


EPITAF ZA GROB VILLONA 


Ovdje spava skitnica Villon; 
odmara se nakon dugog puta. 
Muklo lupi gruda kao zvon. 
Onda opet teška zemlja ćuta. 
Ovdje spava skitnica Villon. 


Život mu je bio tužan san: 
razlupani prozori i čaše. 
Često je u uzi čeko dan; 
gledo, kako drumovi se praše. 
Život mu je bio tužan san. 

Nije bio nevin kao krin. 

Blatila ga zemlje gadna halja. 

Ali sanja modri baldahin 

nad njim sjaše ko nad glavom kralja. 
Nije bio nevin kao krin. 


Imao je samo svoje sne, 

jedne hlače, kaput, staru kapu, 
jaki štap 1 to je bilo sve. 

I još možda ružicu na štapu. 
Imao je samo svoje sne. 


Ali život mu je bio pun: 
kavge, žene, birtije u dimu. 
Nestao je ko u buri čun. 
Al ostade jedro: stihovi mu. 
Kako mu je život bio pun! 


Ovdje spava skitnica Villon. 
Oko njega teška zemlja ćuta. 
Muklo lupi gruda kao zvon. 
Odmara se nakon dugog puta 
stara, trudna skitnica Villon. 


Vjekoslav Majer 

TRŽNICE 


Lutao sam tržnicama velikih gradova; 

ujutru sam se povjeravao vrevi nepoznatih lica 

što žure s osmijehom širokim za svojim životnim poslovima, 
lutao sam želeć, da se dignem nad gorkim snovima 

i da se predam 

onome, što je prisutno kao vječna snaga zemlje, 

plodovima njenim da se predam. 


Tu se nalazim pod svim podnebljima 

kao stari moreplovci, 

bezbrižno pomiješan s bezbrojnim kodaiškai: 
vedar kao lovci. 


Odmaram se u zelenilu širokih livada, 

u svjetlosti povrća, u krajevima tropskim. 
Lijeno spava duh pod vijencima banana. 
Beskraj boja rasiplje u mene punoća, 
blistanje teškog voća. 


Mirisi sve drukčiji me spajaju 

s priprostom dušom zemlje, 

i slike mrtve prirode me osvajaju, 

da ugasim sve teške misli o svijetu 

i budem pokoran onome, što vidim 
idući jedar s tolikim licima, što se daju 
zemljinom sjaju. 


To blaga je i odmorna šetnja 

u šarenilu oblika, 

što ih zemlja dade; 

šetnja kroz voćnjake, bašte i šume, 
između starih prodavačica, 

što zvučnim glasom nude, 

s vedrim uzvicima 

ono, što nosi lijek mojim gorkim snima. 


Hrvatsko Kolo 177 : 12 


Cio život bih mogao tako provest 

pored plodova kupusa i jabuka, što se zlate, 
usred običnih, svježih razgovora: 

tu sam na cijelom svijetu 

i lutam obalama nepoznatih mora, 

stopljen sa hiljadama godina, 

vraćajući sebi mnogo od svježine 
izgubljenih dana. 

Prolazeći kroz zemljine mijene, rase i klime, 
tu osjećam, kako u mene prodiru njena proljeća i zime. 
Padaju u me u jednostavnoj ljepoti, 

kao oku prvih ljudi, 

šare zemljine kore, 

pregibi divni i bore, 

opojna pustoš polja, 

dasi mora, 

disanje ekvatora. 

Geografija i geologija su mi jasne, 

i krotak sam među plodovima, 

jedno s njima, 

pred likom velikih riba. 

Ja gledam ih zanesen i mislim, što sam, 

šta je čovjek i sve ovo, i čudan sam sebi. 
Pred ribama, koje imaju nešto vrlo staro u opuštenim ustima, 
kao stare prodavačice. 

Iz kojih stoljeća su došle? 

Prastare ribe, golemi plodovi: — 

sve se to miješa sa bojama voća, 

sve je skupa smirena punoća. 

Duša je tako vedra i sama, 

i osjećam, da se budim kao dijete, koje je zaspalo 
na neznanim obalama. 





Frano Alfirević 

IVO KOZARČANIN, ZAGREB 


SUSRET 


1 

Iz mraka su fantastično rasle ruke vatre, plave i crvene. 
Igrale su radosno po tamnim plohama zidova, za kojima je zvi- 
ždala mećava. Soba je bila puna sjena, duhanskog dima, šutnje i 
jauka vjetrova, koji sve žešće nasrtahu na prozore. Pod kućom 
snježno blistahu zaleđeni rukavi potoka, zamotani u bijelu po- 
njavu mećave, koja je teško pritisnula osamljenu, tihu uvalu. 
Pala je večer i mrak, planina se uvila u neprozirnu snježnu 
maglu, vjetar je izbrisao ljudske i životinjske tragove u snijegu 
na cesti i po proplancima, slamni krovovi kuća u malim brdskim 
zaseocima zadimili su večernje lule, koje je gušila bijesna sije- 
čanjska mećava. Oluja je tresla drveni graničarski konak na 
čistini, pretvoren u šumarsku kuću, lupala s nezatvorenim tavan- 
skim prozorom, kidala smrznutu mahovinu i bršljan s nadsvo- 
đene dvorišne ograde, punila sitnim, igličastim snijegom svaki 
otvor i svaku sjenatu udubinu na hrastovim kućnim gredama, 
izglodanim i pocrnjelim od pozna vremena. U kući, koja je bro- 
dila kroz mećavu kao lađa, micalo se crvotočno pokućtvo na 
nevidljivu vjetru, njihalo se na zidovima starinsko tursko oružje, 
dlakave životinjske glave 1 rašljasti rogovi, punjene sove i jastre- 
bovi, cviljela sva vrata i sve grede, selili se miševi i parcovi iz 
podruma na čardak, otkuda se opet vraćahu natrag u podrumsku 
vlagu i plijesan. Čovjek je zaboravio, da je čovjek i da ga od 
spiljskog doba dijeli dvadeset tisuća godina kulture i ratne vje- 
štine, osjetio se bratom svakoj zvijeri i svakom stablu, koje je 
zeblo zajedno s njim u ledenoj noći, zaplakao zbog smrznute 
vrane i gavrana kraj puta, naslonio se u slami na topla govedska 
leđa, potrpao se preko glave i zatvorio oči, da ne vidi živi, divlji 
mrak pred sobom. Brzo je prošao dan, ali noć je bila bez kraja 
i bez početka. Tko će dočekati, da prođe noć? 

Vatra je šarala sobu plavim i crvenim odrazima, koji pre- 
lažahu sa zida na zid i s čovjeka na čovjeka. Oživjela je sovina 

glava nad vratima i uz zloguki huk sletjela na sredinu stola. Je- 
lenji rogovi kraj lugarske dvocijevke sjali su se na jutarnjoj 
rosi, koja je kapala s mladog brezinog lišća. Zadimljene slike s ja- 
njičarskim pohodima i arnautskim pokoljima strepile su od 
hladnog, vlažnog zida, na kome su visjele, no nitko se nije osvr- 
tao na njih. Osjećajući tamnu tjeskobu, što se rađa u njoj, a ne 
znajući ni sama zašto, Olga se odmicala od prozora prema 
ognjištu, ćuteći vjetar, kako je bridi studenim dahom po kosi i 
po vratu. Plamenovi osvijetliše niz blijedih, šutljivih lica, koja 
umorno uranjahu u blagi, mirisni mrak. Kad ispiše i treću bocu 
stare šljivovice, Olga iznenada osjeti Petrovu vlažnu, hladnu 
ruku na svome ramenu. — 

— Ti se ne osjećaš dobro, draga? — Petrov je glas bio na- 
metljivo sladak i neprirodan, kao da se ispričava. Tako je go- 
vorio samo onda, kad je bio pijan. 

— Pusti me! — odgovori ona neraspoloženo i prijeđe na 
drugu stranu sobe. — Mogao bi nam gospodin šumar što pripo- 
vijedati, — reče odmah zatim s molbom. 

Šumar je upravo bio zabavljen tim, da upali svjetiljku. Li- 
jevao je oprezno petrolej u nju, i ruke su mu drhtale, dok je palio 
žigicu. Olga brzo doda: : 

— Mislim, da je puno ljepše i ugodnije u mraku, ako nitko 
nema ništa protiv toga? Svijetlo će pokvariti sav dojam i raski- 
nuti iluziju. Tko se ne slaže sa mnom? 

Složiše se svi, pa šumar ugasi žigicu, koja je imala samo 
toliko vremena, da osvijetli njegovo mršavo, nelijepo lice, uto- 
nulo u crnu bradu i tamu. ' 

— Ja ne znam ništa pripovijedati, — reče on tiho, ispriča- 
vajući se. — Ja sam tu već godinama zakopan u zabiti i osami, 
ne znam pravo, jesam li živ ili mrtav, ni s kim se ne sastajem, 
nikuda ne odlazim, nitko ne dolazi k meni, nikoga ne poznajem, 
što bih vam ja novo mogao ispripovjediti? Zvanje mi je mučno i 
teško, živim u dobrovoljnu progonstvu u planini, lugari me mrze 
i kunu, pretpostavljeni mi se čude i ne vjeruju mi, da se ovdje 
ugodnije osjećam, nego među ljudima. Ja sam divlji čovjek, 
kojega pohađaju samo lisice i vukovi. Mogu vam govoriti o mla- 

dim bjelicama u Sani i o medvjeđim brlozima, na koje sam na- 
išao za besciljnih ljetnih lutanja u mjesečnim noćima. Žene 
nemam, djece nemam, braće nemam, ni prijatelja nemam. Bliža 
mi je i draža mahnita zvjerinja radost, kad dolazi proljeće, nego 
riječ čovjeka brata, koji me obilazi, kad me sretne u šumi. Ja sam 
eremit, gospodo, od mene se ne može mnogo tražiti, jer imam 
vrlo malo, i to treba meni. Vi ste k meni slučajno zabludjeli i 
otići ćete opet, kad mećava popusti. Vi niste imali pravo, kad 
ste se na mene obratili, da vas zabavljam. Ja ne znam zabavljati. 
Nisam to nikada znao. Mnogo toga ne znam ili znam slabo, ali 
zabavljati ne znam ni malo. Ja sam uvijek imao drugog posla i 
drugih briga, pa nisam dospio, da i to naučim, iako bi mi to 
možda bilo potrebnije (kako vi mislite) od svega, što sam učio i 
naučio. Sada je nažalost već kasno. Ovdje to zaista ne mogu 
naučiti. 

Postalo je toplije u sobi, jer su šumarove riječi bile iskrene 
i srdačne. On otvori novu bocu rakije (nitko nije znao, otkuda ih 
donosi i koliko ih još ima), natoči čaše i dopuni: 

— Vi se zbog toga ne ćete ljutiti na mene, nadam se? Tome 
ja lično nisam ništa kriv. Krive su prilike i uvjeti života, koji su 
više nego teški. Vi me razumijete? Mene se ljudi boje i mrze me, 
ali ja nisam zao čovjek. Naprotiv. Vi ćete još imati prilike, da 
se o tome osvjedočite. Uostalom, od čega se ja branim i zašto? 

Olga nepovjerljivo upita: 

— A zar vi baš morate živjeti ovdje? Zar ne možete tražiti, 
da vas premjeste u grad ili u koje drugo mjesto, gdje ćete ipak 
imati bolji stan i povoljnije životne uvjete? Čovjek može biti 
sam i u najvećem gradu, ako hoće. Samoća nije nešto izvan nas, 
nego u nama, što ovisi o našoj volji i našem odgoju. Zar ste pri- 
kovani uz ovo mjesto i uz ovaj konak, koji je inače (treba pri- 
znati), iz naše sadašnje perspektive, nakon svega onoga, što smo 
danas vidjeli i doživjeli, ljepši od najljepšeg hotela? 

— Možda i moram, čemu se vi zanimate za to? Vi ste još 
odviše mladi, gospođo, da biste mogli razumjeti, što je život. 
— Šumar ispije čašu i obriše bradu. — To su stvari, koje se tiču 
samo mene i o kojima nerado govorim — reče on hladno. — 
Bolje je, da pijemo. 

' Petrova ruka padne ponovo na Olgino rame. Odrinula ju je 
jetko, uzmičući pred njim, ali on pođe za njom. 
— Htio bih ti nešto reći, Olga. — Po glasu se osjećalo, kako 


svladava ljutinu. — Što je tebi večeras? 
— O tome ćemo razgovarati sutra. — Olga ispije čašu, iako 
joj nije bilo do pića. — Dakle, gospodin šumar ima razloga, da 


ostane ovdje? — upita ona okrenuvši se opet k šumaru, kojega 


je čuvala tama. — On možda čak i ne smije otići? 

— Kako vi to mislite? — trgne se šumar i pogleda u nju. 
Bio je neprijatno iznenađen njenim pitanjem, i nije to krio. 

Olga osjeti, da je pošla predaleko, pa se u neprilici povuče 
korak natrag, u tamu. Htjela se popraviti, no zapravo je stvar 
još pogoršala i pojačala neugodnu šutnju, koja je nastala poslije 
njezina pitanja, kad se ispričala: 

— Oprostite, ja vas zaista nisam htjela uvrijediti. Ne želim 
i ne smijem dirati u vaš intimni život. Slučajno mi je pobjeglo to 
pitanje, a vi ne samo da niste dužni, da mi odgovorite na nj, 
nego sam ja dužna da vas zamolim za oproštenje. Nisam to uči- 
nila zlonamjerno. 

— Zašto da se ispričavate? — odgovori šumar bez žurbe, ali 
ne i bez ljutnje, s čudnim mirom, koji uplaši Olgu. — Vi ste moji 
gosti i možete pitati, što želite. Konačno, možda je malo neobično, 
ali vi morate znati, kod koga se nalazite. Ja mogu biti i raz- 
bojnik, mogu vas pobiti i opljačkati, kad zaspite, tko bi ikada za 
to doznao u ovoj divljini i zabiti? Ne, vi imate sasvim pravo. Ja 
ne smijem ostaviti ovo mjesto. Ja sam prisiljen živjeti ovdje. 
Ukratko, ja sam ovamo pobjegao. Je li vam sada jasno? 

. Šumar je govorio hladno i tvrdo. Kraj Olge je stajao Petar 
i prošao zamišljeno rukom kroz kosu. Šest se pari očiju mutno 
zažari u mraku, koji neumorno šaraše vatra. 

— Zbog čega ste pobjegli ovamo? 

— To vam ne ću reći. Dosta je, da vam kažem, da sam 
imao ozbiljnih razloga za to, i te kako ozbiljnih! Hoće li vam to 
biti dosta? 

— A ako nam to ne bude dosta? 

— Žao mi je, no onda ću morati da vam otkažem svoje 
gostoprimstvo. Izvolite birati, meni je posve svejedno. Možda 
će mi malo, malo biti žao. Ali sasvim malo. 

Šumar je bio pijan. Olga priđe k njemu i povjerljivo ga 
primi za ruku. 

— Ja sam svemu tomu kriva — reče ona blago, trudeći se, 
da ga opet ne uzbudi. — Oprostite, ja sam počela čitavu tu ne- 
ukusnu komediju. Da nisam bila radoznala, pitanje ne bi bilo ni: 
postavljeno. Hoćete li mi oprostiti? Nemojte se ljutiti na mene. 
Zar ne, da nas ne ćete istjerati sada u mećavu i u mrak? 

— To ne ovisi o meni. Ja sam vam stavio na volju, da bi- 
rate. Ako niste zadovoljni, pomozite sebi, kako znate i možete. 
Ja se ispovijedati ne ću. 

Natočio je opet čaše i upalio svijetlo, koje obasja blijeda, 
uznemirena lica, poredana u krugu oko njega. Teturao je malo, 
dok je koraknuo prema prozoru. 

— Jeste li se odlučili? — upita ne gledajući ni u koga. 

— Jesmo, — odgovori Olga. Petar se žestoko ugrize za 
usnicu. — Svi vas molimo za oproštenje, iako sam samo ja kriva. 
Hoće li vas to zadovoljiti? 

Tada se šumar tromo vrati k stolu, podigne svoju čašu i 
reče gledajući, kako se svijetlo lomi u tekućini zlatno-žute boje: 

— No da, vama je malo neugodno, ja to razumijem. Ni 
spavati ne ćete pravo moći, odviše ste uzbuđeni. Ni rakija vam 
više ne prija. Romantike je nestalo, ostala je samo gola stvarnost, 
koja vas straši. A ipak je sve to bezrazložno. Mene se nitko ne 
treba bojati, ja nikome ne ću ništa zlo učiniti, ja još nikada u ži- 
votu nisam nikoga ražalostio ili uplašio. Mene su svi žalostili, 1 
svi su mi činili zlo, ali ja još nikoga nisam ni prstom taknuo. Ja 
pazim, da mrava ne zgazim na putu, dok idem. Kad čovjek živi 
u šumi kao ja, onda on dublje i potpunije osjeća srodnost izme- 
đu sebe i biljnog i životinjskog svijeta oko sebe. Zna, da je sva- 
ka ptica i svaka travka svijet za sebe, koji isto tako želi živjeti 
kao čovjek ili kao vuk. Ima mnogo toga, o čemu bih vam trebao 
govoriti, ali ne vjerujem, da bi vas to zanimalo. Vi želite nešto 
veselo i vedro, a sve, što ja znam, tamno je i tmurno kao ova 

planina oko nas, u kojoj vjekovahu samo vuci i hajduci. Ja sam 
ovdje stranac i tuđinac kao i vi, prognanik i bjegunac, samo s 
tom razlikom, da volim svoje progonstvo, jer mi omogućuje da 
zaboravim, što je bilo. Ležim noću za pune mjesečine u šumi 
pod starim brijestom i gledam nevidljivi život oko sebe, koji se 
iživljuje u pravilnu ritmu. Stabalje i bilje diše u snu, mlade su 
ptice zabole žute kljuniće u toplo majčino perje, žubore izvori 
i plahoviti potoci, vuk obilazi oko proplanka njušeći tanak srnin 
trag. Kosti mrtvih turskih trgovaca i hajduka miču se u zemlji, 
žudeći za toplim vjetrom i mjesečevim srebrom, koje visi u hlad- 
nim grozdovima po lišću i mahovini. Šutim i slušam strepeći, da 
ne unesem svojim otrovnim ljudskim dahom nesklad u tajan- 
stveno zbivanje oko sebe, a s duše kopni stara tuga i bol. Vjetar 
zanjiše plodne mjesečne grozdove, srebrna mahovina zagrli 
tamno-modro granje, zlobno krikne zvijer ili ptica. Vraćam se 
kući izliječen i pomlađen, ali na dnu duše ostaje krvava rana, 
koju nikad ne ću moći izliječiti. Tužna je to i romantična po- 
vijest, o kojoj je bolje da vam ne govorim. Kako vam se sviđa 
rakija? Vi se mene bojite? Vi mislite, da sam lud? Ne, nisam 
lud, samo me vi ne možete shvatiti ni razumjeti, kao što i ja ne 
mogu vas. — Šumar pogleda u vrata i potraži svoju čašu. Žile 
mu na rukama okrupnjaše, a sive, nepovjerljive oči zasjaše čud- 
nim, nemilim sjajem. — Zašto vam to sve govorim? Od čega se 
branim i zašto se branim, kad vam nisam ništa kriv? Zar ne bi 
bilo najbolje, da vas istjeram napolje i odvežem pse, da vas oni 
isprate kroz šumu do prvih kuća? Konačno, ovo je moja kuća, 
i u njoj gospodarim samo ja i nitko drugi. Želite li, da budem 
jasniji? Ja sam pobjegao ovamo, jer sam ubio, dobra gospođo 
i dobra gospodo. Moje su ruke još uvijek krvave od tuđe krvi, 
koju sam prolio. Krvave su mi oči, koje su gledale, dok sam 
ubijao. Ubio sam, jer sam morao ubiti, jer sam spoznao, da dru- 
gog izlaza nema. Drugi su me natjerali, da ubijem, i ja se ni- 
sam uplašio. Možete li vi to shvatiti: nisam se uplašio i nisam 
še pokajao? Ubio sam, oprao sam ruke poslije toga, presvukao 
rublje, izbrisao krvave tragove po odjeći, a kad je pala noć, 
uzeo sam svoj šešir i kovčeg i otputovao. Došao sam u mraku 

i otišao u mraku. Nitko me nije vidio, kad sam došao, nitko me 
nije vidio, kad sam otišao. Nitko nije mogao posumnjati u me. 
Rekao sam već, da se ne kajem, što sam to učinio. Znam: tako 
je moralo biti, i dobro je, da je tako bilo. Nisam se uplašio 
smrti, ali sam se uplašio onoga, što je došlo poslije nje. Zato 
sam pobjegao ovamo. Zato sam vas noćas primio k sebi na 
konak. Rukom, kojom sada točim rakiju, držao sam vrat, bijeli, 
topli ženski vrat, koji je brzo pomodrio pod mojom rukom. Za- 
klao sam rukom, kojom se krstim. Ali se ne kajem i nije mi žao. 

Olga osjeti vlažna, grozničava Petrova usta tik uz svoje uho: 

— Ja ga poznajem! Ja sam ga već vidio! Ja sasvim sigurno 
znam, da sam ga već vidio! Ruku dajem u vatru, da ga pozna- 
jem! Ne, brada ga ne će sakriti! 

Zapalivši lulu, koja se ugasila, dok je govorio, šumar se 
nagne na Olginu i Petrovu stranu, a oči mu se rastužiše i po- 
tamnješe: ' 

— Nije dobro, što sam vam sve rekao. Možda bi bilo bolje, 
da sam šutio i slušao, ali ja sam večeras odviše rakije popio, a 
da bih mogao šutjeti. Odonda su prošle godine, prašina zaborava 
legla je na događaj, koji više nikoga ne zanima. Ja sam promi- 
jenio ime i mjesto, tko bi me mogao ovdje naći? Što će se sada 
dogoditi? Meni je svejedno, što ćete vi sutra učiniti, kad se vra- 
tite među ljude. Svejedno mi je, jer više ne ću i ne mogu bježati, 
jer mi je već svega dosta. Dosta mi je bijega, dosta mi je tajne, 
dosta mi je krvi, od koje se nikada ne ću oprati. Noću, kad ležim 
u krevetu sam i gledam u crnu hrastovu gredu nad glavom, uza- 
lud čekajući san, dolazi ona krvave glave i raspletene kose i staje 
kraj mog uzglavlja, gledajući me tužno i ozbiljno. Nikada mi 
nije rekla ni jedne riječi, ali ja joj čitam u očima, da mi je opro- 
stila i da se više ne ljuti na mene. Pružim li ruku za njom, osje- 
tim hladnu, vlažnu stijenu, koja me štiti od snježne noći, i stre- 
sem se od zime i tjeskobe. Nje nestane, a psi zazveče lancima u 
dvorištu i zareže bijesno, jer vukovi obilaze oko konaka. Ja sam 
također gladan, bijesan vuk, ranjen u borbi s okrutnim životom, 
koji obilazi oko tuđih konaka i tuđe sreće. Hoćete li još čašu 
rakije? Vjerujte mi, da mi nije stalo, što ćete vi sutra učiniti. 

Pred sedam, osam godina još biste me mogli uplašiti, ali danas 
više ne. Danas mi je sve već svejedno. Možda ću vam još biti i 
zahvalan, što ste me spasili iz ovog brloga, u kome ću najzad 
potpuno podivljati. Pijmo! 

Petar grčevito zabije nokte u dlanove tražeći Olgin pogled. 
U sobi tišina, dim, slatka, jaka rakija i zveket čaša, koje su ku- 
cale o šumarovu. Vjetar udari gorostasnom šakom u gvozdenim 
polugama okovana vrata, koja se ne maknuše s mjesta. Šumar 
zašuti i pođe u drugu sobu po pokrivače i jastuke njišući se na 
snažnim, krivim nogama. 

Ta noć puna grotesknih vizija straha i sablasnih urlika me- 
ćave ostala je neizbrisiva u Olginu sjećanju. 

Njoj je šumar ustupio svoju tijesnu, hladnu sobu sasvim na 
kraju konaka, u kojoj je najprije dugo cvokotala zubima i gle- 
dala uplašeno oko sebe, dok se usudila svući. Pažljivo je držala 
rukama teške, tople, bijele grudi liježući u krevet i sjećajući se, 
kako su našli šumara u poznu večer u snijegu i pustoši pod ka- 
menolomom, kad su već izgubili svaku nadu, da će negdje sresti 
živa čovjeka. Sjeća se, kako je, pozvavši ih k sebi na konak, 
jednostavno i povjerljivo išao ispred njih, već prosjed i težak, 
s lovačkom puškom na ramenu, vodeći ih nevidljivom stazom i 
mireći pse, dva velika, siva, snažna vučjaka, koji su cijelim pu- 
tem bijesno režali na njih pokazujući zube. S njima se zajedno 
svratila šumaru četiri nepoznata putnika, koji su također izgubili 
put u mećavi i noći. 

Olga je s Petrom već mnogo puta zabludjela u olujnim 
snježnim noćima na zajedničkim nedjeljnim izletima željeznicom 
i kolima, sa skijama i bez njih, ako nije bilo snijega, u većem i 
manjem društvu, ali najradije bez društva, često sve do izvora 
Ukrine, pa i dalje na jug. Ništa joj nije bilo nepoznato. Nije 
bila razmažena. Noćivala je sa splavarima na Uni i nahladovala 
se u akustičnim kraskim spiljama, plašila srne po hrastovim lugo- 
vima i zmije po kamenolomima. Bila je mlada, lijepa i zdrava, 

mladost je prštala iz nje i djelovala zarazno na svakoga, tko se 
našao u njenoj blizini. Voljela je divlje, nepoznate šume, hladne, 
bistre planinske potoke, koji su se bučno rušili u doline, šarolika, 
tiha trgovišta i sela uz Unu i Savu, tužne, lijepe knjige, u kojima 
se govorilo o nesretnim ljubavima i ostavljenim djevojkama, 
koje su se na kraju romana otrovale ili skočile pod vlak. Treće 
dijete osrednje činovničke porodice u malom pograničnom gra- 
diću na sjeverozapadu Bosne, nije nikada znala za bijedu, iako 
nije odrasla u nekom naročitom blagostanju. Svršivši građansku 
školu trgovačkoga smjera u rodnom mjestu, dobila je poslije ne- 
koliko godina čekanja, koje joj vrlo teško padaše (nije mogla 
podnijeti misao, da je još uvijek hrane roditelji), skromno mjesto 
u kotarskom sudu, koje joj je omogućilo veću samostalnost prema 
roditeljima i u isto vrijeme veću slobodu prema sebi. Prvi svoj 
plaćeni veći dopust provela je na moru, otkuda se vratila pomalo 
razočarana i mrzovoljasta, potrošivši mnogo dana i novaca, a 
ne našavši, što se nadala naći. Dobila je neugodnu upalu kože na 
rukama i na leđima, preboljela jednu naročito tešku i gorku ne- 
sretnu ljubav, uozbiljila se i stišala, ali nije prestala vjerovati u 
svoju sretnu zvijezdu, koja je ne će iznevjeriti. Dijelila je na sre- 
dini crnu, sjajnu kosu, rado se oblačila u bijele i žute haljine 
s čipkama i cvjetnim ukrasima, neprimjetno crvenila usta i gara- 
vila obrve, stezala mlade, pune grudi prsnikom i bluzom, čitala 
i dalje tužne knjige i pomalo prelazila na političke i socijalne 
reportaže, koje su u to doba poplavile provinciju, ali je s čudnim, 
podsvijesnim osjećajem za pravu ljepotu mrzila šablonsku, po- 
vršnu plesnu glazbu i sladunjave novinske romane u nastavcima, 
kojima se oduševljavahu njene drugarice, kotarske činovnice i 
mjesne učiteljice s prekratkim, prešarenim haljinama i preširo- 
kim bokovima. Umarao ju je jednolik život u uredu, otužno sva- 
kidašnje kuckanje pisaće mašine i stereotipni sudački diktati, 
koji uvijek istim riječima počinjahu i svršavahu, žuti, šuštavi 
listovi zapisnika, molba i osuda, tjeskobni hodnici puni izglad- 
njelih, odviše poniznih seljaka i cigana s nečistim fesovima, žen- 
ski i dječji plač poslije osude za šumsku štetu ili ukradenu vreću 
zelenih kukuruza, samouvjeren hod sudskih pripravnika i pisara, 

koji joj se bezočno zagledahu preko ramena u njedra, bučni dani 
političkih skupština, kad je gradić elektrizirala predizborna groz- 
nica, unoseći nemir u svaku kuću i svaku sobicu u posljednjem 
ciganskom sokaku, ali više od svega toga umarala ju je njezina 
jalova, neplodna mladost, koja je uzaludno gubila mjesece i go- 
dine, ne donoseći joj nikakove promjene ni radosti. 

Otac joj je umro, ostavivši majci neznatnu mirovinu i pro- 
stranu kuću kraj Une s četiri velike, zračne sobe i staklenom ve- 
random, koja gledaše u vrt pun voća i cvijeća. Braća se poženiše 
i raziđoše po svijetu svaki za svojim kruhom: jedan je bio po- 
morski kapetan, a drugi je gradio željezničke pruge i bušio tu- 
nele u Metohiji i Crnoj Gori, noseći reumatizam u nogama i 
neizlječivu malariju, koju je stekao u vojsci. Kući su se rijetko 
javljali, a još rjeđe dolazili. Ostala je Olga s materom sama, pa 
se još više povukla u sebe. Vezla je vezove i čipke, radila ručni 
rad, presađivala i zalijevala cvijeće u saksijama i nasadima, 
kupovala i čitala knjige, otkidajući sebi od usta, učila preko do- 
pisnih škola strane jezike (najprije francuski, pa njemački), išla 
ujutro u ured i vraćala se u jedan sat natrag, nedjeljom se odve- 
zla kuda na izlet i vratila se još za dana, obično sama, iako je bila 
rado viđena u svakom društvu, uvjeravala sebe i svakoga, tko ju 
je htio slušati, da ne vjeruje u Boga, ali se ipak uvijek krstila 
prije jela i spavanja, jer joj je tako jelo bolje prijalo i san bio 
tvrđi i odmorniji. Poslije druge nesretne ljubavi s mladim učite- 
ljem, s kojim se i zaručila, a koji je mjesec dana poslije toga 
doveo ženu i dvoje djece, dugo se krila od ljudi i tugovala, ne 
mogavši se oporaviti od razočaranja i sramote, no na kraju se 
ipak svladala i umirila. Posljedica toga je bila, da se s još većim 
žarom bacila na učenje stranih jezika, pa je dotjerala dotle, da 
je mogla dosta glatko čitati francuski i njemački, zbog čega joj 
još poraste ugled u mjestu, poljuljan donekle zlosretnom pusto- 
lovinom s učiteljem. Život nije bio lijep, ali nije bio ni ružan. 
Olga je s vremenom postala svijesna činjenice, da joj, ako se 
ništa ne promijeni u Životu i ne nastupe kakove velike društvene 
perturbacije, o kojima se govori u političkim brošurama i časo- 
pisima, koje je čitala, nije suđeno da postane slavna ni po dobru 

ni po zlu. Proći će mladost i ljepota, a ona ne će doživjeti ni 
traga od onih velikih tragedija 1 ljubavi iz pročitanih knjiga, koje 
su joj tako prirasle srcu. Naposlj etku će se udati u najboljem slu- 
čaju za kojega nižeg činovnika ili časnika, koji će je uzeti više 
zbog kuće i plaće, koju mu donosi, nego zbog nje, izrodit će mu i 
odgojiti djecu, odebljat će joj žile na nogama i postarat će se 
prije vremena, prestat će čitati knjige i učiti jezike, jer će morati 
prati suđe i oblačiti djecu, čekat će uvečer muža, kad se bude 
vraćao pijan iz krčme, svlačiti mu cipele i spremati ga u krevet, 
a možda će dobiti raka na maternici od mnogih poroda i pobačaja 
i umrijeti u strašnim mukama s dječjom glavom na jastuku kraj 
svoje glave. Život u knjigama zaista nije imao ništa zajedničko 
sa životom van knjiga. Imala je tek dvadeset tri godine, kad joj 
je to bilo potpuno jasno. 

Ali se ne bi moglo reći, da je mnogo tugovala zbog toga. 

— Olga, ti bi morala malo više misliti na sebe i na svoju 
budućnost — reče joj jedno jutro mati, kad se spremala na put 
u Sloveniju preko ljetnih praznika. — Ne govorim to zato, da ti 
što predbacim, ali vrijeme leti, draga kćeri. — Svečani ton ma- 
terinih riječi izazove u Olgi čudnu veselost i želju, da se nasmije, 
no ona se svlada. — Za nekoliko će godina biti kasno. Ako to 
tebe ne smeta, mene smeta. Mogu ti reći, da nije dobro to, što 
radiš. Vrijeme je misliti na udaju. 

Bio je kolovoz, žuti pounski mjesec kolovoz, kad cijeli gra- 
dić miriše crvenim, prezrelim lubenicama i prvim šljivama. 
Sunce je zlatilo bijele čipkaste zavjese na prozoru njene djevo- 
jačke sobe, koja gledaše u prašnu, užarenu gradsku cestu punu 
otpadaka od voća, slame, sijena, starih papira i konjskih i go- 
vedskih izmetina. Arnautin invalid na suprotnoj strani ceste, 
koji je držao najbolje pohađanu slastičarnicu u mjestu, lupao je 
štakom po kamenom pragu pred svojom radnjom i dokazivao su- 
sjedu obućaru riječima i gestama, da budućnost Evrope pripada 
balkanskim narodima i da će Njemačka i Francuska prije ili 
kasnije morati propasti. Pazarni dan probudio je gradić već rano 
ujutro ispunivši ga bučnom vikom grlatih prekupaca i konjskih 
trgovaca, mukanjem goveda, vrištanjem mladih praščića i škripom 

nenamazanih kolskih točkova na kamenim kockama kaldrme. 
Ispod posljednjih kuća tekla je tamno-zelena Una u plavu, 
plitku Savu. 

— Dobro, mama, ja ću te poslušati, kad ti je toliko stalo 

do toga. — Olgin odgovor i protiv njene volje zvučio je odviše 
veselo. Bio je tako zračan, jasan, zlatan dan, da čovjek i uz naj- 
veći napor nije mogao misliti na što mračno i ružno. — Ja ću te 
poslušati. Ne trebaš se bojati za mene. 
' Mjesec dana poslije toga, kad je rudilo prvo lišće na lipama 
i brijestovima u šetalištu iznad njihove kuće, upoznala se s Pe- 
trom, koji je iz krajnjeg banatskog istoka premješten u gradić za 
kotarskog pristava. 

Kad je pao prvi snijeg, bila je već zaručena. 

Još je bilo mnogo snijega po planinskim klancima i sjeno- 
vitim dolinama uz plahovite sanske pritoke, kad se vjenčala. 

Koliko je odonda prošlo vremena? 

Potrpavši se preko glave Olga je ležala u krevetu, ali nije 
mogla zaspati. Misli su se nizale u glavi jedna za drugom s toli- 
kom brzinom, da ih je jedva mogla slijediti. Kakav je to čovjek 
taj šumar, po vlastitom priznanju ubojica i bjegunac, koji se ova- 
mo sklonio pred progonom vlasti? Ne bi li ipak bilo bolje, da se 
digne iz kreveta i obuče, ili da pozove k sebi Petra, koji je ostao 
spavati u zajedničkoj sobi s ostalima? Tko zna, što se sve može 
noćas dogoditi, dok ona spava (ako bude mogla zaspati)? 
Kako može zaspati u krevetu zločinca i ubojice? Zar je ova pu- 
sta, gluha kuća zaista šumarski ured, ili je šumar manijak i 
luđak, koji ih je mistificirao? Što je Petar mislio s tim, kad je 
rekao, da ga poznaje? Što se sada događa u sobi između Petra i 
šumara i onih drugih nepoznatih ljudi, koje su sreli sinoć u sni- 
jegu? Oni su se predstavili kao putnici i trgovci, koje je zavarala 
mećava, ali tko im može vjerovati? Što će se dogoditi s njom i 
s Petrom u ovoj strašnoj noći i divljini, među nepoznatim, sum- 
njivim ljudima, pod krovom pijana zločinca, koji se možda sada 
upravo sprema, da ih ubije, kao što je već jedamput ubio? Mo- 
žda ih je samo zato pozvao k sebi i nudio rakijom, da ih opije, 

pa da onda može lakše obračunati s njima, kako je naumio? Ako 

večeras iznese živu glavu, živjet će stotinu godina i nikada joj se 
više ništa zlo ne će dogoditi u životu. Svemu je tome kriv Petar, 
koji je nije htio slušati, kad mu je predlagala, da se vrate na- 
trag. Da su se vratili, otpala bi sva ova strašna neizvjesnost i 
užas, koji joj sada ledi srce. Prenoćili bi u kojoj seoskoj gosti- 
onici, kao što su već mnogo puta prenoćili, popili bi vruć, jak čaj 
s rumom i pojeli malo hladnog suhog mesa ili sira, pa zaspali bez 
brige i straha, sigurni, da će ih gostioničar ujutro probuditi na 
vrijeme i da će do podne već biti kod kuće. Kako joj je mogla 
doći na pamet ta luda misao, da idu na izlet po ovom zlu i ne- 
vremenu, kad je najljepše sjedjeti kod kuće u toploj sobi, piti 
čaj ili crnu kavu, slušati radio i čitati zanimljiv francuski roman, 
a skije neka leže u predsoblju i čekaju prvu sunčanu nedjelju? 
Da su ostali kod kuće, Petar bi sigurno otišao s predstojnikom u 
krčmu i vratio se u večer možda malo podnapit (što mu se u po- 
sljednje vrijeme sve češće događa), ali bi otpao sav onaj sinoć- 
nji i ovaj sadašnji strah od smrti u snijegu i od smrti od ruke 
abnormalna čovjeka, koji ne zna, što radi, i koji je možda na- 
sljedno opterećen. Prokleti njezin ženski nemir i nezadovoljstvo, 
koje je uvijek nekuda vuče na put i zbog koga je već toliko puta 
stradala u životu. Zar se nikada ne će otresti toga pubertetskog 
balasta, koji će je mučiti, dok je sasvim ne upropasti? Ali zašto: 
je Petar tako napadno isticao, da poznaje šumara, što inače nije 
njegov običaj? Zašto je bio toliko uzbuđen kod toga, kao da to 
poznanstvo za nj ima neko dublje značenje, koje oni ostali ne 
shvaćaju i ne mogu shvatiti? Tko bi tu bio dosta pametan? Možda 
šumar u duši i nije zao (oči su mu dobre i iskrene), možda je 
samo nesretan čovjek, koga su prilike nagnale, da učini zlo i da 
to sada ispašta u pustoši i vječnu strahu od kazne, kojoj ionako 
ne može izbjeći? Ne, ona više ništa ne zna i ne razumije, ona je 
umorna, ozebla i malo pijana od slatke šumarove rakije, ona bi 
samo htjela spavati i odmoriti se od napora i straha minulog 
dana, koji nikada u životu ne će zaboraviti. Gdje je sada šumar? 
Gdje je Petar? Gdje su oni drugi, putnici i trgovci, kako rekoše, 
ili hajduci, čega se ona toliko boji? Treba spavati, ali bi bolje 
bilo bdjeti i čekati, što će se dogoditi. Što će se dogoditi? 

Urlik vjetra u dimnjaku i zviždanje mećave oko kuće nad- 
glasa hrapav, bučan šumarov glas, koji je galamio u trećoj sobi. 

— Gospodo, da nazdravimo uvaženom pokojniku, koji je 
gradio ovaj naš ljupki zamak! — vikao je on, udarajući šakom 
po stolu. Olga se, ne znajući ni sama zašto, strese čuvši njegov 
glas. — Što bi bilo od nas, da on nije pred stotinu i dvije sto- 
tine godina mislio na nas i digao ovo malo krova, da nam se nađe 
u nuždi? Tko kaže, da nemam pravo? Tada su bila ljepša vre- 
mena, gospodo, i ljudi su bili zadovoljniji i sretniji, iako se to 
nama danas ne čini tako. Mogao je svatko imati žena, koliko je 
htio i koliko ih je mogao prehraniti i odjenuti, nitko ga zbog toga 
nije smio pozvati na odgovornost ili povesti protiv njega sudbe- 
ni postupak. Ako te je žena prevarila, mogao si je otjerati ili 
ubiti, što ti je bilo milije; društvo ne samo da te nije htjelo ni 
smjelo prekoriti, nego ti je još odobravalo i hrabrilo te, da budeš 
što odlučniji i bezobzirniji. A danas kako je? Čovjeka, koji ti je 
oteo ženu, sreo si na cesti i zaklao si ga, dok je palio lulu, ako si 
bio brži od njega i ako si imao srca, a danas mu ne smiješ ni 
pljunuti u lice, jer će te tužiti sudu, pa ćeš biti osuđen i platiti 
za to globu. Ljepše je bilo pred dvije stotine godina, kad je živio 
ugledni naš pokojnik i domaćin. Imam li pravo? 

Glasno se smijahu putnici i trgovci, kucajući se sa šumarom, 
koji se umorio od bučna govora i uzbuđenja. 

Čudne su se misli lomile u Olginoj glavi. Ako usne, može 
se dogoditi zlo. Ako ne usne, posijedit će do jutra od neizvjes- 
nosti i strepnje. Dva izlaza, od kojih ni jedan nije pravi, a ona 
traži izlaz. Zaista se nije mogla radovati braku s Petrom, iako je 
toliko nade polagala u nj. Ništa joj naročito dobro ili zlo nije 
donio taj brak, koji je sklopila hitro, bez oklijevanja, ne misleći 
mnogo o njemu, samo da ne ostane stara djevojka, kako joj je 
prorekla mati. Samo da se sve to već jedamput svrši, jer je teško 
biti mali činovnik s četiri razreda građanske škole, čitati knjige, 
voljeti putovanja i ne imati muža. Muž je paravan za ubogu 
djevojku iz tamne provincijske zabiti, koji je štiti od zla jezika 
i mrzovolje pohotljivih starih ženomrzaca, koji ne znaju, što je 
mladost i bijela djevojačka bluza s crvenom ružom. Sebičan i 

samoživ Petar je uvijek nešto tajio od nje, krio se pred njom i 
tužio se na njenu nametljivost (kako je on zvao njezinu brigu 
za njega), iako ju je volio i ponosio se njom, to nije mogla, a i 
nije htjela zanijekati. Čudan čovjek, koji je uvijek ostao po- 
malo tuđ za nju, iako su već prošle dvije godine, otkako su se 
vjenčali, a blizu tri, otkako su se upoznali. Imao je jednog brata, 
starog neženju i sangvinika, ravnatelja neke velike zadružne šte- 
dionice u Slavoniji, koji im je bio kum na svadbi, no s njim se, 
čini se, slabo slagao, jer ga Olga nikada više nije vidjela u svojoj 
kući. U svakom slučaju nisu mnogo marili jedan za drugoga. 
Petar je volio popiti čašu dobra vina ili rakije, bavio se politi- 
kom i prirodnim znanostima, bio je strastven sabirač maraka i 
kartaš, ali nikada nije igrao na veće svote, po prirodi čovjek 
škrt i težak na novcu, koji je uvijek dobro vagnuo u ruci prije, 
nego ga je dao od sebe. Na izlete je s Olgom išao samo njoj za 
volju, iako se ne bi moglo reći, da je bio bešćutan za prirodne 
ljepote. Bio je preko petnaest godina stariji od Olge, nizak i suh, 
ali još mladolik i čvrst, sa snažnim seljačkim rukama, koje su 
više mučile, nego milovale. Nježna i željna nježnosti Olga je 
često proplakala u njegovu zagrljaju. U uredu je bio strog i 
šutljiv, premjestio ju je odmah iz suda k sebi u kotar, derao se 
na podređene niže činovnike i stranke, mrzio duge govore i uvi- 
jek gledao u zemlju ili u svoje ruke, kad bi ga tko što upitao. 
Nije se mnogo sreće ni radosti Olga naužila s njim, iako joj je 
imponirala njegova muževna otresitost i strogost, položaj, koji 
je zauzimao u društvu i u mjesnom odboru vladine stranke, gdje 
je brzo izabran za potpredsjednika, njegov crni podrezani brk, 
način, kako je vezao kravatu i prolazio rukom kroz kosu, sklonost, 
da bude uvijek dobro obučen i da mu se svatko miče s puta, dok 
ide pločnikom ili prelazi cestu. Alkohol, koji tako blagotvorno 
djeluje na ljudsku govorljivost, njega je ostavljao hladnim i 
suzdržljivim. Stavljena pred izbor, da se odluči, voli li ga ili ne 
voli, Olga ne bi mogla tako lako odgovoriti, ali da joj nije bilo 
žao, što se udala za nj, to je mogla u svako doba potvrditi. 

A onda je došla ta strašna noć, taj mahniti šumar i to ne- 
razumljivo, tamno Petrovo uzbuđenje, kad govori o tom, da po- 
znaje šumara. Što se iza toga krije? | : 

Zaspala je poslije čitava sata zebnje i sumnje, koje se ni- 
kako nije mogla osloboditi, ostavivši svjetiljku da gori kraj nje 
na stoliću i zaboravivši izvaditi ukosnice iz kose. 

Tada je međutim drama već počela. 


3 ' 

Petar je mrko pio s nepoznatim, nedragim društvom, u koje 
je zapao protiv svoje volje. Po običaju je najviše šutio, ne gleda- 
jući ni u koga i krijući oči od šumarova pogleda. Rakija ga nije 
mogla svladati, jer je bio naučen na alkohol, ali ga je polako 
svladavao umor i drijem. Zijevnuo je, ustao sa svog mjesta, po- 
šao do vrata i opet se vratio natrag. Je li Olga već zaspala? Nije 
li je strah samu u tuđem krevetu u tuđoj kući u snježnoj pla- 
nini? Da joj se javi? Kakvo je to fantastično društvo, u koje je 
večeras zapao? Da ih je tražio s fenjerom, ne bi ih ljepše mogao 
naći. Kani li šumar konačno leći ili će najzad donijeti na sto 
cijelo bure rakije, da ne mora svaki čas ići u podrum i natrag? 
Ako ga on kani na taj način opiti i uspavati, onda se jako vara. 
Radi li se o piću, šumar će se gadno izmučiti do pobjede, ako 
uopće doživi svoju pobjedu. Ipak bi bilo dobro, da se još jedam- 
put javi Olgi. : 

Ali nije učinio ništa, nego je sjeo natrag na svoje mjesto 
pod raskriljenim punjenim jastrebom, kraj koga su visjele dvije 
drevne kubure i jedan svinuti janjičarski mač. 

— Do đavola i ova moć! — opsuje on poluglasno i ispije 
svoju čašu. — Gdje su mi cigarete? ' 

Bilo je već vrlo kasno, kad su konačno pošli spavati. Šumar 
je izašao u dvorište s lulom u ustima i bez šešira, da vidi, kako 
je psima i dokle je napadao snijeg. Ostali polijegaše zajedno 
s Petrom po stolu i po klupama, pokriše se ponjavama i kapu- 
tima, ugasiše dimljivu petrolejku i navališe dvije velike bukove 
klade na vatru. Ali sna nije bilo. Kad se zatvoriše vrata za šuma- 
rom, u mraku sobe, u kojoj je ležalo pet stranaca, zažagoriše 
glasovi: 

— Lud je! 

— Mislite li, da je zaista lud? 


194 





— Ja držim, da nije lud! — reče Petar, jer je pitanje bilo 
njemu upravljeno. — Uostalom vidjet ćemo, što će dalje biti. 
Mogao bih se okladiti, da smo se već negdje sreli u životu. Čak 
bih se mogao i na to kladiti, da znam, gdje je to bilo. Samo me 
brada smeta. 

— A ako vas je zavarala sličnost? 

— Ja se nikada ne varam u takvim slučajevima. 

— Ali ako ste se ipak prevarili? ' 

— Vidjet ćemo. Što se tu može drugo učiniti, nego čekati? 
— reče Petar otegnuto. Odmah zatim izađe za šumarom, ne od- 
govorivši na začuđene poglede, koji ga, pitajući, ispratiše do 


vrata. — Kakav glupi susret! — reče sam sebi srdito, ali ne i bez 
izvjesne zebnje. — To se samo meni može dogoditi i nikome 
drugome. 


Šumara dugo nije bilo. Kad je zaključavao vrata za sobom, 
osjetio je, kako netko prigušeno diše iza njega. Okrene se i oči 
mu se sretoše s Petrovim očima, koje ga oštro gledahu. 

— Ti si to? — izusti šumar, ne iznenadivši se. Izvadio je 
lulu iz usta. — Očekivao sam, da ćeš doći za mnom, zato se ni- 
sam žurio natrag. Dakle se nisam prevario? Ti nisi nikada bio 
kukavica, to ti treba u dobro upisati. Što hoćeš od mene? 

Petar je bio mračan i blijed. Poklecavahu mu koljena, 
dok je stajao pred mirnim, nepomičnim šumarom, koji je ravno- 
dušno pušio. Mučno procijedi kroz zube: 

— Mislio sam, da si to ti, no ipak nisam bio siguran. Brada 
mi je smetala, a i odviše nevjerojatno mi se sve to činilo, da bih 
mogao povjerovati. Zato sam došao za tobom, da se osvjedočim. 
No ti... kako si ti došao ovamo? 

Mjesto odgovora šumar upita: 


— Ati? 
— Ja sam ovdje kotarski pristav. Još nisi čuo za. me? — 
Petar zapara noktima po dlanu. — Otkada si ti šumar? Ako se 


ne varam, onda si htio biti profesor? — Uhvati šumara za bradu 
i privuče njegovu glavu k sebi, ali je odmah pusti. Lice mu se 
iskrivi od zlobna smijeha. — Kako si došao ovamo, još mi nisi 
odgovorio? 

— Sve se može, što se hoće i kad se hoće. Kako vidiš, došao 
sam, znači dakle, da se može. Zašto se ti brineš za to? 

— Da, sasvim točno, sasvim... sasvim točno. — Petar je 
tražio po glavi odbjegle, grozničave misli, koje nikako nije mo- 
gao smiriti i srediti. Osjeti bol u mrežnici od upornih šumarovih 
pogleda, koji su se zabili u njegove oči. — Ti si mene odmah 
prepoznao? 

— Odmah. 

— Želiš li možda obračunati sa mnom? 

— Želim. 

— Mogu li znati, gdje i kako će se odigrati taj obračun? — 
Petar je bio hladan i jak, pa i malo superioran. Silom se svlada, 
da ne pokaže, kako je uzbuđen. Oštar, studen noćni planinski 
zrak s mećavom i vjetrom otrijeznio ga je i osvježio. Samo ni- 
kako nije mogao zagospodariti glavom, u kojoj je još uvijek vla- 
dao strašan nered. 

— Možeš. Ali to nije tako teško pogoditi. — Šumar je go- 
vorio oporo i tvrdo. Držao je u ruci nož, koji Petar tek sada pri- 
mijeti. Podigao je ruku u zrak i opet je spustio: nož je svijetlio u 
polutami mutnim sjajem, rastao je i krupnjao u šumarovoj ruci, 
kao da je živ, žurio se za Petrom i vraćao se opet šumaru, svi- 
jetlio, prijetio i šutio. 

— Dakle tako? — Petar požali, što je ostavio revolver kod 
kuće. ' 

— Tako. Samo molim, da budeš potpuno tih; ne volim vike 
ni uzbune, ti to znaš. Ja više nikome ništa ne opraštam, ja sam 
prestao čitati Dostojevskoga i Tolstoja, ja sam pustio bradu i 
postao šumar samo zato, da budem drugi čovjek. Za mene više 
ne postoje razlozi, za mene nema isprike i nema opravdanja. 
Molim, da točno odgovaraš na moja pitanja. Ti se nikada ni si bo- 
jao, pa mislim, da se ni danas ne trebaš bojati. Ili se ipak bojiš? 

— Tko bi me mogao prisiliti, da izađem za tobom, kad bih 
se bojao? Nemaš razloga... 

Šumar ga prekine: i 

—Za mene ne postoje razlozi, osim u slučaju, kad potvrđuju 
ono, što ja hoću. Je li ovo tvoja žena, što je došla s tobom? 

Petar potvrdi. 

— To sam samo želio saznati, sad je sve u redu. Dakle, ona 
je tvoja žena? Priznajem, odmah sam i sam na to pomislio. No 
da, ti si uvijek imao više sreće kod žena od mene. Uvijek. 

— Ti si pijan, — reče Petar porugljivo. — 'Trebalo bi da 
se ispavaš ili da zamočiš glavu u snijeg, da se malo rastrijezniš. 
Tko je vidio lokati toliku rakiju? Zar to može podnijeti živ čo- 
vjek? Čemu ta neukusna komedija s nožem, kojega se uostalom 
ti više bojiš od mene? 

Šumarovo se lice gotovo naslonilo na Petrovo. 

— Da znaš! — procijedi on poluglasno parajući oštricom 
noža po drvenoj krštenici na vratima. — Trinaest je godina od- 
onda prošlo, ali ja nisam ništa zaboravio. Sve mi je tako bistro/i 
jasno u glavi, kao da se jučer dogodilo. Eva je mrtva i Eve više 
nema, ali za mene će živjeti, dok budeš živio ti i dok budem živio 
ja. Razumiješ li me sada? Tebe to sigurno raduje, tebe, koji si 
joj uvijek bio bliži, nego ja, iako je bila moja žena. Tebe, zbog 
koga sam se ovamo zavukao, kao divlja zvijer, krvavih ruku j 
krvavih očiju, s otrovanim, prokletim životom, koji si ti poplju- 
vao i obeščastio. Ili te možda ne raduje? 

Stajali su u uskom, polumračnom hodniku, iz koga su vodila 
dvoja vrata, u dvorište i u sobu. Petra oblije hladan znoj. Šuma- 
rove krvlju podlivene oči okretahu se u šupljinama luđački. Bilo 
je očito, da više ne vlada sam sa sobom. 

— Ponavljam, da si pijan i da želim, da me ostaviš na miru. 
Molim te, da spremiš taj smiješni nož i da se prestaneš šaliti, jer 
je sada za šalu prekasno i prehladno. Mene se ne tiče tvoje mi- 
šljenje o mom odnosu prema Evi, sada o tome ne možemo ras- 
pravljati. Meni je dosta, ja hoću da se ispavam. 

— Ali ti si u mojoj kući, u kojoj ja zapovijedam. Ja odlu- 
čujem, hoćeš li ti spavati i kada ćeš spavati, ili ne ćeš uopće spa- 
vati. Molim, da paziš na svaku moju riječ. Ja ne ću dvaput go- 
voriti jedno isto. j 

— To znači, da si uistinu nakanio obračunati sa mnom? Ti 
mi se prijetiš? Ostario si, dragi, pa ti je oslabila ruka za mene. 
Bojim se, da ti i glava nije više posve u redu. — Petar plane 

suzdržavajući mržnju. — No što onda, ako ja odbijem, da odgo- 
varam na tvoja pitanja? 

Šumar digne nož, prislonivši ga na Petrovu vilicu, modru 
i nesigurnu. 

— Eva je bila moja žena! — naglasi on prijeteći. 


— Eva je voljela mene! — Petar se odmakne od njega i 
skrsti ruke. 

— Znam. Moram priznati, da znam, iako bih radije priznao 
sve drugo na svijetu, nego to. Eva je voljela tebe. — Rastužio 


se i zašutio. 

— Mogao bih ti izbiti nož iz ruke, ali ne ću, jer te žalim. 
Zar ne vidiš, kako si pijan? Lud si, ne samo da si pijan. Zatvoru 
si pobjegao, ali ludnici ne ćeš pobjeći. Za tebe i nije zatvor. Za 
tebe je ludnica. ' 

Šumar je zbunjeno spustio ruku s nožem, pokreti mu olaba- 
više, sav se stišao i skrušio. Rekao je gotovo moleći: 

— I ti uopće ne želiš govoriti sa mnom? Nemaš mi ništa 
reći? ' 

— Ne želim. 

— Baš nikako? 

— Sada je noć, sad treba leći i spavati. Ujutro ćemo raz- 
govarati o tome, ako baš hoćeš. Ali sad hoću da spavam, razu- 
miješ li me? Hoću da spavam! 

Petar u mraku dohvati kvaku na sobnim vratima iza sebe, 
ne okrećući se. Pokušao ih je otvoriti, no šumar je bio brži. Uda- 
rio ga je nožem po vratu iznad ključne kosti promišljenim, brzim 
udarcem s tolikom snagom, da je i sam posrnuo od siline za- 
maha. Poslušao je čas, čuje li se kakav žamor u sobi, a kad nije 
čuo ništa, odvukao je krvava Petra, koji je tiho ječao, kroz hod- 
nik do dvorišnih vrata, udarajući ga pritom bjesomučno nožem 
u grudi i slabine. Nogom je otvorio vrata, s mukom podigao Pe- 
tra preko visokog drvenog praga, a onda ga svom snagom bacio 
u snijeg. Nije se ni pokušao osvjedočiti, diše li još. Samo su psi 
promuklo zalajali zazvečavši lancima. Iz blizine se javi tanak, 
rezak vučji urlik. ' 

Smotavši se u klupko i obuhvativši rukama koljena, Olga je 
spavala nezdravo i grozničavo. U sobi se krhao sivi, tmasti polu- 
mrak. Već je dremljivo svitalo, kad su je trgnuli iz sna snažni 
udarci po vratima, koja su škripala od pritiska. 

— Tko je? — upita ona tjeskobno. 

— Ja sam, — odgovori taman, nepoznat glas, koji je još 
više uplaši. — Otvorite! 

— Tko je? Što hoćete od mene? — ponovi ona, uspravivši 
se u krevetu i zagnjurivši ruke pod pokrivač. Bilo je tako hladno 
u sobi, da su joj svi udovi drhtali od zime, iako je na sebi imala 
dva pokrivača i nekoliko jastuka, pod kojima je jedva disala. 
— Ja vas ne poznajem. Koga tražite? — vikne iz kreveta ne 
krijući strah. 

Glas napolju postade nestrpljiv i oštar. Vrata su bolno za- 
cviljela od udarca nogom. ' 

— Što to znači? Ja sam, šumar. Čija je ovo kuća, vaša ili 
moja? Smjesta otvorite! Želite li, da probijem vrata? 

> Olga se žustro obuče, nazuje cipele na bose noge i pokuša 
otključati vrata. 

— Što se dogodilo? — upita ona, tresući se od straha i zime. 

Šumar polegne po vratima svom težinom tijela. Brava po- 
pusti. Olga ugleda čupavo, krvavo zvjersko lice na pragu i s vris- 
kom uzmakne prema prozoru. 

— Što se desilo? — ponovi uzdrhtavši od tajanstvene jeze. 

Šumar zalupi vratima za sobom i reče hladno, ne osvrćući se 
na njeno pitanje: 

— Hoću da govorim s vama. 

Pošao je k njoj i prisilio je, da uzmakne prema krevetu. Tu 
joj zgrabi obje ruke hitrim pokretom grabežljive zvijeri. 

— Da se niste ni maknuli! — zapovjedi gluho. — Ja ne 
znam za šalu. Ubit ću vas, tako mi Boga, ako samo pisnete! Ja 
sam već ubio i opet ću ubiti! 

Ležala je nepomično s ukočenim, staklenim očima. 

— Što sam vam ja kriva? — Mračna sinoćnja slutnja, s ko- 
jom je zaspala, kad ju je svladao umor, okrupnja u Olgi i raz- 


KI 

raste se u fantastičnim dimenzijama. Sjeti se Petrovih riječi, da 
poznaje šumara, kao i njegova tajanstvenog uzbuđenja, dok je to 
govorio, pa to dovede u vezu s krvavim šumarovim likom. Što se 
dogodilo u ovoj strašnoj noći, dok je ona spavala? Oćuti ledenu 
hladnoću i bespomoćni očaj. Upita moleći: 

— Što se dogodilo? Gdje je Petar? Što ste učinili s njim? 
Što sam vam ja kriva? 

Šumar navali na vrata ormar s knjigama, s nenaravnom, 
čudesnom snagom, koja je prelazila ljudsku, nabije na njega sto 
i dvije stolice, obriše znoj sa čela i spusti se kraj nje na krevet. 

— Oni su tamo već budni, — doda za opravdanje. — Slute, 
da se nešto dogodilo, iako još ne znaju, što je na stvari. Zar ne 
čujete njihove nečujne korake, kako traže po kući? A ja vam 
imam toliko toga saopćiti. Toliko vam toga moram kazati prije, 
nego prodru ovamo. Zar se vi bojite mene? 

Olga ništa ne odgovori. Šumar se pokuša nasmijati, ras- 
tegne lice u ružnu grimasu i dopuni: 

— Mene se ne trebate bojati, ja vam zaista ne ću ništa zlo 
učiniti. Ovo, što činim, ovo su samo preventivne mjere za moju 
ličnu sigurnost, ali vama se ne će ništa dogoditi, dok sam ja živ. 
No, što me tako gledate? 

Kad i opet nije dobio odgovora, snuždio se i uozbiljio. Oči 
su mu postale dobre i tužne pod već prosjedim obrvama. Olga 
je bila lijepa u ranom maglenom jutru, nemirne, crne kose i to- 
plih, malo vlažnih usana, koje su se otvorile od straha. Oprezno 
priđe k njoj i primi je za ruku. 

— Vi se nemojte ljutiti na mene, — zamoli, gotovo blago. 
— Ja vam zaista ne bih mogao ništa ma žao učiniti, vjerujte mi. 
Ja ovako izgledam, kao da sam sišao s uma, no to je samo izvana. 
Unutra, u meni, tamo je sve u redu. Točno znam svaku riječ, 
koju sam rekao i koju ću još reći. Sve, što se dogodilo, dogodilo 
se s mojom voljom, odnosno na moju želju. Svaki je pokret do- 
bro promišljen prije no je učinjen. Oni će uskoro doći, — po- 
kazao je rukom prema vratima, — doći će, udarit će po vratima 
i tražiti, da ih pustimo unutra, jer sumnjaju i slute (ja znam, da 
slute), a noć je već prošla, mećava je napolju stala... zar vi ni- 

šta ne znate, što se noćas dogodilo? Vama je ime Olga, a njoj je 
bilo ime Eva. Malo ste slični njoj, možda ste malo ljepši od nje, 
no to je sada teško prosuditi, jer nje već trinaest godina nema. 
Stvari su nam, što su dalje od nas, sve ljepše i sve draže. Meni 
je ona ljepša, jer je bila moja, i jer je više nema. Zbilja se ne- 
mojte plašiti, ja i njoj ne bih nikada ništa učinio, da me nisu 
drugi prisilili. Oni su to učinili mjesto mene, oni su podigli moju 
ruku i nož u njoj. 

Pustio je njezinu ruku, zakopao glavu među dlanove i za- 
ridao očajno. 

Olga je šutjela i slušala. 

— Hoćete li, da vam pokažem njenu sliku? — upita on ne 
dižući glave. 

Olga jače zadršće. 

— Gdje je Petar? — upita nenazočna duhom. 

— Petra nema, — odgovori šumar mirno, čak mu je i glas 
bio sasvim miran. — Petar je otišao, svi su otišli, a vas su ostavili 
meni u zamjenu za Evu. To vas je Petar meni ostavio, pogodili 
smo se i on je pristao. Među nama postoje stari, neriješeni računi, 
koje smo noćas konačno riješili. On je meni darovao vas, a ja 
njemu Evu; ona ga je ionako uvijek više voljela, nego mene. 
Krivo vam je, što vas je poklonio meni? 

Šumarove oči zasjaše strašnim sjajem. Zadrhtala mu je do- 
nja čeljust, natopljena krvlju, dok je obuhvatao njena naga ra- 
mena. 

— Pustite me! — jaukne Olga i udari ga svom snagom ru- 
kama u lice. — Ja nisam ništa kriva, pustite me! 

Odskočio je u stranu i pokušao je dohvatiti s leđa, no ona 
je već bila kod prozora. Korakne za njom, ali iznenada stane i 
zanjiše se na nesigurnim nogama, koje ga ne slušahu. Krvava 
mu pjena navali na usta, posrne i klekne na koljena bez riječi. 
Samo su mu dugo drhtali prsti na lijevoj ruci, kao antenske žice, 
koje je dirnuo zalutali noćni zvuk. Sjeo je na pod, zagrlio jastuk, 
koji je spao s kreveta, naslonio glavu na njegovu hladnu bjelinu 
i zaplakao. 

Razbivši rukama staklo Olga je, krvava i užasnuta, iskočila 
u beskrajnu, ubitačnu, mutno-sivu snježnu bjelinu, koja je sa svih 

201 


strana polegla po njoj. Granje crnogorice, puno snijega, pružilo 
je dobre, samilosne ruke za njom. Dolje u uvali muklo je šumila 
voda pod debelom ledenom korom, u prosječenu rukavu. 
— U pomoć! — krikne ona u brdsku zimsku zabit, ali nigdje 
nije bilo nikoga. 
5 
U proljeće, kad su procvale kajsije i višnje, izašla je Olga 
iz bolnice, no to nije bila više ona negdašnja Olga. Kao sjena 
išla je ispod lipa večernjim sokacima, u kojima ašikovahu bule 
kloparajući drvenim nanulama po kamenim kockama kaldrme. 
Tijelo joj se izdužilo i uvelo, grudi se starački ulekle, a lice joj 
bilo žuto i smežurano. Preko noći prošara joj sjedina kosu, što 
se odmaraše na tanku vratu u tužnim pramovima. Koliko koraka 
pred njom, toliko dana za njom. Svaki dan mladi list na brijestu, 


koji se još jutros raskošno zelenio na suncu, a već večeras ga . 


mori bolesna žutina i prerana jesen. 

— Uglavnom, naša nesreća nikada nije tako velika 1 teška, 
kako se to nama čini. — Olga se sjeća dvomjesečne bolničke čame 
i blijede ženske glave na krevetu kraj sebe, koja joj je rekla te 
riječi tužne i umne, prekidana ljutim plućnim kašljem 1 suzama. 
Sedam dana poslije toga ta su se usta (s malim crnim madežem 
u desnom uglu, koji je kod svake riječi nervozno zatreperio) za- 
tvorila zauvijek, a sjajne se oči ugasile pod visokim, prozirnim 
čelom, na kome je ostala samo jedna plava, uzdužna bora. Bilo 
je vjetrovito, južno predvečerje, kad se temperatura grozničavo 
penje u krvi i bude se trome muhe u prozorima, koje su preži- 
vjele zimu. Glava se malo uspravila na krevetu gledajući za viso- 
kim, šutljivim čovjekom, koji ju je toga časa na odlasku polju- 
bio u čelo krijući oči, a sad je zatvarao za sobom vrata vodeći za 
ruku zaplakanu trogodišnju djevojčicu. Iz susjedne sobe prodiraše 
na mahove očajan, izgubljen dječji vrisak, prigušen zveketom 
posuđa u kuhinji i bezbrižnim glasovima prolaznika na cesti, koji 
se radovahu vjetru i oblacima. — Shvativši uzročnu vezu između 
života i smrti, čovjeku je zapravo svejedno, što će se sutra do- 
goditi. Najljepše ruže rastu uvijek na groblju, to nitko ne može 
promijeniti. Smrt nije strašna, draga, smrt je produženje našeg 

zemaljskog života i postepeno pretvaranje u ništa. Tko je na ovo- 
me svijetu prosjak, taj će i poslije smrti biti prosjak. Tko je na 
ovom svijetu sit, ni poslije smrti ne će znati, što je glad. Sve je 


- ostalo laž i jalova utjeha, zatvaranje očiju pred stvarnošću i bijeg 


od istine. Ljudska bol i tuga? Dođe i prođe, ali smrt kad dođe, 
nikada više ne prođe. Kad je čovjeku najstrašnije u životu, do- 
bro je pogledati mladu šumu u listanju ili zidanje koje nove 
kuće. Naša je bol teška samo nama. Zaboravimo na sebe, pa će i 
ona zaboraviti na nas. Kada će se sve ovo već jedamput svršiti? 

Mirišu ružičaste kajsije u toplom mraku naginjući se preko 
baštena plota, da vide dječju radost u šetalištu i prve zvijezde 
na tamno-modrom, dubokom travanjskom nebu, koje je izraslo 
iz mrke planine i osjenčilo modrim sjenama glatku, blistavu vo- 
denu površinu, a Olga bi htjela reći ljudima, što zastaju na cesti 
i gledaju radoznalo za njom, da je vrijeđaju i bole njihovi po- 
gledi, ali se boji, da će se ljudi nasmijati njezinu strahu, ili je 
požaliti u zlu i utješiti u tuzi, pa se rezignirano prepušta mučenju 
i ide dalje zatvorivši oči. Događaji su je pretekli u fantastičnoj 
žurbi i podigli nevidljivi zid između nje i zlobne ljudske radosti 
zbog tuđe boli i nesreće. Mati joj je umrla od strahote i sramote 
ne dočekavši, da se Olga vrati iz bolnice, braća došla, čula i vi- 
djela, što se dogodilo, obrisala suhe oči i otišla, ljudi je žalili i 
isto tako brzo prežalili, a ona je ostala sama s pustim, strašnim 
životom pred sobom, koji ju je čekao. Ostala je ona, mrtvi muž, 
kojega je šumar, izranivši ga na smrt, bacio u snijeg, gdje su ga 
razderali vukovi i psi, šumar, koji je zapalio kuću. i objesio se 
zatim u podrumu, njegova pokojna žena, koju je ubio zbog toga, 
što je prebjegla k Petru, putnici namjernici ili hajduci, koji su se 
razbježali u zoru, kad su vidjeli, što se dogodilo. U rane sumrake 
dopirala je iz osvijetljenih kuća topla, čeznutljiva ženska pjesma, 
koja je pjevala o sreći i ljubavi, a Olga je skrušeno brojala 
svoje tihe stope i sve dublje sagibala glavu. Sreća je prošla uz 
nju brzim, nestrpljivim korakom, i ona je ostala sama, kao uvela 
grana na drvetu. Bila je stara. Ništa više nije imala. Suze su joj, 
gorke i guste kao smola, izbile na oči. Ali to su bile suze opro- 
štenja i pomirenja sa životom. Tihe suze, poslije kojih se čovjek 
osjeća bolji i veći. 

Ovi retci nemaju pretenzija, da iscrpivo prikažu cjelokupni 
D'Annunzijev književni rad, nego, slijedeći stope solidne knji- 
ževne kritike i kulturne povijesti, i talijanske i strane, da ga 
promotre iz perspektive, koja danas može najviše zanimati su- 
vremenoga čovjeka, iz perspektive duhovnih strujanja, koja su 
se u njemu odrazila, i koja su inače aktivno djelovala u sudbo- 
nosnim događajima nedavne prošlosti, a djeluju, u još zaoštre- 
nijem obliku, i danas. 

Spomenuta kritika i kulturna povijest utvrdile su kao bit- 
nost D'Annunzijeve ličnosti diletantizam, to jest posve- 
mašnje pomanjkanje čovječanske zainteresiranosti u promatra- 
nju i prikazivanju života. D'Annunzio ga ne promatra ni sa 
simpatijom, ni s milosrđem, ni s odvratnošću, ni s užasom, kako 
se to događa kod velikih pisaca; on ostaje hladan i ravnodušan 
prema njemu, primajući ga samo svojom rafiniranom senzibil- 
nošću kao blještavu i šarenu igru senzacija, koja se postepeno 
pretvara u sladostrasnost, a ova prelazi u perverznost, sadizam 
i okrutnost, da konačno svrši u težnji za pokoljem i uništa- 
vanjem. 

Prirodno je, da se taj način doživljavanja odrazuje i u 
D'Annunzijevu književnom izrazu: ozbiljni sadržaji, koji du- 
boko prožimaju cijelo biće, proizvode adekvatan izraz, organ- 
ski sljubljen s duhovnim pokretima, koji su ga izazvali; njegov 
izraz naprotiv vrlo je često samodopadan u svojoj vanjskoj 
zvučnosti i briljantnosti. Odatle muzikalna linija u ritmu 
D'Annunzijeve rečenice, koja je, kako kaže jedan kritik, samo 
na mahove umjetnički pozitivna, i to osobito u kraćim lirskim 
sastavcima, ali često prelazi u lažnu emfazu. I zato je, da se 
poslužim izrazom istog kritika, književno stvaranje D'Annun- 
zijevo fragmentarno: nedostatak dubljeg doživljaja, koji bi slu- 
žio kao središte i žarište jedinstvenog umjetničkog stvaranja, 

te ovo dolazi do realizacije samo isprekidano i epizodično, tako 
da se slika D'Annunzijeva svijeta lomi na bezbroj malih zrca- 
laca i na bezbroj malih sličica, koje bliješte i sjaju. 

D'Annunzio, kako je i prirodno za tako udešenu duševnost, 
prošao je raznovrsne idejne utjecaje, od verizma i utjecaja Car- 
duccijevih, preko ruskoga nihilističkog kršćanstva i Nietzscheova 
nadčovještva, do katoličkog misticizma; ali on je u srži ostao 
uvijek isti: diletant, koji ništa ne uzima ozbiljno i kojemu sve 
ideologije služe za njegovu briljantnu igru senzacijama. Odatle 
činjenica, da se D'Annunzio kao umjetnik nije vidno razvijao. 
Faktična njegova umjetnička fizionomija, koja je već određena 
u prvim njegovim književnim proizvodima, ostaje, usprkos raz- 
ličnih vanjskih utjecaja, nepromijenjena do kraja. 

Tako udešena književna ličnost bila je predestinirana, da 
postane predstavnikom opće duhovne krize, koja se pojavila u 
Evropi zadnjih decenija devetnaestoga stoljeća. Kapitalistički 
industrijalizam i pozitivističke ideologije uništile su vjeru u 
ideal, te se čovjek našao pust i prazan, prepušten vlastitim ću- 
dima i nestegnutim nagonima. »Na polju misli — kaže B. Croce 
— prirodne nauke, prerušujući se u filozofije, uništile su svijet, 
koji su religija i idealistička filozofija predstavljale kao »koz- 
mos«, kao nešto živo, kao dramu, koju mi sami izvodimo; a mje- 
sto toga postavile su niz mrtvih i teških klasifikatorskih shema, 
toliko mrtvih i toliko teških, da su uzele svečan izgled determi- 
nizma. Na polju prakse industrijska buržoazija uništila je ide- 
alno bratstvo u jednom Bogu ili u jednom Kristu, nadomješta- 
jući ga pohlepnim natjecanjem u sticanju; a socijalizam, oti- 
šavši na politički nauk, sjetio se, da ne može učiniti ništa pa- 
metnije, nego pozajmiti od buržoazije njegovu materijalističku 
filozofiju i njegovu klasnu borbu, i tako je lijepo uspio, da, za- 
mijenivši uloge, sada vrijedi kao obretnik onoga, što je našao 
gotovo i toj se moći poklonio... Studeni vjetar cinizma i bru- 
talnosti duhnuo je našim svijetom«. I čovjek je pošao za »lje- 
potom«, ali (kako kaže isti mislilac) za ljepotom »potpuno različ- 
nom od one, u kojoj se smiješi životna radost, jer slika, u 
kojoj se je odrazivala, bila je naprotiv slika tužnog i grčevitog 

sladostrašća, raspadanja i smrti, i dobivala je boju satanizma i 
sadizma. Književnost se odmakla daleko od faustovskih zaleta 
prvih romantičara, kao i od njihovih snova sublimirane ljubavi 
i stapanja duša. I bila je odmakla daleko od maštanja prvih 
romantičara i od njihova života, naskroz umjetničkog i pjesni- 
čkog, nervozna težnja za riječima, za bojom, za ritmom i stihom 
uzetim o sebi, za oblicima hermetičnim i ezoteričnim, za pro- 
tančanošću rafiniranih, u kojima su se naslađivali i mučili neki 
od tih neoromantičara«. 

Ali ipak D'Annunzio ne svršava potpuno u brutalnom na- 
turalizmu, kako su svršila ista ta raspoloženja, prošavši kroz ka- 
nale boljševičko-socijalnih surovosti. Ona u Talijanu D'Annun- 
ziju poprimaju oblik, koji odgovara kulturnim tradicijama njego- 
ve zemlje. Nad svojim mutnim i nečistim izvorima i strujama 
D'Annunzio razastire ružičasti oblak poezije, pune gracije, tako 
da ga Croce naziva pjesnikom Harita, božica dražesti: »Istina 
je, da se u D'Annunzijevoj poeziji susreću pokolji i okrutnosti: 
s crvenilom ruža crvenilo žive krvi, s bljedilom ruža bljedilo 
smrti. Ali i ovi su za D'Annunzija rafiniranosti i Harite«. 

U njegovu prvom romanu: »Il piacere« (Naslada) jasno je 
prikazana duhovna praznina glavnog junaka: »Njegov je za- 
kon dakle bila promjenljivost; sve se je u njemu preobličavalo 
i izobličavalo, bez počinka; moralna snaga nedostajala mu je 
potpuno; njegovo moralno biće sastojalo se je od protivurječja; 
jedinstvo, jednostavnost, spontanost izmicali su mu; kroz metež 
— glas dužnosti nije do njega dopirao; glas volje bio je prigu- 
šen glasom nagona; savjest, kao zvijezda bez vlastite svjetlosti, 
svakog se časa pomračivala. Takav je bio uvijek. Zašto, dakle, 
boriti se protiv sebe samoga? Cui bono?« 

Taj diletantizam, spojen s hladnom autoanalizom, prožima 
i roman »L'innocente« (Nevini), u kojemu se, na čudan način, 
spajaju samilost ruskoga tipa s D'Annunzijevom egolatrijom. 
Junak romana kaže za sebe: »Bio sam uvjeren, da sam ne samo 
izabran duh, nego rijedak duh; i mislio sam, da rijet- 
kost mojih senzacija i mojih osjećaja oplemenjuje svaki moj 
čin. Ohol i radoznao na tu moju rijetkost nisam mogao zami- 

sliti neku žrtvu, neko zatajenje samoga sebe, kako se nisam 
umio odreći jednog izraza, jednog očitovanja svoje želje. Ali na 
dnu svih mojih protančanosti nije bilo drugo nego strašna sebič- 
nost«. I ta sebičnost dovodi D'Annunzijeve junake do izolira- 
nosti; dosljedno do čame i osjećaja neizmjerne pustoši. Poje- 
dinac se ne smije bez teške kazne udaljiti od ljudske zajednice. 
Giorgio Aurispa, junak romana »Trionfo della morte« (Pobjeda 
smrti) hoće da slijedi savjet nekih suvremenih ideologa, koje je 
on volio: »Budući da je uzaludan svaki napor, da se izađe iz 
samoće vlastitoga ja, treba malo pomalo raskinuti sve one 
veze, koje nas još vezuju s općim životom, i tako se ukloniti 
uzaludnom rasipanju obilja dragocjene energije«. Tako će čo- 
vjek izbjeći svemu, što vrijeđa, smućuje i zapanjuje u životu. 
»Živjet ćemo u sebi. Nikakav prizor znamenitiji, nikakvu na- 
sladu trajniju ne pruža nam zemlja«. Ali duša Giorgia Aurispe 
grčila se je u samoći; u uskom životnom okviru nemiri su dalje 
živjeli, izazivajući »neku muklu i duboku razdraženost, patnju 
neprestanu, upornu, suptilnu«. 

Kao stari romantičari, koji su tražili spasenje od životne 
pustoši u sublimiranoj ljubavi, i ovaj neoromantičar hoće da 
nađe smirenje na isti način. Giorgio Aurispa, iako zna, da je 
sve tašto i nestalno, nije se mogao oteti potrebi ljubavi, potrebi, 
»da traži sreću u posjedu drugoga bića«; iako je znao, da je 
ljubav najveća od ljudskih bijeda, »jer je posljednji napor, 
koji čovjek pokušava, da izađe iz samoće svoga unutrašnjeg 
bića«, on je ipak težio za ljubavlju, koja će »ispuniti jedan 
čitav bitak«. Ali ljubav toga modernog romantičara morala je 
nužno, radi nove duhovne atmosfere, koju u prvom redu karak- 
terizira nedostatak etičkog osjećaja, ispasti sasvim drukčija od 
ljubavi starije romantike. 

D'Annunzijevi ljubavnici sposobni su samo za čisto seksu- 
alnu ljubav. Njegove su žene većinom lijepa, histerična, često 
neplodna, požudna i okrutna bića, vječni izvor uvijek novih tje- 
lesnih podražaja i užitaka. D'Annunzio to izričito tvrdi u »Tri- 
onfo della morte«: »Ona se javljaše tako kao žena naslade, kao 
snažno i delikatno sredstvo užitka, kao životinja razbludna i 

divno određena za ukras stola i postelje, za uzbuđenje sumnji- 
vih maštanja estetične razblude. Ona se javljaše u vrhovnom 
sjaju svoga životinjstva: radosna, nemirna, gipka, mekana, 
okrutna«. Značajno je za junaka romana »L/'innocente«, da, kad 
se u svojim povremenim napadajima ruske dobrote kuša pribli- 
žiti ženi, tražeći od nje oprost zbog nevjere, osjeća više »mekoću 
njenih grudi«, nego »kucaje njena srca«. D'Annunzio je pod 
neprestanom vlasti vizija razbludnih zagrljaja, koje apsorbiraju 
sve druge osjećaje, te se s nasladom zaustavlja kod njih, opi- 
sujući ih do minucioznosti, obavijajući ih zaparnom i omamlji- 
vom atmosferom raskošne putenosti. Karakteristično je, da je 
u spomenutom prizoru samilosti prema nesretnoj ženi nevjerni 
muž zahvaćen živom uspomenom na jedan ljubavni prizor, što 
ga je imao s njom u prve dane njihova braka: »Vrijeme je po- 
slije objeda. Malena čaša chablisa dostajala je da smuti Juli- 
janu, koja je gotovo apstinentkinja. Popodnevno je doba sve 
toplije; miris ruža, perunike, jorgovana postaje žestok; lastavice 
prolaze i vraćaju se s velikom, zaglušnom cikom. I sami smo, 
oboje zahvaćeni unutrašnjom, neizdrživom drhtavicom. I ja joj 
kažem, najednom: — Hoćeš li, da pođemo vidjeti našu sobu? — 
To je starinska svadbena soba, koju sam namjerno propustio 
otvoriti za našeg obilaženja kroz vilu. Ulazimo. Tamo unutra 


čuje se ista potmula huka, koja čini se da odjekuje na dnu iz- 


vjesnih zavojitih školjka; i nije drugo do udaranje mojih žila. 
I ona možda čuje onu huku; i nije drugo do udaranje njenih 
žila. Sve je drugo mirno; izgleda, da je prestala cika lastavica. 
Hoću da govorim; i na moju prvu hrapavu riječ, ona mi pada 
u naručaj, gotovo onesviještena.« Osjećaj samilosti potpuno je 
utopljen u razbludnoj viziji. 

D'Annunzio pokušava doduše sublimirati svoju ljubav; 
pokušava je obaviti blijeskom idealizma i umjetnosti. U »Trion- 
fo della morte« Aurispa vidi, gdje se »u prošlosti svi vrhunci lju- 
bavi obasjavaju i bljeskaju vanrednim blijeskom«. Vrlo daleke 
stvari vraćale su se u njegovo sjećanje, praćene valovima glazbe, 
koji su ih uzvisivali i preobličavali. U jednom trenutku ponovno 


je proživljavao najviše lirske momente svoje strasti, a proživ-, 

ljavao ih na podesnim mjestima, među svim velikim napravama 
prirode i umjetnosti, koje su oplemenjivale i produbljivale nje- 
govu radost. Oko ljubavnika ovoga romana — kaže D'Annun- 
zio — ispredali su glazbenici, koje su oni voljeli, najraznolikije 
čarolije. »Stranica« Roberta Schumanna dočaravala je priviđe- 
nja stare ljubavi, koja je nad sobom razastirala, kao umjetni 
svod nebeski, tkanje svojih najljepših uspomena, ali su pred 
dušom, punom začuđene i tužne slasti, malo pomalo blijedile. 
Visoke, purpurne zavjese, tmurne kao strast, kojoj se ne može 
izbjeći, oko kreveta duboka kao grob, obećanja smrti u šutljivoj 
razbludi i neizmjernu vlast, bogatu svim zemaljskim dobrima, 
koja čeka uzaludno svoga iščezlog kralja, koji treba da umre u 
svadbenom i pogrebnom grimizu — evocirala je »Erotika« 
Eduarda Griega. U preludiju »Tristana i Isolde« čežnja ljubavi 
za smrću pojavljivala se nečuvenom žestinom, i neutaživa po- 


v .. . .vy » 
* žuda uzvisivala se u opojnost uništenja. 


U >»II fuoco« (Oganj) kao pozadina ljubavi između jednog 
pjesnika i jedne velike glumice postavljena je Venecija u cije- 
lom blijesku svoje bujne umjetničke prošlosti. Venecijanska 
umjetnost, priroda i ljubav miješaju se u harmoniju, punu ras- 
koši i razblude. D'Annunziju je noćna Venecija »grad divan i 
napasnik; u njegovim žilama, kao u žilama razbludne žene, po- 
čimala se zapaljivati noćna groznica.« Junak tog romana naziva 
u nekoj svojoj knjizi večernji čas časom Tizijanovim, jer se 
čini, da sve stvari sjaju posljednji put u vlastitoj, bogatoj 
svjetlosti, kao nagi stvorovi ovog umjetnika, i kao da obasjavaju 
nebo, mjesto da od njega budu obasjane. »Izbacivao je svoju 
vlastitu modrikastu sjenu oktagonalni hram, koji je Baldassare 
Longhena izvadio iz Polifilova Sna, sa svojom kupolom, sa svo- 
jim stupovima, sa svojim balanstrama, raskošan i neobičan kao 
neptunska zgrada podignuta po uzoru zavojitih morskih oblika, 
bijeleći se sedefnom bojom, nad kojom se širi vlažna slanost, 
te se čini, da stvara u udubinama kamena nešto svježe, srebre- 
no i draguljno, tako da to izaziva neodređenu sliku otvorenih 
školjka nad rodnim vodama.« Ljubavna vrućica D'Annunzijeva 
protagonista poprima prividno idealne i grandiozne razmjere. 

On priča svojoj ljubavnici: »Imao -sam sat uistinu dionizijskog 
života, sat delirija, zatvorena, ali strašna, kao da sam sadržavao 
zapaljenu planinu, gdje-urliču i grče se Taide. Uistinu čini mi 
se, da čujem, sada da, a sada ne, viku i pjevanje dalekog po- 
kolja. I čudio sam se, što ostajem nepomičan, i osjećaj moje 
tjelesne nepokretnosti povećavao je moju duboku grozničavu 
tlapnju. I nisam vidio više ništa osim tvoga lika, koji je naje- 
dnom postao prelijep, i u tvome liku snagu svih tvojih duša, i 
iza tebe, krajeve i mnoštvo. Ah, kad bih ti mogao reći, kako 
sam te vidio! U metežu, dok su prolazile čudesne slike, praćene 
vihorima glazbe, govorio sam ti kao kroz neku bitku, dobacivao 
sam ti po koji zov, koji si ti možda čula, ne samo za ljubav 
nego za slavu, ne za jednu žeđu nego za dvije žeđi; i nisam 
znao, koja je plamenija. I onako, kakovo mi se javljalo tvoje 
lice, takovo .mi se javljalo i lice moga djela.« 

Nije čudo, da je ta prividna grandioznost zavela neke obo- 
žavatelje D'Annunzijeve, da je uzmu ozbiljno. Tako je Bor- 
gese pokušao pridati D'Annunzijevoj umjetnosti značaj ideali- 
stičke vizije; panične intuicije i herojskog morala. Croce, pro- 
tiv toga. Borgeseova shvaćanja,. ističe senzualistički karakter 
D'Annunzijeve umjetnosti i protagorejsko-cirenejski značaj nje- 
gova morala (habeo non haberi). Uostalom, kaže Croce, heroj- 
ski moral ili je eufemizam za diletantizam i senzualizam, ili 
prazna riječ, jer je obični moral dovoljan da čovjek bude heroj, 
što je inače vrlo teško. I zato nije nikako u pravu Crćmieux, 
koji nalazi, da je snaga D'Annunzijeva upravo u »rebondisse- 
ment perpćtuel et casuel de cette oeuvre«, to jest baš u onome, 
što je njegova najglavnija mana, 

D'Annuzijeve. sublimacije ljubavi pokazuju se na kraju 
onim, što u bitnosti jesu: divljim vatrama. One su odrazi go- 
loga seksualnog nagona, te se gotovo redovito sunovraćuju iz 
svojih lažnih idealizacija (odatle i lažna dubina D'Anunzijeva 
stila na tim mjestima) u ponore animalnosti, okrutnosti i pato- 
loške perverznosti. U »L'innocente« govori se izravno »o okrut- 
nosti, koja je na dnu svih senzualnih ljudi.« U »Forse che si, 
forse che no« (Možda da, a možda ne) ljubavnik otkriva prije- 

varu ljubavnice i zvjerski je zlostavlja: »Muškarac se već bio 
bacio na nju, oborio je i srušio se u uskom spletu s njom. Šakom 
ju je udarao po licu, po prsima, ričući sramotnu riječ.« Ona »nije 
vikala, ali je na svaki udarac jecala tihim jecanjem, kao mol- 
bom bez zvuka; ono je bilo slično jecanju, kojim je ona popra- 
tila čudo prvog poljupca, slabim kao dašak bolesna djeteta. 
Osjetila je poznati slatkasti ukus u ustima, i ne samo jedne 
kaplje; i onda je osjetila, gdje je druga usta gnječe, teže od 
šake, i gdje udarci prestaju i kako ruke prelaze na drugo na- 
silje... I u sivoći sumraka, na dnu one ljubavne sobe, između 
četiri zida, koji su bili četiri svjedoka tišine i sjene, razvijala 
se borba između dva neprijatelja, vezana posredstvom tijela. . .« 
U deliriju patološke strasti kaže ona njemu: »Čini, da krvarim 
još, ako još ne znaš, što je moja krv. Zadavaj mi još boli, slatka 
moja ljubavi, zadavaj mi sve više boli, dok mi ne budeš sličan, 
jer ni u čemu ne možemo biti slični nego u okrutnosti; ali ti 
mi ne možeš biti ravan u njenu podnošenju. Sjećaj se moga 
plača, kao što ću se ja sjećati sramotne riječi, koja je pratila 
tvoje udarce.« 

U tragediji »La figlia di Iorio« žeteoci, pomahnitali od vi- 
na i pohote, progone Milu di Codra i hoće da je siluju. Ova 
tragedija, inače jedno od najboljih D'Annunzijevih kazališnih 


“X djela, prožeta je divljom mistikom sujevjerja, puti i krvi, te 


završava spaljivanjem na lomači glavne junakinje, koja umire 
uz poklik: »Il fuoco č bello« (Vatra je lijepa). I taj poklik ima 
više prizvuk naslade u samouništenju, nego žrtve i čišćenja, koji 
bi mu pjesnik htio dati. Požuda protagonista u »Il fuoco« za 
slavnom glumicom, bila je »nezdrava i bezmjerna« i »sadržavala 
je drhtaj pobijeđenog mnoštva, opojnost nepoznatih ljubavnika 
i vizije orgijskog promiskuiteta.« U »L'innocente« supruzi, po- 
slije duga vremena, nalaze staru ljubav. Prizor pomirenja i lju- 
bavnog zbliženja završava: »Dokle se je čuo strašni krik?« 
Prirodno je onda, da D'Annunzio govori o »tuzi tjelesne 
ljubavi« i o odvratnosti prema piti. Njegovi ljubavni prizori 
samo su mračni i tužni grčevi i deliriji puti, odijeljene od duše. 
Ako kod njega ima nekih ljubavnih melankolija, to su melan- 

kolije zasićenosti i praznine, koje ostavlja udovoljena požuda. 
Nije čudo, da mu žena mora izgledati vječni neprijatelj, koji 
muškarca vječito ispija i uništava. Iz toga se rađa ideja ne- 
stanka, ideja smrti, ali ne u smislu pjesnika, koji su u smrti i 
ljubavi vidjeli dva blizanca, jedine dvije sreće, date od kobi 
nesretnim smrtnicima, nego nakazni spoj razblude i uništenja. 


U »Trionfo della morte« ljubavnik, poslije jedne perverzne _ 


ljubavne scene, u kojoj dolazi do kulminacije histerizam žene, 
povlači u jezovitoj borbi ljubavnicu u ponor. 

»Volutta e crudelta (razbludnost i okrutnost) na licu lju- 
bavnice oduševljava protagonista romana »Forse che si, forse 
che no«. Razbludnost i okrutnost — to su središnje točke veli- 
kog dijela D'Annunzijeve književne produkcije. On se najra- 
dije prenosi maštom u atmosfere, prožete nasiljem, pokoljem, 
krvlju i ubojstvima. Tako u »Il fuoco« glavni junak povjerava 
prijatelju osnovu jedne svoje tragedije: »Za jedan časak duh 
je prešao stoljeća i tisućljeća, disao je u strašnoj legendi, drhtao 
je u užasu starinskog pokolja; za jedan časak duša je živjela 
životom prastarim i silovitim. Tamo su ubijeni: Agamemnon, 
Eurimedon, Kasandra i kraljevska pratnja: tamo, pred tvojim 
očima, za jedan časak, nepomični. I eto — vidiš? — kao para, 
koja se isparuje, kao pjena, koja se uništava, kao prah, koji se 
gubi, kao nešto neizrecivo krhko i nestalno, svi se rasplinjuju 
u svom muku, proždrti istom kobnom tišinom, koja je oko nji- 
hove sjajne nepomičnosti. Tamo šaka praha i gomile zlata... 
Tamo, nad kamenjem puste staze, kao nad kamenjem grobova, 
čudo života i smrti.« Zamišlja iskopavanje prastarog grada: »Na 
svaki udarac mašklina dršćeš cijelim kostima, u žudnji, da vidiš, 
gdje se uistinu pojavljuje lice jednog Atrejevića, još čitavo, 
s vidljivim znakovima pretrpljenog nasilja, okrutnog  po- 
kolja...« 

D'Annunzija uopće neodoljivo privlači odvratno i ogavno. 
U »Trionfo della morte« opisuje mase vjerskih fanatika sa svim 
mogućim tjelesnim nakaznostima: »Sva izobličenja mišica i ko- 
sti, sve raznolikosti tjelesne ružnoće, svi neizbrisivi tragovi na- 
pora, nevremena i bolesti: — lubanje, zašiljene i zgnječene, će- 

lave ili vunaste, pokrivene brazgotinama i izraslinama; oči 
bjelkaste i neprozirne kao mjehuri sirutke, oči tužne, modro- 
zelenkaste kao oči osamljene žabe krastače; plosnati nosovi, kao 
prignječeni šakom ili zavinuti kao jastrebov kljun, ili dugi i 
mesnati kao rilo, ili gotovo izglodani bolešću; lica posuta krva- 
vim žilicama kao lozino lišće u jesen, ili žućkasta i nabrana kao 
burag preživača, ili čekinjasta kao sijerak; usne tanke kao raz- 
rezane britvom, ili otvorene i mlitave kao uzvištane smokve, ili 
ukočene u svojoj praznoći kao ofureno lišće, ili oboružane stra- 
šnim zubima kao veprovim očnjacima; zečje usne, guše, skrofule, 
crveni vjetri, prištevi: — svi užasi ljudske piti prolazili su u 
sjaju sunca, pred Kućom Djevice«. Koja je inspiracija toga 
prizora? Sigurno ga nije nadahnula samilost prema patnji, nego 
osjećaj odvratnosti, koji nije bez izvjesne perverzne naslade u 
nakaznom, naslade, pomiješane sa stilističkom dekadentnom 
virtuoznošću. Nedostajanje stvarnog nadahnuća, koje dolazi iz 
duše, nadomještaju groznice uzbuđenih živaca s iscerenim pri- 
viđenjima. 

Kakvom minucioznom analizom opisuje D'Annunzio du- 
ševna stanja zločinca u »L'innocente«! Protagonist želi se rije- 
šiti djeteta, koje je začela njegova supruga u grijehu s drugim, 
dok ju je on zapuštao, zabavljen nedopuštenim ljubavima. On 
vrši taj čin u potpunoj lucidnosti svijesti, analizirajući hladno 
samoga sebe, bez ikakve samilosti prema nesretnom djetetu, i 
čak ga se s odvratnošću dotiče, kad ga diže iz zipke, da ga izloži 
ledenom vjetru, — dok u kućnoj kapelici brđanski svirači sviraju 
dirljivu božićnu pastoralu: »Nijesam se zbunio: nijedno od mo- 
jih osjetila nije se zamračilo. Vidio sam nebeske zvijezde, koje 
su se kolebale, kao da ih je pokretao neki vjetar u visinama; 
vidio sam varave, ali stravične kretnje, što ih je izazivalo po- 
mično svijetlo svijeće na zavjesi vrata; čuo sam jasno ponav- 
ljanje pastorale i lavež daleka psa«. Kad dijete zaplače, on 
osjeća — samo mahnit strah. Dalje se opisuje, surovom natu- 
ralističkom detaljnošću, prestanak života u nesretnom djetetu: 
»Lagano prividno oživljenje, izazvano eterom, gasilo se je. Ru- 
čice su padale uzduž bokova, nepomične; brada je postajala 


213 


zgnječenija, udubina novorođenčeta na lubanji postajala je 
dublja, bez pulzacija. I najednom je umirući odavao znak na- 
pora; liječnik mu je odmah podizao glavu. Iz pomodrelih 
ustašca izlazilo je malo bjelkaste tekućine. Ali kako se, u na- 
poru bljuvanja, koža na čelu napinjala, pojavljivale su se kroz 
put tamne mrlje zbog zastajanja sokova«. Pobunjena ljudska 
savjest u ovom hladnom, dekadentnom virtuozu stila potpuno 
šuti. ' 

D'Annunzijev ideal ljepote završava naravno u sublimaciji 
bestijalnoga. On to izričito i naglašava. U glorifikaciji Vene- 
cije zamišlja D'Annunzio nekadašnju gospodaricu mora kao bo- 
žicu, koja se podaje jednom bogu: »On se pokaza. Pokaza se 
na jednom oblaku, sjedeći na vatrenim kolima i vukući za so- 
bom krajeve svojih grimiza, zapovjednički i sladak, s poluotvo- 
renim usnama, punim šapata i tišina šumskih i s razasutim vla- 
sima... Spusti k divnom gradu svoje mladenačko lice, odakle 
se širio neizreciv, neljudski čar, ne znam kakovo životinj- 
stvo, delikatno i okrutno, S kojim su bili. u opreci 
pogledi duboki od znanja pod teškim trepavicama«. (»II fuoco«). 
Protagonist istog romana zanosi se vizijama čisto animalnog 
izživljavanja: »Pod utjecajem grimizne jesenske večeri on se 
je pretvarao, prema nagonima svoje krvi i uspomenama svog 
intelekta, u jedan od onih oblika, koji neodređeno prelaze od 
životinjskoga u božansko, u jednoga od onih poljskih genija, 
kojega je grlo nabreklo istim žlijezdama, što vise s kozjih grla. 
Radosna pohota poticala ga je na čudne čine i pokrete, iznena- 
đenja, zasjede; dočaravala mu veselje proganjanja, obaranja, 
brzog spajanja na mahovini ili iza divljeg grma. On je zaželio 
onda jedno biće, koje bi mu bilo slično, svježa prsa, kojima bi 
mogao saopćiti svoje smijehe, dvije brze noge, dvije mišice 
spravne za borbu zaželio je plijen, da ga zgrabi, djevičanstvo, 
da ga siluje, nasilje, da ga izvrši.« 

Duševnost, odcijepljena od osnovnih čovječansko-etičkih 
sadržaja, izživljavajući se u pustim vanjskim podražajima (je- 
dna ličnost D'Annunzijeva kaže: »Ne mogu se odreći u životu 
nikakve stvari, koja podražuje moju požudu«), mora nestašicu 

ideala nadomjestiti bilo. kakovim lažnim idealom. I. zato 
D'Annunzio, pjesnik -— kako Vossler. kaže — »čistog senzua- 
lizma, virtuozni umjetnik izražaja svih animalnih požuda, stra- 
hova, uzbuđenja i opažanja«, morao je na kraju, :pod djelova- 
njem različnih vanjskih utjecaja, svršiti u jednom lažnom he- 
roizmu. To nije istinski, nepatvoreni i tihi, i zato to veći i uz- 
višeniji heroizam samozataje u borbama jednolike i sive svaki- 
dašnjice, to nije žrtvovanje vlastite ličnosti za vjeru u bilo što, 
što nije vlastito dragocjeno »ja«; to je u bitnosti sublimacija 
vlastite sebične ličnosti, ličnosti vječno žedne novih draškanja, 
neobičnih i još neiskušanih doživljaja. Odatle D"Annunzijev 
ničeansko-nadčovječji imperijalizam, odatle glorifikacija aero- 
plana i drugih ratnih sprava, odatle zanos za ratom zbog rata, 
kao i slavljenje »vječnih korijena rase«, latinske rase. 

. Latini su se sjetili napokon prvoga čovječjeg krila, koje je 
palo na Sredozemno more, ikarskog krila. »Tko će dignuti to 
krilo?« — kliče pjesnik rase: 

Chi la raccogliera? Chi con pit forte 

lega sapra rigungere le penne 

sparse per ritentare il folle volo? 
(Tko će ga podignuti? Tko će jačom vezom znati spojiti razasuto perje, da 
ponovno -pokuša mahniti lijet?) 

I sada su se Latini trgnuli iz sna: »Novo oruđe kao da je 
uzvisilo čovjeka nad njegovu sudbinu, kao da ga je obdarilo ne 
samo novim gospodstvom, nego i šestim osjetilom. Protiv zavi- 
jene maske misterija sjajilo se dijamantsko lice pogibli.« I novi 
Dedal leti »s iluzijom, da nije čovjek u jednom stroju, nego 
samo tijelo u jednoj samoj ravnoteži. Nevjerojatna novost pra- 
tila je sve njegove pokrete... Jedna cijela rasa postala je no- 
vom i radosnom u njemu«. Masa, zanesena i pomahnitala, prati 
smioni let junaka neizmjernih prostora: »Okrutni delirij obojio 
je crvenilom žilice hiljada i hiljada očiju, podignutih k ispup- 
čenoj nebeskoj pozornici. Krvava radost circenska nadirala je 
u tijeskobna srca.« I mase dozivaju letača: »Tarsis! 'Tarsis!« 
Ideja vođe, kao otjelovljenja: rase; i bezobzirni dinamizam već 
su rođeni. 

Zanimljivo je s obzirom na današnje prilike, da D"Annun- 
zio, snivajući o novoj umjetnosti, koja će biti »odlučna moć u 
trećem Rimu«, pomišlja na germansku umjetnost, na umjetnost 
Richarda Wagnera, koji »vjeran najstarijim nagonima svoje 
rase, bijaše predosjetio i s vlastitim naporima išao na ruku težnji 
germanskih država za herojskom veličinom carstva. On je evo- 
cirao divni lik Henrika Ptičara u času, kad se diže ispod sto- 


ljetnog hrasta: — Neka se dignu borci iz cijele njemačke ze-. 
mlje!« Wagnerove glazbene figure pridonijele su uzvisivanju i . 


ovjekovječenju rasne duše »kao i volja kancelarova (Bismar- 
ckova), kao i krv vojnikA«. I u dodiru »s barbarom bijesna 
volja za borbom budila se u onoj okretnoj latinskoj krvi.« Bu- 
duća umjetnost izrazit će silu i drskost, »koja ne će poznavati 
zapreka«. Imperijalizam D'Annunzijev dolazi do izraza, i to na 
vrlo retorično-dekorativan način, osobito u njegovim kasnijim 
djelima: »Garibaldi«, »La Nave« itd. 

I D'Annunzio dočekiva svjetsku konflagraciju ne kao 
okrutnu presudu nemilosrdne kobi, nego kao oslobođenje od do- 
sade i jednoličnosti, kao nenadano otvaranje mogućnosti, da 
ostvari svoje davne, najtajnije želje za užitkom u pokolju, ra- 
sapu i uništavanju. Nada, da će još biti spasen mir, koja po- 
tajno tinja u prestravljenim duhovima Evrope za tjeskobnih 
predratnih dana, D'Annunziju izgleda u njegovoj »La Leda sen- 
za cigno« (Leda bez labuda) kao nečist, koja teče potočićima 
mimo dućana i koju će idućeg jutra pometači pomiješati s dru- 


gom prljavštinom i odnijeti je na svojim škriputavim kolima. , 


»Je li to posljednji dan sramote? Jesu li to zadnji satovi bruke?« 
— pita nestrpljivi pjesnik. Koji je — pita D'Annunzio — udes 
svijeta tako divan kao ovaj, koji se ocrtava pred našim zapanje- 
nim očima? Niazijatsko uskrsnuće, nenadano pomlađivanje, koje 
obnavlja svetu Aziju, ne može se s njime porediti; pa ni naj- 
okrutnija drama rasa u ljudskoj povijesti. Eto Evropa, izagnjila 
od starosti, neodlučna i pogrbljena pod teretom svojih prijevara i 
svojih sramotnih kukavičluka, uronit će cijela u krv sa sigur- 
nošću, da će iz nje izaći mlađa, nego onda, kad su na nju, bar- 
barku, dunuli svježi vjetri Preporoda s Mediterana. 

Je li D'Annunzio pjesnik? — Mnogi kritici, zaustavljajući 
se na njegovoj apstraktno uzetoj ideologiji, najodlučnije to po- 
riču; drugi, naprotiv, zaslijepljeni lažnom dubinom baš ove 
ideologije, postavljaju ga u red najvećih pjesničkih duhova ta- 
lijanske književnosti. Svakako, u tom sporu uzima B. Croce naj- 
ispravniji kritički stav, odjeljujući D'Annunzijev psihički dile- 
tantizam, to jest nestašicu organskih duhovnih sadržaja i nji- 
hovo pozajmljivanje izvana, od faktičnog njegova umjetničkog 
stvaranja, koje je doduše fragmentarno, bez harmoničnog pri- 
kazivanja života, ali je ipak umjetnički pozitivno. Croce, da 
karakterizira D'Annunzijevu pjesničku ličnost, uzima naziv, što 
ga je Demetrij Falerski podijelio pjesnikinji Safo, te ga naziva 
pjesnikom Harit4. D'Annunzio je zbilja pjesnik dražesti: pjes- 
nik ženske ljupkosti i svih čari njezina tijela, od njenih naj- 
suptilnijih pokreta do njene kose i finih, prebijelih ruku (Croce 
naziva čitavu tragediju »La Gioconda« tragedijom lijepih žen- 
skih ruku), pjesnik ruža, liljana, slavuja i drugih dražesnih 
pojava. 

Već kao šesnaestgodišnji dječak stvara stihove s vlastitom, 


nepozajmljenom intonacijom, kao što su oni o mjesečevu zalazu: 
O falce di luna calante, 
che brilli sull' acque deserte, 
o falce d'argento, qual messe di sogni 
ondeggia al tuo mite chiarore quaggii. 
(O mjesečev srpe na zalazu, koji bljeskaš nad pustim vodama, o srebreni 
srpe, kakva žetva snova ljulja se ovdje dolje na tvom blagom sjaju). 


Tako u njegovoj mladenačkoj zbirci novela: »Terra vergi- 
ne« (Djevičanska zemlja), ima već vanrednih pejsaža, prodahnu- 
tih nepatvorenom životnom radošću: »Fiora je pjevala iz svega 
grla, sjedeći pod grmom kupina, dok su koze naokolo brstile, 
penjući se uz uzvisinu: pjevala je pred divovskim kitnjacima, 
što su se dizale u vis sa svojim deblima, i širili lisnate mišice, 
krcate plodovima, u onoj mirisnoj radosti uzduha i svjetlosti. 
Brdski vjetar duvao je u zaklonici: široki šum lišća, valovito lju- 
ljanje grana, svjetlucanje žirova strujalo je cijelim onim vege- 
talnim narodom: dolje, sjene razbijene živim pogledima sunca.« 
Ili: »O svetoj Barbari zaštitnici, zadnji put kad ju je vidio, sta- 

jala je, ogrlivši stablo, Zolfina, i gledala dva latinska krila brod- 
ske lađe na pučini, a nad glavom je imala onu radost mirisnog 
bjelasanja, koje je šuštalo na suncu, imala je naokolo modro, va- 
lovito cvjetanje lana, imala je u očima dva otvorena zimzelena,. 
a morala je imati cvijeća i u srcu!« 

Mogli bismo citirati bezbroj mjesta iz D'Annunzijeve lirike, 
gdje dolazi do izraza neobična delikatnost njegova slikanja: 


Ella avea diffuso in volto 

quel pallor cupo che adoro. 

Le splendea Valma ne li occhi 
quale in chiare acque un tesoro. 


Qual sorriso tristamente 
combattea con la dolcezza 

de' lunghi occhi e dava un fascino 
sovrumano a la belleza 


de le teste feminili 

che il gran Vinci amava. Un fiore 
doloroso era la bocca 

e un misterioso odore 


Ne la bocca era il sorriso 
fulgidissimo e crudele 
che il divino Leonardo 
persegui ne le sue tele. 


esalava ne "I respiro... 
(Lice joj je bilo preliveno onim tmurnim bljedilom, koje obožavam. Sja- 
jila joj je duša u očima, kao blago u bistrim vodama, Na ustima bio joj 
je posmijeh presjajan i okrutan, koji je božanski Leonardo hvatao na svo- 
jim platnima. Onaj se posmijeh žalosno borio sa slatkoćom  produljastih 
očiju i davao je nadljudski čar ljepoti ženskih glava, koje je veliki Vinci 
ljubio. Bolan cvijet bila su joj usta, a tajanstven miris odisao je iz njena 
daha...). : 

Većina D'Annunzijevih lirskih pjesama ove je vrsti, i tu 
je najviše svoj: hvatanje pokreta i pozicija lijepih žena u 
okviru prirode, na koju, magijom njihove gracije, pada osvje- 
tljenje puno začaranih boja i oblika: 


e la signora bionda 
da* grandi occhi stellanti 
arrideva alli incanti, 
con volutta profonda. 
Prendeano singolare 
forma ne '1 dubbio lume 
alti i pioppi d' argento... 


Per virtu de' miei canti 
emergevan da I onda 
amorosa e feconda 
mille fiori odoranti; 


(Snagom mojih pjesama izronjavale su iz valova, ljubavnih i plodnih, hi- 
ljade mirisnih cvjetova; i plava gospođa, velikih zvjezdanih očiju, smiješila 
se čarolijama s dubokom raskoši. Dobivali su čudne oblike na. nestalnom 
svijetlu visoki srebreni jablani...). 

Takovi su i lirski fragmenti u njegovim romanima, o ko- 
jima je bilo prije govora. U »II fuoco« konkretizirana je me- 
lankolija jeseni u neposredno sugestivnu sliku: »Slatkoća, puna 
prodirne tuge, onoga mjeseca studenoga, koji se smiješi kao bo- 
lesnik u časomičnom prestanku svoje patnje, znajući, da je to 
posljednji, te uživa život, koji mu s novom dražesti otkriva svoje 
najdelikatnije sokove u času, kad ga napušta, i njegov dnevni 
san sličan je snu djeteta, koje je zaspalo puno laganog mlijeka 
na koljenima smrti.« 

Značajni su osobito D'Annunzijevi minuciozni opisi dra- 
žesnih životinja, osobito lastavica: »Iako zatvorena i nenapu- 
čena, kuća je živjela. Živjela je životom nemirnim, radosnim, 
nježnim. Vjerne lastavice obavijale su je svojim letom, svojom 
cikom, svojim bljeskovima, svim svojim dražestima i svim svo- 
jim nježnostima, bez prestanka. Dok su se jata gonila u lovu po 


.uzduhu brzinom strijela, izmjenjujući se u buci, odalečujući se 


i približujući se u jednom trenutku, dotičući se u letu stabala, 
dižući se u suncu, bacajući na časove iz svojih bijelih mrlja bli- 
jesak, neumorno, vrela je u gnijezdima i okolo gnijezda druga 
djelatnost. Neke od njih, koje su sjedjele na jajima, stajale su 
za koji časak ovješene o otvor gnijezda; druge su se uspravljale 
na krilima bliješteći; treće se uvlačile do polovice, ostavljajući 
vani mali, rastriženi rep, koji je živo drhtao, crn i bijel na žut- 
kastom blatu; neke su izlazile iznutra na pola, pokazujući dio 
svojih sjajnih prsa i žuto-crveno grlo; neke, dotad nevidljive, 
vinule bi se u zrak s vrlo oštrim krikom...« (»L'innocente«). 

Vanredno je evocirana slavujeva pjesma u istom romanu: 
»Slavuj je pjevao. U početku je to bilo nešto kao prasak ne- 
obuzdane, melodiozne radosti, kao prskanje laganih trilera, koji 
padoše u uzduh zvukom bisera, što odskakuju po staklu harmo- 
nike. Nastade stanka. Podignu se cvrkut, vrlo okretan, neobično: 
produžen, kao u iskušavanju snage, kao u žestini smionosti, kao 
izazov nepoznatu takmacu. Druga stanka. Tema s tri note, s je- 
dnim upitnim čuvstvom, prođe lancem laganih varijacija, po- 
navljajući maleno pitanje pet ili šest puta, modulirana kao 
na laganoj svirali od trstike, kao na pastirskoj fruli. Treća stan- 

ka. Pjesma postade elegična, razvi se u nižem tonu, raznježi 
se u sladak uzdah, klonu u jecaj, očitova tugu samotna ljubav- 
nika, bolnu čežnju, uzaludno iščekivanje; baci konačni zov, ne- 
nadan, oštar kao tjeskobni krik; ugasi se. Ponovno stanka, još 
dulja. Ču se tada nov naglasak, koji nije izgledao da izlazi iz 
istoga grla, toliko je bio ponizan, plašljiv, jadovan, toliko je 
bio sličan pijukanju tek rođenih ptica, cijukanju vrapčića; za- 
tim, s divnom kolebljivošću, onaj prostodušni naglasak izmi- 
jeni se u napredovanje sve bržih nota, koje zabljesnuše u letu 
trilera, zatreperiše u prečistim gorgeđima, svinuše se u najsmio- 
nije prijelaze, smanjiše se, narastoše, vinuše se do najvećih vi- 
sina. Pjevač se opijao svojom pjesmom. Sa stankama tako 
kratkim, da note nijesu dospijevale ugasiti se, izlijevao je svoju 
opojnost u melodiji uvijek različnoj, strastvenoj i slatkoj, bo- 
jažljivoj i zvučnoj, laganoj i ozbiljnoj, isprekidanoj čas tihim 
jecajima, bijednim zaklinjanjima, čas nenadnim lirskim zale- 
tima, posljednjim dozivima.« 

Neki D'Annunzijevi likovi rođeni su iz te iste inspiracije, 
tako te upravo začuđuje, da je mašta pisca razbludnih i per- 
verznih orgazama mogla začeti tako tankoćutna priviđenja. Ta- 
kova je Lunella u »Forse che si, forse che no«, koja škarama 
izrezuje iz bijelog papira svoje začarane sne, ili Sirenetta u 
»Giocondi«, prijateljica sirena i dijete slanih valova morskih, 
ili Ornitij, vođa lastavica, kojega ove prate na bijegu iz Vene- 
cije: »U malo časaka sastavio se crn i bijel oblak lastavica iza 
bjegunca. U Veneciji i na otocima sva su gnijezda prazna zbog 
nenadanog odlaska. Ljeto je bez leta. Rujan je bez rastanaka, 
koji su ga obično činili tužnim i radosnim.« 

Današnjim »socijalnim« pjesnicima izgledat će ta poezija 
trivijalna i nedostojna ozbiljnih boraca za socijalnu pravdu.) 
To mišljenje ima svoj izvor u jednostranosti historijskog mate- 
rijalizma, koji poriče sva očitovanja duhovnog aktiviteta na ko- 
rist ekonomsko-praktičnog momenta. Posljedica je toga saka- 

*) Milo mi je, da ovom prilikom mogu citirati stihove, kojim se No- 
vak Simić obraća mjesecu, braneći slobodu inspiracije protiv suvremene 
desničarske i ljevičarske programske »poezije«: 

Već: Smiješ se. Da, imaš pravo! 

Kako bi bilo, da se odjeneš Tebi ne treba njihovih hvala. 

U ruho smeđe il' mrko, Proći će, kažeš, to vrijeme krvavo, 
Ili pod zastavom crvenom da kreneš  Nestat će jednom i ovih budala, 
S čekićem i srpom; I za njih ne će se znat. 

Onda te sigurno ne bi više zvali A ti ćeš svejedno blijed i miran 

Starom otrcanom krpom. Ovako sjat. 


ćenje duševnosti s neizbježivim rezultatom barbarizacije. U svim 
životnim borbama potrebit je neosakaćen, integralan čovjek, ali 
ne u smislu animalnog izživljavanja, nego u smislu slobodnog 
razvoja svoje pune duhovnosti. Inače praktična akcija postaje: 
nehumana, kao što je danas slučaj. Osjećanje dražesnoga i ljup- 
koga realna je struna čuvstvenog života. Zar nije borbeni i že- 
stoki Dante, koji je znao, kako je »gorak tuđi kruh«, razvio u 
svome spjevu svu skalu ljudskih osjećaja, od najuzvišenijih do 
najtankoćutnijih i najnježnijih? 

Negativnu stranu D'Annunzijeve umjetnosti treba tražiti na 
drugom mjestu. Kako smo vidjeli, njegov psihički diletantizam 
izvire iz naturalističkih poricanja i dosljedno iz nedostajanja 
čvrste idejne i etičke orijentacije. Kao što se to uvijek zbiva u 
vremenima idejno-etičke dizorijentacije, duševna se praznina u 
književnosti i umjetnosti nadomješta — senzualizmom. I u se- 
čentističkom marinizmu i u danuncijanizmu opaža se, — kako 
je Croce pokazao — isti proces, iako s individualnim i vremen- 
skim razlikama: u oba pravca idejno-etička praznina ispoljuje 
se u dekadentnom senzualizmu, s osobitom predilekcijom za 
vanjsku briljantnost i zvučnost, senzualizmu, koji vrlo lako 
prelazi u perverznost i sadizam. Taj duševni stav, odrazujući se 
u praksi, dobiva oblike imperijalizma i rata zbog rata, sile zbog: 
sile. Odatle i D'Annunzijevo sudjelovanje u svjetskom ratu 
s aeroplanskim pohodom Zagrebu i Beču i s okupacijom Rijeke. 

Spomenuta duhovna praznina, očitujući se u ljevičarski 
raspoloženim mentalitetima, iako suprotstavlja praznom esteti- 
zmu kao sadržaj svoje »socijalno«, zadržava iste brutalne oblike, 
ali bez haritskih epizoda. Teško je zamisliti, na primjer, Krležu, 
da opisuje lastavice ili slavuljevu pjesmu. I jedan i drugi pra- 

vac, što je potpuno prirodno, završuju u animalnom; ali dok 
D'Annunzio još daje svojoj animalnosti polubožanski značaj, 
ljevičarska — da je tako nazovem — animalnost dobiva, radi 
posvemašnjeg poricanja povijesti i radi klasne mržnje značaj 
skrajnje nehumane surovosti. Dok se desničarski egocentrični 
mentalitet očituje u književnosti retorički-dekorativno, ljevičar- 
ski, zbog svog polemičko-doktrinarnog stava, koji uzroke svim 
nevoljama sadašnjosti vidi u današnjem društvenom poretku i 
u njegovoj kulturi, očituje se u groteskno iscerenom karikira- 
nju, u gomilanju teških, mračnih boja, u infernalizaciji per- 
spektiva, a izraz mu je violentan i eksplozivan, ne bez deka- 
dentne vatrometne efektnosti. Kad dostigne umjetničku razinu, 
ako je uopće ikada dostigne, to je u stravično-apokaliptičnim 
vizijama s krvavim obljescima požara i pokolja revolucije. Kako 
se očituje taj mentalitet u praksi? U tiranskom gušenju kon- 
kretno-univerzalne ličnosti, u njenom nasilnom oblikovanju i 
ukalupljivanju prema uzorku svojih apstraktnih prekoncepcija 
s dalekim obećanjima besklasnog, slobodnog čovječanstva, kao 
da se novo čovječanstvo može roditi iz — naglašivanja animal- 
noga u čovjeku. Svakako je jedno sigurno: i desničarski 1 lje- 
vičarski današnji »dinamizmi« plod su istih realisti- 
čkih negacija, te rađaju istu morboznu književnost bez 
spontane uravnoteženosti svih pravih pjesničkih proizvoda, na- 
stalih u zdravim idejno-etičkim sredinama. 

DR. JULIJE MAKANEC, KNJAŽEVAC 


LIČNOST U DANAŠNJEM SVIJETU 
I 


Jedan je od najvrednijih kulturnih rezultata kršćanstva 
osjećaj za neizmjernu važnost onoga, što se zbiva u dubini po- 
jedinačne duše i onda, kad je ona odijeljena od svijeta i sama 
sa sobom. Kršćanstvo ima tako visoko mišljenje o duši ljudskoj, 
te smatra, da ona može uvrijediti i samoga Boga. 

Mnogo je štošta od onoga, što je kršćanstvo svijetu doni- 
jelo, izblijedjelo, mnogo se čini i zastarjelo, mnogo je i sa- 
svim nestalo, ali visoka cijena ljudske ličnosti ostala je done- 
kle 1 danas. U njoj se u doba najvišeg duhovnog uspona Evrope 
gledao temelj i vječni izvor svake kulture, iz nje je potjecalo 
sve, što je ljudskom životu bilo kadro da poda neki nadbiološki 
smisao. 

Ličnost nije prirodni faktum. Nitko nije došao kao ličnost 
na svijet i nitko je ne može baštiniti. Ličnost je težak i za mnoge 
ljude sasvim nedosežan zadatak. Nikakav talenat, nikakvo zna- 
nje, ni najistančaniji ukus, ni najjači vitalitet pa ni najsretnija 
prirodna dispozicija ne može sama po sebi iz čovjeka, iz indi- 
viduuma napraviti ličnost. Samo čovjek sam naponom svoje 
slobodne volje može to čudo učiniti. Ličnost nije produkt pri- 
rodne nužnosti, nego produkt slobodne volje, orijentirane prema 
prirodi superiornom duhu. Na činjenici, da u duši čovjekovoj 
strši u prirodu vječni svijet vrijednosti i da se čovjek svojom 
slobodnom voljom može staviti u njegovu službu, temelji se 
pojava ličnosti. : ' 

U čemu je tajna te pojave? Čovjek već od prvih trenutaka, 
kad se njegova svijest probudi, osjeća ugodu i neugodu. Nje- 
gove urođene dispozicije reagiraju automatski na vanjske po- 
dražaje u tom smislu, da traži ugodu, a odbija i izbjegava ne- 
ugodu: U ugodi on vidi za sebe vrijednost, u neugodi nevrijed- 
nost. S razvojem svijesti postaje raznovrsnost zadovoljstava, što 
ih je čovjek kadar osjetiti, sve veća: u svakom trenutku njegova 

života duša mu je prava košnica nagona i želja, i on se stalno 
okreće za najjačom, za onom, koja mu najviše obećava u danom 
momentu. U tom stanju čovjek nije ličnost: njemu nedostaje 
onaj temeljni akt volje, s pomoću kojega se emancipira od 
isključive težnje za ugodom, s pomoću kojega može da se učini 
u svojoj aktivnosti nezavisnim od navale i promjenljivog toka 


svojih tek biološki osnovanih želja, koje ga čine robom niskih 


hedonističkih vrijednosti te ga bacaju čas ovamo čas onamo, 
tako da postaje sličan lađi, koja je bez kormila i kompasa pre- 
puštena samovolji valova i vjetrova. 

Duhovno iskustvo, što ga imamo o samima sebi, kazuje 
nam, da u duši našoj postoje različni slojevi, koji su po svojoj 
vrijednosti nejednaki. Mi osjećamo u sebi duhovni: imperativ, 
koji traži od nas, da vrijednosno višein sloju dademo prevagu 
nad nižim, ali čujemo i krik naše krvi, krik naših bioloških na- 
gona, koji traže, da ih uslišamo, i ne dadu se bez teške borbe 
potisnuti u pozadinu. Seksualna strast imade u sebi daleko veći 
vitalni intenzitet od osjećaja dužnosti, i kad bi s njime došla u 
sukob, ona bi po svojoj prirodnoj jačini morala pobijediti, kad 
se u taj spor ne bi umiješala duhovna volja čovjekova i predala 
pobjedu u ruke višeg elementa, makar on bio sam po sebi sla- 
biji od svoga nižeg i robustnijeg protivnika. 

U aktu pretpostavljanja više vrijednosti nižoj, u aktu, ko- 
jim svoju dušu podređujemo nekoj određenoj duhovnoj vri- 
jednosti i stavljamo se u njenu službu, rađa se naša ličnost. Tek 
njime ulazi u našu dušu neki jedinstveni smisao, neki organi- 
zacioni princip, neka: dominantna vrijednost, i ta nam u po- 
voljnom slučaju daje snagu, da se odupremo šarenom mnoštvu 
želja i utjecaja, koji sa svih strana udaraju na nas, da nas za- 
robe. Što više je čovjek sposoban da vlada nad svojim razno- 
vrsnim impulsima i nad utjecajima, što dolaze izvana, to snaž- 
nija je njegova ličnost, što više unutarnjih poraza on u svome 
nastojanju doživljuje, to više mu blijedi karakter ličnosti. 

Oko nas su stalno u akciji sile, koje smjeraju tome, da nam 
rastrgaju ličnost, da je odvuku na suprotne strane i da je raz- 
drobe. Ličnost se održava jedino u stalnoj borbi s tim silama, u 


224 


......_proaa 


stalnom naponu svijesne duhovne volje, koja dovikuje: svoj 
»veto« prirodnim nagonima i utjecajima okoline. Ličnost je mu- 
ka i borba, ona traži odricanje, koje se penje do asketizma, 'ali 
zato u njoj i leži najviše dostojanstvo čovjekovo. 3 ' 

Ličnost je natprirodna pojava: ona je produkt slobode čo- 
vjekove; njegove unutarnje duhovne snage i sposobnosti, da se 
odupre pukoj prirodi. Kad bi čovjek bio isključivo prirodno 
determiniran, kad bi njegovi čini bili automatski refleksi pukih 
prirodnih zakonitosti, pojava ličnosti ne bi mogla postojati, jer 
marioneta nikako ne može biti ličnost. Sva naša duhovna kul- 
tura i sve njene vrijednosti temelje se u posljednjoj liniji na 
etičkom faktu, da je čovjek slobodan i odgovoran za ono, što 
iz sebe načini i što izvan sebe stvori. 

Zakon je Božji u nama — veli sv. Pavao — i naše se misli 
same pred njim optužuju. Čovjek se osjeća odgovoran za svoja 
djela. On nosi u sebi kompas, koji mu pokazuje vrijednost i ne- 
vrijednost njegovih čina. On često osjeća na vrlo neugodan 
način iglu toga kompasa u svome mesu. Taj kompas je savjest. 
U njoj je reprezentiran po vrijednosti najviši sloj naše dušev- 
nosti, ona je vrhovni moralni sudac svemu, što se događa u na- 
ma i oko nas, u njeno su ime ustajali duhovni heroji i protiv 
najmoćnijih cezara. Ona je bič, pred kojim drhću naši nagoni 
kao tigrovi pred krotiteljevim zažarenim štapom. Ona je jahač 
na bijesnome hitu, koji se često uzalud propinje, da je zbaci sa 
sebe. Ba 

Savjest i sloboda volje dvije su pretpostavke, bez kojih 
ličnost ne može postojati. Na njima se temelji sve naše unutar- 
nje dostojanstvo i sva naša tragika. Mi živimo nažalost u vre- 
menu, kad spoznaja o pravom karakteru ljudske ličnosti i nje- 
zinu dignitetu u mnogim dušama počinje da trne. Pravilnom 
shvaćanju i ostvarenju ličnosti prijete tipne opasnosti, koje ću 
ovdje pokušati ukratko izložiti. 


I 
. Prva takova opasnost jest materijalistička interpretacija 
zbilje, kojoj je danas glavno oličenje marksistički nazor o svi- 

jetu. Po njemu je jedina prava realnost materija, a sve drugo 
je tek superstruktura, koja sama za sebe nema nikakova auto- 
nomnog značenja. Po jednoj poznatoj izreci Karla Marksa 
idealno je tek transformacija materijalnog, koja se vrši u ljud- 
skoj glavi. Čovjek može da živi u uvjerenju, da je neka djela 
izvršio po svojoj slobodnoj odluci, ali to se uvjerenje u »svijetlu 
naučne spoznaje« razotkriva kao iluzija: ono je kao psihička 
činjenica tek refleks materijalnih procesa, koji se odigravaju u 
glavi. U ljudskoj djelatnosti ne dolazi po toj nauci do izražaja 
neka sasvim posebna i prirodnoj stvarnosti nadređena, iz nje 
neizvediva realnost, nego je ona čista materijalna djelatnost, 
podvrgnuta u svemu istim zakonima kao i vanjska stvarnost. 
Ono, što se dešava u duši pojedinca, nije prava realnost. Svi- 
jest o odgovornosti za vlastita djela na pr. i doživljaj kajanja 
tek su produkti naivnih iluzija i nenaučnog primitivizma. 


Marksizam ne vjeruje u ličnost, nego samo u stvari i pro- 
cese, koji teku nezavisno od ljudske volje. Karl Marks piše: 
»U društvenoj produkciji za svoj opstanak ljudi dolaze do nekih 
odnosa, nužnih i nezavisnih od njihove volje... Skup tih od- 
nosa produkcije sačinjava ekonomsku strukturu društva... Na- 
čin produkcije materijalnog života uzrokuje proces društvenog 
života, političkog i intelektualnog uopće. Čovječja svijest ne 
određuje njegovo bivstvo, nego naprotiv socijalno bivstvo odre- 
đuje njegovu svijest.« Iz tih riječi jasno proizlazi, da je uloga 
ljudske ličnosti i njene slobode svedena na nulu. Ekonomska 
struktura društva sastoji se u odnosima, koji su nezavisni od 
ljudske volje, i ti odnosi prirodnom nužnošću uzrokuju i odre- 
đuju naš duhovni život, koji prema tome nema vlastitih izvora 
ni samostalnih klica. On je tek popratna pojava materijalnih 
procesa. Kad pod težinom nekih fakata Engels dopušta svojim 
idejnim protivnicima, da ljudi sami sebi stvaraju svoju povi- 
jest, onda se mora naglasiti, da to priznanje u sklopu marksi- 
stičke filozofije ne znači uopće ništa, jer je po njoj čovjek tek 
marioneta prirodnih zakona, koji nemaju svoj izvor u njemu, 
već samo kroz njega prolaze i određuju ga. 

Po marksističkom gledištu sasvim je pogrješno gledati na 
povijest i društveni život kao na neku stvarnost, u kojoj se reali- 
ziraju vrijednosti, jer se na prirodoznanstveni način ne mogu 
shvatiti. Nije po tom gledištu čovjek izvršni organ višega svi- 
jeta, što ga nosi u dubini svoje duše, on u prirodi nema neke 
naročite važnosti i prema tome nema prava ni na kakav izuzetni 
položaj u njoj. Filomarksist Jean Richard Bloch ovako: izražava 
program marksističke interpretacije društvenog zbivanja: »Pro- 
matrati društvo kao prirodnu izraslinu, njene zakone tražiti, kao 
što se traže zakoni astronomije ili fiziologije, individuum gle- 
dati jednostavno kao stanicu, koja je slijepo podređena funk- 
cijama toga golemog tijela, njen budući udes pokušati spoznati 
hladnim promatranjem socijalnih pojava, kao što se seciranjem 
lešina otkrivaju tajne zdravog i bolesnog tijela.« U tim riječima 
sadržano je uvjerenje, da se. društveni i povijesni Život može 
promatrati i istraživati sasvim analognim metodama, kojima se 
seciraju lešine, i da se od takova promatranja mogu očekivati i 
analogni uspjesi. Bloch je potpuno svijestan o tome, da baš 
takovo gledište odbija od marksizma mnoge uzvišene duhove, 
koji ne mogu da se odreknu uvjerenja, da čovjeku pripada na- 
ročita i značajna uloga u svijetu i da on ima sasvim izuzetan 
položaj u poredbi sa svim ostalim zbivanjem. U kritici takova 
marksizmu suprotnog uvjerenja Bloch je kratak i jezgrovit: ono 
je za njega kukavno i sentimentalno, a osvjedočenje o metafi- 
zičkoj važnosti čovjekovoj u svijetu za njega je tek preživjelo 
praznovjerje i ništa više. Treba međutim vidjeti, tko je u povi- 
jesti evropskog duha zastupao to »kukavno i praznovjerno uvje- 
renje«: Sofoklo, Sokrat, Platon, Augustin, Dante, Michelangelo, 
Pascal, Kant, Goethe, Beethoven, Hegel i Dostojevski — đa 
spomenem samo neke. Pa sad ako uvjerenje, da od čovjekovih 
djela zavisi sadržaj povijesti, da on vrši metafizički sudbonosnu 
ulogu u svijetu, da je on izvršni organ vječnosti u vremenu, 
treba da dobije epiteton kukavno, kakav ćemo onda epiteton sa- 
čuvati za mazohističko umanjivanje čovjekove vrijednosti i nje- 
gova značaja, za intelektualno puzanje pred materijom i »pri- 
rodom«? 

Koliko je nemoguće marksistički način gledanja primijeniti 
na čovjeka i njegovu ulogu u povijesnom zbivanju, vidi se naj- 
bolje po tome, što ni sam marksizam nije u toj primjeni konze- 
kventan. Jean Richard Bloch na jednom mjestu veli: »Ljudi se 


osovljuju do titanskog napora, da skrate etape puta« — etape 


puta do besklasnog društva, do raja na zemlji. A kako će to 
ljudi skraćivati prirodne procese? To bi moglo biti samo onda, 
kad bi bar jednim dijelom svoga bića stršili izvan prirode i 
“vladali njome, kad bi bar u nekom pogledu bili više nego pri- 
roda, Ako su sve njihove misli i svi napori njihove volje tek 
refleksi slijepoga materijalnog zbivanja u mozgu, dakle u osnovi 
čisti prirodni procesi, kako oni onda mogu ubrzavati ustaljeni 
tok prirode? Zar priroda ne diktira sama kroz ljudske mozgove 
svoj tempo? Zar tempo prirodnog zbivanja nije za sva vremena 
određen čistim prirodnim zakonima i ničim više? Šta tu može 
onda da promijeni neko ljudsko »osovljavanje do titanskog na- 
pora«? Marksisti uopće sa svoga gledišta nemaju prava govoriti 
o nekim titanskim djelima u povijesti i društvenom životu, jer 
oni — ako su dosljedni — uopće ne smiju priznati, da postoje 
djela u pravom i eminentnom smislu te riječi. Za njih mogu 
postojati samo procesi, koji se odvijaju sami od sebe. 

Najstrahovitije je u marksističkom nazoru o svijetu to, da 
on vjeruje u apsolutnu nadmoć tvari nad duhom. Ta njegova 
vjera u tvari (Sachglaube) to je — kako ispravno konstatira 
Franz Werfel — najveća opasnost za unutrašnjost čovjekovu, 
a s njome i za kulturu uopće. Triumf marksističke filozofije zna- 
čio bi duhovno samoubijstvo čovječanstva. 


II 

Materijalisti nemaju intuicije o životu. Kad pokušavaju, da 
ga shvate kao obično kretanje materije, zaboravljaju njegov 
ekspanzivni i stvaralački karakter, njegovu neuništivu tenden- 
ciju, da sam od sebe smjera preko svih postignutih oblika ne- 
čemu novom i nad svim dosadašnjim premoćnom. U samoj biti 
života kao ekspanzivne stvaralačke snage leži činjenica, da on 
ne može nikada postići smirenje i ravnotežu u nekom danom 


228 


stadiju. S toga gledišta marksističke sanjarije o besklasnom 
društvu kao završnoj fazi povijesti, u kojoj će čovječanstvo naći 
svoju konačnu sreću i mir, izgledaju neizmjerno naivne i plitke. 

U sam temelj života uzidana je neukrotiva težnja za moći 
i nadmoći. Naziranje, po kojemu u životu i njegovoj snazi treba 
gledati najvišu vrijednost, može se nazvati biologizmom. Naj- 
veći predstavnik takova shvaćanja, orijentiranog ne na nauci, 
nego na neposrednoj intuiciji o životu, jest Friedrich Nietzsche. 
On na lapidaran način u dvije tri rečenice izražava temeljna 
načela svoje filozofije: »Šta je dobro? — Sve, što osjećaj moći, 
volju za moći, i moć samu u čovjeku uzvisuje. Šta je štetnije 
od bilo kojega poroka? — Samilost prema neuspjelima i slabima 
— kršćanstvo... .« 

Dok materijalizam kao jedinu pravu realnost čovjekovu 
priznaje materijalne procese, biologizam nietzscheovskog tipa 
smatra, da je i u samim životinjama važniji duševni faktor od 
tjelesnoga. »Ja razmišljam rado«, veli Spengler »o fizionomici 
vrsta životinjskog života, o vrstama životinjskih duša, i prepu- 
štam sistematiku tjelesne građe zoolozima.« Temeljna podjela, 
što je donosi »fizionomika vrsta« jest u tome, da se sve životi- 
nje dijele na biljoždere i mesoždere. Prvi su upućeni na biljke, 
koje ne mogu pobjeći i ne mogu se braniti. Osnovna je njihova 
crta neagresivnost. Nad njima se uzdižu superiorne vrste meso- 
ždera, kojih se život sastoji u ubijanju. »Zvijer je najviša for- 
ma slobodno pokretnog života.« Spenglerova fizionomika kulmi- 
nira u ovoj brutalnoj i ciničkoj izreci: »Čovjeku daje visoku 
vrijednost činjenica, da je on zvijer«. Zvijer postupa po svojim 
nagonima, ona ne zna za sukob viših i nižih slojeva duše, u ko- 
jemu se rađa ličnost. Ako je čovjek zvijer, on ne može biti 
ličnost. Ako se u čovjeku ne priznaje nikakova nadbiološka 
stvarnost, onda nije čudo, da se može napisati, da je za povi- 
jest mnogo važniji onaj anonimni rimski vojnik, koji je ubio 
Arhimeda, nego Arhimed sam. Osvald Spengler osjeća se anti- 
podom Jakoba Burkhardta, koji je u borbama za moć gledao 
samo smetnje razvoju prave kulture, a u obožavanju političke 
i državne sile izvor najvećih zala: »Die Macht ist bose.« Burk- 

hardt je s dubokom ljubavi i pijetetom govorio o nosiocima vi- 
ših vrijednosti, koji su u tišini i osami stvarali velika i nepro- 
lazna djela, koja su za čitave generacije važila kao nešto božan- 
sko. Spengler u skladu sa svojim biologističkim nazorom o svi- 
jetu naprotiv govori s ironijom o mišljenju, da se najvažnije 
stvari povijesti odigravaju u predavaonicama, učenjačkim so- 
bicama i atelijerima. On ne može razumjeti, kako je moglo biti 
ljudi, koji su smatrali, da bi bila prava uvreda veličanstva po- 
staviti kakova velikog trgovca pored pjesnika i mislilaca kao 
čovjeka istoga unutarnjeg reda. 
Spengler svoja osnovna gledišta svuda primjenjuje s otvo- 
renim cinizmom. Težnja za ostvarenjem objektivne pravde među 
ljudima i narodima za njega je obična demokratska glupost. Po- 
vijest je za nj lišena svakog višeg smisla; kroz nju dopiru do 
nas samo triumfalni povici pobjednika i bolni krikovi poraženih. 
Kao jedini permanentni motor povijesti fungira volja za moći 
»koja uvijek daje pravo jačoj egzistenciji te premoćno i po- 
bjedonosno prelazi preko onoga zlokobnog demokratskog idea- 
lizma, koji drži, da je pravda važnija od moći i vjeruje u neki 
cilj povijesti«. ' 
Stvarno je povijest, ako se promatra čisto biologijski, li- 
šena svake dublje vrijednosti, te je istina, da borbe pojedinih 
država i naroda, ako se kreću isključivo oko moći i nadmoći, ne 
reprezentiraju nimalo više vrijednosti nego borbe termita ili 
čopora vukova. Čisti biologizam nema mjesta za duhovnu ličnost: 
tražiti nad pukim biološki fundiranim borbama neku višu in- 
stanciju, koju bi svi ljudi dobre volje imali priznati nad sobom, 
to je za ovo stajalište nesmisao. Tu se priznaje vrijednost samo 
onome, što može da posluži povećanju moći određene grupe, a 
sve je drugo besmisleno i »apstraktno«, te se mora zabaciti. Fa- 
natički obožavatelji moći ne će nikada biti sposobni shvatiti 
smisao Berdjajevljeve tvrdnje, da glazba jednog naroda pred li- 
cem Božjim vrijedi više nego topovi i aeroplani njegovi. Obo- 
žavatelji sile drže, da imaju pravo i dužnost zgaziti i likvidirati 
sve te dosadne i neugodne tipove, koji stalno ukazuju na vri- 
jednosti, što stoje iznad svake svjetovne moći, i kojima ta moć 

treba da se pokloni. Za reprezentante puke moći humanistička 
su nastojanja kažnjive ludorije, oni nemaju ni shvaćanja za 
duhovnu ličnost niti imaju pred njom poštovanja, ali oni ipak 
ne će moći definitivno iskorijeniti onu vrst ljudi, koji smatraju, 
da ne treba bezuvjetno služiti zemaljskim gospodarima, nego 
samo vječnoj istini 1 pravdi, koja jedina može čovjekovu ži- 
votu podati viši smisao. 

Danas se čini da nestaje svijesti i osjećanja o tome, kako 
strahovita uvreda za čovjeka leži u tvrdnji, da je on zvijer i 
da nijednim dijelom svoga bića ne strši iznad biologije. Pa ipak 
ima u čovjeku nešto, što mu nikako ne dopušta, da postane ži- 
votinja, makar on to baš i htio. Ako je najviša vrijednost čo- 
vjekova u tome, da je zvijer, onda se mora priznati, da je to 
vrlo nesavršena zvijer i prema pravim zvijerima bezuvjetno 
znači nazadak, jer je nesiguran u svojim nagonima. Njemački 
pjesnik Alfred Wolfenstein šeće po zoološkom vrtu i s bolnom 
čežnjom gleda u oči zvijerima, što se nalaze iza željeznih re- 
šetka: 

Ich gleite traurig rings umgittert von den Tieren 

Durchs briullende Haus am Stoss der Stabe hin und her 

Und blicke weit in ihren Blick wie weit hinaus auf Meer 

In ihre Freiheit... die die sch&nen nie verlieren«. 
Član naroda, koji je svijetu dao Kanta, Humboldta i Schillera, 
stoji pred krletkom, zavidnim okom gleda zatvorene zvijeri i 
divi se njihovoj — slobodi. Kako je to moguće? U čemu se sa- 
stoji ta sloboda zatvorenih zvijeri? U tome, što su one lišene 
svake unutarnje duhovne kontrole, koja bi se mogla neprija- 
teljski ispriječiti pred njihovim životnim nagonima i zauzdati 
ih. Diviti se zvijerima i osjećati svoju inferiornost pred njima, 
to je logična posljedica čistog biologizma. Ako je sigurnost na- 
padačkog nagona najviša životna vrijednost, kako tvrdi Spen- 
gler, onda nam treba naše ideale zaista gledati u zoološkom 
vrtu iza željeznih rešetka, a ne tražiti ih za katedrama, u uče- 
njačkim sobicama i atelijerima. Sa stajališta biologizma du- 
hovni je čovjek beskorisni sanjar, koji tek odvlači energije sa 
bojnog poprišta života, neizlječivi luđak, koji vjeruje, da po- 


231 


stoji.nešto, čemu se puki vitalitet mora pokoriti, on čak može 
postati opasan po temeljne dogme militarističkog imperijalizma 
i zato. ga valja nemilosrdno uništiti. U stvari duhovni je čovjek 
nenadomjestivi stvaralac kulture i od njegove sudbine zavisi 
unutarnji uspon ili pad čovječanstva. 


IV 


= Karakterističan je za ličnost stalni porast vrijednosti, koji 
se ostvaruje u borbi za njezino održanje. U ličnosti je stalna 
dinamika: ličnost, koja se ne bi razvijala, koja bi zapala u 
stanje sklerotične ukočenosti, potpuno je nemoguća. Povijest 
ličnosti povijest je čovjekovih pobjeda nad samim sobom, po- 
vijest njegovih žrtava i odricanja u službi vrijednosti, kojoj je 
slobodnom odlukom posvetio svoj život, to je povijest njegova 
stalnog i neizbježivog opredjeljivanja prema osnovnim proble- 
mima, koji mu se nameću. Kroz svu svoju povijest ostvaruje 
ličnost svoj supstancijalni rast, svoj uspon, svoje sve veće bo- 
gatstvo vrijednosnog sadržaja. Kao što je nemoguće zamisliti 
ličnost, koja se ne bi razvijala i stalno sazrijevala za sve teže i 
veće zadatke, tako je nemoguće zamisliti ličnost, kojoj bi se 
život sastojao u nizu nepovezanih promjena bez rasta i uspo- 
na, kojoj bi život bio rastrgan u dijelove, a te ne drži na okupu 
neki nadređeni smisao. U tom bi slučaju utrnulo sve, što je za 
ličnost karakteristično. 


Kult i poštivanje ličnosti nema nikakove veze s individua- 
lizmom, jer baš čovjek-ličnost ne će dopustiti interesima svoga 
psiho-fizičkog »ja« gospodstvo nad vrijednostima, što ih je nad 
sobom priznao i kojima je svoj život posvetio. Berdjajev defi- 
nira ličnost kao stabilno središte stvaralačkih akata. Iz njega 
proizlazi akcija ličnosti, njezin zahvat u različne vrijednosne 
sfere, njezina politička, socijalna, naučna, umjetnička ili reli- 
giozna djelatnost. U svakom slučaju aktivitet ličnosti očituje se 
u ostvarivanju doživljenih vrijednosti po slobodnom odlučiva- 
nju. Sve tendencije, upravljene protiv slobode opredjeljivanja, 
uperene su i protiv egzistencije ličnosti. 

U ranijim poglavljima ukratko su izložene doktrine, koje 
su kadre da zastru našem duhovnom oku pojavu ličnosti. Po- 
stoje međutim u našem vremenu i opasnosti, koje ne prijete to- 
liko samoj spoznaji ličnosti, koliko njezinu praktičnom ostva- 
renju. 

Prva takova praktična opasnost, smetnja, jest neizbježiva 
potreba sve veće racionalizacije života, s njom spojene mehani- 
zacije rada u industrijskoj proizvodnji, sve bržeg životnog tem- 
pa i sve veće izloženosti čovjekove navali utjecaja, koje ne može 
savladati. 

Pučanstvo naše zemlje brojilo je približno g. 1800. oko 850, 
a danas broji oko 1800 milijuna. Prirast je nagao i velik preko 
svake mjere. Prehrana toga golemog broja ljudi stavlja čovjeka 
pred zadatke, koje može riješiti samo minucioznom organizaci- 
jom i specijalizacijom rada. Dok je za razvoj ličnosti bezuvjet- 
no potrebno, da se u njezinoj aktivnosti očituje njezin nenado- 
mjestivi sadržaj, danas se od goleme mase radenika traži rad 


bez uloga ličnosti, rad, koji bi na potpuno jednak način mogli 


obaviti i milijuni drugih ljudi. Goleme mase ljudi uklopljene 
su u procese produkcije, koji su kao cjelina za njih nepregledni 
i prema kojima potom ne mogu imati nikakova dubljeg i in- 
timnijeg odnosa. Poslije mučnog posla, koji iscrpljuje čovjekovu 
energiju, a da mu ipak ne može pružiti dubljeg zadovoljenja i 
radosti u radu, jer u njemu nije angažirano vrijednosno sre- 
dište čovjekovo, dolazi odmor i glad za užitkom, osjeća se praz- 
nina vlastite egzistencije, koja se mora nečim ispuniti. Traži se 
alkohol, sport, seksus. i senzacija. Karl Jaspers ispravno ističe, 
kako se život čovjekov trga u dvije odijeljene sfere: u svijet 
bezličnog rada i svijet zabave i užitka. Tako rastrgan čovjek 
ne može ostvariti jedinstvo životne linije, bez koje ličnost ne 
može postojati. i 

Ličnosti treba koncentracije, ona treba da se odhrva opa- 
snosti rasipanja, da se ograniči na određeni krug vrijednosti, ako 
hoće sačuvati svoj unutarnji oblik. »In der Begrenzung zeigt 
sich erst der Meister« (Goethe). Opasnost rasipanja ličnosti, 
opasnost njezina mrvljenja danas je daleko veća nego na pr. 


233 


prije pedeset godina. Radio, kino, obavještajna služba, novine 
sa svojim dnevnim serviranjem novosti i senzacija iz čitavog 
svijeta čine sve težom koncentraciju i ograničavanje, i sve je 
manje ljudi, koji su kadri provoditi selekciju između svega ono- 
ga, što sa sviju strana traži ulaz u njihovu dušu i nameće se 
sugestivnom reklamom, sve je manje ljudi s dovoljnom ener- 


gijom odbijanja bezbroja utjecaja, koji se neprobavljeni među- | 


sobno potiru i u duši stvaraju bolni kaos. 

Čovjek je u opasnosti, da bude smrvljen djelima svojih 
ruku. Između objektiviranog i personalnog duha vlada tjeskob- 
na napetost. Pored opasnosti rasipanja pojavljuje se i opasnost 
suviše velikog sužavanja i usitnjavanja. Tip specijalista, koji 
ne vidi šumu od drveća, počinje vladati nad tipom cjelovita 
čovjeka. Druga je stvar ograničiti se na neki krug vrijednosti u 
svrhu unutarnjeg izgrađivanja i službe zajednici, a drugo je 
opet trgati iz relativno samostalnih cjelina djelomične momente 
i prepustiti se sve većem intelektualnom usitnjavanju, pri ko- 
jemu se kidaju veze između dijela i smislene cjeline, u koju je 
organski uklopljen. U sitnom radu takve vrste nema zadovo- 
ljenja za ličnost i u njemu se ona gasi. Bezličnost preotimlje 
maha, i lični se odnosi među cjelovitim ljudima sve više gube: 
odgojitelj kao duhovni vođa ustupa mjesto profesoru specija- 
listu, koji se brine samo za svoju »struku«, klasični liječnik, koji 
gleda svoga pacijenta kao duševnu i tjelesnu cjelinu, ustupa 
mjesto specijalistu za oko, grlo i debelo crijevo, filozof ustupa 
mjesto znanstvenom mikrologu. 

Nesretni razvoj stvari u političkom i socijalnom pogledu, 
bezbroj problema, što ih je zadao ljudima život u slobodi, do- 
veo je do pokušaja, da se čvorovi tih problema presijeku zahva- 
tom državne sile, umjesto da se razuzlaju i rješavaju u pra- 
vom smislu riječi: stvorene su totalitarne države s lijevim ili 
desnim kurzom, koje jednakim fanatizmom udaraju na pravo 
ličnosti oko slobodnog opredjeljenja. Kako danas ne postoji do- 
minantna duhovna supstancija, kao što je to na pr. u srednjemu 
vijeku bila crkva, kako nema autoriteta, koji bi samim svojim 
postojanjem garantirali određeni socijalno-politički red, kako 

su sve vrijednosti nagrizene skepsom i kritixom, uspostavlja se 
»autoritet« silom državne vlasti. Šta je država? Lenjin veli: 
»Toljaga u našim rukama, kojom ćemo dotući svoje protivnike!« 
Desničarski se diktatori s takovim shvaćanjem države potpuno 


slažu. Stvara se s pomoću neumoljive državne moći red i stabil- 


nost, ali cijena je strahovita: ljudi ne smiju više postavljati pi- 
tanje o smislu cjeline poduzetih mjera, o ispravnosti pravca, 
kojim se ide, ne smiju se više služiti pravom umom obdarenih 
bića, njima je ostavljena sloboda jedino u tome, da pronađu 
način, kako će najbolje izvršiti primljene naredbe. Čovjeku se 
ne daje mogućnost, da se odluči prema vlastitoj procjeni do- 
gađaja, da stvari gleda i s lica i naličja, jer je već državna 
vlast riješila, kako se na stvari ima gledati. Dok je stari apsolu- 
tizam bio zadovoljan vanjskom poslušnošću podanika, suvremeni 
totalitarizam hoće njihovu dušu, te je uveo pored izvanjskoga 
i filozofijski teror: hoće da prodre i u najintimniju misao čo- 


- vjekovu, u njegove najskrivenije osjećaje, on mu servira čitav 


svijet u nekom posebnom osvjetljenju i hoće da mu modelira 
dušu po nekom unaprijed utvrđenom tipu. 

Kako da se izađe iz toga začaranog kruga? Proklinjanje i 
jadikovanje ne vodi ničemu. Racionalna organizacija života, 
prehrana i uposljenje masa, formiranje jasne i jedinstvene na- 
cionalne volje kraj anarhije vrijednosti — to su zadaci, koji 
mnogima ne izgledaju rješivi na bazi čuvanja slobode ličnosti. 
Prognoze je teško postavljati. Tko je navikao gledati povijest 
bez doktrinarnih predrasuda, znade, da je ona puna neočekiva- 
nih obrta. Za sve ljude, koji u slobodi ličnosti gledaju jedini 
način, da čovjek ostane čovjekom, i da njegov svijet ne bude 
lišen svojih najviših vrijednosti, ostaje dijalektička utjeha: 
svaki organizirani red stvara u svom vlastitom krilu klice svoje 
propasti. Ako komunističkom totalitarizmu bude suđeno, da 
svojim masama osigura dostojan život s malo radnog, a mnogo 
slobodnog vremena, baš to slobodno vrijeme njegovih masa bit 
će dinamit, koji će rastrgati okove tiranije svemoćnoga kolek- 
tiva nad pojedincem i njegovom ličnom savješću: čovjek mase 
će u tom slobodnom vremenu osjetiti, da je on više nego puki 

broj i više nego puka funkcija kolektiva. Ako fašizam i naci- 
jonal-socijalizam riješe bez ostatka nacionalne zadatke, što su 
ih sebi postavili, oni će sve više postajati smetnjom daljega 
razvoja. Iz dugog perioda podređenosti čovjeka pojedinca nići 
će strahovita i neodoljiva žeđa za slobodom i ta će se tražiti u 
'ime načela nesmetanog razvoja svih nacionalnih energija, dakle 
baš u ime načela, za koje je fašizam pogazio slobodu pojedinca. 


Možda će neki narodi morati u krvi natrag osvajati slobodu, | 


koje su se u teškim trenucima svoga kolektivnog života odrekli. 

Proći ćemo vjerojatno još mnoge godine teških kriza i ne- 
volja, ali neka nas ne ostavi vjera, da će doći vremena, kad će 
se cijeniti sretnima oni narodi, koji ni u najgorčim krizama nisu 
napuštali zastavu slobode. 

JOSIP TABAK, ZAGREB: 


MEHAGA 


Od nekog vremena Mehagi ne ide san na oči. Po cijele noći 
nešto premišlja, pa tako često prekinutu misao nastavlja izjutra 
u dućanu. Nije Mehaga burzijanac, pa da mu spekulacije ne daju 
spavati. Bože sačuvaj — još nikad on nije spekulirao. A. niti 
Mehaga zna za nervozu, što je spopala ovaj svijet. Jok — ni 
jedno ni drugo: Mehaga naprosto razmišlja o novom vremenu. 
Vidi Mehaga, da je ovo sad došo drugi vakat i da se sve tumbe 
okrenulo. Sjeća se on, kako bi hodža s Bakija, rahmetli Dževad 
efendija govorio, kako se sav dunjaluk tumbe okrenuo: otkrivaju 
se muslimanke ozgor, a vlahinje ozdol, pa, biva, kad se sastanu 
kod pupka, bit će smak svijeta. Kijametski dan. Vakat, brate, 
vakat, ma i od vakta mnogo je. Zna Mehaga, da je taj novi vakat 
zahvatio i njegova Avdiju, ali dotle baš ne može i ne smije doći, 
da se njegov Avdija oženi vlahinjom. Ne bi to Mehaga ukabulio 
ni za kakve pare. 

— Zar moj Avdija? Pa baš on? Ne može bit! To oni meni, 
ugursuzi jedni, samo hoće da napakoste. A svijet ovaj ko svijet, 
izmetnuo se u lopove: sve sami lopovi, pa, eto, ni meni ne daju 


.S mirom. 


Misli tako Mehaga, i htio bi, da na jedno smisli, i smislio 
bi, da mu uvijek nešto račune ne pobrka. A i oni lopovi. Da im 
je samo podvaljivat. Sve sami lopovi vrve svijetom. Ono, jest, 
Avdija mu se odmetn6 od kuće, otišć u Zagreb, i studira, i sve 
je to lijepo i dobro, ama, opet, ne može bit. Jok, nikako. Avdija 
će izučit, vratit će se kući, preuzet će dućan, a dućan je i onako 
u posljednje vrijeme nekako zapeo (bit će, da je i tu po srijedi 
novi vakat. Ama, nejse, sve će to Avdija popravit, zašto je i išo 
tolike godine u školu). 

Sjedi Mehaga po cijele dane u dućanu, sjedi, a sve ga nešto 
muči. Što dućan od nekog vremena slabije ide, i jest muka i nije 
muka. Kako god bilo, za Mehagine potrebe bit će uvijek dosta. I 
kako god slabo poš6, Mehagin dućan nije, ko što su drugi dućani. 

Nije u čikmi ili kakvu bilo sokaku: četiri mahale svraćaju u Me- 
hagin dućan. A tu je i ćuprija. A ćuprija k6 ćuprija, vrvi svijet 
po njoj. Navrati tkogod i s one strane Miljacke. I seljaci, pazar- 
nim danom, prelaze preko ćuprije, ispred njegova dućana. Nije 
to šala za malog dućandžiju, da mu je dućan pored ćuprije. 1 to 
demirli ćuprije. A za Mehagin dućan može se reći, da je baš na 
demirli ćupriji. Istina, to je, idući niz Miljacku, posljednja sara- 
jevska demirli ćuprija, i niže od nje i nije više pravi šeher, već 
sve neke nove kuferaške mahale. A Mehaga je svejedno zado- 
voljan. Zadovoljan prosto zato, što mu dućan nije malo niže. 
Kad bi već mor6 pomicat dućan niz Miljacku, Mehaga bi ga 
radije premjestio čak do Drvenije ćuprije, samo ne bi tamo, 
desetak koraka niže, nasuprot Elektrane. Ne bi tamo zato, što bi 
mu u tom slučaju, k6 onom bakalinu Izetbegovu Mahmutu, ne 
d6 bog, sve one nevaljalice iz onih kuća bile komšinice. I moro 
bi se s njima pozdravljati (one bi mu u dućan zalazile) i gledati 
njihove nabakamljene obraze, i slušati njihov kikot, i njihov ma- 
džarski govor (službeni jezik u onim kućama), i gledati one razno- 
bojne lampe, što se na njihovim kapijama pale već u prvi akšam. 
A tek u sabah, kad pođe s Husom, da skida ćilite s dućanskih 
kanata, šta bi tek onda siromašni Mehaga moro podnositi! Bolje 
na to i ne pomišljati. 

— Džaba je Mahmutu, što kaže, da mu nije ružno i brani 


se, da je ondje i džamija i tekija u blizini. (»Kad ondje može bit 


džamija — veli Mahmut — može, vala, i moj dućan«). 

Ne bi to Mehaga nipošto. Radije on ovdje po cio dan sluša, 
kako odrasli ljudi udaraju loptu, tamo iza Skenderbegove dža- 
mije, a čitava vojska drugih bodri ih, — radije to, nego da mu 
je, ne do bog, dućan, gdje je Mahmutov. (Preš6 bi tako po neki 
put Mehaga preko džamijskog harema, pa provirio kroz tarabe, 
da se svojim rođenim očima uvjeri, kako to matori ljudi guraju 
loptu i kako se to svijet okreće tumbe, pa se sve snebiva od čuda. 
I ne čudi se toliko njima, koliko se čudi Vakufu, što im je za to 
iznajmio džamijsko zemljište). 

Više Mehaga voli da sluša, kako se po vas dan deru nekakvi 


cirkusanti, tamo, na desnoj obali Miljacke, te za pare pokazuju: 

nekakva čudovišta »pola riba — pola djevojka«; radije Mehaga 
podnosi i onu vražju čalgiju pod vrtuljkom, radije i to nego da 
je, ne d6 bog, u Mahmutovoj koži. 

Radije bi Mehaga da je i dolje, na Beaii ćupriji, pa da 
gleda jahudijske dženaze, i sluša rabina, kako poje, i gleda, kako 
crnom čohom prekriveni konji vuku jahudijske tabute na iski- 
ćenim arabama, — radije i to, nego da je na Mahmutovu mjestu. 

Sjedi tako Mehaga u svom dućanu, sjedi, a sve ga nešto 
muči. Sjedi Mehaga u dućanu više od p6 ljudskog vijeka i ništa 
se zapravo u njegovu životu nije promijenilo. Ono, jest, mije- 
njaju se carevi, sam ih je Mehaga petoricu preturio, pa ništa: 
Mehaga i opet sjedi u dućanu. Zeman dođe, zeman prođe. Ono, 
jest, umiru hodže i hadžije, Mehaga im ide na dženazu, a dogodi 
se, da i poneki Mehagin ahbab preseli na onaj svijet, a Mehaga 
i opet na dženazu, pa ništa. Ono, jest, prolaze bajrami, kolju se 
kurbani, pa i opet ništa. Dođe Ramazan, pa i prođe, Mehaga 
posti, iftari, uzima abdest, pali kandije. ide klanjati, pa i opet 
ništa. 

Eto, na primjer, umre Mehagin sestrić, Memiš Derviš, a 
Mehaga pritegne pojas, zakopča jelek, namakne fes malo više na 
oči, obuje firale, pa pravo na dženazu. Ako je Huso u dućanu, 
kaže mu, nek malo pripazi, a ako nije, Mehaga ne pravi pitanja, 
pritvori dućanska vrata, metne na njih kapak il' ga ne metne, pa 
preko Skenderije pravo na dženazu. Ne će mahala propasti, dok 
se Mehaga vrati. 

Ili umre Hadži Dževad, hodža s Bakija. A Mehaga opet na 
dženazu. Ili umre Ibrišim Ihtijarević s Bjelava. A Mehaga opet 
na dženazu. Uvijek isto. Pomogne ponijeti tabut (kako i ne bi, 
kad mu je bio ahbab; a i da nije, red je, da ga malo ponese, adet 
je adet, a i grijesi se praštaju onima, što pomažu nositi tabut na 
mezarluk), zatim obreda nekoliko puta tespih, slegne ramenima 
i izusti: Allah rahmetelesin. Pa opet u dućan. 

Ili dođe Ramazan. Posti Mehaga sve bogovetne dane i išče- 
kuje, da pukne top, da bude iftar. Kad dođe vrijeme iftaru, Me- 
haga naćuli uši, pa kad sa Žute Tabije opali top, a Mehaga naj- 
prije za ibrik, da gucne malo vode. Jer nije to mala stvar biti cio 

dan bez vode. Džaba ti i jelo, gora je žeđ od gladi. Pogotovo ako 
je još ljetni dan. Onda se omrsi, pričeka malo, dok se smrkne, 
zatvori dućan, pa pravo kući. Na večeru. Ne zaboravi Mehaga, 
usput, ponijeti samuna, peksimeta, kadajifa, gurabija... svašta. 
Ne će on, da se njegova Esma muči i silazi u čaršiju. Zašto, kad 
je njemu-i onako usput. Dok je Avdija bio manji, nosio je Me- 
haga i šećerlama i šarenih svjećica. Skuco bi to nekako Mehaga, 
jer mu je Avdija bio plaho drag. Tko i ne bi volio svoje rođeno 
dijete. A Ramazan je jedamput u godini. Sve to Mehaga lijepo 
u zembilj, pa kući. Skenderijom, pa pored kahve »Novi Zeman«, 
pa Soukbunarom, pravo kući. 

Pred kućom premetne tespih u drugu ruku, zembilj podigne 
na više, pa onom slobodnom rukom zalupi dva tri put halkom o 
vrata. Začas sleti Huso ili Avdija, da mu otvori kapiju. Najčešće 
je nalazio otvorena vrata, nisu bila zamandaljena, jer su ga već 
s pendžera izglćdali. Siđe niz tri kamene stepenice na avlinsku 
kaldrmu, prođe nekoliko koraka između šimšira i bekturana, skine 
pred sofom firale, pa pored huđere, uz basamake, pravo u halvat. 

— Akšam hajir olsun! 

— Akšam hajir olsun, Mehaga. 

— Kako ste mi? 

— Šućur Allahu, plaho. Kako si ti, Mehaga? Dugo smo te 
iščekivali. Pita se već i ohladila. Bila kod nas Habiba hanuma, 
pa veli, kako joj je, onamo u nje, dijete. nagraisalo. Nosila ga, 
veli, Uzun hodži, da mu dade zapis, pa, biva, sad je bolje. 

I tako, prevrćući dnevne događaje, Mehaga ode u banjicu, 
opere ruke (Avdija mu polije iz ibrika) i sjedne za sofru. Počne 
kajmakom i kadajifom, a završi pitom i čorbom. Pine Esma ha- 
numa gurne džezvu u zemljanu peć. 

Tako je to nekoć bilo i u obične dane, a sad samo uz Rama- 
zan. Jer je Mehaga osiromašio, pa sad, u obične dane, i počne i 
završi večeru istim jelom. Krumpir, repa, pilav; pilav, repa, 
krumpir. Pilav s lukom, luk s pilavom, pilav s lukom i mesom, 
meso s pilavom i lukom, luk s mesom i pilavom... tako, zava- 
rava se. Glavno, da mu dušmani ne vide. Mehaga se nekako stidi 
neimaštine. 

Mijenjaju se vremena, a Mehaga ko od kamena. Umiru 
hodže i hadžije, padaju carevi, prekrojavaju se zemlje, a Mehaga 
isti. Preturio je Mehaga mnoge belaje i pet careva, pa će ih pre- 
turit još pet, ako ustreba. Preturat će i preturit će on mnogo šta, 
prolazit će carevi i dženaze, a Mehaga će i dalje bit Mehaga, ko 
stijena, nepobjediv. 

Prolaze bajrami, redaju se dženaze, umro je i mujezin 
Skenderbegove džamije (hodže i onako nije bilo, otkad je umro 
Hadži Rašid efendija), pa je sada došo nekakav suludi Taib, da 
pet puta na dan pusti svoj avaz. Bolje, da i on obiđe džamiju, 
nego da zjapi pusta i da se u njoj legu zmije i akrapi. 

Gleda Mehaga džamiju, vitko joj se minare u nebo zabolo, 
crno joj se kube bljeska na suncu, samo su nekako duvarovi pro- 


. cvali, pa sve goli kamen proviruje. Između kamena trava pro- 


rasla, na pendžerima nigdje džama, ispriječili se zarđali demiri, 
a zlatnim levhama, što su iznutra resile zidove, nigdje traga. I 
nju vrijeme nagrizlo. 

Umro je i Švabo, što je Mehagi slao espap za dućan. Eto, 
taj Švabo, što bi svake jeseni obišo Mehagu, bio je, kanda, čovjek 
Mehagina kova. Lijepo bi on, svake godine, sišo čak iz Beča u 
Sarajevo, da obiđe svoje mušterije, da vidi, šta žele, pa bi opet 
lijepo, kad bi se vratio, poslo svakom, što mu treba. Kad je Švabo 
presto dolaziti, a u dućanu ponestane robe, nije Mehaga moro 
brinut; znao je Švabo, što je Mehagi potrebno. Mehaga bi njemu 
napiso pismo, on bi posl6 robu, a Mehaga bi opet, kad proda, slao 
pare. Uvijek tako. Točno i bez zapetljavanja. Kad već dođe vri- 
jeme, Mćhaga sjedne, da obavi korespondenciju: 

»Dragi Švabo, šikni mi vare, šiknut ću ti geld, maksus selam 

tvoj Mehaga« — 
i ne bi prošle ni tri hefte, a roba dođe. Tako je Mehaga obavljao 
posao, bez mjenica, bez jamaca, bez velikog dopisivanja, bez za- 
vrzlama modernoga trgovačkog prometa. I sve se lijepo odvi- 
jalo. Pošteno. Avdijine zavrzlame nisu Mehagi koristile. 

— Nit je to naški — govorio bi Avdija ocu — nit je nje- 
mački. To nije ni nalik na pismo. 

— Pa PE ti bolje — veli mu Mehaga morao — 
bujrum. 

>A Avdija onako, kako je u školi učio, sastavi pismo, na nje- 
mačkom, sa svim bitnostima, naznačivši vrstu i količinu robe, 
vrijeme i način slanja, naznačivši, da će polovinu platiti po pri- 
mitku, a polovinu uz tromjesečnu tezicu, ne zaboravivši ni ono 
»Hochachtungsvoll«, i još mnogo toga, ukratko, zapetlja stvar. 

Posla pismo. Prođoše tri nedjelje, robe nema. Mjesec dana, 
opet ništa. Šest nedjelja, ništa. Ne vjeruje Mehaga tim Avdiji- 
nim novotarijama, ništa on na to ne daje, a opet se čudi, što od 
Švabe ni habera nema. Da nije umro? (Tu Mehaga pomisli, kako 
ne bi valjalo, da mora Švabi na dženazu. Kako bi on u Beč, kad 
nikad nije bio dalje od Kiseljaka). I sve onako nepovjerljiv 
prema Avdiji uze sam da napiše. Pljune u tintarnicu, promiješa 
i napiše po starom: 

»Dragi Švabo, šikni mi vare, šiknut ću ti geld, maksus selam 
tvoj Mehaga«. 

Ne prođoše ni tri nedjelje, a roba stiže. Zar da poslije ovog 
vjeruje Avdijinim školama? Mehaga je i dalje vodio svoju »ko- 
respondenciju«. 

Eto, tad je Mehaga uvidio, da od Avdije i njegovih škola 
ne će biti nikakve hasne. Pogotovo kad je Avdija, nekakvom sti- 
pendijom, poš6 u Zagreb. Čuo je odonda Mehaga svašta o 
Avdiji: i da je skin6 fes, i da je nabio šešir na glavu, da jede 
krmetinu, da ne priznaje ni petka ni svetka, i još mnogo toga. 
Odmetn6 se od kuće, ne će da zna ni za kakav adet, pravi prav- 
cati din-dušman. Eto, takav je izrod Avdija. A kako ga je samo 
Mehaga pazio. Uvijek ga je vodio sa sobom, za ruku: i u čaršiju, 
i u Šerbinu kahvu, tamo kod Ćumurije ćuprije, i karađozu, i na 
Zmajevac, i na Hrid, i na Kiseljak, i na Bistrik, kad bi dolazio 
pehlivan... svuda. Svoju Esmu hanumu nije Mehaga tako pazio. 
Može se, eto, na prste jedne ruke izbrojati, kad ju je kuda izveo: 
dvaput na Ilidžu, jednom na Kiseljak, jednom na Vogošće, jed- 
nom na Zmajevac i jednom na Bistrik, kad je dolazio pehlivan. 
A i to više za volju Avdijinu. 

— Nejse, svaka sila za vremena, tješio se Mehaga, sve dođe 
i prođe. Nije ničija do sabaha gorjela. 

Mehaga se znao utješiti. On se, uopće, u svakoj prilici sna- 
lazio. 

Sjedi tako Mehaga u dućanu, sjedi i prebrinjava. Imd je u 
posljednje vrijeme dvije brige zapravo: bile su to pare nekog 
Engleza i sin mu Avdija. Ne bi se na njih Mehaga ni obaziro, 
niti bi utrošio i jedne riječi, da se nije radilo o njegovu obrazu. 
Nema te brige, koja se ne bi razbila o Mehagina povijena pleća, 
nema tog belaja, što ga Mehaga ne bi preturio, nema nafake, koju 
Mehaga ne bi podnio. Ali kad je obraz u pitanju, e, onda se i 
Mehaga uskomeša. ' 

Eto, taj Englez, sam ga je đavo ovamo nanio, nije dosta, 
što mu je jamio ibrik, već mu ostavio i jedan belaj više. Ako se 
zapravo uzme, nije Englez baš ni kriv. A nije, vala, ni Mehaga. 
Otkud bi Englez bio kriv, što Mehaga još uvijek računa na fo- 
rinte. A nije, bogme, ni Mehaga kriv, što su došli dinari. Ništa 
Mehaga ne računa u dinarima, već sve polovi na forinte. 

Navratio Englez u Mehagin dućan, da nešto kupi, ugleda 
Mehagin ibrik, pa odmah posegnu za njim i strpa ga u torbu. 
Džaba mu je Mehaga objašnjavo, da ibrik nije na prodaju i da 
on uopće ne prodaje ibrika, džaba, Englez ni da čuje. 

— Hajde, vala, kad si toliko navro — veli mu Mehaga — 
nek te voda nosi, i tebe i ibrik. Kupit ću ja drugi. 

Mehaga se već riješio, da se halali s ibrikom, ali Englez, ko 
Englez, hoće da plati. 

— Hajde, vala, kad hoćeš, plati, koliko sam ga i ja platio 
— i prstima pokaza Englezu četrdeset forinti. 

Englez spusti pare na tezgu i ode. 

Dugo je Mehaga razmišljo o tome, kakvih sve ljudi ima na 
svijetu, dok se sjetio, da spremi pare. A kad tamo, umjesto četr- 
deset, na tezgi osamdeset forinti. 

Bi Mehagi žao, što je u svom računanju Englezu dvostruko 
naplatio ibrik i tako ga i nehotice prevario, pa odmah posla za 
njim Husu s ostalih četrdeset forinti. Huso se vrati s parama, a 
Englezu ni traga ni glasa. 

— Ne mogu nikako da mu zakinem tih četrdeset forinti. 
Jok. Ne bih ja to nipošto, veli Mehaga. Šta će meni tuđe pare. 
Ne treba meni tuđe muke. Jok. Hajde de, da sam ga čimgod 
usrećio. Kakav mu je to šićar, stari ibrik. I još dvaput kalajisan. 

Može bit, da u njih nema ovakvih kujundžija ko u nas, pa bege- 
nis6 moj ibrik. Ama što nije išo u Kujundžiluk, našo bi tamo 
boljih ibrik4, novih i jeftinijih, pa da bira ko mekih krušaka. 
Već ovako, stari ibrik. Baš, vala, svakakva svijeta. Hm, stari ibrik, 
ulupljen ko tenečka. Hajde de, da je iz njeg sultan pio, pa se 
Englez pojagmio za starudijom. Nije sultan, već Mehaga. E, baš 
je, vala, ćaknut. Makar i ćaknut, ne ću ja njegovih para. Gdje bi 
moj obraz! 

Prebire tako Mehaga i ništa ne govori. Ne govori on bez 
velike muke. Sve je mislio, da će Englez možebit još navratiti, 
pa kad ga već nekoliko dana nije bilo, reče Husi: 

— Hajde, nosi onih četrdeset forinti engleskom konzulu, nek 
mu ih on pošalje, valjda će on znati, koji je to Englez ovdje bio. 

Huso je dvaput odlazio i dvaput dolazio neobavljena posla. 
Najposlije pođe sam Mehaga. I lijepo ostavi konzulu pare. Bit 
će, da je i ovom već dosadilo, pa primio onih dvadeset dinara, 
samo da ga se otarasi. : 

Tako je Mehaga sačuvo obraz i skino brigu s vrata. 

Prolaze vremena, mijenjaju se akindžije, pa tek što jedni 
odoše, drugi, evo, naviru. Dolaze nove akindžije, a za njima, zna 
se, i njihova svita: sve sami opančari i ćumurdžije, preplaviše 
šeher ko skakavci. Jizbaše i binbaše, miralaji i kajmakami, live i 
ferici, onbaše i čauši, armije nepismenjaka, askeri i zaptije, def- 
terdari i valije, poplava. Kuda će, šta hoće, dokle? 

Gleda Mehaga, kako prolaze horde i taburi, gleda askere u 
kaki odorama, sluša firaumske psovke njihovih kajmakama, po- 
ganih na jeziku, poganijih od šeherskih smetljara. Dolaze nove 
akindžije, opančari i ćumurdžije, naviru, pa ništa. Sve dođe i 
prođe, misli Mehaga. Nije ničija do sabaha gorjela, pa ne će, 
valjda, ni njihova. 

Dolaze tako opančari i ćumurdžije, švrljaju par dana po 
čaršiji, pa polako skidaju dio po dio svoje odjeće; najprije opan- 
ke, zatim uvijače, pa čakšire, pa jeleke i, najzad, šajkaču. Kad se 
takav opančar sasvim preodjenuo, zna se, postao je memur ili 
mudir. Gleda to Mehaga i čudi se. Ne čudi se on mazgarima, što 
zavladaše zemljom, već se čudi svom Avdiji, što studira tolike 

godine, pa ne može da postane ni pisar na belediji. Nije tu nešto 
u redu. Čudna je ovo poplava. 

Avdija je pokušavć da nađe posla, sam ga je poslanik Fer- 
had preporučio, pa nikakve fajde. Čudi se Mehaga, kako to nje- 
gov Avdija ne može da dobije posla u svom šeheru, a došlje 
mogu. A zna se, da je Avdija šeherlija- i bibo mu Mehaga, i 
djed, i pradjed... svi stari šeherlije, nikud se nisu micali... pa 
ništa, ne ide i ne ide. Čudno. 

Zato Mehaga smisli, da Avdija dalje ne dangubi, da dođe u 
dućan, da se okani ćorava posla. Bolje da njih dvojica ovako za- 
jednički, nego svaki na svoju stranu. A bogme i da se Avdija baš 
ne odmeće, da ne zapušća svoje. Sramota je i grijeh je, gdje će 
Mehagin obraz, šta će svijet rijet. 

Mehaga se nekoliko put nakanjivć, smišljo, da on to s njim 
onako, na tenane, ljudski. Baš kako je red. Pa da njih dvojica 
svojski, zajednički, i da drže svoje, da ne daju, pa nek puknu 
dušmani. Nakanjivć se Mehaga, dugo, ozbiljno, spremi se ko na, 
ne znam, kakav pothvat, ali nikako da na jedno sabere, da na 
jedno smisli, pa da očepi. Nikako. Uvijek mu nešto račune po- 
mrsi. Kad je dobra prilika, on ne može da smisli; kad smisli, nema 
Avdije. Kad je opet sve u redu, tu je i netko, pred kim Mehaga 
ne bi htio govoriti. Nikako da izvede, što je naumio. A sve bi on 
to lijepo, ljudski, da ga uvjeri, da ga svjetuje. Stariji je i iskus- 
niji, red je, da ga poduči, da mu otvori oči, da ga svrati na pravi 
put. I taman Mehaga na jedno smisli, kad ono ispane drukčije. 
KO da svi šejtani umiješaju svoje prste. K6 da se baš sve urotilo 
protiv Mehage. 

Opet je Mehaga premišljo. Kad on nešto naumi, on to i 
izvodi. Teško se odlučuje, al? kad se odluči, ne skreće. Taman je 


> Mehaga lijepo smislio, kad eto ti Avdije na vrata. K6 naručen. 


Spremio se na put. Na glavi mu šešir, pod vratom mašna, u ruci 
putna torba. 

— Vala, Mehaga, daj mi para, ja bih, ovaj... 

Avdija nije dovršio. U Mehagi je sve uzavrelo. Nije nje- 
mu, što ga Avdija ni b4bom ne naziva, već ko i mati mu: Me- 

haga. Nit mu je do para stalo. Drugo je po srijedi. Avdija se opet 
sprema, da dangubi. Avdija se odmeće, Avdija skino fes, u 
Avdije šešir na glavi... 

I Mehaga očepi: 
— — Hem se odmetnć od kuće, hem napustio svoj din, hem 
jede krmetinu, hem skino fes, hem nabio šešir, hem prima ne- 


kakvu penziju, i opet »daj Mehaga para«. E, nejma para. Jok!. 


246 


ERNEST BAUER, LEIPZIG 


PRVI KORACI MODERNE PUBLICISTIKE 


Tkogod prati moderni život u različitim njegovim pojava- 
ma, morat će priznati, koliku važnost u tome zauzima ono, što 
zovemo »javnim mijenjem«. Povodom toga »javnog mijenja« 
dešavaju se dnevno bitne promjene u sociološkom i političkom 
pogledu, a ne bi bilo pogrešno ustvrditi i to, da o njemu ovisi u 
neku ruku i slika, koju imade o predmetima i pojavama i poje- 
dini čovjek. Stoga nije čudo, da se danas u ogledanju onih mo- 
menata, koji utječu na naš život, nije mogao mimoići ni taj 
faktor, koji toliko snažno i dosljedno djeluje na našu psihu. 

No što je zapravo u tome bitno, i što se uopće dade istraži 
vati? Javno mijenje je psihološka činjenica, i prema tome je one 
predmetom istraživanja psihologije, koja se njime bavi već una- 
trag nekoliko desetaka godina. Drugačije je sa svim onim, što na 
javno mijenje može kao na psihološku pojavu djelovati. Imade 
naime čitav niz sredstava, koja mogu na javno mnijenje utjecati 
i njime upravljati, te koja sama za sebe čine tako predmet nove 
znanosti — nauke o publicističkim sredstvima. Prema tome bi 
publicistika bila nauka o svemu onom, što može utjecati na javno 
mnijenje neke sredine u nekom vremenu, a već po samoj toj defi- 
niciji može se vidjeti, da publicistici pripada u svakom slučaju 
važan politički značaj. 

U razvitku nauke o publicistici mislilo se isprva, da će kao 


glavno sredstvo, koje najjače utječe na javno mnijenje, biti u 


prvom redu novinstvo. To je ujedno bio i razlog, da se na ostala 
sredstva, kao što su na pr. govor, širenje vijesti u svim oblicima, 
propovijedi, te u najnovije vrijeme film i radio, nije obraćala 
ona pažnja, koju ta sredstva zaslužuju. I budući da se počelo 
s istraživanjem novinstva uopće, to je uskoro cijela publicistika 
kao širi pojam pala u zaborav, te se počela isticati nauka o novin- 
stvu ili žurnalizmu. Pače i veliki njemački nacionalni ekonom 
Karl Biicher, koji je prvi shvatio važnost publicistike kao nauke 
i prema tome utemeljio danas znameniti Zavod za novinsku na- 

uku u Leipzigu, nije se, kao što je očito iz samog naslova toga 
Zavoda, u prvo vrijeme sam mogao otresti toga pogrješnog shva- 
ćanja. Sociolog Max Weber, koji je drugim putem došao do istih 
rezultata, jednako vidi još u novinama jedino publicističko sred- 
stvo. Pa ako još k tome radi zanimljivosti spomenemo, da ni 
danas u Njemačkoj nije posve dovršena rasprava o tom pitanju, 


pa da se upravo posljednjih mjeseci vodi boj između novinskih | 


stručnih organizacija i leipziškog instituta o karakteru i smjeru 
istraživanja publicistike, onda može svakom biti jasno, koliko je 
teško bilo s novim shvaćanjem ovdje prodrijeti. 

Svejedno valja na svaki način biti načistu s tim, da je utje- 
canje javnoga mijenja započelo davno prije nego što su se počele 
izdavati novine. Već su najstariji narodi u primitivnom smislu 
dojavljivali novosti s jednog mjesta na drugo: Po Eshilovu »Aga- 
memnonu« je vijest o padu Troje još iste noći s pomoću svjetlo- 
nosnih znakova stigla u Argos. Prema tome je vijest u samih 8 
sati prevalila put od 500 kilometara: Od Ide do Teneda, pa preko 
Lemna i gore Atosa i Makista u Špartu! Obična pošta trebala je 
za taj put najmanje mjesec dana! Pa sve do najnovijeg vremena 
sačuvao se takav način dojavljivanja novosti sve do otkrića ra- 
diotelegrafije. Do polovice 19. vijeka uredili su trgovci u Bre- 
menu takav način (po danu su se od postaje do postaje davali 
znakovi zastavicama) »telegrafije« od Bremena do luke Weser- 
miinde. Pače su se i u prijevarne svrhe bavili ljudi tim izumom, 
pa je tako poznat slučaj nekoga trgovačkog konzorcija, koji je 
s pomoću znakova, što ih je uredio između Dresdena i Praga, do- 
javljivao zgoditke lutrije u oba ta grada, prije nego su brojevi 
odnosnih srećaka na tu udaljenost bili poznati. Tako su ortaci te 
grupe mogli u Dresdenu ili u Pragu pokupovati odnosne srećke! 

Prema tome se jasno vidi, da je »davanje znakova« u prvom 
redu nešto, što je osnovno kod publicistike. Svako sporazumije- 
vanje, razgovor, saopćenje ili utjecaj nečiji na drugoga mora se 
provoditi s pomoću »znakova«. Ti »znakovi« su opet radnje, koje 
se ćutilima dadu spoznati, a među ljudima imadu posebni smisao, 
prema kojemu ih možemo razumjeti. Svrha im je, da djeluju i 
utječu na mišljenje i vladanje drugih ljudi. Ti znaci mogu biti 

»dogovorni« u najširem smislu t. j. ne samo onda, kad su »već 
otprije dogovoreni«, nego i onda, kad su razumljivi sami po sebi. 
Ljudske radnje, koje služe davanju znakova, mogu biti vrlo raz- 
lične t. j. mogu se izvoditi s pomoću mimike, govora, šuma i 
zvuka, slike i pisma. Svako takvo sredstvo može se pojaviti u 
različnim izražajnim oblicima. Osim samih znakova moramo 
obratiti pažnju i na subjekt, koji ih daje. To je t. zv. »nosilac 
znakova«, a taj može biti: a) čovjek kao živo biće, kad nepo- 
sredno djeluje, b) kakova posredna radnja, koja isključuje izrav- 
ni dodir između subjekta i objekta, koji ima utjecajno djelovati. 

Kod primitivnih naroda imamo znamenit slučaj, koji nam 
u punoj mjeri pokazuje zamašnu ulogu međusobnog obavješći- 
vanja. To je t. zv. »akustička telegrafija«, kojom su se bavili 
mnogi davni narodi u Južnoj Americi, a bave se njome i danas 
primitivci u Aziji, Australiji i Africi. Iz starog Meksika sačuvali 
su se skupocjeni bubnjevi od plemenite kovine, koji su valjda u 
tu svrhu služili. Obično su ti bili smješteni u osobitim kućicama ili 
udubinama, kako bi se mogli samo u jednom određenom pravcu 
čuti. 

Najviše su se dosada pročuli bubnjevi i bubnjanje u svrhu 
dojavljivanja kod crnih afričkih naroda. Mnogo toga nam je 
poznato danas o tom »govoru bubnjeva«, ali najfinija sredstva 
njihove tehnike ostat će nam valjda vječnom tajnom. Prvi, koji 
je o toj tajanstvenoj obavještajnoj službi 1 njenim vanrednim 
rezultatima donio glas u Europu, bio je Dr. R. W. Ferkin, koji 
je Emin Pašu pratio na njegovu putu kroz Ugandu. God. 1876. 
pripovijedao mu je jednog dana čarobnjak u Ladu, mjestu 1500 
km južno od Kartuna, da su prošle noći u Mesera-el-Reh uz Nil 
došla dva parobroda. Da poveća svoj »nimbus«, tvrdio je taj ča- 
robnjak, da je sam preko noći bio tamo, iako je udaljenost izno- 
sila 800 kilometara, te da je vidio engleskog oficira, koji je vodio 
ekspediciju i nekog malog čovjeka s velikom bradom, kojega su 
poslali na obalu, da traži Emin Pašu. Za trideset po prilici dana 
bit će kod njih. — I točno u tom roku došao je onaj izaslanik, te 
se tom prilikom pokazalo, da je sve bilo baš onako, kako je ča- 
robnjak 8 sati nakon dolaska broda prorekao. 

Uostalom to nije jedini slučaj te vrsti. Posljednjih deset: 


godina zna se za više takovih primjera, koji su svakoga, tko bi ih. 


doživio ili za njih čuo, silno iznenadili. Kad je g. 1913. engleska 


vojska pretrpjela poraz u Somaliji, britanski tajnik za kolonije: 


nije na pitanje u parlamentu o pokretima trupa mogao odgo- 


voriti, jer su mu još manjkali izvještaji. U isto vrijeme znala je 


već gotovo cijela Afrika za taj događaj: unutar 24 sata prošla 


je vijest o tome cijeli afrički kontinent. Kapetan Reginald Ha-- 


senden od British Museuma bio je za rata zaposlen u Ibadahu 
u Nigeriji. Jedne noći nije nikako mogao usnuti, jer su crnci 
svu noć bubnjali. Drugi dan dočuo je od svoga crnog narednika 
ovo: »Potonula velika lađa bijelog čovjeka, mnogo se bijelih 
ljudi utopilo.« To je bila prva vijest o potopu Lusitanije, koja je 
tek tri dana kasnije bila brzojavom preko Sierre Leone potvr- 
đena. Kasnije je utvrđeno, da je ta vijest došla iz Kaira i prošla 
mnogo različitih plemena, koja su se međusobno nalazila i u rat- 
nom stanju, dok nije napokon došla u Ibadah. 

Čini se, da svaki crnac razumije te znakove. U Hamburgu 
su načinili u tom pravcu pokušaj, pa su g. 1912. i 1913. od po- 
glavice Jaunda u Kamerunu Karla Atangana na gramofonskim 
pločama snimili 95 različnih znakova za bubnjanje. Kad je na 
godinu u Hamburg došao njegov nećak Paul Messi, izveli su pred 
njim te znakove, i on ih je smjesta sve prepoznao i na isti način 
protumačio. 

Dosada je uspjelo o »Govoru bubnjeva« saznati samo toli- 
ko, da je to sažeti skraćeni govor, kakav i mi upotrebljavamo kod 
brzojava. Uglavnom dojavljuje se uvijek isto: pozivi u boj, za 
pomoć ili porodične vijesti, osobito smrt znamenitih poglavica. 
Samo davanje znakova nalik je našemu Morseovu sustavu: toč- 
kama i crticama odgovaraju svijetli i duboki tonovi.. Svaka vijest 
započinje s 3 duboka tona, a svršava s tri svijetla. Osim toga se 
u svrhu boljeg sporazumijevanja svaki dio rečenice ponavlja dva 
puta. Bojni poziv izgleda prema tome ovako: 

»Bum bum, bum; sva plemena žurno žurno, žurno, sva ple- 
mena žurno, žurno, žurno, dođite k rvanju, dođite k rvanju, bem, 
bem, bem«. 

Poziv na svečanost: 

»Bum bum, bum; sve plamena žurno žurno, žurno (ponavlja 
se), dođite k plesu i svečanosti (ponavlja se) ken, ken, ken«. 

Poziv zbog smrtnog slučaja, kad je umro poglavica Esomba 
Ngonti: 

»Pleme stotinu ljudi žurite, žurite, žurite. Esomba Ngonti leži 
sasvim mirno na zemlji, trčite, trčite, trčite. Ken ken, ken«. 

Vrlo lijepo opisuje svoje dojmove prigodom takova bubnja- 
nja Renć Maran, francuski kolonijalni činovnik, u svom romanu 
»Batuala«, koji je dobio nagradu Prix Goncourt. 

Prema takovu primjeru osnovnih zakona i pojava publici-. 
stike, koji se mogu naći i kod najprimitivnijih naroda, izgleda 
shema područja publicistike ovako: 


< (Shema prema nacrtu Prof. Miinstera) 


Priprema za utjecanje. 


ČIN 

napisi govor ernački bubanj Pismo za slijepce 
U 

letaci kazalište glazba 
| 

pisma prenošenje glasina aplauz 

usmene vijesti 
fotografije | radio 
4 | tonfilm 
novine 
| 

časopisi 

knjige 

plakat 


Tu ćemo barem u pregledu razmotriti najniže publicističke 
pojave, kako su gore naznačene. Pritom udara u oči prijelaz od 
tih pojava do najnovijih publicističkih sredstava, bez kojih su- 
vremeni život uopće ne možemo zamisliti. 


Usmena predaja i prenošenje glasina 


Obični razgovor i dojavljivanje novosti, koje vrši jedno lice 
prema drugome, bili su oduvijek važni faktori publicistike. Po- 
znato je iz svagdašnjeg života, da se izvjesne vijesti, koje se ne 
mogu prenositi nikakvim drugim sredstvom, na taj način mogu 

nevjerojatno brzo rasprostraniti na vrlo velikom području. Ti- 
pno je pri tome, da se te vijesti na stalan način iskrivljuju, a za 
tu netočnost možemo opet kazati, da slijedi neke stalne zakone. 
Na svaki način bivaju takve vijesti sve netočnije, čim dalje do- 
piru. Kod prosuđivanja uzroka te pojave valja obratiti pažnju 
na neke osnovne činjenice ljudske psihe, a te su s jedne strane 
radoznalost i težnja za doznavanjem, a s druge potreba saopći- 
vanja, povjeravanja i razgovora. Teško bi bilo uopće zamisliti 
publicistiku, koja bi se razvila bez tih momenata. 

S usmenom vijesti je u vrlo tijesnoj vezi pojava t. zv. 
»usmenih novina«, koja je upravo u posljednje vrijeme u nekim 
državama radi političkih prilika doživjela svoje uskrsnuće. Me- 
đutim je u dalekim i zabačenim krajevima Sibirije taj običaj 
postojao od davnih vremena. Sven Hedin priča o takovu preda- 
vanju »usmenih novina«, kojemu je on sam prisustvovao u Verh- 
nje Udinsku na krajnoj granici Sibira. Jedan »redaktor« za dru- 
gim ispričao je publici sadržaj svoje »rubrike«: politiku, lokalne 
vijesti, feljton, a bilo je i stihova. Sve je to trajalo 4 sata, ali 
katkad je predavanje prekinuto glazbenim umetcima. Potkraj je 
izgledalo, kao da je općinstvo umorno, došlo je do razgovora pa 
i do smijeha. Tada je ustao »glavni urednik«, pa je drvenim če- 
kićem udario o stol i zaprijetio, da će cijelu »redakciju« raspu- 
stiti, ako ne bude tišina. Na to je priredba mirno tekla dalje. 
Uostalom nije bilo upadica i ljudi su se vladali tako pristojno, 
kao da su u najotmjenijem kazalištu Stockholma. 

Usmeno dojavljivanje vijesti služilo se često različnim zna- 
cima, kako bi odnosna vijest bila poznata što širem krugu u što 
kraćem vremenu, a da pritom ne mora doći do izravnog razgo- 
vora. Tako je poznat običaj starih Germana, da pred kućom, u 
kojoj se rodio dječak, postave sjekiru, a tamo, gdje se rodila 
djevojčica, preslicu. Dakako da tu treba spomenuti i glasonoše 
ili tekliče, koji se skoro iza toga sve više javljaju. Oni su se izme- 
đu sebe razlikovali po zvanju i zadatku, koji bi imali izvršiti. 
Bilo je profesionalnih glasonoša: tekliča i kurira, te onakovih, 
koji su do te službe slučajno dospjeli: svećenici, putnici - sko- 
lasti i trgovci. Obično su se takvi glasonoše morali zakleti, da 

svoju »tajnu« nikome na putu ne će odati, nego samo onome, 
kome je namijenjena, no po ljudskoj prirodi nije se ipak dalo 
zapriječiti, da je štošta od tih »tajna« za tekličeva puta, koji je 
znao trajati i po više mjeseci; polagano dospjelo u javnost. U 
»novostima« znamenite augsburške trgovačke porodice Fuggera 
čitamo često takove vijesti, koje su nespretni glasonoše odali, pa 
su te vijesti pisari odmah zabilježili i objavili općinstvu. Služ- 
bene obavijesti i proglasi dojavljivali su se uvijek s pomoću »vi- 
kača«, kako je to još danas običaj u nekim našim selima. U taj 
red spada i t. zv. »Belman« u sredovječnoj Njemačkoj, koji je u 
malim mjestima zvonom pozivao ljude, da im pročita najnovije 
vijesti i onda pokupi svoju nagradu. 

Profesionalnih »pronosača novosti« bilo je i u Frankfurtu i 
Niirnbergu, pa i t. zv. »novinskih pjevača« (Zeitungssinger), 
koji su se danas pretvorili u ulične i kabaretske pjevače. Zanim- 
ljiva je uredba »lokala za razgovor« (Schwatzbuden), u kojima 
je svatko mogao dnevne vijesti, koje su putem predaje pisma ili 
štampe došle u odnosno mjesto, pretresti, o njima raspravljati i 
o svemu tome kazati svoje mnijenje. U starom Dresdenu zvao se 
takav lokal »Mohrentalscher Buch und Disputationsladen«, a 
nalazio se u Frauengasse. Ta institucija bila je ujedno kolijevka 
Dresdenske štampe, jer je bilježnik Crell, koji je radi praktično- 
sti stanovao u istoj kući, odmah sve novosti, koje bi tim putem 
doznao, drugoga dana saopćio u svom »Diariumu«! 

Tako se vršilo uglavnom prenošenje vijesti pa su mnoge ka- 
snije novine nastale tim putem. Prije svega pojavile su se 


Rukom pisane novine 


Redovna korespondencija u tom smislu razvila se upotrebom 
savršenijih prometnih sredstava. U prvo vrijeme bila je dosta 
rijetka, a samo prilikom važnijih događaja slale su se obilnije 
vijesti. Takovih pisanih novina sačuvala se velika množina u 
različnim arhivima, tako u Njemačkoj u Berlinu, Dresdenu, Mar- 
burgu, Minchenu, Stuttgartu, Wolfenbiittelu i Beču, a u manjoj 
mjeri ima ih i u Augsburgu, Leipzigu, Nirnbergu i Weimaru. 

Kakav je bio izgled tih novina? Obično su se upotrebljavali 
folio arci, a u nekim slučajevima i male »ceduljice«. Kao natpis 
služio je sažeti sadržaj svega, što se dojavljivalo, a početna for- 
mula bila je u većini slučajeva »Laus Deo«. Sve do dolaska po- 
sljednje pošte poredane su pojedine vijesti onako, kako su sti- 
zavale. Pismeni ljudi su već vrlo rano od toga uredili svoj zanat. 
Ratovi i česti oružani sukobi u srednjem vijeku pružali su osobito 
zahvalan materijal tim »novinarima«. Prvi poznati izvještaj u 
tom smislu tiče se bitke kod Crecy-a 1346., a pisao ga je neki 
očevidac. Bilo je čak i posebnih »novelanta«, koji su imali vla- 
stite pisarne i u njima zaposlivali po nekoliko pisara, da zadovo- 
lje svoje brojne mušterije. 

Izumom štampe nije se položaj u pogledu pisanih novina 
mnogo promijenio. Bilo je čak ljudi, koji su štampane novine 
otkazivali i vratili se opet pisanima, jer su im one još uvijek bile 
draže, a prema njihovim izjavama može se zaključiti, da su one 
i bolje izvješćivale. Još sredinom 18. vijeka postojale su u Dres- 
denu uz štampani »Dresdener Anzeiger« iz g. 1730. još tri pisane 
novine, koje je publika — radije čitala! U Zavodu za novinsku 
nauku u Leipzigu čuva se spis, iz kojega proizlazi, da se je 1618. 
u nekom (ne spominje se kojem) malom saskom mjestu društvo 
»Compagnona« pretplatilo na štampani list, ali je kasnije zaklju- 
čilo, da »potraži drugog novelanta« ili »pisane niirnberške no- 
vine«. Kao razlog spominje se to, da štampane novine ne donose 
dosta »particularia«, a osim toga da nisu točne ni brze. Rukom 
pisane novine sačuvale su se vrlo dugo, osobito u slučajevima, 
kad štampanje radi posebnih prilika nije bilo moguće. Iz po- 
sljednjih godina poznat je primjer »novina različnih zaroblje- 
nika«, koje su izlazile po mnogim logorima u svjetskom ratu, 
među Nijemcima, Francuzima, Englezima, Rusima i Talijanima. 
Đački pisani listovi, koji su također često bolji, nego veliki štam- 
pani listovi, čine u tom pogledu posebnu grupu. 

Zanimljivo je znati, kakova je bila 


Prva novinska publika i prvi novinari 


Tu udara u oči činjenica, da je i novinarsko zvanje moralo 
proći ono loše početno stanje, koje su prošli glumci i književnici. 

Bilo je dakako u prošlosti i znamenitih muževa, koji su se u do- 
kolici bavili novinarskim pozivom (među njima osobito Me- 
lanchton i Crotius), ali s obzirom na opće mijenje o tom radu nisu 
to nikada isticali ili smatrali svojim glavnim zanimanjem. Ipak 
je i tada važilo pravilo, da čovjek, koji ne će zaostati za vreme- 
nom, mora znati, što se u svijetu događa. Tako su u svima većim 
sredovječnim gradovima članovi magistrata i sve osobe javnog 
položaja plaćali posebne »novelante«, kojima je bila dužnost, da 
ih o svemu »novome« stalno izvješćuju. G. 1625. primao je tako 
grad Halle za 2 talira i 8 groša četvrtgodišnje novinske izvještaje 
od »pisara aviza« (Avisenschreiber) Hieronymusa Teuthorna iz 
Leipziga. 

Najveći dio »novosti«, koje su ti ljudi rasprostranjivali, nisu 
dakako bile iz prve ruke. Obično su dojavljivali ono, što im je 
slučajno došlo pod ruku, a to je pomalo ozloglasilo cijeli poziv i 
slabilo ugled cijelom staležu. Mnogi tadašnji pisci oštro su osu- 
đivali takovo novinstvo, među njima i famozni Moscherosch, 
uzor našega Reljkovića. U svojim pjesmama »Philander von 
Sittenbach« naziva Moscherosch novinare »die fuchsschwanzi- 
schen Historiemacher und Zeitungsschreiber«, i pokazuje im na 
taj način svoj duboki prezir. Dugo vremena trajalo je takovo sta- 
nje, a nije se promijenilo ni onda, kad su u 18. stoljeću u sveuči- 
lišnim gradovima učena gospoda cenzurirala sadržaj novina. Ta 
se cenzura obično sastojala u tome, da se istima nije mogla ka- 
zati, pa su stoga »novelanti« bili prisiljeni svoje novine ispunja- 
vati kojekakvim svašticama i brbljarijama. Tko se ogriješio o 
zakone »novinskog nadzora«, toga su znali pred javnosti učiniti 
smiješnim. Tako se dogodilo spomenutom dresdenskom novinaru 
Crellu, da je g. 1726. pred glavnom stražom na Novom trgu mo- 
rao dva sata jašiti na magarcu, jer je donio »lažnu vijest«. Bog 
zna, kakova je ta vijest u stvari bila, i nije li bila čista istina! 
Sve je to bio onda razlog, da su se odličniji pisci klonili novinstva 
i samo se uzgred njime bavili. 

A kakav je bio položaj čitača novina? 

Johann Fischart, poznati publicist protureformacije, koji se 
tom prilikom prvi kritički bavi pojavom novinstva, kori svoje su- 


255 


vremenike, da čitaju i prepričavaju novine. A 150 godina kasnije 
već se to mišljenje potpuno promijenilo, kao što svjedoči Kaspar 
v. Stieler u svojoj, za novinsku nauku vrlo važnoj brošurici 
»Zeitung Lust und Nutz« (1695.). Na jednom mjestu kaže ovo: 
»Novine sam uvijek rado čitao, a čitam ih još i sada s užitkom i 
htio bih, da ih svatko ovako čita, jer nisu nikakva lakrdija, nego 
vjerno izvješćuju poštenog građanina, na pr. kad ga netko za- 
pita: Kako se zove car, kako kraljevi u Francuskoj, Španiji, En- 
gleskoj, Poljskoj i Švedskoj itd. Bog neka mi bude svjedokom, 
kad ustvrdim, da tkogod novina ne poznaje (a hoće da se bavi 
politikom), taj ne može biti vješt ni sposoban da se bavi svjetskim 
i državnim prilikama. 

Takova promjena javnog mišljenja razumljiva je radi toga, 
jer su upravo u ono vrijeme prestala djelovati mnoga sveučilišta 
i gimnazije, pa su u nekim mjestima novine ostale jedino pro- 
svjetno sredstvo. S druge strane nije se upravo ta činjenica svi- 
đala nekim vladarima. Tako je Fridrik Veliki kratkim postup- 
kom za neko vrijeme jednostavno zabranio sve novine na područ- 
ju svoga kraljevstva, da mu podanici ne bi mogli »rezonirati«. 
Zanimljivo je mišljenje Goetheovo o novinstvu: 

»Du fragst, warum mich keine Zeitung freut? 
Ich liebe sie nicht, sie dienen der Zeit.« 

Na drugom mjestu objasnio je te stihove: »Kad nekoliko 
mjeseci ne čitamo novina, vidimo istom, koliko vremena čovjek 
potroši na te papire!« Time je Goethe na svoj poznati način htio 
istaći relativnost novina kao i to, da one doduše s danom nastaju, 
ali s njime i propadaju. 

Početak današnjih štampanih novina, koje u jednom pravcu 
znače najrazvijenije publicističko sredstvo, bili su uz pisane 
listove i ' 


Letci 


Njihova prošlost je bez sumnje vrlo davna. Prigodom saj- 
mova, proštenja i različnih drugih zborova bavili su se posebni 
ljudi prodavanjem sličica, koje su predstavljale različite likove 
iz svjetske i biblijske povijesti. Uskoro su se uz takve likove, koji 

su se primitivnim načinom s pomoću drvenih preša umnažali, 
počeli javljati tekstovi, pa tako onda ima letaka, gdje slike pored 
tih tekstova gotovo iščezavaju. Kod prosuđivanja pojava letaka 
kao i uopće svake štampe treba uzeti u obzir neke osnovne zako- 
ne, koji vrijede jednako u ono staro vrijeme, kao i danas: bit 
svake dnevne štampe je njena tendencija nekom cilju, prema 
tome neko djelovanje na volju čitača. Tkogod se bavi takvim 
pojavama, mora biti načistu s tim, da uvijek postoji velika raz- 
lika između pravog stanja stvari i publicističkoga gradiva, koje 
nam se iznosi. Kad bi tako reformaciju htjeli prosuditi prema 
letcima, koje je ona sama izdala, ili apsolutizam prema štampa- 
nim brošurama francuske revolucije, a djelovanje kapitalizma 
prema socijalističkim prikazima, svuda bi se ovako dobila samo 
neka kriva, a nikako prava istinska i vjerna slika. Ono, što dnev- 
na štampa pruža, uvijek je samo neko mišljenje o pojedinim 
odnosima i stvarima, a nikad to nisu te stvari i odnosi sami. 

Za vrijeme reformacije razvili su se letci u oštre polemičke 
spise, koje su evangelici izdavali protiv katolika ili pak pristaše 
jedne protestantske struje protiv druge. Zanimljivo je, da su i ti 
letci nastali u povodu drugih letaka, štampanih dakako u posve 
druge svrhe — t. zv. otpusta i otpusnih listova (Ablassbriefe), 
koji su bili neposredni povod Lutherovu istupu. »Pasquilli«, »Di- 
jalozi« crkvene i svjetovne pjesme, a osobito opisi pojedinih bo- 
jeva bili su osobito predmeti letaka iz 16. i 17. stoljeća. 


Izvještajna služba 


Ta je pobudila u prošlosti također interes nekih moćnih 
vladara. Tako je poznato, da je upravo Napoleon štampu učinio 
velevlašću. » Jedan list«, kazao je nekom prilikom, »može više po- 
kvariti nego što 7 vojnih zborova može izvršiti!« Ta njegova 
izreka ispunila se začudo baš na njemu samome: kad je umro 
(5. svibnja 1821. na Sv. Heleni), trebalo je pedeset dana, dok je 
glas o tome stigao u London, makar da su tamo znali, da je Na- 
poleon bolestan, te su sve spremili, da za njegovu smrt što prije 
saznadu. Tek 4. srpnja znalo se o tome na Themsi, 6. u Parizu, 
12. pisala je o tome »Mainzer Zeitung«, 13. su donijeli tu vijest 

listovi u Augsburgu i Miinchenu, a tek 14. » Vossische Zeitung« 
u Berlinu. Novine su obično jedna od druge preuzimale vijesti, 
pa tako su te »najnovije vijesti« na vrlo komotan način propu- 
tovale Europu. 


Dopisnici su u to rano vrijeme novinstva vrlo rijetka poja- 
va. U 18. stoljeću poznat je samo jedan hamburški list, koji jeu 
svima trgovačkim središtima imao svoje dopisnike, i to je bila za 
ono vrijeme velika novost. Budući da je sve polagano išlo, nije 
se ni novinarima žurilo. »Prekojučer, 17. kolovoza u 3 sata, pre- 
minuo je naš veliki kralj Fridrik«, piše »Hallische Zeitung« — 
19. kolovoza 1786.! U Kšlnu je izdavao novine Markus Dupont. 
Kako se u tom gradu trgovina holandijskim ribama vrlo razvila, 


ali se nikada nije moglo znati, kada će holandijske barke uz Raj-- 


nu stići, to je uredništvo Dupontova lista uredilo vrlo originalnu 
dojavnu službu. Poslali su šegrta na kraj grada, da vidi, da li se 
približuju Holanđani. I kad bi dječak opazio, da se približuju 
barke, potrčao bi, što je bolje mogao, do uredništva i dojavio tu 
vijest. Nato je gospođa Dupont otvorila prozor prema tiskari i 
povikala: »Spanien raus, die Schellfische sind dal« Nato su u 
tiskari brže bolje izbacili jednu političku vijest, da bi uzmogli 
uvrstiti — tržni pregled! 


Prve novine su vrlo rijetko izlazile. Tako se na pr. sav svijet 
začudio, kad je leipziški bilježnik Timotheus Ritsch počeo svoj 
list »Leipziger Zeitung« izdavati 7 puta nedjeljno. Taj rekord 
postigli su njemački listovi tek 150 godina kasnije. Sve to nije 
bila samo krivnja izdavača, koji su bili dosta poduzetni, nego su 
cenzori za svoj posao trebali mnogo vremena, pa su posao zadr- 
žavali. Često su pojedine novine bile prisiljene, da urede dojavnu 
službu na svoj način i u vlastitoj režiji. G. 1846. uredila je 
»Breslauer Zeitung« posebnu štafetu jahača između Frankfurta 
na Odri i Bunzlava, te je time postigla prednost od jednog dana 
pred berlinskom dojavnom službom. »Kčlnische Zeitung« podr- 
žavala je takovu jahačku štafetu do Koblenza, jer su južno-nje- 
mački brodovi dolazili samo do tog mjesta. 

Theophraste Renaudot i njegova »agencija« 


Početak trgovačkih anonca treba tražiti u Francuskoj. Prvi 
evropski novinar, Theophraste Renaudot, bio je genijalan čovjek. 
Izdavajući svoju »Gazette de Paris« dosjetio se, kako bi uredio: 
neku »burzu rada i trgovine«. Svoju osnovu oživotvorio je tako, 
da je osnovao svoj »Bureau de rencontres et des adresses« — 
dakle ured, kome se mogao svatko obratiti, tko je imao nešto pro- 
dati ili kupiti ili je tražio rad, odnosno kakvu uslugu! Svi ti ljudi 
ostavljali su u Renaudotovu uredu svoje adrese, te su se tako 
mogli upoznati i svoje poslove raspravljati. Osnovu o tome za- 
mislio je Renaudot 1612., odmah iza svog dolaska u Pariz, a izveo 
ju je 1630. Budući da se s vremenom pokazalo, da pojedinačno 
traženje adresa oduzima mnogo vremena, počeo je Renaudot 
izdavati letak »Inventaire des adresses du Bureau de rencontre«, 
gdje je svatko mogao potražiti, što mu je trebalo. Dakako da se 
time djelokrug tog ureda daleko proširio. Uz taj svoj posao Re- 
naudot je i dalje izdavao svoju »Gazette« i »Petits Affiches«. 

»Gazette de Paris« smatrali su dugo Francuzi najstarijim 
listom uopće, ali usprkos tome valja ipak priznati, da je »Augs- 
burger Zeitung« od 1609. još stariji list, jer Renaudotova »Ga- 
zette« sigurno nije mlađa od 1612. godine. Renaudot je kasnije 
usprkos svojim zaslugama za evropsku štampu vrlo loše svršio. 
Danas je sigurno, da su mu mnogi zaviđali, a i zamjerali, da se 
uz svoje pravo zanimanje (bio je liječnik i predavao na sveuči- 
lištu) bavi još i novinarstvom. Stoga je imao priličnih neugodno- 
sti, pa su ga konačno optužili, da se bavi nadriliječništvom. Po- 
sebna komisija pariškog sveučilišta pronašla je navode optužbe 
valjanima, pa je tako Renaudot lišen svoga sveučilišnog zvanja 
i izagnan iz Pariza. Ipak sav taj tragični konac njegove bogate 
djelatnosti ne može umanjiti njegovu važnost kao prvog čovjeka, 
koji je shvatio važnost trgovačke reklame putem štampe. Prije 
njega bilo je tek malenih oglasa u letcima, koji su preporučivali 
knjige i slično. 

Kako je naš pregled starih publicističkih sredstava i t. zv. 
»dječjeg doba« publicistike time došao do stadija njezina stalnog 
usavršivanja, treba još istaknuti vrlo važnu činjenicu: ljudstvo, 

čak na najprimitivnijem stupnju, ne može da bude bez publici- 
stike; ona je osnovana u ljudskoj duši i čini važan dio naših 
psihičkih potreba. Bez sugestivnosti, kojoj je podvrgnuta naša 
narav, ne bi dakako bilo ni publicističkih sredstava, ali ovako 
treba novoj znanosti o publicistici priznati, da njeno djelovanje 
obuhvata vrlo veliko, često i nepregledno područje. Pa ako njezin 
predmet i jest nešto apstraktno, kao u svake znanosti, to su nje- 
zini rezultati ipak velike praktične vrijednosti, pa joj ne će nitko 
poreći njeno opravdanje i veliku korist u modernom životu. 

DR. RUDOLF HORVAT, ZAGREB 


HRVATSKI SABORI U 17. VIJEKU 


Hrvatski državni arkiv u Zagrebu posjeduje izvorne zapisnike 
hrvatskih sabora od g. 1557. do 1918. Zapisnici od g. 1557. do 1847. sa- 
stavljeni su latinskim, a od g. 1848. do 1918. hrvatskim jezikom. U tom 
dragocjenom povijesnom blagu ogleda se državni život hrvatskog na- 
roda. Na starim se naime saborima hrvatskim raspravljalo i zaključi- 
valo o svim pitanjima državnog života. Zato nam ti zapisnici služe kao 
dokaz, da je Hrvatska sve do g. 1790. bila samostalna država, premda 
je kraljevom osobom bila povezana s Ugarskom, Češkom i Austrijom. 
Ovdje ćemo na osnovi sačuvanih zapisnika prikazati djelokrug tih 
sabora u 17. vijeku. . 

Sabore sazivlje hrvatski ban (»ex edicto domini bani<). Ako nema 
hana, onda se sabor sastaje na poziv zagrebačkog biskupa, koji je za- 
koniti namjesnik bana. Ako treba novog bana instalirati, onda sabor 
«azivlju dva kraljevska povjerenika; jedan od povjerenika uvijek je bio 
zagrebački biskup.!) 

Saborima predsjeda ban, a prisustvuju »staleži i redovi kraljevina 
Hrvatske i Slavonije« (status et ordines regnorum Croatiae et Selavo- 
niae). Prvi stalež čini svećenstvo, drugi velikaši, treći plemići, a četvrti 
građani. Od svećenstva dolaze na sabor biskupi, te izaslanici pojedinih 
kaptola. Velikaši (t. j. knezovi, grofovi i baruni) imaju osobno (virilno) 
pravo sudjelovanja na saboru. Plemstvo svake županije šalje na sabor 
po dva svoja predstavnika. Svaki slobodni i kraljevski grad?) ima pravo, 
da iz svoje sredine pošalje na sabor jednoga ili dva delegata. Neka- 
dašnje križarske redovnike (Ivanovce) predstavlja u saboru »vranski 
prior«, koji je ujedno »prepošt« (veliki predstavnik) kaptola zagre- 
bačkog. Redovnike Pavlina zastupa na saboru prior samostana lepo- 
glavskog, a družbu Isusovaca rektor kolegija zagrebačkog. 

Briga za obranu domovine očituje se u 17. vijeku na svakom zasje- 
danju sabora, Tako na pr. sabor u Zagrebu 5. IX. 1602. zaključuje, da 
se obrana Kupe, koja je tada bila međašnja rijeka prema Turskoj, 
mora osigurati tako, da svakih 20 kuća oboruža jednoga konjanika ili 
dva pješaka, koji će imati puške. Svi plemići jednoselci*) moraju osobno 
pridoći. Grad Zagreb mora dati 50, a Varaždin 60 oboružanih pješaka. 
Vojnici nose sa sobom hranu za mjesec dana: — Kad je g. 1619. zapri- 
jetila Hrvatskoj pogibao od madžarskih buntovnika (pod vodstvom Ga- 
vrila Betlena), tada je sabor u Zagrebu 16. X. stvorio ove zaključke: 
Svi prelati (t. j. crkveni dostojanstvenici), koji imaju posjede, moraju 
poput velikaša i plemića osobno doći pod banderij (zastavu) bara Ni- 

kole Frankopana. Svaki »dim«, t. j. porezna jedinica, mora za banov 
tabor dati jednog pješaka, a četiri »dima» imaju opremiti dobro obo- 
ružanog konjanika. Svi vojnici moraju 1. XI. doći u Šemovec kod Va- 
raždina. Tko ne dođe, platit će globu, i to prelati i velikaši po 10 
ugarskih forinti za svaki dan zakašnjenja, plemićka vlastela po 3 for., 
a plemići jednoselci i armalisti*) po 1 for. I slobodni gradovi moraju 
poslati određen broj vojnika, — Kad je g. 1620. porasla pogibao, za- 
ključio je sabor u Zagrebu 26. VIII, da svaki »dim« mora dati dva obo- 
ružana pješaka, čim ban odredi ustanak (insurrectio). U slučaju skraj- 
ne nužde moraju svi velikaši i plemići osobno doći u banov tabor. 
Svaki pješak ili konjanik, koji ne dođe ili zakasni, platit će forint globe 
za svaki dan, a armelist će izgubiti plemićko pravo. Velikaši plaćaju 
u ime globe 10 ugarskih forinti na dan — a drugi plemići 5 for. — od 
svakoga »dima« na svojem vlastelinstvu. Slobodni gradovi sudjeluju 
kod ustanka po starom načinu.) 

Sabor u Zagrebu 50. VIII. 1621. raspravlja o pobjedi Betlenova 
vojskovođe Franje Baćana, koji je s pomoću Turaka 5. VII. 1621. po- 
razio Hrvate. I sabor je zaključio: Čim se pokaže potreba, neka ban 
odredi pučki ustanak. Tada će svi Hrvati poći do rijeke Drave. Za 
obranu Kupe ostavlja se samo 100 haramija*) uz kmetove grada Ozlja 
i najbližega kotara. Tamo će zapovijedati podban Krsto Mrnjavčić i 
Vuk grof Erdedi. Za kapetana zemaljskih haramija bira sabor Sigis- 
* munda grofa Erdeda, A da se i prije banova poziva na ustanak uz- 
mognu postaviti dovoljne straže na Dravi, mora onamo već 8. IX. 1621. 
svaki »dim« otpremiti po jednog pješaka. Ovima će zapovijedati Sigis- 
mund grof Erdedi, kao veliki župan varaždinske županije. Na njegov 
poziv (u slučaju nastale potrebe) moraju osobno pridoći svi plemići i 
velikaši varaždinske županije. Oni će do banova dolaska biti podređeni 
Sig. Erdedu, kojemu će u vojnoj službi pomagati podžupani i plemićki 
(t. j. kotarski) suci, te Krsto Petev i Stjepan Gerečki. — A sabor u Va- 
raždinu stvara 5. III. 1625. zaključak: Dolazak Turaka u Hrvaisku treba 
objaviti pucanjem iz mužara. Narod susjednih kotara ustat će odmah i 
pohrliti onamo, gdje treba neprijatelja suzbiti. 

Na saboru 21. X. 1652. raspravlja se o čestim provalama Turaka 
u Hrvatsku. Sada se naviještaju novi turski napadaji, radi čega treba 
poduzeti mjere opreznosti za obranu predrage domovine, U slučaju ve- 
like provale objavit će ban pučki ustanak. Tada vrijede zaključci hrvat- 
skih sabora od g. 1619. i 1620., po kojima se sav narod mora sakupiti uz 
bana. Kod manje provale, gdje ne će ban razviti kraljevski banderij i 
osobno poći na bojno polje, svaka će 4 »dima« oboružati jednog pješaka 
i jednog konjanika. Svi prelati, velikaši i plemići moraju osobno poći 
u boj, čim ih pozove ban putem plemićkih sudaca. Oružje moraju po- 
grabiti i svi plemići armalisti, dok će plemići jednoselci opremiti po 

jednog pješaka od tri kuće. Tko se. banovu pozivu ne odazove, ima pla- 
titi globu, i to 6 forinti za pojedinoga konjanika, a 3 for. za pješaka. . 

Potpuna vlast hrvatskoga sabora u pogledu dizanja vojske došla 
je do izražaja g. 1645. Tada je kralj Ferdinand III. zatražio od bana 
Ivana Draškovića, da Hrvatska pošalje u rat protiv Rakocija") u Ugar- 
sku najmanje 1000 dobro oboružanih konjanika. Drašković sazove u 
Varaždin za 4. V. 1645. hrvatski sabor, koji je otklonio kraljev zahtjev. 
U pismu upravljenom kralju obrazlaže sabor taj otklon ovako: Iz 
Hrvatske je već otišlo mnogo vojnika za prijašnje kraljeve vojne po- 
hode, te je Hrvatska tako iscrpljena, da bi se jedva za veliku plaću 
našlo još vojnika. Osim toga izvodi kralj i vojsku iz Krajine, koja stoji 
»skoro gola«, To je velika pogibao za Hrvatsku i susjedne pokrajine, 
jer Turci imaju sada zgodu, da »običajnom svojom brzinom« provale u 
te zemlje. Ništa tu ne koristi uvjeravanje, da će se s Turcima sklopiti 
mir. Ta i u vrijeme tobožnjega mira običavaju Turci poduzimati pro- 
vale u Hrvatsku, pače i s većim brojem vojnika. Hrvatski sabor bi mogao 
kraljevu želju ispuniti samo tako, da ban digne pučki ustanak, pa da 
1000 konjanika pođe u Ugarsku, ostavivši svoju domovinu u opasnosti. 
Sabor očituje, kako su Hrvati uvijek u slučaju potrebe pripravni, da 
se za obranu domovine po starom običaju dignu uz svoga bana, ali. samo 
unutar međa Hrvaiske. 

Kralju to nije bilo pravo, te se obrati izravno na zagrebačku, kri- 
ževačku i varaždinsku županiju s pismom, u kojemu za obranu Ugarske: 
i svete krune Stjepanove moli pomoć u novcu ili u konjaništvu. O tomu 
je raspravljao hrvatski sabor 26. VI. 1645. u Varaždinu i zaključio, da 
vlastela moraju do Jakobova (25. VIL) pridonijeti po 3 ugarska forinta 
od svake porezne jedinice na svojim posjedima. Plemići jednoselci, te 
biskupovi predijalci?) i oni armalisti, koji nemaju imanja, moraju dati 
po 50 denara.) Taj će novac plemićki suci u svojim kotarima sabrati i 
predati banu Draškoviću, da ga dostavi palatinu Esterhaziju za uzdr- 
žavanje 500 konjanika (valjda plaćenika iz Poljske) kroz 5 mjeseca. 
Sabor stavlja u zapisnik, da to Hrvati čine »samo ovaj put, i to samo-: 
stalno slobodnom voljom svojih državljana.« 

Uto Turci g. 1527. osvajaju redom: Liku i Krbavu, 1528. tursku: 
Hrvatsku (između Une i Vrbasa), 1557. ostatak dalmatinske Hrvatske, 
od g, 1521. do 1552., cijelu Slavoniju, a od g. 1556. do 1592. i t. zv. »Ba- 
novinu« (između Kupe i Une). Za obranu preostale još Hrvatske podi-- 
goše Hrvati cijeli niz utvrda na rijeci Kupi.) Jednako su izgradili 
jake tvrđe između Save i Drave s namjerom, da se spriječe provale Tu-- 
raka iz Slavonije.!!) Utvrde je trebalo neprestano graditi, popravljati 
i pojačavati. O tome vodi brigu hrvatski sabor, koji svake godine odre- 
đuje za taj posao potrebite radnike. Svaka je porezna jedinica morala 
godimice dati po jednoga težaka, koji će raditi besplatno i o svojoj: 

"hrani 2 tjedna. Gdjekada je sabor odredio, da se jedan dio kmetova — 
na račun podavanja javnih besplatnih radnja — upotrijebi za druge 
korisne i potrebite poslove. Tako je na pr. sabor u Zagrebu 14. 1. 1650. 
naložio kmetovima u Hrvatskoj Posavini, da podižu nasip uz Savu kod 
Ščitarjeva, gdje rijeka prigodom visokog vodostaja izlazi iz svoga 
korita te poplavljuje oranice i livade. Koji kmet ne dođe na takav javni 
posao, mora za svaki dan izostanka platiti globu od 50 denara. 
Hrvatskom je saboru pripadalo i pravo, da raspisuje poreze i daće, 
pa da sam određuje, u što će se trošiti ti novci. O tom se raspravlja 
svake godine. Svećenici, velikašiiplemići su redovito oprošteni od pla- 
. ćanja poreza i drugih daća. Svaki je vlastelin na svom imanju od kme- 
tova ubirao porez, predao ga podžupanu, a taj opet zemaljskom bla- 
gajniku. Obično se porez ubirao u 2 obroka. Tako su na pr. g. 1615. 
morali kmetovi prvi obrok poreza platiti 15. kolovoza, a drugi 25. XI; 
g. 1617. prvu polovicu 2. IL, a drugu 24. VI.; g. 1654. prvu polovicu 
2. IL, a drugu 24. IV. (za prošlu g. 1633.). Zbog različnih dioba i zapisa 
imanja trebalo je gdjekada provesti novu »dikaciju<, t. j. podjelbu svih 
vlastelinstva na »dimove«. To se učinilo i g. 1655., kad je sabor u Va- 
raždinu odredio, da taj posao obavi Ljudevit pl. Vagić u zagrebačkoj, 
Franjo pl. Gubaševački u varaždinskoj, a Juraj pl. Zakmardi u križe- 
vačkoj županiji. Ti su »dikatori« morali priseći, da će »dikaciju« pro- 
vesti valjano i bez ikakova obzira na prijateljske ili rodbinske veze. 
Svaki je dikator za svoj posao dobio nagradu od 25 ugarskih forinti. 
U Hrvatskoj je isprva vrijedio samo domaći novac, koji se zvao 
»banovica«, jer su ga od srebra kovali hrvatski banovi. Kasnije su ba- 
novi napustili kovanje, pa je u Hrvatskoj kolao ugarski »denar«. No 
hrvatski je sabor imao pravo, da u promet po Hrvatskoj pusti i novce 
drugih država. Tako je sabor u Zagrebu 11. I. 1611. zaključio, da se od- 
sad u Hrvatskoj moraju primati svakovrsni novci kraljevine Poljske. 
_ Sabor u Varaždinu 8. XI. 1621. zaključuje, da se sada u Hrvatsku 
uvode svi njemački novci (zlatnik, talir, groš, krajcar i »beč«), koji ko- 
laju u susjednim pokrajinama (Kranjskoj, Štajerskoj i Koruškoj). Tko 
ne primi njemačke novce, izgubit će svoju na trg donesenu robu. — 
Mnogi nisu ipak htjeli primati te novce. Zato je sabor u Varaždinu 15. 
XI. 1622. izabrao odbor od 7 plemića, koji će u Hrvatskoj nadzirati, da 
li se njemački novci primaju i da li se roba prodaje uz pravednu cije- 
nu?) prekršitelji će izgubiti svu robu, koju će izložiti na prodaju. — 
Njemački je groš vrijedio 4 denara, odnosno 5 krajcara ili 12 »beča«. 
Groš bijaše srebrn novac, a kovao se u Beču. Neki trgovci nisu htjeli 
primati groše. Zato je sabor u Varaždinu 25. VI. 1628. zaključio, da se 
imaju kazniti svi, koji ne bi htjeli primati bečke groše. — A sabor u 
Zagrebu 24. X. 1628. odredi, da se i bečki i stari njemački novci imaju 
primati i za plaću haramija, dok sabor u Zagrebu 29. X. 1629. zaklju- 

čuje, da se porez može plaćati i dukatima, talirima, te bečkim i gra- 
dačkim grošima. A kad neki nisu htjeli primati groše, kovane u Gracu, 
odredi sabor u Zagrebu 12. VII. 16532. da se gradački groši moraju pri- 
mati u istoj vrijednosti kao i bečki. Tko se tome ne pokori, izgubit će 
robu, za koju mu je kupac ponudio gradačke groše. Tu odredbu imaju 
plemićki suci oglasiti u župnim crkvama. — Na saboru u Zagrebu 16. 
X. 1655. ustanovilo se opet, da mnogi ne će primati mletačke škude i 
stare groše, i sabor zaključuje, da ti novci i nadalje vrijede u Hrvatskoj, 
pa da će se zaplijeniti roba onima, koji tih novaca ne bi htjeli uzimati, 
a 4. VI. 1656. određuje, da zlatni dukat vrijedi 5 rajnska forinta,'?) 
njemački talir 120 denara, mletačka škuda 110 krajcara, a stari i novi 
groš 4 denara. Tko se tome ne pokori, platit će globu od 50 forinti. 
Globu će utjerati podžupani, kojima za taj posao pripada polovica. 
Sabor vodi brigu i za teritorij i slobodu kraljevine Hrvatske. Tako 
3. IX. 1608. nalaže svojim nuncijimal“), koji su polazili na krunidbeni 
sabor u Požun, neka budno paze, da Hrvatskoj >»ostane ista sloboda, 
kakvu ima Ugarska«. Kralj neka po ustanovama bečkoga mira od g. 
1606. poštiva stare sloboštine kraljevine Hrvatske, pa neka iz Hrvatske 
makne »tuđe narode«<. (Tu se misli na njemačke vojnike i časnike u 
krajiškim tvrđama). Sabor ističe: »Mi smo naime odlučili, da volimo 


* umrijeti, nego li dopustiti, da nam tuđinci gospodare ili da kod nas 


vrše i najmanje službe, jer bi to bilo na štetu naše slobode.< Banu treba 
podložiti i Krajine od Drave do Jadranskoga mora. »Po starom običaju 
mora ban imati vlast, da podjeljuje imanja, koja zapremaju do 16 se- 
sija« (t. j. oko 256 jutara obradive zemlje). — I kad se g. 1652. radilo o 
uređenju granice između Hrvatske i Štajerske na Sutli kod Bizelja, 
imenovao je kralj Ferdinand II. svoje povjerenike. O tom se rasprav- 
ljalo na saboru od 21. X. 1652. u Zagrebu. Taj je odredio, da Hrvatsku 
u tome poslu zastupaju: zagrebački kanonik Ivan Somođi, podžupan 
Ljudevit Bedeković, te plemići: Gabrijel Črnkovečki, Ivan Zakmardi i 
Sigismund Domjanić. 

Hrvatska je u pogledu trgovine bila posve nezavisna država. Sa- 
bor od 20. IV. 1610. zaključuje, da strani trgovci mogu robu za izvoz iz 
Hrvatske kupovati samo u Zagrebu, Varaždinu, Krapini, Samoboru i 
Jastrebarskom. To potvrđuje i sabor od 11. I. 1611., dodavši, da se roba 
oduzme onomu, iko bi izvan spomenutih mjesta izvozio med i svinje.'") 
Sabor pak u Zagrebu 25. X. 1611. zabranjuje trgovanje nedjeljom i 
blagdanima. Tko ipak u te dane donese robu na prodaju, neka mu se 
oduzme.1) Među ona mjesta, gdje stranci slobodno kupuju robu za iz- 
voz, uvrstio je sabor 7. V. 1612. i Klanjec. Na saboru u Varaždinu 22. XI. 
1640. ustanovilo se, da se u novije doba uvozi vino iz Štajerske u Hrvat- 
sku. Kako je to na štetu domaćega vinogradarstva, sabor zabranjuje 
uvoz štajerskoga vina. Podban Stjepan Berislavić vodit će pasku na 

cestama, koje u Hrvatsku vode od Brežica i Mokrica, dok će Juraj pl. 
Vragović paziti na dravske prijevoze kod Ormuža i Savreča, a vino, koje 
bi Štajerci ipak pokušali uvesti u Hrvatsku, oni će zaplijeniti i prodati; 
od utrška će pripasti 1 trećina njima, a 2 trećine zemaljskoj blagajni. 
Iz Hrvatske se mnogo izvozi medi"), koji se u Štajerskoj trošio mjesto 
(tada veoma rijetkog i skupog) šećera, i sabor od 3. VI. 1645. odredi, da 
se med ne smije iz Hrvatske izvoziti prije 25. XI. u godini. Do tog će 
dana banovi povjerenici obići grad Ptuj i druga mjesta, kamo se iz 
Hrvatske izvozi med, pa će s tamošnjim trgovcima ugovoriti cijenu, uz 
koju će kupovati med. Tko pokuša izvesti med prije Katarinja, smatrat 
će se kriomčarom, te će izgubiti robu.!5) 

Posebnu je brigu hrvatski sabor posvetio mjerenju i vaganju robe. 
Tako je 21. II. 1629. zaključio, da odsad imaju u cijeloj Hrvatskoj za 
vino i žito vrijediti one mjere, koje se od starine upotrebljavaju u gor- 
njem gradu Zagrebu, Sve posude za mjerenje, pregledat će i baždariti 
prepošt kaptola čazmanskoga1?) i zemaljski viceprotonotar Petar Znika. 
Oni će na posude staviti »željezni pečat kraljevine« Hrvatske. Tko se 
toj odredbi ne pokori do Durđeva 1629., izgubit će robu, koju prodaje 
po kakvoj drugoj mjeri. — Sabor 16. X. 1655. ustanovljuje, da se u 
Hrvatskoj upotrebljavaju različne mjere za žito. Da se postigne jedin- 
stvenost, određuje, da odsad 52 pinte, koje služe za mjerenje vina, čine 
jednu zagrebačku mjeru (vagan), a 16 pinta čine polovicu mjere. Uzor- 
ke tih mjera dat će Juraj pl. Petričević na irošak zemlje napraviti, te 
ih izložiti u Zagrebu i Varaždinu. Na te uzorke će se udariti pečat kra- 
ljevine Hrvatske. — Da se narod lakše i brže privikne jedinstvenoj 
mjeri za žito, odredio je sabor 4. VI. 1656. u Zagrebu 2 baždarska ureda 
(u gornjem građu i na Kaptolu). Tamo će se dopremljene posude mjeriti 
i točno ustanoviti, dokle ide kvarta, poluvagan i cijeli vagan zagre- 
bački. Za posao oko tog ispitivanja dobivat će baždari 1 denar od svake 
kvarte (četvrtinke vagana), a 27. VIII. 1641. određuje, da se kamene 
mjere za mjerenje žita postave na ogled u Zagrebu, Varaždinu i Kri- 
ževcima. Na saboru u Varaždinu 30. IV. 1642. stvoren je zaključak, da 
odsad vagan za mjerenje žita sadržaje samo 20 pinta.2%) Meso se odsad 
ima vagati na funte, koje važu 56 lota. Za mjerenje vina još ne postoji 
jedinstvena mjera, jer je drukčije vedro u Zagrebu, nego li u Varaž- 
dinu i Križevcima. U cijelom pak Hrvatskom Zagorju vrijedi g. 1642. 
za vino krapinska mjera. 

Da ne bi trgovci previše tražili za svoju robu, odredio je sabor u 
Varaždinu 16. IV. 1624. posebno povjerenstvo,?!) koje ima što prije obići 
cijelu Hrvatsku i savjesno ustanoviti cijenu za svakovrsnu robu. Takvu 
procjenu, s pečatom??) kraljevine Hrvatske, proglasit će plemićki suci 
u slobodnim gradovima i na tjednim sajmovima. Tko se toj odredbi ne 
pokori, izgubit će robu i platiti 100 ugarskih forinti globe. A isti sabor 

u Varaždinu 253. III. 1626. izabra odbor,2%) koji će ispitati i odrediti 
cijene za prodaju različne robe. Sličnu je limitaciju robe odredio i sa- 
bor, koji se 19. VII. 1627. sastao u Zagrebu. 

Kad je Hrvatskoj trebalo novaca, zaključio bi sabor državni 
zajam, koji je u određeno doba zaista bio isplaćen. Obično se novac 
posudio iz koje crkvene zaklade uz 5 postotne kamate. Ali bilo je i svje- 
tovnih vjerovnika. Tako su na pr. na saboru u Zagrebu 14. 1. 1650. pri- 
sutni baruni Ivan Muškon i Nikola Mlakovečki predujmili zemaljskoj 
blagajni po 400 forinti. Bečkom pak trgovcu Pavlu Drilleru, od koga 
je Hrvatska kupila sukno (»darovac«) za odijelo svojih vojnika (»hara- 
mija«), izdao je hrvatski sabor 7. V. 1612. obveznicu na 2470 rajnskih 
forinti. Ta je obveznica nosila pečat kraljevine Hrvatske, sabor jamči, 
da će se dug isplatiti u 2 obroka, i to prva polovica 24. VIII. 1612., a 
druga 25. I. 1615. 

Zametak monopola soli niknuo je na saboru, koji se 16. VIII. 1618. 
sastao u Zagrebu. Da zemaljska blagajna dođe do potrebnog novca, 
stvorio je sabor ovaj zaključak: Svaki »dim« mora 1. XI. 1618. dati 
jednu četvrtinku prose ili graha. To će se dopremiti u Zagreb, gdje će 
robu preuzeti gradski sudac i zamijeniti za sol (valjda u Italiju i u 
Hrvatsko Primorje). Ta će se sol u svibnju, lipnju i srpnju g. 1619. pro- 
davati u korist zemaljske blagajne. Tečajem ta 5 mjeseca ne smije niiko 
izvana uvoziti sol. Tko bi to ipak učinio, zaplijenit će mu se i prodati 
roba, konji i kola; od toga će 2 trećine pripasti državi, a jedna trećina 
onomu, tko će izvišiti zapljenu. 

Poznata je činjenica, da su Turci. za otkup zarobljenih Hrvata 
tražili velike svote. Obitelj zarobljenog plemića Matije Kraljića nije 
mogla smoći potrebitu svotu; zato je zamolila potporu od hrvatskog sa- 
bora, koji se 19, VII. 1627. sastao u Zagrebu. I premda je Hrvaiska 
imala tada (za 30-godišnjeg rata) velikih troškova, ipak je sabor do- 
značio 200 ugarskih forinti za otkup Matije Kraljića. Jednako je sabor 
25. VIII. 1655. zaključio, da se 200 rajnskih forinti dade kao potpora 
zarobljenom plemiću Pavlu Lackoviću, koji je morao Turcima platiti 
veliku otkupninu. 

Hrvatski je sabor podupirao i gimnazije, koje je tada u Hrvatskoj 
osnivala i podržavala družba Isusovaca. Tako je sabor 25. IX. 1610. 
doznačio 1000 forinti za isusovačku gimnaziju u Zagrebu; uz to se ple- 
mići »jednoselci« dobrovoljno obvezaše, da će svaki od njih dati Isusov- 
cima po 50 denara (t. j. polovicu ugarskog forinta). A kad su Isusovci 
u Zagrebu gradili gimnaziju?*), odredio je sabor 24. X. 1628., da u tu 
svrhu mora svaki »dim« pridonijeti po 20 denara. Taj novac ne smiju 
vlastela ubrati od kmetova, nego platiti iz vlastite svoje kese. Od tog 
se prinosa ne oslobađaju ni »armalisti«, ni plemići »jednoselci«, ni služ- 
benici kraljevine. A kad je prigodom velikog požara u Zagrebu 29. III. 

1645. izgorjela i zgrada isusovačke gimnazije, odredio je sabor u Va- 
raždinu 4. V. 1645., da za obnovu te zgrade svaki vlastelin mora iz svoje 
kese dati po 12 denara od svakoga »dima« na svojim posjedima. — Dne 
1. V. 1648. izgorjela je u Varaždinu isusovačka gimnazija?5), i sabor u 
Varaždinu zaključi 15. 1. 1649., da za obnovu zgrade doznačuje sve po- 
reze, koji se kroz 3 godine imaju ubrati na imanjima varaždinskih i 
zagrebačkih Isusovaca. Uz to je tamošnji sabor 11. X. 1649. odredio, da 
građu za isusovačku gimnaziju u Varaždinu imaju dovoziti kmetovi iz 
susjedna 4 kotara na račun one besplatne radnje, koju moraju svake 
godine podavati u korist domovine. > 


Indigenat (domaćinstvo ili državljanstvo) kraljevine Hrvatske 
mogli su strani velikaši postići samo po hrvaiskim saborima. Tako su 
26. VIII. 1620. na saboru u Zagrebu za hrvaiske državljane primljeni 
Juraj barun Galler i karlovački general Gotfried Stadler, koji su odmah 
u sabornici položili svečanu prisegu kao »pravi i zakoniti članovi ove 
kraljevine«. Jednaku je prisegu vjernosti svojoj novoj domovini položio 
Ivan barun Muškon 19. VII. 1627., kad mu je hrvatski sabor podijelio 
zamoljeni indigenat. Na saboru u Zagrebu 11. 1. 1655. podijeljeno je 
domaćinstvo Vilimu Leopoldu grofu Tattenbachu, koji ima priseći vjer- 
nost kraljevini Hrvatskoj. Na saboru od 50. VI. 1649. dobiše indigenat 
strani plemići: Šimun Ozolin, Julijan Gonan, te Andrija i Mijo Benger. 
Oni su na istom saboru položili prisegu, da će biti vjerni svojoj novoj 
domovini. 


Državljanstvo su u Hrvatskoj mogli steći samo katolici. Hrvatski 
je sabor 25. X. 1628. izričito zaključio, da heretici (t. j. luterani i kal- 
vini) nikada ne mogu postići indigenat. Oni se uopće ne smiju u Hrvat- 
skoj nastaniti, i ne smiju kupiti kuće ili imanja. — U obrani svoje 
vjere bijahu Hrvati veoma odlučni. Sabor je 27. II. 1609. jednoglasno 
zaključio, da se u Hrvatskoj zabranjuje uvođenje tuđe vjere. »Ako u 
Hrvatsku dođe kakav protestantski propovjednik, svaiko ga smije 
uhvatiti i predati u ruke bana ili biskupa; smije ga i ubiti, ako ga ne 
bi mogao živa uhvatiti. Tko pak u Hrvatsku dovede takova propovjed- 
nika, kaznit će se po zakonu« (»Tripartitu«). — A. 12. X. 1615. ističe, da 
»ostatci ovih kraljevina ne priznavaju drugu nego li jedinu rimo-kato- 
ličku pravu vjeru, koju su im pređi ostavili i koju su dosad neokaljanu 
sačuvali.« Zato 29. X. 1629, povjerava zagrebačkomu biskupu brigu, da 
u Hrvatskoj protestanti ne kupuju kuće i posjede. Ban ima biskupu u 
slučaju potrebe dati vojnu silu. Kad je pak na saboru u Varaždinu 11. 
X. 1649. biskup Petar Petretić izvijestio, da ipak neki protestanti kupuju 
u Hrvatskoj kuće i posjede, onda je sabor odredio, da protiv toga imaju 
u gradovima postupati gradski suci i senatori, a u županijama podžu- 
pani i plemićki suci. 

Kad je kralj komu podijelio plemstvo, morala se plemićka diplo- 
ma pročitati i potvrditi u hrvatskom saboru. Bez takve potvrde nije 
nitko mogao u Hrvatskoj vršiti plemićka prava.2%) Ima dosta slučajeva, 
da je takvu potvrdu sabor i uskratio. Tako je na pr. 8. VI. 1654. pro- 
glasio, da ne vrijedi povelja, kojom je kralj Ferdinand II. podijelio 
plemstvo Jurju Mazariću, kmetu Ladislava pl. Vragovića, Sabor u Va- 
raždinu 1. VII. 1652. zabacuje diplomu, kojom je kralj Ferdinand III. 
podijelio plemstvo Ljudevitu Chinelliju; sabor ga pače ne prima ni za 
svog državljanina. Kad su pak plemstvo dobili Matija Truppe i Ljude- 
vit Gonan, sabor ih 9. VI. 1656. prima u redove hrvatskih plemića; ali 
uz uvjet, da kao dosadašnji stranci polože prisegu vjernosti Hrvatskoj 
i da kupe 2 cente baruta za topove na banskoj Krajini. 

Sabor potvrđuje i povelju, kojom kralj dopušta postavljanje 
malte. Tako sabor 5. VII. 1651. prihvaća diplomu, kojom je zagrebački 
kapiol dobio pravo, da podigne maltu na svome imanju u Varaždin- 
skim Toplicama, ali uz uvjet, da kaptol ubiranjem maltarine popravlja 
tamo ceste, putove, mostove i prijelaze. Sličan je uvjet postavio sabor i 
1. VII. 1652., kad je odobrio povelju, kojom kralj Ferdinand III. dopu- 
šta gradu Koprivnici podignuće malte. Kad su pak poslanici grada Va- 
raždina 11. VIII. 1655. na saboru predočili povelju, kojom kralj Ferdi- 
nand III. dopušta, da Varaždin podigne novu maltu na potoku Plitvici 
ili u selu Knegincu, zabacio je sabor kraljevsku povelju s navodom, da 
grad Varaždin prigodom podneska molbe kralju nije sebi ishodio pre- 
poruku hrvatskog sabora ili barem varaždinske županije.?7) 

Još g. 1527. podijelio je kralj Ferdinand I. hrvatskim staležima 
pravo, da — sakupljeni u svome saboru — predlože kralju svoje kanđi- 
date za bansku čast, pa da ga obavijeste o sposobnostima tih kandidata. 
Tim se je pravom poslužio i sabor u Zagrebu 17. XI. 1616. Kako je na- 
ime 8. XI. umro ban Benko Turoc, predložio je sabor kralju, da za bana 
imenuje Tomu Erdeda ili njegova sina Sigismunda ili Ivana Keglevića. 
Slično se dogodilo 17. IV. 1670., kad je sabor zamolio kralja Leopolda 
]., da za bana imenuje Nikolu grofa Erdeda. 

Jedinstven se slučaj desio 10. V. 1622. na saboru u Zagrebu. Tada 
je naime sabor jednoglasno zaključio, da se kralju Ferdinandu II. ima 
podnijeti predstavka, u kojoj mu hrvatski staleži izričito poručuju, da 
»Nikolu Frankopana?) ne će više priznavati za bana.< I kralj je u jesen 
g. 1622. imenovao Jurja Zrinskoga za bana hrvatskoga. 

Hrvati su svoje banove instalirali u svom saboru, i to uz najveće 
svečanosti. Tako je 15. XI. 1622, bio Juraj knez Zrinski instaliran za 
bana na saboru u Varaždinu. Ban Sigismund grof Erdedi instaliran je 
na saboru 253. X, 1628. u Zagrebu, ban Ivan grof Drašković na saboru 
23. VII. 1640. u Varaždinu, a ban Nikola knez Zrinski 14. 1. 1649. na 
saboru u Varaždinu. Prigodom svoje instalacije polagao je novi ban 

svečanu prisegu u crkvi.) Poslije instalacije slijedila bi gozba, koju je 
za članove sabora i za narod priredio novi ban. Obično je sutradan pro- 
tonotaru predao ban svoj pečatnik, koji će se »po starom običaju« na 
hrvatskom saboru »javno razrezati«, kada ban umre ili odstupi. Tako 
je na pr. Ivan Drašković na saboru u Varaždinu 22. XI. 1640. javno 
predao svoj pečatnik protonotaru Petru Zniki, kojemu je sabor ipak 
dopustio, da stare sudbene spise smije do idućeg sabora pečatiti pečat- 
nikom pok. bana Sigismunda Erdeda. 


Ban je u Hrvatskoj bio vrhovni sudac. On je sudbenu vlast vršio 
u prisutnosti nekolicine prisjednika, koje je birao hrvatski sabor. Obično 
se taj banski sud sastajao dva puta godišnje, i to na osminu (oktavu) 
sv. Tri Kralja i na osminu sv. Jakova. Zato se takvi sudovi i zovu »okta- 
valni sudovi« (judicia octavalia). Oni su obično trajali 40 dana. Ponaj- 
češće je sam sabor određivao, kada ima početi sud. Tako je sabor u 
Zagrebu 12. X. 1615. odredio, da ban Benko Turoc za 6. I. 1616. sazove 
banski sud, kojemu će biti prisjednici: podban Krsto Mrnjavčić, proto- 
notar Stjepan Patačić, kanonici: Baltazar Dvorničić, Pavao Jagustić 
i Benko Vinković, te plemići: Grga Žunjetić, Ivan Petev, Nikola Tom- 
pa, Ivan Šamšinovečki, Ljudevit Bedeković, Ivan Budov, Mojsija Za- 
bočki, Mijo Vernić, Ivan Petričević i Krsto Petev. Za plaću tih prisjed- 
nika ima svaki »dim« do Božića dati 20 denara, — Sabor od 29. X. 1629. 
u Zagrebu zaključuje, da ban Sigismund Erdedi ima na sv. Tri Kralja 
1650. otvoriti »oktavalni sud«. Za prisjednike toga suda izabiru se: pod- 
ban Gašpar Konjski, protonotar Petar Znika, Petar barun Ratkaj. Ni- 
kola barun Mlakovečki, kanonici: Benko Vinković, Ivan Somođi i Ja- 
kov Koprivnički, te plemići: Nikola Tompa, Grga Jagatić, Ljudevit Be- 
deković, Krsto Mikulić, Juraj Petričević, Petar Špoljarić, Ivan Ručić, 
Pavao Lacković i Sigismund Domjanić. Zemaljskomu blagajniku se 
nalaže, da iz prihoda poreza isplati prisjednicima običajnu plaću. Svaki 
prisjednik polaže prisegu, da će pravedno suditi. — Za prisjednike kod 
idućih oktavalnih sudova bili su na saboru u Varaždinu 11. X. 1649. iza- 
brani: podban Gašpar Orehovački, protonotar Ivan Zakmardi, kano- 
nici: Nikola Dijanešević i Andrija Županić, baruni: Petar Keglević i 
Petar Ratkaj, podžupani: Juraj Gorup i Petar Baksaj, te plemićki suci: 
Juraj Malenić, Pavao Lacković i Juraj Šafarić. Svima će zem. blagaj- 
nik isplatiti običajne plaće. Mjesto bolesnih ili zakonito zapriječenih 
prisjednika može ban ili sud postaviti njihove zamjenike. — Sabor u 
Zagrebu 21. X. 1650. zaključuje, da »glavni sud« (judicia generalia) ima 
početi na oktavu iza blagdana sv. Tri Kralja g. 1651. Ban će Nikola 
Zrinski saziv tog suda još posebice objaviti plemićkim sucima. 
Podban je na oktavalnom sudu banov zamjenik. Imenuje ga ban, 
i to obično u saboru neposredno iza svoje instalacije. Tako je Benko 
Turoc na saboru u Zagrebu potvrdio u službi dotadašnjeg podbana 

Krsta Mrnjavčića. Kako se to smatralo novim imenovanjem, morao je 
Mrnjavčić na saboru ponovno položiti propisanu prisegu. Istoga je Mr- 
njavčića kao podbana predstavio hrvatskim staležima na saboru u Za- 
grebu 6. XII. 1617. ban Nikola Frankopan, a na saboru u Varaždinu 
15. XI. 1622. ban Juraj Zrinski. Kad je pak umro Mrnjavčić, imenovao je 
Zrinski podbanom Tomu pl. Mikulića, koji je prisegu položio na saboru 
u Zagrebu 8. VII. 1626. Mjesto Mikulića imenovao je novi ban Sigismund 
Erdedi na saboru u Zagrebu 25. X, 1628. podbanom Gašpara baruna 
Konjskoga. On je svoju službu vršio sve do 12. X. 1658., kad se na sa- 
boru radi bolesti odrekao podbanske časti. Novi ban Ivan Drašković 
imenuje podbanom Stjepana pl. Berislavića, koga predstavi hrvatskim 
staležima na saboru u Varaždinu 22. XI. 1640. Berislavić je naskoro 
umro. Zato Drašković novim podbanom imenova Gašpara pl. Oreho- 
vačkoga. Njega je predstavio 30. IV. 1642. na saboru u Varaždinu, gdje 
je Orehovački položio propisanu prisegu. Na saboru u Varaždinu izja- 
vio je novi ban Nikola Zrinski 14. I. 1649., da potvrđuje dotadašnjega 
podbana Orehovačkoga. 


Duša tadašnje uprave u Hrvatskoj bijaše zemaljski protonotar 
(prabilježnik), koga je uvijek birao sabor. Protonotar vodi hrvatsku 
državnu kancelariju. On sastavlja sve upravne i sudbene odluke, radi 
čega ima kod sebe državni i banski pečat. Protonotar piše i ovjerovljuje 
saborske zapisnike. U poslu mu pomaže viceprotonotar; i ovoga biraju 
hrvatski staleži na saboru. Tako je u Zagrebu 253. IX. 1610. jednoglasno 
za viceprotonotara izabran podžupan Stjepan pl. Patačić. Kad je pak 
umro protonotar Matija Andrašić, jednoglasno je na saboru u Zagrebu 
12. X. 1615. izabran Stjepan Patačić za njegova nasljednika. Izboru 
novoga viceprotonotara pristupilo se istom na saboru u Zagrebu 27. IX. 
1628, Ban Sigismund Erdedi predloži za tu službu plemiće: Petra .Špo- 
ljarića, Krsta Mikulića, Petra Zniku i Grgu Jagatića. Iza obavljena gla- 
sovanja ustanovilo se, da je izabran Petar Znika. Kad je umro Patačić, 
izabran je Petar Znika na saboru u Zagrebu 29. X. 1629. jednoglasno za 
protonotara. Iza njegove smrti bi na saboru u Zagrebu 27. VIII. 1644. 
za protonotara jednoglasno izabran varaždinski podžupan Gabrijel 
Črnkovečki. Kako je taj naskoro umro, jednoglasno je na saboru u Va- 
raždinu &. IV. 1644. bio za protonotara izabran Ivan pl. Zakmardi, koji 
je ovu službu vršio dugo i časno. 

Hrvatski je sabor još 18. X. 1477. dobio od kralja Matije Korvina 
pravo, da bira »zemaljskoga kapetana«, koji će voditi hrvatsku vojsku. 
Tim se pravom služe i sabori 17. vijeka. Tako je 25. VI. 1607. bio za 
zemaljskog kapetana izabran bivši ban Tomo grof Erdedi. Zemaljski 
je kapetan imao naročitu dužnost, da bdije nad obranom banske Kra- 
jine na rijeci Kupi. Zato je sabor u Varaždinu 22. XI. 1640. jednoglasno 
izabrao bana Ivana grofa Draškovića »kapetanom pokupskih Krajina«, 

a iza Draškovićeve smrti sabor u Varaždinu 15. I. 1649. jednoglasno > 


izabra bana Nikolu Zrinskoga zemaljskim kapetanom na pokupskoj 
Krajini. 

I zemaljskog blagajnika biraju hrvatski staleži na svome saboru. 
Tako je sabor u Zagrebu 7. V. 1612. ustanovio, da se Mijo pl. Vernić, 
koji je savjesno i vjerno vršio službu zemaljskog blagajnika, odrekao, 
a njegovim nasljednikom bi izabran Matija pl. Posarel, sudac grada: 
Zagreba. Premda je zem. blagajnik dobivao primjerenu plaću, ipak se 
hrvatski plemići nisu otimali za tu službu. Za blagajnika je bio 12. VII. 
1652. izabran Juraj pl. Petričević, 4. VI. 1656. Ivan pl. Ručić, 12. X. 
1658. zagrebački trgovac Martin pl. Kovačić*), 22, XI. 1640. Ivan pl 
Zakmardi, 11. X. 1649. Tomo pl. Ivanović, i 11. 1. 1655. ponovno Ivan 
pl. Zakmardi. 

Saboru je pripadalo i pravo izbora upravnih činovnika.*') Kad 
su plemići Krsto Mikulić i Nikola Međurečki položili čast podžupana 
zagrebačke županije, sabor je 9. XII. 1650. izabrao za njihove nasljed- 
nike Jurja pl. Petričevića i Jurja pl. Malenića, a na saboru u Zagrebu 
12. VII. 1652., izabran je Sigismund pl. Domjanić mjesto Malenića, koji 
je otišao u carsku vojsku.) Kad su pak g. 1658. umrli zagrebački pod- 
župan Grga Jagatić i križevački podžupan Gašpar Gotal, izabrani su 
na saboru 19. VII. njihovim nasljednicima Ivan pl. Ručić i Nikola pl. 
Polčić. Na saboru u Varaždinu 22. XI. 1640. izabrani su podžupanima 
zagrebačke županije Petar pl. Pervan i Krsto pl. Balagović mjesto Pe- 
tričevića, koji je umro, i mjesto Malenića, koji je odstupio. Kako novi 
podžupani nisu bili prisutni na saboru, naloženo im je, da propisanu pri- 
segu polože pred zajedničkim sudbenim stolom zagrebačke i križe- 
vačke županije. Kad je Sigismund Domjanić umro, izabran je na sa- 
boru 27. VIII. 1641. za podžupana križevačke županije Juraj pl. Vra- 
gović. Na saboru u Varaždinu 4. IV. 1644. odstupiše podžupani Vrago- 
vić i Pervan, koje u časti naslijediše Ladislav pl, Orehovački“) i Matija 
pl. Stanko. Mjesto Balagovića, koji je umro, izabran je na saboru 29. 
VIII. 1644. Juraj pl. Tompa za podžupana zagrebačke županije. Kad je 
pak umro Ladislav pl. Orehovački, izabran je za podžupana križevačke 
županije na saboru 4. V. 1645. Juraj pl. Orehovački. Naskoro je umro 
i Juraj Orehovački, pa je onda 11. X. 1649. izabran za podžupana kri- 
ževačke županije Ivan pl. Dolački. 

Zagrebačka je županija imala tri, varaždinska dva, a križevačka 
županijašt) samo jednog podžupana. Kralj je Tomu grofa Erdeda 24. 
III. 1607. imenovao »nasljednim županom varaždinske županije«. Odsad 
su grofovi Erdedi imenovali podžupane i plemićke suce varaždinske 
županije. 

Na saboru u Zagrebu 25. VIII. 1655. stvoriše hrvatski staleži ovaj 
zaključak: Odsad će Hrvatsko Primorje, gdje se narod razmnožio, imati 

posebnog podžupana i plemićkog suca. Za prvog je podžupana sabor 
izabrao Ivana pl. Mihofičića, koji mora prisegu položiti u ruke pod- 
bana Gašpara Orehovačkoga. Isto će učiniti i plemićki sudac i njegov 
pristav, koje neka sebi po volji izaberu plemići kotara senjskoga. Pošto 
su oni znatno udaljeni od Zagreba, može sudbeni stol zagrebačke župa- i 
nije voditi rasprave i bez njihove prisutnosti. 

Plemićki suci (judices nobilium) i njihovi zamjenici (podsuci) 
obavljahu sudbenu i upravnu vlast u svojim kotarima. Saboru je pri- 
padalo pravo, da bira suce zagrebačke i križevačke županije. Tako je 
na pr. na saboru 30. XI. 1654. za plemićkog suca izabran Juraj pl. Hot- 
ković, koji se inače zvao »Peharnik«; 18. IX. 1655. birani su Ivan pl. 
Dolački i Ivan pl. Puškadija; 4. VI. 1656. Juraj pl. Zakmardi; 19. VII. 
1638. Juraj pl. Pucinić; 27. VIII. 1641. Juraj pl. Mindsenti i Gabrijel pl. 
Jelačić, a 11. X. 1649. Stjepan pl. Pljuščec. 

Sve do 17. vijeka Hrvatska nije imala državnoga liječnika. Istom 
11. XI. 1602. izabrao je sabor dra. Danijela Rosenberga državnim (ze- 
maljskim) liječnikom uz godišnju plaću od 200 ranjskih forinti. Za dru- 
goga državnog liječnika s jednakom plaćom bi na saboru u Zagrebu 
20. VII. 1628. izabran dr. Dominik Branioli. Odsad je redovito jedan 
liječnik stanovao u Zagrebu, a drugi u Varaždinu. Sabor je u Zagrebu 
9. XII. 1650. birao i zemaljskog ljekarnika s godišnjom plaćom od 40 
ugarskih forinti: izabran je zagrebački građanin Jakov pl. Gasparini: uz 
uvjet, da uvijek na skladištu drži lijekove, koje trebaju bolesnici.?5) 

Sabor u Zagrebu 12. X. 1615. riješio je aferu državnopravne na- 
ravi. Varaždinski je naime građanin Nikola Nagy zamolio palatina 
Đuru Turzoa, da mu izradi slobodno ispovijedanje protestaniske vjere 
Palatin se zauzeo za Nagya, te se pismeno obratio na zagrebačkoga bi- 
skupa Petra Domitrovića. Biskup iznese stvar pred sabor, koji nate 
stvori ovaj zaključak: »Neka se u ime kraljevine (Hrvatske) piše g. pa- 
latinu opomena, da nam u pitanju vjere ne propisuje zakone. Ova je 
kraljevina i u člancima bečkoga mira (od 25. VI. 1606.) ostavljena ne- 
taknuta u staroj svojoj vjeri.« Još je sabor odredio, da se iz Hrvatsk& 
izagna Nikola Nagy, koji je g. palatina zlo uputio, te koji se usudio 
ustati protiv javnih ustanova. Ako Nagy za 15 dana ne ostavi Hrvatsku, 
neka se uhvati i radi kazne preda Tomi grofu Erdedu, kao vrhovnom&e 
kapetanu grada Varaždina; imetak pak Nikole Nagya neka se zaplijenš 
i proda, a dobivena svota neka se upotrijebi za isplatu zemaljskih 
haramija. 

Latinski jezik bijaše sve do 23. X. 1847. raspravni jezik hrvatskih 
sabora, u koje su dolazili sami školovani ljudi. Gdjekada su hrvatski 
sabori bili i veoma burni, kako nam dokazuje zaključak, stvoren 20. VIL 
1628. na saboru u Varaždinu, a glasi ovako: Neki državljani (regnice 
lae) dolaze na hrvatski sabor oboružani, pa tu onda druge vrijeđaju, 

smetaju, prijete, pače i otvoreno pozivaju na dvoboj. Time se krnji 
»salvumi conductum« (nepovredivost) članova hrvatskoga sabora. Ta- 


kove državljane ima ban kazniti po zakonu. Tko pak odsad na sabor 


dođe oboružan, njemu će se zaplijeniti oružje. 


BILJEŠKE. 


i) Tako su hrvatski sabor u Zagrebu, na kojemu je 27. IV. 1615. 
bio instaliran ban Benko Turoc, sazvali kraljevski povjerenici: zagre- 
bački biskup Petar Domitrović i Petar barun Drašković. Sabor u Ža- 
grebu, na kojemu je 6. XII. 1617. bio za bana instaliran Nikola grof 
Frankopan, sazvali su kr. povjerenici: biskup Petar Domitrović i Tomo 
grof Erdedi. — 2) Hrvatska je u 17. vijeku imala samo 4 slobodna i kra- 


ljevska grada. Takav je grad od g. 1209. bio Varaždin, od g. 1242. Za- 


greb, od g, 1252. Križevci, a od g. 1556. Koprivnica. Senj je doduše kralj 
Matija Korvin g. 1485. uzvisio na čast kraljevskoga grada, ali tečajem 
17. vijeka ne dolaze na hrvatske sabore izaslanici grada Senja. — *) 
Plemići, koji ne posjeduju imanja, nego samo jedno selište (t. j. oko 12 
jutara oranice i oko 4 jutra livade), zovu se »jednoselci«. Takvi su »je- 
dnoselci« bili na pr. plemići iz Turopolja. — *) »Armalisti« su plemići, 
kojima je plemstvo podijelio kralj posebnom poveljom (»litterae arma- 
les<). Obično su to bili imućniji obrtnici i trgovci. — 5) Hrvatski je 
sabor 24. III. 1594. odredio, da u slučaju, ako ban: proglasi demak 
mora grad Varaždin oboružati 200 pješaka, Zagreb 60, Križevci 50, a 
Koprivnica 350. — %) »Haramije« su plaćeni vojnici, obučeni u hrvatsko 
seljačko odijelo. — ") Erdeljski je knez Juraj Rakoci — kao saveznik 
Turaka, šveda i Francuza — prigodom 50-godišnjega rata ustao protiv 
kralja Ferdinanda III, te je g. 1644. osvojio veliki dio istočne i sjeverne 
Ugarske. — ) »Predijalci« su bili oprošteni od »tlake« (besplatne rad- 
nje), koju su podavali kmetovi na imanjima zagrebačkog biskupa; ali 
zato bijahu obvezani biskupu na neke druge službe; naročito su u slu- 
čaju rata bili biskupovi vojnici, — 9) >Denar« bijaše sitan srebrn no- 
vac. Stotinu denara činilo je jedan ugarski forint. — 19) Na Kupi bi- 
jahu tvrđe: Sisak, Brest, Letovanić, Sredičko, Pokupsko, Šišljavić, Re- 
čica i Karlovac, a manje utvrde: Vurot, Drenčina, ebojan, Hergović, 
Degoj, Pleter, Brkiševina, Lasinja i Kupčina. Kada su Hrvati g. 1595. 
zauzeli Petrinju, koju je g. 1592. podigao Hasan paša, postala je petrinj- 
ska tvrđa središtem t. zv. Banske ili Pokupske Krajine. — 11) Osim Za- 
greba i Varaždina bijahu između Save i Drave glavne tvrđe: Ivanić, 
Križevci, Koprivnica 1 Đurđevac, a manje: Božjakovina, Vrbovec, Gra- 
dec, Cirkvena, Đurđic, Sv. Petar Čvrstec, Topolovac, Virje, Novigrad, 
Sigetec, Drnje, Delekovec, Rasinja i Ludbreg. Utvrđeni bijahu i mnogi 
vlastelinski dvorci, na pr. Kalnik, Gušćerovec, Gornja Rijeka, Greben- 
£rad, Ivanec, Vinica, iljangrad, Belec, Lobor, Oštrc, Krapina, Kostel, 
Cesargrad, Stubica i t. d., ali se hrvatski sabor nije morao brinuti za 
njihovo uzdržavanje. — 1%) Na saboru u Varaždinu 14. IIL, 1622. izne- 
sene su mnoge tužbe protiv trgovaca, koji svoju robu preskupo proda- 
vaju, a novac hoće dobiti uz nižu cijenu. Zato je taj sabor zaključio, 
da trgovci moraju odsad stare (t. j. prijašnje) novce primati u dota- 
dašnjoj vrijednosti, a nove (njemačke) u razmjernoj vrijednosti. Koji 
trgovac učini drukčije, izgubit će svoju robu ili će morati otići iz Hr- 
vatske. Taliri i dukati neka se trgovcima za robu daju prema vrijed- 

nosti njezine sadržine (srebra ili zlata). — 15) Forint bijaše samo i 
.. novac, jer u prometu nije bilo ni rajnskih ni igdnlsih fovipii 

ajnski je forint bio za 20 postotaka manje vrijednosti, nego li ugarski. 
Zato je rajnski forint činilo samo 20 groša, odnosno 60 krajcara ili 80 
denara ili 240 »beča«, dok je ugarski forint vrijedio 25 groša, odnosno 
75 krajcara ili 100 denara ili 500 »beča«. — 1%) Na sabor u Požun, gdje 


se krunio kralj Matija IL, pošli su kao nunciji kraljevine Hrvatske: 


podban Krsto Mrnjavčić, te plemići: Franjo Orehovački, Grg i 
Stjepan Patačić. — 75) To je učinjeno ia da se kupci ' nije sa 
«ćanje tridesetine (carine) i maltarine. — 16) Sabor je 21. II. 1629. tu za- 
branu ublažio time, što je dopustio, da se živež na dnevnom trgu smije 
prodavati i nedjeljom, ali tek iza službe Božje. Zato je sabor 29, X. 1429 
uputio župnike, neka sv. misu obave do 10 sati, da ljudi uzmognu na 
trgu kupiti kruh, povrće, vino i voće. Da se narod uzmogne prema tomu 
ravnati, odredio je sabor 14. 1. 1650. kanonicima arhidakonima, da za- 
branu o trgovanju po nedjeljama prepišu u toliko primjeraka, koliko 
se župa nalazi u njihovim arhidakonatima. Zemaljski će protonotar na 
svaki primjerak staviti pečat kraljevine. Župnici imaju tu zabranu na- 
rodu proglasiti s propovijedaonice, a sam spis staviti na crkvena vrata 
— '") Po odredbi sabora u Zagrebu od 8. II. 1629. uređena su skladišta 
meda u Varaždinu, Krapini i Samoboru. Zato se med smije izvoziti samo 
iz tih mjesta. Tko prekrši tu odredbu, izgubit će ne samo med, nego i 
kola i konje, koji mu služe za dovoz meda. — 75) Sabor 29. X. 1629 
odredi, da će med, koji se izvozi iz Hrvatske, vagati Krsto Balagović u 
Samoboru, Ivan Baynczeille u Krapini, a Gašpar Mikefalvaj u Varaž- 
dinu. Oni moraju pred podžupanima priseći, da će vagati savjesno. Za 
svoj posao ubirat će po 2 krajcara od svake cente vaganoga meda. — 

). Tada se čazmanski kaptol nalazio u Zagrebu. — 2%) >Pinta« je sa- 
državala današnje 2 litre i 8 decilitara. (Pinta se dijelila na 2 »polića«) 
Kako je u vagan išlo 20 pinta, sadržavao je on 56 litara. Vagan se 
dakle od g. 1642. do danas nije više mijenjao. — 2!) To su povjerenstvo 
činili plemići: Toma Mikulić, Nikola Tompa, Ivan Kovačevečki i Grga 
Druškovečki, te zemaljski protonotar Sijepan pl. Patačić. — 22) »Pe- 
čatnik kraljevine« čuva se u hrvatskom je oi vo arkivu u Zagrebu 
Sredinu pečatnika čini grb Slavonije, što ga je 8. XII. 1496. potvrdio 
kralj Vladislav II, Naokolo stoji napis: »Sigillum regni Sclavoniae« 
Tim su pečatnikom pečaćeni svi spisi hrvatske države u 17. vijeku pa 
Zo sve do g. 1848. — *) U taj su odbor birani baruni Gašpar 

onjski i Nikola Mlakovečki, plemići Grga Druškovečki i Toma Mi- 
kulić, zem. protonotar Stjepan pl. Patačić, te nunciji gradova Zagreba 
i Varaždina. — ?*) To je ona zgrada kraj crkve sv. Katarine, gdje se do 
g. 1915. nalazila prva zagrebačka gimnazija, a gdje je sada smještena 
prva ženska realna gimnazija. — ?5) Isusovački kolegij (samostan) 
gimnaziju i (sadašnju »pavlinsku«) crkvu bl. djevice Marije sagradio 
je. na svoj trošak Gašpar barun Drašković. — *) Velika bijahu ple- 
mićka prava. Nitko nije smio plemića uhvatiti i zatvoriti, dok nije bio 
osuđen. Plemić je doduše morro osobno ići urat, kad je trebalo braniti 
domovinu; ali je zato bio oslobođen od plaćanja poreza i maltarine i 
harmice (carine). On ne mora na stan primati vojnike, a ni davati pot- 


prege za vojsku. Samo plemići mogu obavljati javne službe. — ?7) Hr- 


vatski je sabor 19. VIII. 1651. odredio, da svi ićki i i 

s) ] : . 1651. odredio, svi plemićki suci moraju u 
dit kotarima pregledati i popisati sve malte, Na idućem časjedoiini 
sabora proučit će se sve povlastice o maltama, te će onda sabor odlučiti, 
koje li će malte ostati, a koje li će se kao suvišne ukinuti. — *#) Ban 

Nikola Frankopan bio je nesređen čovjek. On se počevši od g. 1620. 
neprestano svadio s hrvatskim velikašima i plemićima, osobito pak sa 


slobodnim gradom Zagrebom. Radi toga je na sebe navukao toliku 


mržnju, da je postao nemoguć kao ban. — ?) U Zagrebu je svoju 
prisegu novi ban polagao u crkvi sv. Marka, a u Varaždinu u franje- 
vačkoj crkvi sv. Ivana Krstitelja. Prigodom čitanja prisege držao je 
novi ban u desnoj ruci bansko žezlo kao znak svoje sudačke vlasti, a u 
lijevoj zastavu kao znak svoje vojničke vlasti. Istodobno su na grad- 
skim bedemima gruvali mužari, a pred crkvom udarali bubnjevi i zvu- 
čile trublje vojnika prisutne banske čete. — %) Kako Martin pl. Kovačić 
nije posjedovao imanja, koje bi Hrvatskoj služilo kao jamstvo za nje- 
govo upravljanje zemaljskom blagajnom, preuzeli su podžupani Juraj 
pl. Petričević i Gabrijel Črnkovečki jamstvo za svaku štetu i za even- 
tualno pronevjerenje novca. Zemaljski blagajnik nije dobivao plaću u 
'* gotovu novcu, nego u trgovačkoj dobiti. On je naime vršio isplatu ze- 
maljskih haramija. Kako su haramije trebali sukno (»darovac«) za svoje 
kabanice, dopustio je sabor, da io sukno nabavlja zem. blagajnik, pa 
da haramije za 4 mjeseca isplaćuje suknom mjesto novcem. — 2*) Sabor 
od 8. VI. 1654. u Zagrebu odredio je, da će podžupani varaždinske žu- 
panije dobivati godišnju plaću od 48 ugarskih forinti, a podžupani za- 
grebačke i križevačke žu anije samo 24 forinta. Zatim, da plemićki (ko- 
tarski) suci dobivaju godišnje po 12, a njihovi pristavi (vicejudices no- 
bilium) samo 6 ug. forinti. — 82) Kada se Malenić vratio iz rata u Nje- 
mačkoj, sabor ga je 19. VIL. 1658. ponovno izabrao za podžupana za- 


grebačke županije. — %) Orehovački nije bio prisutan na saboru. Žato . 


sabor određuje, da Orehovački mora propisanu prisegu položiti kod za- 
jedničkoga sudbenog stola zagrebačke i križevačke županije. Ne bude 
li htio primiti službu podžupana, morat će platiti globu od 100 ugar- 
skih forinti. — *) Nekada je križevačka bila opsegom najveća županija, 
ali su joj Turci u 16. vijeku oteli istočne, a Vojna Krajina u 17. vijeku 
srednje Liajeva. Tako joj je preostao jedino za adni dio (od prilike 
jedna četvrtina nekadašnjeg teritorija). — *) Ljekarne su postojale sa- 
mo u nekoliko mjesta, pa i tu. većinom u samostanima. Lijekove su od 
različnih bilina i masti priređivali i brijači, koji su vršili i neke liječ- 
ničke poslove (omatali su rane, vadili zube i puštali krv), Neke su žene 
liječile bolesti različnim čarolijama. Protiv njih ustade sabor od 7. V. 
1612. u Zagrebu; taj je stvorio oštar zaključak, koji je glasio: Gdjegod 
se u Hrvatskoj nađu vještice, vračarice i čarobnice, mogu ih stanov- 
nici onih mjesta uhvatiti i predati vlastelinu, koji ih smije po zasluzi 
kazniti, pa 1 objesiti. 

TAJNA 


Još ne slutiš, zamišljeno dijete, 

Da će doći stjegonoše sjete 

S tmurnom glazbom tugaljivih frula 
U koračnici samrtnog rasula. 


Još ne slutiš, zamišljeno dijete, 
Što vjetar svira u krunama šuma, 
A jeka nosi od zemlje do neba — 
Da vječno, između srca i uma, 
Duša koleba. 


Bit će teško spoznati i znati, 
U tami ćeš često proplakati. 
Život je na sve napisao: 
Smisao i Misao 

Za onog, koji pati. 


Kad zavonja tuga poznog zrenja 
I oćutiš negve svoje vlasti, 

U omaglici mračnog otkrivenja 
Ti ćeš pasti pod teretom slasti. 


A ovako nek te nađe kraj: 

Noću kiša u magli praminja 

Na tvoj zavičaj. 

U starom vrtu na zemljinom pladnju 
Kroz jutra sinja tinja zlato dinja. 


A ti si sam, i.sve si svoje uradio, 
I spokojan gledaš jesen zadnju: 
Gospode, mudro si gradio, 
I sada razaraš gradnju. 
Vladislav Kušan 


TOVERNA 


Judi u toverni, jedan do drugog, na banciman .drvenin, sidu. 
Ruke in trudne počiju na rubu okrpana kolina. 

U polumraku svitlosti o lumace, šta visi na kamenon zidu, 
Oni vrčon niz grlo izliju crjenu kapjicu vina. 

Namrgođeni stoju, dok in se o* vina ne razvežu usta; 

Ponda divane vodu, čakule činu, igraju .niki na miru; 

Drugi opet na briškulu — do kasno, dok toverna ne ostane pusta — 
Veseli o" vina i oni šta ili .su nezačinjenu puru. ' 


Ponda jade u duši zaliju nerazvodnjenin vinon. 
Čobani pričaju o blagu, a svi o teškomen radu, 
Dok oni iz kantuna, mučajiv, otetura kući sa sinon. 


Tako svi redon dolazu popit po kvartić vina, 

A niki se zaletu pa popiju i po litricu koju. 

Prije vrimena nauči' će piti i nejaka sina. 

I trošu novac — a za kuću: krunu po krunu broju. 


Sve jade zaliju vinon, jer s njimen se ispire tuga. 

A famija kući pčna o žeđi, i krcata je glada. 

Vaja in priznat: radu više i grđe nego nigdi i sluga, 

Al popiju puno, kažu, da to je: o nevoje i jada. ' : ' 
' Vinko Nikolić 


DAN ĆE BITI LIJEP 


Sunce je zakucalo na prozore kuća. 
Ptice pjevom dobro 'jutro žele. 

Puši se mlijeko iz zemljane zdjele. 
Ko medovina vruća. ; 


Sjede ljudi s hljebom u ruci. 
Pogledi miluju sliku Krista. 

Žene šapću: »Djevo prečista, 
Blagoslov daruj našoj muci.« 


Dihćućim glasom kao prorok 
Dimeć iz lule starac ponavlja: 
Telit će se krava, danas je rok, 
Čujete, kako se mukanjem javlja. 


O da buđe junčić, dobro bi bilo. .— 
Slabi su već volovi stari. 7. 
Meni se noćas o jorgovanu snilo, 
Možda nas »Gospod« srećom nadari? 


Vlado Vlaisavljević 

VRATIT ČU SE 


Vratit ću se opet u te šume, u ta polja kraj rijeke 
i skinut šešir zavičajnom suncu i domaćem pragu. 
Prolutav zemlje sive i daleke, i 

vratit ću se u tišinu svoju dragu. 


U svijetu me čekaju gradovi, mostovi, tornjevi, zvona; 
čekaju me gorki skitnički sati. 

Žena lijepa, mila kao šum kišnog romona, 

koja od čežnje za neznanim pati. 


Ima ovdje knjiga s mnogo strana. Mene čeka. 
Oči mi žele upijat pejsaže noye; 

srce mi sluti srca mnoga i kruta i meka. 
Cesia me pijana zove. 


Ne mogu vijek provest na dlanu jednoličnih dana, 

i ne vidjet lica ljudi novih, koji su mi patnička braća; 
tornjeve, parkove, lađe i ptičice s bujnih grana, 

ženu svježu, što ljubav uzima i vraća. 


A poslije vratit ću se, za stalno — vratit ću se, 
zamišljen možda slomljene palice, nabrana čela. 
Nostalgijom dognan, grižen njom i sav unesen u se, 
bez sna i sreće, koju je duša pronaći htjela. 


Skinut ću šešir zavičajnom suncu i domaćem pragu, 
darovat smiješak skitnički jablanu kraj puta, — 
koračajući po starome tragu: 
tražeći zlato djetinjskih minuta. 
Ivo Balentović 


LJUBAV 


Danas volim žene, što ulicama mirise parfem& pronose, 
i djecu volim, što si svete žele ibise, 
i djevojke, što slike budućih dragana u očima nose, 
a usne im ribize i karmine rose, 
i kose njine volim plave, crne i žute 
i oči mutne, sjajne i zloslutne, 
što strasti naše oživljuju i mozgove mute, 
i sve to volim, što se plete i mete 
u žalosne pamflete i šarene konfete 
ove nesretne naše planete. 
Ivo Ladika 

JUTARNJI SUTON NA MORU 


O mol se mrtvo ubija kiša. Lamp4 nema, 

jedna, dnu luke, otkri nature morte boema; 

trpko je more ko psovka iz šupe, crnina bije 

od utroba lađa. Kiša bezbojno lije. 

Iz krčme smrad petroulja, zijevanje aa, oja, 

noćobdija pjeva: zora puca, Mare moja. 

Vrh se jarbola nad sivilom zašiljio, 

ložač protegnu noge, krmeljivo je zaškiljio 

.na prvog prolaznika. Nosač, bagaža, 

mutna pročelja kuća, ljeto plače plaža, 

ugasle boje krovova ukleto mrtvilom biju, 

tuga jutra rasplaka sanjara i aveniju. 
' Dinko Štambak 


JUTRO U GRADU 


Dimnjaci, crveni mjesečari, stisnuti uvrh krova 
pozdravljaju rane prolaznike. 

O, da li iko čuje tihi glas njihova zova, 

dok oblaci nad njima razvezuju modre slike? 


Oni su ponosni, jer do njih niiko ne siže, 
i bliži suncu, prvi osjete jutra, : 
kad blago svanuće u bjelinama stiže, 
da crnom gradu dočara ljepše sutra. 


Dimnjaci bdiju kao počasna straža. 
Tvornice rade u obilju strojeva i ruku. 
U četvrti vil4 javlja se nova garaža. 
Gusti spletovi električna kola vuku. 


Primamljivom gestom viču snižene cijene. 
Reklame će dići vrijednost neprodanoj robi. 

No tko će opaziti, kako dršću sjene 

i kako se, u staklu prozor4, sunčana zraka drobi? 


Sunce će vratiti ljubav moćnome i robu, 

te će, dobrim dlanom, pomilovati svačije lice. 
Ući će u sirotinjsku i bogatašku sobu, 

kroz okno tavanskog stana i kroz uzničke žice. 


. Nad gradom zvoni. jutro. Iz rupičasta zida 
slijetaju budne ptice na čiste pločnike i zgrade. 
I dok se posljednje zvijezde plaho srce kida, 

s neba se ruši dan na tornjeve i fasade. 


. 

Zvonko Kuhar 





KAVANA I RESTAURACIJA 


Jedna crna kava, cigareta i sutrašnje novine, 

ito je sve, što tražim, noć na noć, u ovom kutku. 
I badava srce hoće da se dovine 

do neba u jednom svjetlijem trenutku. 


Gle, tamo je djevojka, koja ko i ja doluta 

i sjeda k malom stoliću, želeći da bude sama. 
Nedaleko, kroz stakla i dim sivih koluta, 
razaznajem: vani je jesen i pada zvjezdana tama. 


Možda bih mislio na žita, što će da dozore, 
kad me ne bi bunila lupa vrata i tuđe riječi. 
Netko je spustio zavjese na sve prozore 

i glasa se glazba, da nas tužne izliječi. 


Zamišljena lica postaju vedrija i smjelija, 
nasmiješeno se dižu duše, pune bola, 
dok iza svih klonuća, kao samilosni delija, 
ne dođe san kroz obmamu alkohola. 


Jedna crna kava, cigareta i sutrašnje novine, 
to je sve, što tražim, noć na noć, u ovom kutku. 
I badava srce hoće da se dovine 

do neba u jednom svjetlijem trenutku. 


MEMENTO 


I onda, kada zanos časa (pjesmom rođen) 

U tvome mračnom srcu svijetlo užge, 

I onda, kad u žaru gledaš svijet i misliš: 

Sreća je prošla kraj tebe i mahnula ti rukom — 
Žut list zašumi i čela ti se takne. 

I zalud sunce brižno pomiluje zjene, 

Zalud plava gora zasja milije i draže, 


Zvonko Kuhar 


Mrtvom ocu 


Ti šum tajni slušaš i osjećaš do bola: 


Slab si i sitan ko list ovaj žuti, ko zgažena iravka, 

I sve su tvoje sile ništa — prema veličanstvu svijeta; 
Zemlja, koju si orao, staza, kojom si išao, daleka planina, 
'Sve je to prije tebe bilo i ostat će za tobom, 

Jer ti si ubogi prolaznik (vrijeme ti stope briše), 
Tek djela, poput sjene krhke, svjedoče, da si bio. 


1 onda, kad zanesen prošapćeš najljepše riječi, 
Netko te svemoćan dirne i rastuži do bola — 
Stjepan Jakševac 

KARLOV MOST U PRAGU 


Kraj mene šeću decenija, 

poda mnom drijemaju stoljeća, 
nada mnom nebo vječnosti 

u jasnoj ljepoti proljeća. 


Na čudnoj širokoj livadi 
kupole rastu ko cvjetovi, 
boje, misli i muzika — 
tako se rađaju svjetovi, 


Dok noć sa smiješkom dolazi 
u raskošnom plaštu zvjezdanom, 
Vltava miriše sanjama 

i čeka je čežnjom plamenom. 


A sunce polako zalazi, 
na Gradu umiru ognjevi. 
S nebesa tišina silazi, 
tiho pozdravljaju tornjevi. 


Marko Fotez 


SVITANJE U VENECIJI 


Zastave zore vijore 

Rasevala se kupola kao zumbul plavi 
i zvonici trepću ko prašnici žuti, 
fanfara sa tornja sada će da javi 
ono, što nam oko već odavno sluti 
Da će svanut zora! 

I pučinu mora 

već miluje dlanom meka tanka svila 
i more se ziba kao ženske grudi 
galebi su bijela rastvorili krila 
njihov jasni kliktaj sad lagune budi 
Dođi, sunce zlatno! 

Na nebesko platno 

sad padaju boje ognjene i divlje 

i sunce .se toči ko opojno piće 

Novi dan se rađa. Srce kuca življe. 
Venecija mrmlja, šapće, pjeva: sviće... 





Žarke boje. cvatu o osvitu dana 
ko. pod čarnim kistom meštra Tiziana. 


Marko Folez: 

DR NIKOLA PERŠIĆ, ZAGREB 


DRŽAVE NA BLISKOM ISTOKU 


Propast islamskog Orijenta i borba za stvaranje samostalnih 
država na Bliskom Istoku: Turske, Egipta, Saud Arabije, Sirije, 
Palestine i Mezopotamije (Iraka) 


Propast islamskog Orijenta 


“ Osnova svega zbivanja na zemaljskoj površini jest određen prostor, 
na kome se stječu sve organske i neorganske pojave, i tu se najjače 
ističe veza između zemlje i čovjeka. Razvojem političke geografije. po- 
glavito iza Fridricha Ratzela (1844.—1904), a pogotovo razvojem i 
afirmacijom geopolitike, koja pored prirode uzima kod razmatranja u 
obzir još i druge momente (historijske, sociološke i nacionalno-ekonom- 
ske), političko se je shvaćanje pojedinih teritorija znatno promijenilo. 


Dok su prije kao teritorijalne cjeline smatrali samo one zemlje, koje su. 


potpadale pod pojedine dinastije, ili koje su se nalazile unutar granica 
jedne države ili pokrajine, u novije vrijeme uzimaju se kao objekt poli- 
tičkog razmatranja pored državnih, narodnih i pokrajinskih teritorija. 
još i geografski zaokružena područja, kao bliski ili daleki Istok, Indo-. 
pacifički prostor, Sredozemno more ili Podunavlje. Premda se s. uma 
geografski zaokruženim prostorima veoma rijetko slažu granice poje- 
dinih naroda ili država, nepobitno je ustanovljeno, da neke duhovne 
ili materijalne sile, jače ili slabije djeluju na sve faktore unutar: toga 
kruga. ć. ; 
Povezanost svjetskih događaja oduvijek je. postojala, ali naše vri- 
jeme to jače osjeća. Razvojem svjetske politike i svjetskog gospodarstva, 
a pogotovo razvojem i usavršivanjem svjetskog prometa, povezanost 
i ovisnost tog problema još se jače očituje nego prije. Šta više, veoma 
je štetno za pripadnike malih naroda nepoznavanje svjetskih problema, 
jer to stvara kod njih krive pretpostavke, pa svoje probleme precje- 
njuju, podejenjuju ili ih stavljaju na krivo mjesto. 

Ovdje ćemo razmotriti propast islamskog Orijenta i ponovnu 
borbu za stvaranje samostalnih država na bliskom Istoku, dakle ćemo 
se pozabaviti problemima, koji su se odigrali i koji se odigravaju raz- 
mjerno nedaleko i od nas Hrvata. Ma 

Historijski problemi bliskog Istoka uvjetovani su njegovim geo- 
grafijskim položajem, t. j. susjedstvom Evrope. Stoljećima idu duševno- 
kulturni odnosi ovamo i onamo, već prema tome, .da li je Istok ili Zapad 


bio kulturno ili politički jači. Mi smo doživjeli potpunu pobjedu Za- 

spada, jer su i posljednji ostaci nekada velikog i moćnog turskog 
«carstva, raskomadani nakon svršetka svjetskog rata. Zapadu punom 
Života i napretka stajao je nasuprot u početku novih obračunavanja 
rezignirani i stoljećima stacionirani Istok, koji nije imao ni nutarnje, 
ni vanjske snage, da se odupre jačem vihoru. »Bolesnik na Bosporu«, 
“kako su predstavnici evropskih velesila zvali tursko carstvo, bio je toliko 
bolestan, da su svaki čas već dugi niz godina očekivali njegovu smrt, 
«samo su se predstavnici Zapada već prije njegove smrti posvadili za 
njegovu baštinu. ' 

Tragedija islamskog bliskog Istoka bila je u tome, što je njegov 
jedini i glavni predstavnik zadnjih vjekova bilo tursko carstvo, kome 
je nakon prvog naleta i osvajanja manjkala smisao za organizaciju i 
napredak. Tursko carstvo dostiglo je svoju kulminaciju u 16. stoljeću, 
za Sulejmana Velikog. Poslije njega počinje carstvo postepeno, ali si- 
gurno propadati. Tragedija potpune propasti prijetila je već tijekom 
19. vijeka. Opažala se je u gubicima zemlje u korist evropskih sila, 
koje su amo prodirale, a s time u vezi je došlo do sve većega gospodar- 
skog i političkog utjecaja kršćanskog Zapada na islamski Istok. 

Od svršetka križarskih ratova do konca 18. stoljeća nije Evropa 
uznemirivala Istok, Gotovo 300 god. imalo je tursko carstvo mira od 
«evropskih naroda. Taj mir nije iskoristilo tursko-islamsko carstvo, da 
sebi osigura unutrašnji stabilitet i pripoji susjedne zemlje u Aziji, koje 
su gospodarski mnogo stradale zbog propasti kopnene tranzitne trgovine 
ss Indijom. Mjesto da se dade na unutrašnju izgradnju i na osiguranje 
tada već velikih posjeda, slabila se je Turska svojim osvajalačkim 
pohodima u Srednju Evropu, koji su izvana izgledali sjajno, a zapravo 
:su bili sasvim nepromišljeni i beskorisni. 

Već u doba sjajnih pothvata islamske vojske na jugoistoku Evro- 
pe počinju na periferiji islamskog svijeta kulturni, ekonomski i poli- 
tički pokušaji prodiranja evropskih sila. God. 1510. španjolska vojska 
osvoji Tripolitaniju, koju malo kasnije odstupi Malteškom redu. Ovaj 
se je tu održao oko 20 godina. Pokušaji Karla V. oko 1535. god. u Tu- 
nisu i Alžiru pokazuju, da se je počela buditi evropska ekspanzivna 
snaga. 

Portugizi su se prvi smjestili na južnoj obali Gibraltarskog tjes- 
naca, ali je Portugal počeo propadati te morao naskoro napustiti svoja 
uporišta. Engleska preuze god. 1662. današnji Tanger, a Španjolska 
Maroko s Larašom, Mamuru, Melillu i Oran, Mnoge su tako osvojene 
zemlje kasnije otpale, jer ih je bilo teško održati zbog fanatičkih maro- 
kanskih plemena u pozadini. Dalje su se na istok duž sjeverne afričke 
obale nastojali smjestiti Francuzi i to ne na osnovi vojničkih pothvata, 
već uvođenjem i izgradnjom trgovačkih odnosa. Jednom francuskom 
trgovačkom društvu date su uz odnosnu odštetu »Concessions d'Afri- 

que«. Iz Alžira proširila se utjecajna zona francuske trgovine sve do« 
Egipta i Sirije. Trgovci su kasnijim gospodarima utrli put i pokazali 
smjer političke ekspanzije. Kod Napoleonova pohoda na Egipat bila je: 
već jasna tendencija, političkog osvajanja Orijenta. — To je bio prvi. 
napadaj na islamsko područje, koji nije išao za proširenjem kršćanstva 
i uspostavom trgovačkih veza, već za političkom prevlasti. — Tada se- 
je jasno očitovala još jedna, po budućnost islamskog Orijenta vrlo: 
sudbonosna činjenica. Prije su se sukobljavali istočnjaci i zapadnjaci 
kao ljudi na približno jednakom stupnju civilizacije, ali prigodom tog 
pohoda osjetio je Istok civilizatorsku premoć zapada. I zaista otada se- 
Orijent nije mogao osloboditi evropske civilizacije. Ni nakon ponovnog: 
oslobođenja Egipta evropski utjecaj nije tamo prestao, i Egipat je ostao 
sve do okupacije po Englezima 1882. god. »vrt pokušaja za evropeiza-- 
ciju Orijenta.« 

God. 1850. uslijedi vojničko zaposjednuće grada Alžira, dok je: 
vojničko prodiranje u pozadinu trajalo do 1847. god. Malo kasnije uve- 
den je novi upravni red za osvojeno područje, koje je tada prvi put: 
nazvano Alžir. 

Vel. Britanija je trgala islamskom carstvu komad po komad na: 
protivnoj strani od Francuske, želeći osigurati prometne puteve svoga: 
imperija. God. 1859. Englezi su zaposjeli Aden, a 1857. god. Bal el Man- 
deb i otočnu grupu Perima na južnom izlazu iz Crvenog mora, koje je- 


* dobilo prvorazrednu važnost, kad je došlo do ostvarenja prokopa Su- 


eskog kanala. Na obalama Hadramauta, na južnom dijelu Arabije,. 
Englezi su novcima osigurali znatan uijecaj. 

Tek osamdesetih godina prošloga stoljeća nastupio je pravi pokret: 
Evrope na islamski Orijent. Beludžistan je otrgnut od Afganistana i pri- 
klopljen engleskom-indijskom posjedu, a krajevi na srednjem Murgabu: 
Rusiji. ' 

U predvečerje berlinskog kongresa bio je položaj Turske očajan.. 
Rijetko kad su se velesile složile kao u to vrijeme, i to sve na račun: 
Turske. No i tada su pazile pojedine od njih ljubomorno jedna na 
drugu, da se ne bi previše ojačale. Pobjeda Rusije i širenje njezina 
utjecaja prema Mediteranu pomalo je počelo zabrinjavati Veliku Bri- 
taniju, koja odluči intervenirati za Tursku, to jest smanjiti širenje: 
ruskog utjecaja. Ali Albion nije u svjetskoj politici propustio ni jednu 
priliku, da se ojača i da učvrsti svoj položaj. Ovog puta bacili su 
Englezi oko na otok Cipar, važno strateško uporište. Cipar je u ono doba 
u prvom redu trebao služiti kao baza protiv ruske ekspanzije u Maloj: 
Aziji ina Balkanu. Za 48 sati morao se je sultan odlučiti, hoće li Veliku 
Britaniju za prijatelja ili za neprijatelja. Sultan se je brzo odlučio, jer 
je englesko neprijateljstvo značilo potpunu podjelu Turske, a englesko: 
prijateljstvo pomoć protiv ruskih aspiracija na evropskom i azijskom. 

dijelu Turske. Ugovorom od 4. lipnja 1878. sultan daje Cipar Englezima 
u zakup uz cijenu od 92000 funti godišnje, 

U Evropi je Turska od početka 17. stoljeća bila u potpunoj deka- 
denci. Gotovo svaki kasniji rat i svaki sklopljeni mir bio je nepovoljan 
za Turke, koji se već od bitke pod Siskom 1595. nalaze u defenzivi i 
sve jače povlače sa evropskog teritorija. Kod toga su Hrvati imali tešku 
i važnu ulogu za cijelu Evropu, i ta ih je stajala mnogo krvi i vremena. 
Radi svog opstanka vršili su, a vrše i danas, možda i nesvijesno, misiju 
Evrope na ovome važnom geografskom prostoru, koji se može upo- 
rediti sa smještajima na Rajni i Visli. To su odlučne prekretnice u 
razvoju srednje, zapadne i južne Evrope i tu se bilo kontinenta jače 
osjeća. Austro-Ugarska, a i ostale evropske velesile dobile su nekada 
veliko i moćno carstvo i samo njihovoj ljubomori i neslozi može Turska 
zahvaliti, da se nije već mnogo prije potpuno raspala. Najjači udarac 
zadao joj je Berlinski kongres (15. VI.—15. VII. 1878. g.), kad je progla- 
šena nezavisnost Rumunjske, Srbije i Crne Gore, dok je Bugarska sje- 
verno od Balkana postala kneževina pod turskom vrhovnom vlašću, a 
južna Bugarska (istočna Rumelija) ostala je turskim vilajetom pod upra- 
vom kršćanskog namjesnika. Rusija je dobila Besarabiju i sjevernu 
Jermeniju, a Austro-Ugarska mandat za okupaciju Bosne i Hercegovine. 
Grčka je pak nešto kasnije (1880. g.) dobila Tesaliju. 

Komadanje Turske nastavljeno je i u Africi. Iz Alžira razvio se 

francuski utjecaj i u Africi na području današnjeg Tunisa. Trgovačko 
društvo »Compagnie d'Afrique« potpuno ga je zarobilo podijeljenim 
zajmovima. God. 1869. Francuska postavi »Međunarodnu financijsku 
komisiju«, u kojoj je bio dominantan francuski utjecaj, a provala tu- 
niskih plemena u istočni Alžir posluži francuskoj vladi kao izgovor, da 
poduzme vojnički pohod. God. 1881. bio je Tunis u francuskim ruka- 
ma. Porta je to morala sve trpjeti i gledati, kako komadaju komad po 
komad od njezinih najvrednijih pokrajina, jer je bila oslabljena unu- 
trašnjim borbama, a organizacija u svakom pogledu bila je u Turskoj 
strahovito slaba. ' 
Godinu dana kasnije (1882.) pao je Egipat pod englesko gospod- 
stvo. Englezima je osobito bilo stalo do Egipta nakon otvorenja Sueskog 
kanala (1869. g.), jer onaj, koji posjeduje Egipat, može u svako doba 
vršiti kontrolu plovidbe kroz kanal, a kanal je značio za Engleze život- 
no pitanje, jer je to najkraća veza s Indijom i ostalim azijskim posje- 
dima velikoga britanskog carstva. 

Osvojenje Egipta po Velikoj Britaniji karakterističan je primjer 
britanske imperijalističke politike, koja uvijek spretno iskoristi prilike, 
koje joj se pruže. Za revolucionarne vlade Arabi-paše u Egiptu dođe 
11. srpnja 1882. g. u Aleksandriji do velikih nemira, kod kojih je ubijeno 
preko 50 Evropejaca. Sultan je imao poslati čete u Egipat, ali je okli- 

jevao. Inicijativu preuzeše Velika Britanija i Francuska, s tom razlikom, 


što je Francuska htijela mirnim putem sve postići, a britanska vlada 


poduzme energične mjere. Britanska flota bude poslana u Aleksandriju, 
koju je Arabi-paša u očekivanju zajedničkog nastupa evropskih sila 
počeo utvrđivati. Kad se nije pokorio zahtjevu britanskog admirala, da - 
prekine utvrđivanje luke, otvore britanski brodovi vatru na Aleksan- 
driju i idućih dana iskrcaju vojsku u grad. Francuska flota, koja je 
bila zajedno s engleskom usidrena pred Aleksandrijom, otplovi iza prvih 
hitaca. Ta odluka, proizašla iz neodlučnosti francuske vlade, bila je od 
odlučnog značenja, jer je oduzela Francuskoj, kako je budućnost poka- 
zala, svaki politički utjecaj u Egiptu. 

Napokon je došao red i na Maroko. Već od 18. stoljeća postojali 
su ugovori marokanskih sultana i evropskih sila, po kojima su mogli 
evropski brodovi uz neku godišnju odštetu dolaziti u svrhu trgovine u 
marokanske luke, ali u zaleđe nisu imali pravo dolaziti. Kasnije su ti 
ugovori proširivani. Konačna sudbina Maroka odlučena je god. 1904., 
kad su se Velika Britanija i Francuska složile, da Vel. Britanija dobije 
slobodne ruke na Nilu, a Francuska u Maroku. Međutim su Vel. Bri- 
tanija i Francuska propustile sporazumjeti se o tom s Njemačkom, i 
tako je došlo do diplomatskog konflikta, koji je riješen u Algecirasu 
(1906. g.), po kome je priznata ekonomska sloboda u Maroku za sve 
narode bez ikakvih prednosti, Kad su iza toga nastali u Maroku ne- 
miri, Francuska je počela sve jače intervenirati. Njemačka joj je to 
pravo osporavala, dok nije došlo među njima do ugovora u Berlinu 
(1911. g.), po kojemu je Njemačka dobila od Francuske naknadu u Ka- 
merunu (25.000 km?). God. 1907. zaposjednu francuske trupe luku Casa- 
blancu, a 1911. g. Fez. Godinu dana kasnije sklopi Pariz sa sultanom 
Maroka ugovor o protektoratu, po kojemu je sultan zadržao prividno 
vladu, ali je uprava ostala u francuskim rukama. — Sjeverni dio je 
prepušten Španjolskoj, a zona oko Tangera (275 km?) bude ugovorom 
između Francuske, Vel. Britanije i Španjolske podvrgnuta internacio- 
nalnoj upravi. ' 

Kod tog oslabljenja Turske sudjeluje i Italija, mada njezina kolo- 
nijalna ekspanzija počinje dosta kasno. Italija se je iscrpla dugotraj- 
nim borbama za ujedinjenje i samostalnost. Kolonijalno su pitanje u 
Prvo doba smatrali ondje same vlasti kao nešto sekundarno, dok su 
mase bile u tom ravnodušne. Povijest talijanske kolonizacije započinje 
(poput mnogih drugih) privatnom inicijativom, koja je donekle pri- 
krivala neodlučnost vlade. Prvi su takovi pokušaji uspješno izvedeni 


.na obalama Somalije i Eritreje. Sa sređenjem nutarnjih problema raste 


talijanska volja i potreba i za kolonijalnom ekspanzijom, te s vremenom 
Italija postaje jedan od najglavnijih faktora na obalama Sredozemnog 
mora, Dok su Vel. Britanija i Francuska više manje samo »eksplo- 

ateri« Sredozemnog mora, a mogu živjeti i bez njega, za Italiju to 
znači »conditio sine qua non«, znači njezin životni prostor. Nakon ne- 
uspjeha u Abesiniji (Adua 1896. g.) talijanska kolonijalna politika ostaje 
preko jednog decenija na mrtvoj točki. Tek oko 1910. g., kad je počela 
jače napredovati mlada nacionalistička stranka, ponovno se javlja u 
Italiji jaka težnja za kolonijalnom ekspanzijom. Talijani su dugo vre- 
mena smatrali Tunis za svoju interesnu sferu, ali kad su francuske 
trupe zaposjele Tunis, koncentrirala se je talijanska ekspanziona volja 
na libijsku obalu. Tripolis i Bengazi bili su za dulje vrijeme uporište 
talijanske ekspanzije, a glavnu su ulogu u tom imali talijanski naselje- 
nici u tim krajevima. Prijelaz toga dijela turske Afrike Italiji bilo je 
samo još pitanje vremena. To je napokom izvedeno u talijansko-turskom 
ratu god. 19114., kad je Italija anektirala Libiju. A kad turska vlada tu 
aneksiju nije priznala i kad je šta više počela organizirati ustanke, Ita- 
lija zaposjedne Dodekanez s namjerom, da napadajem na Dardanele 
prisili Portu na popuštanje. No u to vrijeme bukne balkanski rat i Tur- 
ska morade popustiti Italiji. Ugovorom u Lausanni 12. listopada 1912. 
god. Porta dade Tripolitaniji i Cirenaiki potpunu autonomiju, a malo 
kasnije sva prava prijeđu na talijansku krunu, koja je osigurala i za- 
leđe tih zemalja, — Tim su i zadnji ostaci afričkog orijenta, u kojemu je 
islam u razmjerno vrlo kratko vrijeme provodio svoju misiju te ga 
politički i osvojio, pali u ruke Evropljanima. — A i za Italiju bijaše taj 
datum od odsudne važnosti, jer je u posljednji čas osigurala za sebe 
komad suprotne afričke obale, za koju je postojala opasnost, da padne 
pod vlast Francuza ili Engleza. 

No i s evropskog kopna morala se je Turska naglo povlačiti. Bal- 
kan je bio kroz dugo vrijeme glavna domena turske vlasti i duha u 
Evropi, ali ni tu se Turci nisu mogli trajno održati, jer su kao ratnička 
kasta bili odijeljeni od upokorenih naroda, a asimilaciona politika je 
Turcima bila posve strana. 

Glavna je želja Turaka bila, da iza ratničkih pothvata uživaju 
plodove svojih napora. Zato su pokoreni narodi bili materijalno izrab- 
ljivani, da zadovolje kastu gospodar4. Od balkanskih naroda dijelila 
ih je u prvom redu vjera, a probuđeni nacionalizam 19. i 20. vijeka, 
potpomognut (često radi egoističkih motiva) izvana, pokopao je i zad- 
nje ostatke turske vlasti na Balkanu. Još kobnija od 1878. g. bila je za 
Tursku na Balkanu 1912. godina, kad je balkanskim ratom izgubila sav 
teritorij sjeverno od linije Enos-Midija, dok je Austro-Ugarska postigla 
nezavisnost Albanije. 

Pred početak svjetskog rata u Africi je islamski suverenitet bio 
potpuno skršen, a u Evropi je Turska zadržala još ostatke ostataka 
svoga nekada velikog teritorija. Jedino su još na azijskom tlu postojale 
neke suverene i polusuverene države. Tursko se carstvo zadržalo još 

sa znatnim teritorijem, uključivši tu još najveći dio Arabije, pa Mezo- 
potamiju, Anatoliju, Siriju i Palestinu. — Osim Turske tu su još kao 
nezavisne države Perzija (Iran), Afganistan i sultanati Oman i Nedžad 
u središtu i na istočnoj obali, gdje je bila domovina islama. Turska 
samostalnost mogla je opstojati na cijelom tom teritoriju, zahvaljujući 
jedino, kako smo već prije spomenuli, neslozi evropskih velesila. Per- 
zija (Irak), a pogotovo Afganistan služile su između interesnih sfera i 
teritorija velikih vlasti kao odbojne države (Pufferstaat). Oman i 
Nedžd, kojih je važnost bila neznatna, imaju zahvaliti svoju samostal- 
nost nedosežnosti i teškoj pristupačnosti, Ali i tu, na teritoriju svih tih 
suverenih i polusuverenih država bio je gospodarskim i kulturnim pro- 
diranjem dugo vremena brižno pripravljan politički prijelaz u ruke 


: Evrope. U anatolijskim zemljama, gdje su na rubovima grčki elementi 


služili kao posrednici evropske gospodarske ekspanzije, gradila su 
evropska društva željeznice, da tako osiguraju sebi utjecaj. U južno- 
arapskim pokrajinama bila je evropska kulturna akcija jača od pri- 
vredne. Vrlo znatna kulturna propaganda vršila se je osobito u Siriji 
i Palestini. I turska Mezopotamija znatno je bila zahvaćena evropskom 
ekspanzionom silom, samo je tu došlo do teških nesporazumaka evrop- 
skih velesila. Protivnici su bili Njemačka i Vel. Britanija, a dva glavna 
uzroka — petrolej i bagdadska željeznica — doveli su do tolike nape- 
tosti, da tu možemo tražiti jedan od glavnih uzroka svjetskog rata. Po- 
vijest gradnje bagdadske željeznice je povijest njihova gospodarskog 
i političkog natjecanja. 

' Od znatnijeg evropskog utjecaja ostali su pošteđeni jedino Hedžas 
i Nedžd, ali su se tu međusobno klala arapska plemena u neobuzdanoj 
slobodi. Naskoro su i te zemlje arapske srži u prednjoj Aziji postale 
zrele, da prijeđu pod svemoćnu vlast Evrope. Interesirane evropske sile 
čekale su samo priliku, da međusobno razračunaju, i da pobjednici po- 
vuku crtu preko samostalnosti azijskih državica. Ta je prilika došla 
1914. god. 

Dan 12. studenoga 1914. bio je sudbonosan za islamski Orijent, 
jer je tog dana sultan Muhamed V. u svojstvu kalifa pozvao svoje vjer- 
nike na »sveti rat«. To se je dogodilo malo kasnije, nakon što su Vel. 
Britanija i Francuska objavile rat Turskoj, jer je sultan stao na stranu 
centralnih vlasti. Vel. Britaniji i Francuskoj se činilo, da je tada 
došao čas, da ostvare svoje želje na bliskom Istoku. 

m Tada je započeo posljednji čin već stoljetne tragedije propasti po- 
litičke moći islamskog Orijenta. Vel. Britanija je pripremila napadaj 
na Tursku s dvije strane, i to s Perzijskog zalivaiiz Egipta. — Antan- 
tina je vojska napredovala brzo u Aziji, tako da su već u proljeće 
1917. g. ušli Englezi u Bagdad, a godinu dana kasnije bio je sav mo- 
sulski kraj u njihovim rukama. Na palestinskom bojištu osvoje Englezi 

sa prosincu 1917. god. Jeruzalem i Damask. Porazi Turske nizali su se 
jedan za drugim, ne samo na bojnom bolju nego i u pozadini, gdje je 
"T. E. Lawrence postao jedan od najznamenitijih političkih agenata, koji 
:su pripravljali arapski teren za engleske interese. Lawrence je s vreme- 
nom postao veoma utjecajan kod različitih knezova i plemenskih po- 
glavica. Vještoj engleskoj propagandi u Arabiji uspjelo je podići usta- 
nak Arapa protiv Turaka, koji su već odavno teško podnosili carigrad- 
ski jaram. Tada su se prvi put u povijesti udružili muslimani s kršća- 
nima protiv muslimana. Turska je napokon u svjetskom ratu na svim 
stranama potpuno skršena i po svršetku rata nalazila se je u potpunom 
rasulu. Da je Anatolija s drugima manjim dijelovima spasena za novu 
tursku državu, zasluga je jednog čovjeka i to Kemala Atatiirka, Turaka 
je i na Balkanu gotovo nestalo. Oni su svoje šatore prenosili sve bliže 
Aziji, odakle su i došli, a ostao im je danas još komadić zemlje na 
Bosporu, više kao uspomena na ono veliko doba, nego kao stvarna 
snaga. Balkanskim narodima ostavili su na rješenje mnoge probleme, 
i od tog će rješenja zavisiti njihova budućnost. 


Borba za stvaranje samostalnih država na bliskom Istoku 


Već u općem rasulu islamskog Orijenta rodila se je u tim kra- 
jevima nova ideja vodilja, koja je zaustavila propadanje, i stvorila 
novu bazu za stvaranje samostalnih država na bliskom Istoku. Pripad- 
nici različitih naroda staroga turskog carstva prihvatili su iz Evrope 
ideju nacionalne države. S pojavom nacionalne ideje bilo je svršeno 
sa snom o panislamskom svjetskom carstvu. Taj je proces nacionaliza- 
cije počeo s mladoturskom revolucijom. Tako je nasiao u islamskom 
svijetu preokret, koji je imao neizmjerne posljedice. 

Borba za slobodu i samostalnost Turske bila je vanredno teška. 
Turska je proživljavala teške i kritične časove. Kemal (hrabri tur- 
ski oficir, koji je uspješno sudjelovao u svim turskim ratovima po- 
sljednjeg vremena carstva) uspije jakom agitacijom pridobiti povje- 
renje mas4. On izda proglas, da vlada u Carigradu ne može više vršiti 
svoje dužnosti, pa neka se zemlja spasava vlastitom voljom i energijom 
svoje nacije. Sazove kongres u Sivasu, koji donese rezoluciju nazvanu 
»narodni pakt«, u kojoj su stavljeni uvjeti mira. Svoje pristalice sakupi 
u »narodnu stranku«, a ta odnese pobjedu na idućim izborima. Jedan 
dio poslanika novo-osnovane narodne stranke odvoji se od Kemala i ode 
u Carigrad, da surađuje sa sultanom. Zahtjevima njihovim protivili su 
se i sultan i Englezi, pa tako dođe do težih trzavica u samom Carigradu. 
Englezi proglase okupaciju Carigrada, zatvore nekoliko narodnih posla- 
nika i pošalju ih na Maltu u koncentracioni logor. U tom nesretnom 
stanju sultan osnuje »kalifinu vojsku« sa svrhom, da se bori protiv 

ankarskih buntovnika, Nastalo je strašno međusobno klanje. Taj gra- 
danski rat svršio je pobjedom Kemalove vojske, jer je Kemalu uspjelo 
uvjeriti narodne mase, da sultan radi u dogovoru s Englezima, a na 
štetu turskog naroda. Iza toga raspiše nove izbore za novi pavlstnitsi u 
Ankari, koji se proglasi velikom narodnom skupštinom i jedinim zako- 
nitim nosiocem vlasti u zemlji, a sebe proglasi predsjednikom. Kako je 
baš u to vrijeme zaključen mir u Sčvresu, kojim nisu bili Turci nikako 
zadovoljni, pridruži se Kemalu i ostali dio naroda, koji je još bio 
protiv njega. 

š Nakon toga Kemal obrazuje vladu narodne obrane sa zadatkom 
što bolje organizacije cijelog naroda za borbu protiv neprijatelja, koji 
se je još uvijek nalazio u zemlji. ' 

U takovim prilikama nastojala je i Grčka proširiti svoju državu 
na račun azijske Turske, i stupi u rat s Turskom. Grčka ofenziva po- 
čima u lipnju 1920. g. Ratna je sreća u prvo vrijeme bila na strani Grka, 
ali poslije uspije Kemalu pobjedom kod Sakarije spriječiti i odbiti inva- 
ziju neprijatelja, Nakon pada Venizelosa izjave saveznici, da se ne će 
više miješati u grčko-turski rat. Rat je završen pobjedom Turaka, zahva- 
ljujući samo velikim strategijskim sposobnostima Kemalovim. Mirom u 
Mudaniji priznata je Turska nezavisnom i suverenom državom, bez 
ikakova prava velikih sila, da se miješaju u njezine unutrašnje prilike. 
U studenomu 1922. g. sazvana je konferencija u Lausanni, da načini 
novi ugovor između Turske i saveznika, koji su pozvali i sultana-kalifa, 
da tamo pošalje svoje poslanike. To je bila uvreda narodnoj skupštini, 
a Kemal odgovori na nju time, da je brže bolje proturio kroz skupštinu 
zakon, da se služba sultana ima rastaviti od časti kalita, napokon da se 
položaj sultana ukida, pa postavi jednog sinovca Vanedinova za kalita, 
a sam Vanedin spase život tako, što je pobjegao iz svoje palače u bri- 
tansku ratnu bolnicu, a odatle na britanski ratni brod. 

U Lausanni Kemalov izaslanik Ismet paša izvojšti sve, što su na- 
rodnjaci u svom programu tražili. Mjesto da Turska bude raskomadana; 
kako su saveznici u Sčvresu zahtijevali, zadobili su Turci potpuni suve- 
renitet nad čitavom Anatolijom (tu je bila Italija jako prikraćena, jer 
je veći dio Anatolije obećan Italiji za nagradu, što je stupila na stranu 
saveznika u rat), pa i nad Carigradom i istočnom Trakijom. Kršćanske 
općine u Turskoj izgube svoju autonomiju, a inozemne kapitulacije 
budu ukinute, Milijun Grka iz zapadne Anatolije bude prebačeno u 
Grčku, a Turci oslobođeni plaćanja reparacija. Tako se je ponovo rodila 
razmjerno velika i homogena nacionalna Turska država. God. 1925. 
Kemal proglasi Tursku republikom, a sebe prvim predsjednikom 
republike. 

Pošto je svladan vanjski neprijatelj i donekle sređena vanjska 
politika, nastojao je Kemal riješiti se svih zastarjelih ustanova i obi- 

čaja, koje je naslijedio od osmanlijskog carstva, a smetale su napretku 
obnovljene Turske. Mnoge je dobre stvari proveo zavidnom energijom, 
premda mu je posao bio vrlo težak radi poznate konzervativnosti tur- 
skih širokih masa. 

Premda su Englezi 1882. g. unišli u Egipat i stvarno bili gospodari 
u njemu, Egipat je bio još do 1914. g. formalno podložan turskom sul- 
tanu. Kad je Turska objavila rat antanti, Vel. Britanija dokine vrhov- 
ništvo Turske nad Egiptom i proglasi ga britanskim protektoratom. Od 
toga vremena je Aleksandrija baza za britansku flotu u Sredozemnom 
moru. 

Već za rata, a pogotovo po njegovu svršetku ojačala je nacionalna 
svijest Egipćana i volja za samostalnošću. Dugo su se vodile, često i 
vrlo krvave borbe između engleskih vlasti i egipatskih nacionalista. U 
tom je prednjačila omladina u velikim gradovima. Pod pritiskom na- 
cionalnih pokreta, a u želji, da za budućnost osigura svoje interese, 
Vel. Britanija pristane na kompromis. God. 1922. Egipat je proglašen 
nezavisnim kraljevstvom. No ta nezavisnost nije bila, a nije još ni 
danas potpuna. Prigodom formalnog isključenja Egipta iz britanske 
zajednice naroda ugovoreno je, da Egipat mora ispunjavati ove engle- 
ske zahtjeve: 

1. Vel. Britanija može na svaki način osigurati prometne puteve 
britanskog carstva, pa ima pravo držati i vojsku u pojedinim izloženim 
točkama. 

2. Vel. Britanija preuzima obranu Egipta od svakoga stranog na- 
padaja. 

5. Vel. Britanija preuzima i zaštitu inozemnih . interesa i zaštitu 
manjina u Egiptu, pa i ' 

4. upravu Sudana, koji je za Vel. Britaniju vanredno važan zbog 
pamuka. Kasnije je stvoren britansko-engleski kondonimium u Sudanu. 

Te nam točke pokazuju, koliki su još i danas interesi i moć Engle- 
za u Egiptu. Zapravo se još ne može govoriti o nekoj potpunoj egipat- 
skoj samostalnosti. Zbog takova stanja dobiva naravno egipatski nacio- 
nalni pokret nove pobude. Politička razilaženja u Egiptu između 
britanskih. i egipatskih političara god. 1955, jasno su pokazala, da Vel. 
Britanija može samo onda računati na dobar zajednički rad s Egiptom 
(na što je nužno upućena u slučaju sukoba s Italijom), ako bude više 
susretljiva prema njihovim željama za poipunu samostalnost. 

U pozadini britanskih odnosa prema Egiptu stoji još činjenica, da 
koncesija, dana od Egipta »Društvu za Sueski kanal«, prestaje g. 1968. 


Pri rješavanju sudbine arapskih zemalja Englezi su imali odlučnu 


riječ. Dva arapska kneza, Ibn Saud, gospodar srednje Arabije, i Husein 
šerif od Meke, činili su se engleskoj diplomaciji naročito pogodnim za 

proširenje engleske moći u Arabiji i za konačno obračunavanje s Tur- 
cima. Ali su se kod Ibn Sauda prevarili, jer, kad je hrabri arapski vođa 
ojačao, nije bio nimalo voljan slijepo slušati engleske naloge i biti 
igračka u njihovim rukama, već je svom energijom dobrog ratnika i 
organizatora proveo ujedinjenje arapskih pokrajina i državica, te pro- 
veo vanjsko i nutarnje sređenje. Kad je Englezima ustrebala u ratu 
arapska pomoć, obećali su im slobodnu Arabiju, ali je stvarnost bila 
daleko od toga. Kratko vrijeme nakon obećanja slobodne Arabije sklopi 
engleski vrhovni komesar u Egiptu Mac Mahon s Francuskom tako 
zvani Sykes-Picotov ugovor. Taj je morao ostati nepoznat Arapima i 
cijelom svijetu sve do konca rata, jer je bio sasvim protivan obeća- 
njima, danim od strane Engleza. Po Sykes-Picotovu ugovoru zadovoljene 
su imperijalističke težnje Vel. Britanije i Francuske, koliko se to ticalo 
novog političkog uređenja arapskog područja, kako je to već bilo prije 
počeika rata zaključeno u Parizu i Londonu. Francuska je zahtijevala 
ostvarenje svoga tradicionalnog prava na Siriju i Libanon u formi pro- 
tektorata, dok je Vel. Britanija mislila izraditi i skratiti kopnenu vezu 
s Indijom, ali je pritom mislila i na sjeveromezopotamska polja zem- 
nog ulja. 


Kad se je rat svršio, saveznici su izvršili većinu utanačenja u svoju 
korist, ali su im na mnogim mjestima kvarili račune jaka narodna 
svijest i dobro proveden otpor. Pa ako su mnoge zemlje tada i predo- 
bili za se, morali su s vremenom popustiti nutarnjem pritisku i znatno 
ublažiti način uprave. 


Odmah po oslobođenju Turske smatrao je Ibn Saud, da je došlo 
i njegovo vrijeme, jer je on još za rata, siguran i pomagan od Engleza, 
sredio unutarnje odnose i organizirao vojsku. Najprije je obračunao 
s prvim i najopasnijim protivnikom Ibn Rašidom, gospodarom Šamara. 
Borba se završi 1921. god., kad je Ibn Saud osvojio Ibn Rašidovu pri- 
jestolnicu Hail. Na sjever nije mogao više napredovati, jer bi došao u 
izravan sukob s Vel. Britanijom radi krajeva, koje Vel. Britanija iz 
strateških razloga nije mogla nikako pustiti iz svojih ruku. Tada je bila 
Saudova želja za ekspanzijom potisnuta od sjevera na zapad, tamo gdje 
ne će naići. na oružani otpor Vel. Britanije. Naročito je želio zadobiti 
svete gradove islama Meku i Medinu. God. 1924. započe rat. Uzalud je 
šerif, koji je međutim uzeo naslov kralja od Hedžasa i kalifa islama, 
htio organizirati otpor. Njemu se je osvetila izdaja, što je paktom 
s Vel. Britanijom izvršio nad islamom, pa je i pored toga na koncu 
ostao prevaren. Kad su ga svi ostavili, šerif Husein pobježe na Cipar. 
S padom Medine zapečaćena bi sudbina šerifove obitelji u Hedžasu. 
Ibn Saud postade neograničeni gospodar Hedžasa protiv volje Vel. 
Britanije, koja se ponovo s njim sukobila zbog osvojenja Akabe, Taj 

grad je južna granična točka engleskog mandata Transjordanije, a 
još i danas spada među zahijeve Ibn Sauda. 

S osvojenjem Hedžasa i važnih gradova Meke i Medine još nije 
bila iscrpljena Ibn Saudova težnja za ekspanzijom. Sad se obrati na 
jug emiratu Asir i kneževini Jemen, To su bile još jedine samostalne 
države Arapskog poluotoka, koje još nisu bile pod vlašću Sauda. Zbog 
dinastičkih borba sklopi gospodar Asira Ali Idrisi 1926. god. s Ibn Sau- 
dom ugovor o protektoratu, po kome predaje Asir Ibn Saudu, a za 
uzvrat od ovoga dobiva pravo na prijestolje. 


Napokon je došao na red imanat od Jemena, ali taj nađe jako 
zaleđe u Italiji, koja je tada iz svoje kolonije Eritreje gledala da zado- 
bije utjecaj na Arapskom poluotoku. Nato Engleska stane na stranu 
Ibn Sauda, hoteći s pomoću njega zaustaviti nepoželjni talijanski utjecaj 
u pozadini Adena. Nakon duljih čarkanja imam izgubi bitku. Tada se 
je opet pokazala državnička veličina Ibn Sauda, koji ostavi vladara 
formalno na prijestolju, a sebi osigura odlučan utjecaj na jemensku 
vanjsku i unutarnju politiku. Time je Ibn Saud približno izvršio svoju 
političku zadaću obnovljenja velikoarapskoga vahabitskog carstva. Je- 


dino još na sjeveru, gdje su bile uspostavljene polusuverene države pod. 


protektoratom evropskih velesila, granice nisu bile sigurne i nisu od- 
govarale željama Ibn Sauda. 


Daleko ježa je bila borba u Siriji, Palestini i Mezopotamiji. U 


nekim krajevima nije se našlo ni približno dobro rješenje, a borbe još . 


i danas traju. 

Još u listopadu 1918. .god. unišao je Fejzal (sin šeika Huseina) po- 
bjedonosno na čelu pobunjenih Arapa u Damask, a njegov general 
Šukri paša povede navalu na sirijsko obalno područje, da osigura novoj 
velikoarapskoj državi važnu luku Beirut. Francuzi su uvidjeli opasnost 
za njihovu interesnu sferu, te zatraže, da se to napredovanje zaustavi. 
Fejzal se je tome morao pokoriti, ali pođe u Versailles, da ondje preda 
svoje zahtjeve na Siriju, odakle se vrati neobavljena posla. I tu se opet 
odigra tragedija slabijeg i prevarenog na pozornici svjetske povijesti. 
A pored toga sirijski nacionalni kongres proglasi početkom 1920. god. 
nezavisnost Sirije i ponudi Fejzalu krunu. No još se to veselje nije ni 
sleglo, kad dođe iz San Rema vijest, da je na konferenciji sila pobjed- 
nic& na osnovi Sykes-Picotova ugovora Francuska dobila cijelu Siriju. 
Francuska nato zatraži od Fejzala, da prizna francuski mandat nad 
Sirijom. Fejzal, pokorivši se zahtjevu stanovništva, odbije ultimatum. 
Posljednji čin sirijske tragedije pisan je mačem. Francuske trupe pod 
zapovjedništvom generala Goybet-a potuku Sirijee i 20. srpnja zauzmu 
Alepo, a već 25. srpnja 1920. god. i Damask. Fejzal morade bježati iz 

zemlje. On upravi posljednji protest na cijeli svijet, ali bez uspjeha. — 
»Vae victis!« 

U Siriji nastade veliki otpor protiv mandatske vlasti. Otpor se 
taj najjače očitova u pojačanom arapskom nacionalizmu. Taj biva tije- 
kom godina borbe sve čvršći privlačeći sve više k sebi široke slojeve. 
"Otpor protiv mandatske sile stalno se povećavao. Bilo je više oružanih 
ustanaka. Francuska, uvidjevši, da ne će moći vojničkom silom zadržati 
Siriju, odluči se na neko popuštanje. Ipak ono nije nikada bilo ni 
sjena sirijskih zahtjeva, pa je borba trajala neprestano u sirijskom 
parlamentu i na ulici. Napokon u svibnju 1956, g. predstavnici Sirije 
pođu u Pariz, da tamo vode pregovore s francuskom vladom. To se je 
proteglo mjesecima, a za to se vrijeme Francuska trudila, da stvori jaz 
između pariške delegacije i naroda u Siriji. No ti su pokušaji propali. 
Konačno bude potpisan francusko-sirijski ugovor 9. rujna. Ugovor pri- 
znaje nedjeljivu Siriju s područjem Alavita i predviđa prestanak man- 
data nakon prijelazne epohe od tri godine. Poslije toga će Francuska 
postepeno povlačiti vojsku, a Sirijci će s pomoću mandatskog gospodara 
izgraditi novo sirijsko upravno tijelo i tome potrebno pravosuđe. Pre- 
ma tom ugovoru ima Francuska od mandatske sile postati prvi sa- 
veznik i zaštitnik, nešto slično kao i Vel. Britanija u Egiptu. Da li će 
se to sve točno izvršiti, pokazat će nam skora budućnost. 

Velika Britanija je odavna imala namjeru na istočnoj strani sues- 
kog kanala srediti prilike, jer je još za rata uvidjela, kolika je opasnost, 
ako je njegova istočna strana u rukama drugih sila. I da izgradi tu 
poziciju, razvita bi ideja o židovskoj nacionalnoj državi pod engleskim 
protektoratom. Vel. Britanija se je nadala, da će time moć židovske 
internacionale iskoristiti za svoju politiku. S druge je strane išla za tim, 
da onemogući Pan-Arabiju, nadajući. se, da će, zahvalivši sukobima 
Židova i Arapa, lakše vladati tim dijelom svijeta. Prihvaćena bi Bal- 
fourova deklaracija, po kojoj je britanska vlada stvorila domovinu za 
Židove u Palestini. Ta se deklaracija protivila obećanjima, koja su 
Englezi dali Arapima za rata, a donekle i u samom Sykes-Picotovu ugo- 
voru. Na konferenciji u San Remu Vel. Britanija dobije mandat nad 
Palestinom, Već prije konferencije u San Remu stavila se je britanska 
vlada u vezu s cionističkom organizacijom, da čuje njihove želje s obzi- 
rom na Palestinu. Te želje budu predane u obliku izrađenog programa. 
Vel. Britanija unese taj cionistički program (koliko se je slagao s nje- 
zinim interesima) u mandatski statut. Povijest palestinskog mandata nije 
ništa drugo nego povijest arapske pobune protiv tutorstva »Društva 
naroda« i mandatske moći, te krvava borba protiv politike useljivanja 
Židova. Pobune su često dizane, ali ih je engleska vlast uvijek ugušila. 
Uporedo s dolaskom naseljenika išla je i prodaja kultivirane zemlje, 
na kojoj su bili arapski Felasi kao zakupnici. Zemlju su prodavali 

arapski veleposjednici židovskim privatnim krugovima ili »Jewish 
Agency«, službenom zastupstvu Židova. Borbe su se osobito zaoštrile u 
proljeće 1956. god. Tada nastane krvavi teror odozdo (s arapske strane) 
i čitav niz štrajkova. Kad ni poslano vojno pojačanje nije moglo stvoriti 
trajnoga reda, dade se Vel. Britanija na diplomatsku igru. Preko arapskih 
vladara Ibn Sauda, gospodara Arabije, kralja Gazija od Iraka i emira 
Abdulaha iz Transjordanije povede se posrednička akcija, koja je do- 
nijela uspjeha. Vel. Britanija obeća poslati povjerenstvo iz Londona, 
da istraži i uredi prilike u Palestini, ako prestanu štrajkovi i teror. 
Tada bi prekinut štrajk, koji je trajao 177 dana. Međutim, kad je ko- 
misija počela raditi, stiže iz Londona vijest, da je engleski ministar ko- 
lonija Ormsby-Gore podijelio Židovima nove certifikate za useljivanje. 
Nato arapsko političko vodstvo odluči bojkotirati englesko istražno 
povjerenstvo, te opet poraste nutarnja napetost. Situaciju su ponovno 
spasli arapski vladari svojom posredničkom akcijom. Zahtjevi s jedne 
i druge strane bili su jasni i beskompromisni, Vel. Britanija bi se pre- 
ma njima morala odlučiti ili za Židove ili za Arape. Arapi su što više 
tražili prestanak mandatske vlasti i stvaranje autonomne države. Me- 
đutim Vel. Britanija se do danas nije odlučila ni na jednu stranu, pa 
tako nemirno stanje nije prestalo. 


I u Mezopotamiji (Iraku) borbe su bile duge i teške, jer je bilo 
teško složiti želje stanovnika ove nekada turske pokrajine s težnjama i 
potrebama britanske imperijalne politike. Kao što smo već spomenuli, 
Vel. Britanija je za rata zauzela tu zemlju. Kod toga vojnog pohoda 
išao je uz ratničkog časnika i upravni činovnik u vojničkom odijelu. 
Na svršetku svjetskoga rata bila je Mezopotamija pod novo stvorenom 
engleskom vojničkom upravom. Stanovništvo je osjetilo povoljnu raz- 
liku između nove engleske i prijašnje turske uprave, pa je primilo novog 
gospodara najprije bez ikakova opiranja. 


Nemiri i nezadovoljstvo započelo je tek onda, kad se je i u Bag- 
dadu saznalo za Wilsonove teze o samoodređenju naroda. 


Wilsonovim manifestom i sirijskom pobunom započeo je nemir 
duhova i u Iraku. Ali konferencija u San Remu dade Vel. Britaniji man- 
dat i nad Irakom. To Francuska nije gledala baš mirnim očima, jer je 
ona na tom području imala svojih aspiracija. Nakon odluke u San 
Remu jedna grupa bagdadskih građana, kao zastupnika cijelog naroda, 
podignu protest protiv mandata, i zatraže, da se sazove nacionalna 
skupština, koja će odlučiti o sudbini zemlje. Taj protest nije mnogo po- 
mogao, ali Englezi, vodeći pametnu politiku popuštanja, urede iračku 
državu na taj način, da se upravno tijelo sastojalo od arapskih činov- 
nika, kojima su na odlučnim mjestima bili dodijeljeni engleski savjet- 

nici. Moć domaćeg kabineta bila je doduše mala, ali već je njegova. 
egzistencija pomirljivo djelovala na domaće stanovništvo. 


To sve još nije zadovoljavalo iračke nacionaliste, koji su željeli 
stvaranje nezavisnog iračkog kraljevstva. Da jednom obračunaju s tim 
zahtjevom i ujedno da riješe odnose u Transjordaniji, koja je Vel. Bri- 
taniji dana u okviru palestinskog mandata, sazove engleski ministar: 
kolonija Churchill 1924. god. konferenciju u Kairo, da odluče o pitanju 
prijestolja u Iraku i Transjordaniji. Na savjet pukovnika Lawrenca i 
Gertrude Bell (političkog savjetnika engleske vojske za rata u Mezo- 
potamiji) bude postavljen na iračko prijestolje bjegunac Fejzal, a čast 
emira od Transjordanije dana bi Fejzalovu bratu Abdulahu, drugom 
sinu šerifa Huseina. Time je Vel. Britanija postigla dvoje. Dovela je: 
na prijestol ljude, od kojih je mogla očekivati dalekosežnu pokornost,. 
i stvorila izvor dinastičkih opreka između Ibn Sauda i Huseinovih 
sinova. Na taj način je spriječeno za dogledno vrijeme stvaranje Pan- 
arabije. 


Tek 1950. uspije Vel. Britaniji potpuno izravnanje s iračkom drža- 
vom, nakon što je London dao pristanak za ulazak Iraka u »Društvo: 
naroda«. Time prestaju važiti svi drugi englesko-irački ugovori i odnos: 
između obiju država bi uređen za 25 god. U tom ugovoru podvrgava se 
Irak u svojoj vanjskoj politici kontroli Vel. Britanije i daje Vel. Bri- 
taniji pravo, da drži uporišta za svoju zračnu flotu na, iračkom terito- 
riju za osiguranje svojih zračnih veza s Indijom. Ugovoru je dodan do-- 
datak, u kom se točnije objašnjavaju vojnička prava Vel. Britanije. Na. 
osnovi tog ugovora drži Vel. Britanija niz vojnih posada zračnog oružja 
u Iraku u blizini Bagdada i Basre. 


God. 1952. stupi Irak u »Društvo naroda« i time dobije suverenitet, 
koji mu se je kratio nakon svršetka rata. 


God. 1955. umre Fejzal, a naslijedi ga njegov sin Gazi. On započe: 
epohu oštrih borba političkog obračunavanja, koja su više put prijetila 
cjelini države. Od dolaska vlade Hikmeta Sulejmana 1956. g. nastoji se: 
svim silama oko izravnanja unutarnjih opreka, da se postigne narodna 
homogenost. 


Kako vidimo, nakon svršetka svjetskog rata cjelokupni je teritorij: 
bliskog Istoka bio isprepleten čitavom mrežom različitih, često suprot- 
nih ugovora. Sadašnje stanje, uključivši tu i mnoge kompromise na 
različnim dijelovima, ne će se moći irajno održati. Potpuno rješenje: 
različitih problema bliskog Istoka donijet će nam vjerojatno skora 
budućnost. 


297 - 


LITERATURA: 


E. Schmitz: Comment vint la guerre [.—II. Paris 1952. 
Schmitz: Neubau der arabischen Welt, Lepzig 1957. 

. Herrmann: Der Suez-Kanal, Leipzig 1956. 

. Troeltsch: Schliissel im Meer, Miinchen 1956. 

. Haushofer: Jenseits der Grosmichte, Leipzig u. Berlin 1952. 
. Krišković: U svijetu paradoksa, Zagreb 1957. 

Lukas: Balkan, Hrv. Revija 1951., Zagreb. 

G. Scherrill: Mustafa Kemal. Paris 1958. 


QV 


Hiepiju 


. H. Donner: Ost gegen West. — Zeitschrift fiir Geopolitik 1951. 


F 
M. Claar: Ktalien in Asien und Afrika. — Zeit. fiir Politik 1954. 


298 








ŠADEŽAJ 


Strana 

Dr. Vinko Krišković 

Rat ideologija. (|. 3 
Ljubomir Maraković 

Dživo Franin Gundulić . gb koje aga a Ai 25 
Antun Bonifačić ' 

Ninski krstoplet .. 1.1, 36 
Novak Simić 

Neželjena sestrica i suvišni brat . <... 40 
Ferdo Šišić 

Školovanje Ljudevita Gaja u domovini. . . .. 0. 53 
Antun Barac 

Selo u djelima hrvatskih realista . . 4. 52 
Božo Lovrić 

Iznad svega... 1, . 100 
Rikard Nikolić 

Izmirenje BO, SE i 6 o o i o ić Go o SKA 
Vjekoslav Majer 

Pjesnik u devetom nebu... 102 
Emilij Laszowski 

Novi podaci za hrvatsku povijest... 190 
Antun Dabinović 

Sedamdesetgodišnjica hrvatsko-ugarske nagodbe... . . 18 
Ivo Šrepel 

Religiozna umjetnost Ivana Meštrovića . . . (4.4. 154 
Dr. Josib Nagy 

Strossmajer i Francuska... 1. 64 
Ujekoslav Majer 

Zimska noć u parku... 1. 178 

Epitaf za grob Villona . . +4. 175 
Frano Alfirević 

Tržnice_. ho. Boo AGA do a do e ca i HE 
Fvo Kozarčanin 

(mh nene. 


2989 


Albert Haler ' 
Gabriele D'Annunzio 
Dr. Julije Makanec 
Ličnost u današnjem svijetu . 
Josip Tabak 
Mehaga 
Ernest Bauer 
Prvi koraci moderne publicistike . 
Dr. Rudolf Horvat 
Hrvatski sabori u 17. vijeku . 
Vladislav Kušan 
Tajna 
Uinko Nikolić 
; Taverna 
Ulado Ulaisavljević 
Dan će biti lijep . 
Ivo Balentović 
Vratit ću se . 
Ivo Ladika 
; Ljubav 
Dinko Štambak 
X Jutarnji suton na moru . 
Zvonko Kuhar 
Jutro u gradu 
Kavana i restauracija 
Stjepan Jakševac 
Memento 
Marko Fotez 
: Karlov most u Pragu 
Svitanje u Veneciji . 
Dr. Nikola Peršić 


Države na bliskom istoku 


300 


Strana 
204 


298. 


279 
279 
280 


260 
281 


281 


282 
282 


283 
































dake FE 
rho gRseinejez1a 





